
CAPITOLUL 1 


Amarnic februarie, şi-afară, şi-n sufletul meu. O stare 
de spirit pe potriva vremii; cer mohorât, frig, aproape de 
îngheţ. Am pornit din camera cântarului spre padocul de 
prezentare de pe hipodromul din Newbury încercând să nu 
caut chipul care n-avea să fie acolo, chipul pe care-l ştiam 
atât de bine al Danielle-ei de Brescou, cu care eram logodit 
în mod oficial, după tot tipicul, cu inel cu diamant şi toate 
celelalte. 

O cucerisem pe această tânără în noiembrie trecut în 
chip neaşteptat şi trăisem sentimente de profundă emoție, 
de elan... de fericire. Dar s-o păstrez pe gerurile de 
dinaintea primăverii se dovedea al dracului de greu. 

Tânăra şi mult adorata mea iubită cu părul negru părea 
a-şi muta în mod îngrijorător atenţia de la un jocheu de 
steeplechase (adică eu) spre o persoană sofisticată, de viţă 
nobilă (un prinţ), mai bogat şi mai în vârstă, care nici măcar 
nu avea decenţa să arate prost. 

Mă străduiam pe cât puteam să nu mi se citească 
tulburarea pe chip, dar frustrarea se revărsa, în schimb, în 
timpul curselor, făcându-mă să sar peste obstacole 
imprudent, să caut cu tot dinadinsul pericolul ca pe un drog 
care să-mi aducă uitarea. Poate că nu este înţelept să 
practici o meserie plină de riscuri când mintea îţi este 
plecată la două sute de mile distanţă, dar pentru mine 
primejdiile erau ca un tranchilizant. 

Prinţesa Casilia, fără a fi însoţită de Danielle, nepoata 

din partea soţului, aştepta, ca de obicei, în padocul de 
prezentare urmărindu-l din ochi pe Cascade, calul său din 
cursa următoare. M-am îndreptat spre ea, am strâns mâna 
ce mi s-a întins, am făcut o mică plecăciune, ca un semn de 
recunoaştere a rangului său princiar. 

— Rece zi, a spus ea cu o voce ale cărei consoane erau 
uşor guturale, vocalele pure şi clare, singur accentul 
amintind vag de ţara ei de baştină. 

— Da, rece, am răspuns. 

Danielle nu venise. Bineînţeles că nu. Era stupid din 
partea mea să mai sper. Ea îmi spusese veselă la telefon că 
n-o să fim împreună în acest week-end pentru că se va 
duce cu prinţul şi câţiva dintre prietenii lui la o manifestare 
de artă florentină, cu totul de excepţie, care va avea loc la 
un hotel din Ţara Lacurilor, unde custodele secţiei de 
pictură italiană de la Luvru va ţine câteva conferinţe despre 
Renaşterea Italiană urmate de alte acţiuni de acelaşi gen. 
Era o ocazie unică şi extraordinară, aşa că mai mult decât 
sigur aveam s-o înţeleg. 

Ar fi al treilea week-end consecutiv când ea apelase 
cam în aceiaşi termeni la înţelegerea mea. 

Prinţesa, o doamnă de vârstă mijlocie, suplă, de o 
deosebită feminitate şi căldură, în haina-i de samur ce se 
unduia pe umerii înguşti avea un aer de o mare distincţie, 
ca întotdeauna. De obicei, nu-şi punea nimic pe cap, păru-i 
negru şi moale fiind strâns într-o coafură montantă, dar în 
ziua aceea avea un fel de căciulă rusească de blană, înaltă, 
cu urechile mari prinse în creştet şi m-am gândit în treacăt 
că puţine femei ar fi putut-o purta cu atâta eleganţă. De 
peste zece ani îi călărisem caii, fuseseră vreo douăzeci, la 
număr şi ajunsesem să-i cunosc bine îmbrăcămintea de 
curse. Căciula aceea era nouă. 

A observat direcţia privirii mele şi admiraţia ce o 
însoțea, dar n-a spus decât atât: 

— Este prea rece pentru Cascade, nu crezi? 


— Nici n-o să se sinchisească, i-am răspuns. O să-i fie 
tocmai bine când va ajunge la start. 

Ea n-avea să amintească de absenţa Danielle-ei dacă 
eu n-o făceam. Întotdeauna rezervată, ascunzându-şi 
gândurile în dosul genelor lungi, prinţesa se agăța de 
manierele civilizate parcă spre a se pune la adăpost în faţa 
asaltului răutăţilor lumii, iar eu mă aflam în compania ei de 
prea multă vreme ca să nu-mi dau seama de masca socială 
pe care şi-o compusese cu bună ştiinţă. Cu politeţea sa 
putea să domolească furtuni, să împrăştie fulgerele printr-o 
simplă conversaţie, dar dusă cu fermitate, se pricepea să-i 
dezarmeze pe cei mai belicoşi adversari fără a le cere 
altceva decât să se comporte civilizat. Ştiam că ar fi 
preferat să-mi păstrez pentru mine gândurile negre şi că s- 
ar fi simţit stânjenită dacă făceam altfel. 

Pe de altă parte, înţelegea perfect jalnica situaţie în 
care mă aflam în momentul de faţă. Danielle era nepoata 
soţului său, iar Litsi, prinţul care acum capta atenţia 
Danielle-ei invitând-o la o manifestare de secol al XVI-lea, 
era propriul ei nepot. 

Atât Litsi, nepotul ei, cât şi Danielle, nepoata soţului ei, 
îi erau oaspeţi în locuinţa din Eaton Square, unde se 
întâlneau, din câte ştiam eu, de dimineaţă până seara ... şi 
de seara până dimineaţa. 

— Ce şanse avem? m-a întrebat prinţesa pe un ton 
neutru. 

— Destul de bune, i-am răspuns. 

A înclinat din cap în semn de aprobare, plină de 
speranţă, perspectivele victoriei fiind destul de reale. 

Deşi nu era un cal inteligent, Cascade câştigase în 
trecut numeroase curse de două mile, întrecându-şi mulţi 
adversari. Dacă avea noroc, o va face din nou; dar niciodată 
nimic nu este sigur, nici la curse ... nici în viaţă. 

Prinţul Litsi, al cărui nume întreg părea lung de un iard? 


11 iard = 0,9144 m. 


şi imposibil de pronunţat pentru mine, era un tip cu vederi 
largi, cultivat, prietenos şi făcea o foarte bună impresie. 
Vorbea o engleză perfectă, cu expresii idiomatice, fără nici 
una din acele consoane guturale ale mătuşii sale, ceea ce 
nu era aproape deloc surprinzător, dat fiind că se născuse 
după ce bunicii săi de spiţă regală fuseseră detronaţi şi o 
mare parte din copilărie el şi-o petrecuse în Anglia. 

Acum locuia mai mult în Franţa, dar eu, de-a lungul 
anilor, îl întâlnisem de câteva ori când îşi vizitase mătuşa şi- 
o însoţise la curse. Îl plăcusem într-un mod vag, fără să-l fi 
cunoscut prea bine. Când am auzit că va veni din nou în 
vizită nu m-am gândit câtuşi de puţin la impactul pe care 
avea să-l producă asupra unei tinere americance plină de 
duh, care lucra la o agenţie de ştiri T.V. şi căreia îi plăcea la 
nebunie Leonardo da Vinci. 

— Kit, a spus prinţesa. 

Mi-am îndepărtat gândurile de la Ţara Lacurilor şi mi 
le-am concentrat asupra calmului de pe chipul ei. 

— Ei bine, am răspuns, unele curse sunt mai grele. 

— Fă tot ce poţi. 

— Da. 

De-a lungul anilor întâlnirile noastre dinaintea curselor 
deveniseră scurte şi plăcute interludii în care se spunea 
foarte puţin, dar se subînţelegea mult. Mai toţi proprietarii 
mergeau în padocul de prezentare însoţiţi de antrenori, dar 
Wykeham Harlow, antrenorul cailor prinţesei, încetase să 
mai vină la curse. Ilmbătrânind, nu mai suporta lungile 
călătorii din timpul iernii. Wykeham, a cărui memorie slăbea 
pe zi ce trece, iar genunchii i se anchilozau, încă mai era 
capabil să creeze acea comuniune între el şi cal, care-l 
plasase dintru început direct în eşalonul antrenorilor de 
vârf. La cei optzeci de ani ai săi continua să trimită din 
grajdul său ce se bucura de o reputaţie solidă şiruri de 
câştigători pe care eu îi călăream plin de recunoştinţă. 

Prinţesa venea cu perseverenţă la curse, indiferent de 

vreme, delectându-se cu isprăvile aşa-zişilor ei copii, făcând 
planuri pentru viitorul lor, rememorându-le trecutul, 
umplându-şi zilele cu un interes mereu treaz faţă de aceste 
creaturi. În toţi aceşti ani, eu şi ea ajunsesem la o relaţie 
care era atât protocolară cât şi de o anume profunzime, 
împărtăşind laolaltă momente de glorie şi de tristeţe, 
înţelegându-ne unul pe celălalt într-un perfect acord la 
curse, despărţindu-ne la poarta hipodromului, fiecare 
rămânând cu propria lui viaţă. 

Fără să avem nici o altă legătură, ca să zic aşa, până în 
noiembrie trecut când Danielle venise din America spre a-şi 
începe slujba la Londra şi sfârşise în patul meu. De atunci, 
deşi prinţesa mă acceptase fără îndoială ca pe un viitor 
membru al familiei şi mă invitase deseori în casa ei, 
comportarea sa faţă de mine şi a mea faţă de ea rămăsese 
virtual neschimbată, în special la curse. Tiparele fuseseră 
de prea multă vreme turnate şi amândoi le găseam 
perfecte. 

— Baftă, a spus ea încet când a venit timpul să încalec, 
după care m-am îndreptat cu Cascade spre start. 

Galopul uşor ar fi trebuit să-l încălzească, dar, ca de 
obicei, nu-mi trimitea nici un mesaj telepatic despre starea 
lui de spirit. Cu unii cai, o comunicare mentală din ambele 
părţi putea fi aproape tot atât de clară ca şi cum ne-am fi 
înţeles prin viu grai, dar Cascade cel negru, suplu şi şiret 
era, ca întotdeauna, iremediabil tăcut. 

Cursa s-a dovedit a fi mult mai grea decât mă 
aşteptasem, dat fiind că unul din cai părea a-şi fi găsit un 
plus de valoare faţă de ultima noastră întâlnire când îl 
învinsesem. A sărit obstacol după obstacol împingându-l pe 
Cascade spre grilă şi când a intrat în linie dreaptă după 
ieşirea din turnantă, s-a ţinut scai de el de parcă ar fi fost 
lipit cu clei. Când s-a îndreptat spre ultimele patru 
obstacole era tot în coastele lui Cascade, jocheul lui 
ţinându-l acolo cu încăpățânare, deşi avea toată lăţimea 

pistei la dispoziţie. Era o tactică demoralizantă pe care acel 
jocheu o practica adeseori faţă de caii pe care-i credea uşor 
de speriat, dar eu nu mă aflam deloc într-o asemenea 
dispoziţie ca să mă las înghesuit la grilă de el sau oricare 
altul şi eram conştient, aşa cum mi se întâmpla prea des în 
ultimul timp, de furia şi violenţa ce mocneau în mine şi de 
disperarea înăbuşită ce-avea să tălăzuiască în curând. 

l-am dat pinteni zdraveni cu tocurile de la cizme la 
ultimele sărituri, forțându-l fără milă să le abordeze corect 
şi, dacă nu i-a plăcut, cel puţin nu mi-a spus-o. Şi-a întins 
gâtul şi capul negru spre linia de sosire şi, sub presiunea 
mea ce n-a slăbit deloc, s-a întrebuințat până la potou. 

Am câştigat cu un scurt bot şi, după câteva mişcări 
şovăielnice, complet epuizat, Cascade a început să meargă 
la pas. Mi-a fost oarecum ruşine de mine însumi şi victoria 
m-a bucurat în mică măsură, iar în timp ce-l duceam spre 
padocul arbitrilor, nu m-am simţit câtuşi de puţin eliberat 
din tensiunea în care mă găseam, ci cuprins doar de o 
teamă crescândă că aveam să-l văd în curând căzând mort 
din pricina inimii care-i va ceda după atâta efort. 

A păşit în padocul arbitrilor cu picioarele tremurânde 
ca să-şi primească aplauzele pe care le merita din plin, iar 
prinţesa i-a ieşit în întâmpinare cu o uşoară nelinişte în 
ochi. Deja se anunţase rezultatul sosirii în urma fotografiei, 
confirmând victoria lui Cascade şi se pare că prinţesa nu 
era preocupată dacă câştigase sau nu, ci cum. 

— N-ai fost prea dur cu el, Kit? a întrebat ea cu o 
oarecare îndoială în timp ce descălecam. Poate mult prea 
dur, Kit? 

Am mângâiat botul aburind al lui Cascade, simţindu-i 
transpiraţia sub degete. Mulţi cai ar fi crăpat sub o 
asemenea presiune, dar el n-a făcut-o. 

— E viteaz, i-am răspuns. Dă tot ce poate. 

Ea m-a urmărit cu privirea în timp ce mi-am 
descătărămat chingile şi mi-am pus şaua pe braţ. Calul a 

rămas nemişcat, cu capul plecat de efort când Busty, şeful 
băieţilor de grajd, i-a acoperit trupu-i murg şiroind de 
transpiraţie cu un pled ca să nu răcească. 

— Nu trebuie să dovedeşti nimic, Kit, a spus prinţesa 
răspicat. Nici mie, nici altcuiva. 

M-am oprit din aranjarea chingilor şi m-am uitat la ea 
surprins. Aproape că niciodată nu făcuse o remarcă atât de 
directă privind viaţa mea personală. Cred că arătam la fel 
de descumpănit după cum mă şi simţeam. 

Am terminat de aşezat chingile pe mână cu gesturi şi 
mai lente. 

— Mai bine m-aş duce să mă cântăresc, am spus 
şovăitor. 

Ea a încuviinţat printr-o înclinare a capului. 

— Mulţumesc, i-am spus. 

A dat din nou din cap şi m-a mângâiat uşor pe braţ, un 
mic gest familiar pe care întotdeauna îl folosea ca semn că 
mă înţelegea, dar şi că întrevederea luase sfârşit. M-am 
răsucit pe călcâie ca s-o pornesc spre camera cântarului şi 
l-am văzut pe unul din arbitri venind foarte grăbit spre 
Cascade, pe care nu-l slăbea deloc din priviri. Arbitrii 
întotdeauna par să arate la fel când examinează caii 
suprasolicitaţi în cursă, dar, în cazul acestui arbitru, în zelul 
cu care o făcea, era ceva mai mult decât simpla dragoste 
faţă de animale. 

M-am oprit consternat, iar prinţesa şi-a întors capul ca 
să-mi urmărească privirea şi imediat s-a uitat din nou la 
mine. l-am întâlnit ochii albaştri şi am văzut acolo un licăr 
de înţelegere. 

— Du-te şi te cântăreşte, a spus ea. 

Am plecat recunoscător şi-am lăsat-o să-l înfrunte pe 
acel bărbat care, probabil, mai mult decât orice pe lume ar 
fi vrut să mă vadă pierzându-mi licenţa de jocheu. 

Sau ar fi fost mai bine dacă-mi pierdeam chiar viaţa. 

Maynard Allardeck, care era arbitru la hipodromul din 
Newbury (fapt ce-mi ieşise din minte pentru moment) avea 
toate motivele, întemeiate şi neîntemeiate, ca să mă 
urască. Pe mine, jocheul Kit Fielding. 

Cele neîntemeiate erau moştenite, depăşeau orice 
rațiune şi, ca atare, le făceai faţă cel mai greu. Ele îşi avea 
originea într-o vrăjmăşie dintre familiile noastre care dura 
de mai bine de trei secole şi care generase un lung şir de 
fapte violente şi reprobabile din partea ambelor părţi. In 
trecut cei din neamul Fielding îi omorâseră pe cei din 
neamul Allardeck şi viceversa. Eu însumi, împreună cu sora 
mea geamănă, Holly, fusesem învăţaţi din fragedă pruncie 
de către bunicul nostru că toţi din familia Allardeck sunt 
necinstiţi, laşi, răzbunători şi perfizi. Probabil că aşa am fi 
crezut toată viaţa dacă Holly nu s-ar fi îndrăgostit de un 
Allardeck cu care s-a şi căsătorit ţinând cu tot dinadinsul să 
repete povestea Capulet - Montague. 

Bobby Allardeck, soţul ei, nici vorbă ca să fie necinstit, 
laş, răzbunător şi perfid, ci dimpotrivă, era un tip plăcut, 
bine intenţionat şi antrena cai de curse în Newmarket. Eu şi 
Bobby, datorită acestei căsătorii, pusesem, în sfârşit, cruce 
vechii  dihonii, lăsând-o să se odihnească pentru o 
generaţie, dar tatăl lui Bobby, Maynard Allardeck, era încă 
prizonierul trecutului. 

Maynard nu l-a iertat niciodată pe Bobby pentru ceea 
ce el considera o trădare şi nu numai că n-a încercat o 
reconciliere, ci dimpotrivă, şi-a întărit credinţa că cei din 
neamul Fielding, şi mai cu seamă eu şi Holly, suntem hoţi, 
perfizi, cruzi şi urzitori de comploturi. Inocenta mea soră, 
Holly, nu era nimic din toate acestea, dar Maynard îi vedea 
pe toţi din familia Fielding deformat. 

Holly mi-a povestit că atunci când Bobby îi spusese 

tatălui său (pe când se aflau cu toţii în bucătărie, acasă la 
Bobby şi Holly) că Holly este gravidă şi, indiferent dacă îi 
place sau nu, nepotul lui va avea sângele şi genele atât ale 
familiei Allardeck cât şi ale familiei Fielding, ea crezuse pe 
moment că Maynard o s-o strângă de gât. Numai că el, deşi 
avea mâinile întinse spre gâtul ei, se răsucise brusc pe 
călcâie şi vomase în chiuvetă. Când mi-a relatat scena, 
Holly era foarte zguduită, iar Bobby s-a jurat că n-o să-l mai 
lase pe tatăl său niciodată să-i treacă pragul casei. 

Maynard Allardeck făcea parte din Clubul Jocheilor, 
forul care guverna cursele şi era foarte preocupat ca, prin 
ţinuta sa impozantă şi printr-un şarm cu priză la public, să 
parcurgă toate treptele ierarhice posibile. Maynard 
Allardeck, care deja ajunsese arbitru, ţintea spre triumvirat, 
spre grupul celor trei arbitri din care se alegea din trei în 
trei ani arbitrul şef. 

Pentru un Fielding care era jocheu, perspectiva unui 
Allardeck într-o funcţie ce-i oferea puteri aproape totale 
asupra lui însemna un adevărat dezastru. Şi de aici 
începeau motivele reale şi lesne de înţeles pentru care mă 
ura Maynard: avantajul imens pe care îl aveam asupra lui 
era acela că el nu-mi putea distruge cariera, viaţa sau 
reputaţia fără să nu şi le distrugă şi pe ale lui. Acest lucru 
era suficient de bine cunoscut şi de alte câteva persoane 
care aveau grijă ca, în materie de curse, el să dovedească o 
atitudine corectă faţă de mine. 

Dacă acum aducea totuşi probe că, într-adevăr, îl 
maltratasem pe Cascade, putea să obţină cu uşurinţă o 
amendă şi o suspendare pentru mine, ceea ce l-ar fi umplut 
de bucurie. În febra cursei şi luat cu asalt de propriile mele 
sentimente pe care nu le mai puteam ţine sub control nici 
măcar nu-mi trecuse prin minte că el stă la pândă şi mă 
urmăreşte din tribune. 

M-am dus în camera de cântărire şi m-am urcat pe 
cântar, apoi am revenit în cadrul uşii să văd ce se petrece 

afară. De aici l-am urmărit pe Maynard cum îi tot vorbea 
prinţesei care îşi aşternuse pe chip expresia sa cea mai 
politicoasă şi binevoitoare. Cei doi îi dădeau roată lui 
Cascade care tremura din toate mădularele şi din trup îi 
ieşeau aburi în aerul rece, pentru că Maynard îi poruncise 
lui Dusty să scoată pledul de pe el. 

Maynard arăta, ca întotdeauna, elegant, ca scos din 
cutie şi demn de încredere, aceasta fiind imaginea sa de 
suprafaţă, care-i servea atât în afaceri, unde se îmbogăţise 
pe seama altora, cât şi în societate, unde făcuse numeroase 
opere de caritate pentru care îşi cântase singur osanale. 
Numai foarte puţini, cei care îi cunoscuseră adevăratul eu, 
meschin, dur şi nemilos, rămâneau neimpresionaţi şi-l 
priveau cu cinism. 

În semn de respect faţă de prinţesă, îşi scosese pălăria 
şi o ţinea strâns la piept, iar păru-i blond, uşor încărunţit îi 
era pieptănat impecabil. Aproape că se gudura ca să intre 
în grațiile prinţesei, în vreme ce îi ponegrea jocheul şi nu 
eram sigur dacă n-o va convinge că de data asta Kit 
Fielding fusese totuşi prea dur cu calul ei. 

Ei bine... ei n-aveau să găsească nici un semn pe 
pielea lui Cascade pentru că nu-l atinsesem deloc cu 
cravaşa. Celălalt cal fusese atât de aproape încât, atunci 
când am ridicat braţul, mi-am dat seama că l-aş fi atins pe 
el dacă lăsam în jos cravaşa, şi nu pe Cascade. Fără 
îndoială, Maynard văzuse braţul meu ridicat, dar cele care 
acţionaseră fuseseră gambele, călcâiele, încheieturile 
mâinilor şi furia. Puteau să fie urme de cravaşă în sufletul 
lui Cascade, dacă avea vreunul, dar pe pielea lui n-avea să 
se vadă nimic. 

Maynard a perorat o bună bucată de vreme cu buzele 
ţuguiate, clătinând din cap şi fără a o slăbi din ochi pe 
prinţesă care continua să zâmbească blând, dar, în cele din 
urmă, s-a înclinat rigid spre ea, şi-a pus pălăria pe cap cu 
grijă şi s-a îndepărtat băţos şi dezamăgit. 

Foarte uşurat, am privit-o pe prinţesă cum se alătură 
unui grup de prieteni, în vreme ce Dusty, căruia i se citea 
clar nemulţumirea pe chip, i-a pus pledul la loc lui Cascade 
şi i-a spus băiatului ce-l ţinea de căpăstru să-l ducă la 
grajduri. Cascade a plecat obosit, cu capul lăsat şi fără nici 
un strop de vlagă în el. Îmi pare rău, mi-am zis în sinea 
mea, îmi pare rău, bătrâne. Să-l ia naiba pe Litsi. 

Prinţesa a rezistat încercărilor lui Maynard de a o 
convinge şi-şi păstrase îndoielile pentru sine, mi-am zis în 
gând mulţumit în timp ce-mi scoteam culorile ei şi le 
puneam pe cele din cursa următoare. Ea ştia cum stăteau 
lucrurile între mine şi Maynard, pentru că Bobby îi povestise 
mai demult, într-o zi de noiembrie, şi, deşi de atunci nu mai 
pomenise nimic despre acest subiect, în mod cert nu uitase. 
Se pare că trebuia să mă fac vinovat de o vină mult mai 
mare decât epuizarea unui cal ca ea să mă predea 
duşmanului. 

Am călărit în cursa următoare foarte conştient de 
prezenţa lui Maynard în tribune: am parcurs două mile de 
obstacole în grabă şi am terminat al patrulea. După aceea 
m-am schimbat din nou în culorile prinţesei şi m-am 
reîntors în padocul de prezentare pentru evenimentul 
central al zilei, cursa cu obstacole de trei mile care era 
considerată ca o probă pentru Grand National!. 

În mod cu totul neobişnuit, prinţesa încă nu se afla în 
padocul de prezentare şi o vreme am stat singur privindu-l 
pe vânjosul ei Cotopaxi cum era plimbat de băiatul de 
grajd. Ca mulţi din caii ei, el purta numele unui munte, şi, în 
cazul lui, se potrivea perfect, dat fiind că era mare, uscăţiv 
şi colţuros, un roib cu pete gri pe crupe, ca de zăpadă 
murdară. La cei opt ani ai săi alerga bine şi uneori credeam, 
într-adevăr, că aş putea, în sfârşit, să obţin cu el Grand 
National-ul peste o lună. 


1 Cea mai renumită cursă britanică cu obstacole, care se ţine anual la 
Aintree, Liverpool. 

Câştigasem aproape toate cursele clasice din 
calendarul hipic, în afară de Grand National, unde fusesem 
al doilea, al treilea, al patrulea, dar niciodată primul. 
Cotopaxi avea calităţile necesare ca să-l poată obţine dacă 
exista şi puţin noroc. 

Dusty a venit la mine, întrerupându-mă din plăcuta 
visare. 

— Unde e prinţesa? m-a întrebat el. 

— Nu ştiu. 

— Niciodată n-a lipsit de la cursa bătrânului Paxi. 

Mic de statură, bătut de vreme şi mereu suspicios, 
Dusty se uita la mine acuzator de parcă aş fi ştiut ceva şi 
nu-i spusesem. Profesional, el depindea de mine, după cum 
şi eu depindeam de el, dar n-am ajuns niciodată să ne 
agreăm reciproc. 

Era capabil să-mi spună verde în faţă că puteam eu să 
fiu jocheu campion sau nu, sigur n-aş câştiga atâtea victorii 
dacă n-ar fi munca grea a băieţilor de grajd, printre care se 
includea, bineînţeles, şi pe sine. Comportarea lui faţă de 
mine uneori ajungea foarte aproape de impoliteţe, fără însă 
a depăşi niciodată o anume limită, dar eu mă obişnuisem cu 
el, mai cu seamă că, de fapt, era bun în meseria lui, iar în 
privinţa băieţilor de grajd avea dreptate şi, ca să fiu cinstit, 
nici nu prea aveam de ales. De când Wykeham încetase să 
mai vină la curse, starea cailor în timpul deplasării 
depindea întru totul de Dusty, iar pentru mine tocmai acest 
aspect mă interesa cel mai mult. 

— Cascade abia îşi trage picioarele, a spus Dusty 
aprinzându-se la faţă. 

— Nu şchioapătă, i-am spus cu blândeţe. 

— O să-i trebuiască săptămâni să se refacă. 

Nu i-am răspuns. Mi-am aruncat privirile în jur căutând- 
o pe prinţesă, care încă nu apăruse. Voiam, în special, să 
aflu ce-i spusese Maynard, dar se părea că va trebui să mai 
aştept. Era ceva cu totul neobişnuit ca ea să lipsească din 

padocul de prezentare. Mai tuturor proprietarilor le făcea 
plăcere să se afle aici înainte de cursă, dar, mai ales pentru 
prinţesă, aceasta devenise o rutină de la care nu se abătea. 
În plus, ţinea la Cotopaxi, fiind foarte mândră de el şi toată 
iarna vorbise de şansele lui la Grand National. 

Minutele au trecut, s-a dat semnalul pentru jochei să 
încalece şi Dusty m-a ajutat cu îndemânare, ca de obicei, să 
pun piciorul în scară ca să urc în şa. Am plecat din padoc 
sperând că nu se întâmplase nimic grav şi, pe când 
înaintam în canter! spre start, am avut timp să-mi ridic 
privirile spre loja prinţesei, care se afla sus, deasupra 
turnului arbitrilor, crezând că am s-o văd acolo cu prietenii, 
urmărind cursa. 

Totuşi, balconul era gol şi am simţit prima tresărire de 
adevărată îngrijorare. Dacă ar fi trebuit să părăsească 
hipodromul pe neaşteptate sunt sigur că mi-ar fi trimis un 
mesaj şi, cum mă aflam în padoc, n-aş fi fost chiar greu de 
găsit. Totuşi mesajele se puteau rătăci, iar acesta, dacă 
cumva suna: „Spuneţi-i lui Kit Fielding că prinţesa Casilia a 
plecat acasă”, n-ar fi fost considerat drept o urgenţă. 

Mi-am continuat drumul spre start gândindu-mă că, 
fără îndoială, am să aflu la timp ce s-a întâmplat şi sperând 
că nu veniseră pe neaşteptate veşti proaste despre soţul ei 
care era în vârstă şi cu o sănătate şubredă, fiind legat pe 
viaţă de un scaun cu rotile. Pentru el prinţesa se întorcea 
acasă în fiecare seară după curse, indiferent de la ce 
distanţă. 

Cotopaxi, spre deosebire de Cascade, mă bombarda cu 
informaţii, mai toate transmiţându-mi că se simţea bine, că 
nu se sinchisea de vremea rece şi că era bucuros că 
revenise pe pistă, în sfârşit, pentru prima oară după 
Crăciun. lanuarie fusese cu multă zăpadă şi începutul lui 
februarie foarte geros, iar caii pur-sânge englezi, cum era 
Cotopaxi, ajungeau să se plictisească uşor de perioadele 


1 Galop de încercare, scurt şi uşor. 

lungi petrecute în grajd. 

Wykeham, spre deosebire de majoritatea ziarelor, nu 
se aştepta la o victorie pentru Cotopaxi la Newbury. 

— Nu este pe deplin pregătit, îmi spusese el la telefon 
seara trecută. Nu va fi la vârf de formă înainte de Grand 
National. Acum ai grijă de el, Kit, da? 

l-am promis că o să am şi, după cele întâmplate cu 
Cascade, va trebui să-mi sporesc atenţia. O să am grijă de 
Cotopaxi, o să mă uit după Maynard şi am să mi-l scot pe 
prinţul Litsi din gânduri. Eu şi Cotopaxi ne-am făcut cursa 
cu prudenţă şi cu mintea limpede, am abordat corect 
fiecare obstacol sărindu-le pe toate cu acuratețe, precizia 
mişcărilor făcându-ne plăcere şi n-am tras deloc de timp. 
Am fluturat suficient cravaşa ca să nu se creadă că nu l-am 
susţinut de-ajuns în final şi am terminat onorabil pe locul al 
treilea, destul de aproape de câştigător ca să se ştie că la 
viitoarea ieşire va fi la formă maximă. O treabă bună pentru 
Cotopaxi, o reasigurare pentru Wykeham şi un licăr de 
speranţă pentru prinţesă. 

In timpul cursei ea nu fusese în balcon şi nu-şi făcuse 
apariţia nici în padocul arbitrilor. Dusty a mormăit ceva 
despre absenţa ei, iar eu am întrebat pe unul şi pe altul la 
cântar dacă nu-mi lăsase vreun mesaj, dar fără nici un 
rezultat. M-am schimbat din nou pentru cea de a cincea 
cursă şi, după aceea, mi-am pus hainele de stradă şi am 
hotărât ca oricum să merg în loja ei, aşa cum făceam la 
sfârşitul fiecărei zile de curse, să văd dacă ospătăriţa de 
acolo nu ştia cumva ce se întâmplase. 

Prinţesa avea închiriată câte o lojă pe diverse 
hipodromuri şi toate erau decorate la fel, în nuanţe de 
crem, cafeniu şi culoarea piersicii. In fiecare se afla câte o 
masă şi scaune pentru dejun, iar uşile cu geamuri dădeau 
spre balconul de unde se priveau cursele. De obicei, avea 
invitaţi diverşi prieteni, dar în ziua aceea până şi prietenii 
dispăruseră. 

Am bătut scurt la uşă şi, fără să mai aştept răspuns, 
am apăsat clanţa şi am păşit înăuntru. 

Ca de obicei după dejun, masa fusese împinsă la 
perete ca să rămână mai mult spaţiu şi pe ea erau aşezate 
cele necesare ceaiului: mici sandviciuri şi prăjiturele, 
farfurioare şi ceşti, alcool la discreţie şi cutii cu trabucuri. În 
ziua aceea toate erau neatinse şi nu se vedea nici o 
ospătăriţă care să-mi ofere ceai cu lămâie însoţit de un 
zâmbet pe buze. 

De altfel, mă aşteptasem ca loja să fie goală şi, totuşi, 
nu era. 

Prinţesa se afla acolo, pe un scaun. 

Lângă ea, stătea în picioare un bărbat pe care nu-l 
cunoşteam. Nu era nici unul dintre prietenii ei obişnuiţi. Un 
bărbat nu cu mult mai în vârstă decât mine, cu părul negru 
şi cu nas şi maxilare puternice. 

— Prinţesă... am spus şi am făcut un pas înăuntru. 

Ea şi-a întors capul. Haina de samur şi căciula rusească 
încă mai erau pe ea, deşi, de obicei, şi le scotea în lojă. S-a 
uitat la mine cu ochi lipsiţi de expresie, împăienjeniţi şi goi, 
mari, albaştri şi absenţi. 

Bărbatul a vorbit. Vocea se potrivea cu nasul şi 
maxilarele, era fermă, plină de forţă, se făcea remarcată. 

— Pleacă de aici, a spus el. 

CAPITOLUL 2 


Am plecat. 

Cu siguranţă nu aveam să mă amestec nepoftit în nici 
unul din necazurile din viaţa personală a prinţesei şi cu 
acest sentiment am ajuns la parter. Mă obişnuisem de prea 
multă vreme cu relaţiile noastre, în care păstram totuşi o 
anume distanţă încât să nu mă gândesc la afacerile ei ca 
fiind propriile mele afaceri, exceptând doar ceea ce 
decurgea din faptul că ea era soţia unchiului Danielle-ei. 

Pe când mă îndreptam spre maşină, deja regretam că 
am plecat atât de precipitat, fără ca măcar s-o întreb dacă 
n-o puteam ajuta. Fusese în vocea tranşantă a străinului o 
notă presantă, care la început mi se păruse a purcede doar 
din dorinţa de a o proteja pe prinţesă, dar, gândindu-mă 
mai bine, nu mai eram atât de sigur. 

N-am nimic de pierdut, mi-am zis, dacă o aştept să 
coboare ca să plece spre casă, ceea ce, cu siguranţă, 
trebuia să facă până la urmă şi astfel să mă asigur că totul 
este în ordine. Dacă străinul se afla tot cu ea şi era la fel de 
categoric ca mai înainte, iar ea îi căuta sprijinul, atunci, cel 
puţin, îi voi spune că o puteam ajuta, în caz că ar avea 
nevoie. 

M-am dus din padoc în parcare unde şoferul ei, 
Thomas, o aştepta, ca de obicei, în Rolls Royce. 

Eu şi Thomas ne salutasem deseori în parcări. Era un 
londonez flegmatic, care citea imperturbabil cărţi, fără a da 
nici o atenţie sportului ce se derula în preajmă. Solid şi 

demn de încredere, era şoferul prinţesei de ani de zile şi-i 
cunoştea viaţa şi deplasările la fel de bine ca oricare din 
familie. 

M-a văzut venind şi mi-a făcut un vag semn cu mâna. 
De obicei, după ce plecam din loja prinţesei, mă urma şi ea 
destul de curând, apariţia mea fiind ca un semnal pentru 
Thomas ca să pornească motorul şi să încălzească maşina. 

M-am dus la el şi a coborât fereastra ca să vorbim. 

— Prinţesa e gata? m-a întrebat. 

Am clătinat din cap. 

— Este un domn cu ea... Am făcut o pauză. Cunoşti 
cumva un bărbat destul de tânăr, subţire, cu părul negru, 
cu bărbie şi nas proeminente? 

S-a gândit puţin, după care mi-a spus că nu-i venea 
nici unul în minte şi m-a întrebat ce mă îngrijora. 

— Ea n-a venit să-şi vadă caii alergând. 

Thomas şi-a dezmorţit spatele. 

— Niciodată nu s-a întâmplat aşa ceva. 

— Nu. Ei bine, n-a fost. 

— Asta-i rău. 

— Da, cred că da. 

l-am spus lui Thomas că m-aş întoarce să văd dacă 
totul este în ordine şi l-am părăsit lăsându-l la fel de 
îngrijorat ca şi mine. 

Ultima cursă se terminase, iar mulţimea se grăbea să 
plece. Am rămas lângă poarta de unde n-aş fi putut s-o 
scap pe prinţesă când cobora şi priveam scrutător chipurile 
ce se perindau prin faţa mea. Pe mulţi îi cunoşteam, mulţi 
mă ştiau ei pe mine. Am zis noapte bună de vreo cincizeci 
de ori, căutând în van căciula de blană. 

Puhoiul de omeni s-a transformat în grupuri mici, 
grupurile în perechi. Am pornit încet înapoi spre tribune 
gândind nehotărât că poate am să urc din nou în loja ei. 

Aproape că ajunsesem lângă tribuna rezervată 
oficialilor când am zărit-o. Chiar de la douăzeci de paşi i se 

vedea privirea împăienjenită şi mersul ciudat, de parcă nu 
simţea pământul pe care-l călca, ridicând piciorul mult prea 
sus şi coborându-l ca din pod la fiecare pas. 

Era singură şi într-o stare de nedescris. 

— Prinţesă, am spus îndreptându-mă repede spre ea. 
Daţi-mi voie să vă ajut. 

S-a uitat la mine fără să mă vadă, clătinându-se. Am 
prins-o cu o mişcare sigură de talie, ceea ce n-aş fi făcut 
niciodată în împrejurări obişnuite şi am simţit cum se 
încordează, parcă spre a nega nevoia de ajutor. 

— Mă simt perfect, a spus ea cu o voce tremurată. 

— Da... da, ţineţi-vă de braţul meu. 

Mi-am desprins mâna din talie şi i-am oferit braţul pe 
care, după o uşoară ezitare, l-a acceptat. Faţa îi era palidă 
sub căciula de blană şi trupul îi tremura. Am pornit alături 
de ea încet spre poartă şi ne-am îndreptat spre locul unde 
ne aştepta Thomas. L-am găsit afară din maşină, părând 
neliniştit, şi, la vederea noastră, a deschis portiera. 

— Mulţumesc, a spus slab prinţesa urcând în maşină. 
Mulţumesc, Kit. 

S-a lăsat pe bancheta din spate scoţându-şi căciula şi a 
urmărit-o indiferentă cu privirea cum se rostogoleşte jos. 

Şi-a scos mănuşile şi şi-a dus o mână spre frunte 
acoperindu-şi ochii. 

— Cred... A înghiţit în sec şi a făcut o pauză. Ai puţină 
apă, Thomas? 

— Da, doamnă, a răspuns el cu promptitudine şi s-a 
dus la portbagaj să aducă cutia cu băuturi răcoritoare pe 
care o avea, de obicei, în maşinii. Lichiorul de porumbe 
macerate în gin, şampania, apa minerală, toate băuturile 
preferate ale prinţesei se aflau întotdeauna la îndemână. 

Stăteam lângă portiera deschisă neştiind dacă va 
considera că mai are nevoie de ajutor sau nu. li cunoşteam 
prea bine mândria, autocontrolul şi speranţele ce şi le 
punea în sine. Nu voia cu nici un preţ ca alţii s-o creadă 

slabă din fire. Thomas i-a dat un pahar mare de cristal cu 
apă minerală şi cuburi de gheaţă zornăitoare. Ea a sorbit 
două sau trei înghiţituri mici şi a rămas cu ochii pironiţi în 
gol. 

— Prinţesă, am spus şovăielnic, v-ar fi de un oarecare 
folos dacă aş veni cu dumneavoastră la Londra? 

Şi-a întors ochii spre mine străbătută de un fior care a 
făcut să-i zornăie cuburile de gheaţă în pahar. 

— Da, a spus ea cu o uşurare evidentă. Am nevoie de 
cineva să... 

S-a oprit negăsindu-şi cuvintele. 

De cineva care să-i împiedice prăbuşirea, am presupus 
eu. Nu avea nevoie de un umăr pe care să plângă, ci de 
prezenţa cuiva de jena căruia să n-o facă. 

Thomas, aprobând cele stabilite, m-a întrebat prozaic: 

— Cum rămâne cu maşina dumitale? 

— Este în parcarea jocheilor. Am s-o duc înapoi, lângă 
grajdurile hipodromului. Acolo o să fie în siguranţă. 

A încuviinţat din cap şi, în drum spre ieşirea de pe 
hipodrom, am făcut o scurtă oprire ca să-mi mut Mercedes- 
ul la un loc mai ferit şi să-i spun şefului de la grajduri că am 
să revin după el mai târziu. Prinţesa părea că nici n-a 
observat toate aceste aranjamente, continuând să 
privească în gol, cuprinsă de gânduri pe care nu mi le 
puteam imagina şi abia când am ajuns departe, în drum 
spre Londra, în amurgul ce s-a lăsat devreme, ea, în sfârşit, 
s-a mişcat şi, absentă, mi-a întins paharul cu bule de apă 
gazoasă şi cu bucățele mici, încă netopite, rămase din 
cuburile de gheaţă, gest ce însemna un fel de preliminarii la 
conversaţie. 

— Îmi pare rău că ţi-am dat bătaie de cap, a spus ea. 

— Dar nu mi-aţi dat. 

— Am avut un şoc cumplit, a continuat ea cu grijă. Și 
îmi este dificil să explic... 

S-a oprit şi şi-a clătinat capul, dând neputincioasă din 

mâini. Totuşi, îmi făcea impresia că ajunsese la un punct în 
care un oarecare ajutor ar fi bine venit. 

— AŞ putea face ceva pentru dumneavoastră? am 
întrebat-o pe un ton neutru. 

— Nu sunt sigură de cât pot cere. 

— Foarte mult, am răspuns sincer. 

În ochi i s-au strecurat primele licăriri ale unui surâs, 
dar au dispărut la fel de repede. 

— Mă gândeam... a spus ea, după care s-a oprit. Când 
ajungem la Londra, vrei să vii la noi şi să aştepţi cât 
vorbesc cu soţul meu? 

— Da, bineînţeles. 

— Ai timp? Poate câteva ore? 

— Oricât, am asigurat-o crispat. 

Danielle plecase să-l vadă pe Leonardo şi timpul se 
scurgea greu fără ea. Mi-am înăbuşit sentimentul acut de 
nefericire şi mă întrebam doar ce şoc o fi suferit prinţesa. 
Nimic nu părea acum a avea vreo legătură cu sănătatea 
domnului de Brescou. Probabil că era ceva cu mult mai 
grav. 

Am călătorit o bună bucată de drum în tăcere în timp 
ce afară se făcuse complet întuneric şi prinţesa se uita din 
nou în gol, oftând din când în când, iar eu mă întrebam ce- 
aş putea face cu paharul. 

Ca şi cum mi-ar fi citit gândurile, Thomas a spus brusc: 

— Este un suport pentru pahar pe uşă, sub scrumieră, 
domnule Fielding. 

Mi-am dat seama că-mi observase dilema în oglinda 
retrovizoare. 

— Mulţumesc, Thomas, am spus uitându-mă în oglindă 
şi i-am întâlnit ochii amuzaţi. 

Am rabatat un obiect ce s-a dovedit a fi un inel metalic 
asemănător suportului pentru paharul cu apă de gură din 
baie şi am lăsat pocalul să alunece în el. Prinţesa continua 
să-şi privească viziunile ce o torturau. 

— Thomas, a spus ea în cele din urmă, te rog, vezi 
dacă doamna Jenkins n-a plecat încă. Dacă o găseşti, roag-o 
să-l sune pe domnul Gerald Greening şi să-l întrebe dacă 
este liber şi poate să treacă pe la noi în seara asta. 

— Da, doamnă, a spus Thomas şi a format numărul de 
telefon aruncându-şi ochii asupra cifrelor câteva fracțiuni 
de secundă, fără a-şi desprinde cealaltă mână de pe volan. 

Doamna Jenkins lucra pentru prinţesă şi domnul de 
Brescou ca secretară şi ca ajutor la toate; era tânără, de 
curând măritată şi părea un fel de creatură hoinară şi 
ştearsă. Lucra de luni până vineri şi părăsea slujba fix la ora 
cinci. Uitându-mă la ceas, am văzut că nu mai erau decât 
câteva minute până la cinci. Se pare că Thomas a prins-o 
chiar în prag de plecare şi i-a transmis mesajul spre 
mulţumirea prinţesei. Ea n-a spus cine era Gerald Greening 
şi treptat gândurile mohorâte au cuprins-o din nou. 

Când am ajuns în Eaton Square ea îşi revenise aproape 
complet din punct de vedere fizic şi, într-o bună măsură, şi 
mental. Totuşi încă arăta palidă şi încordată şi s-a sprijinit 
de mâna puternică a lui Thomas ca să coboare din maşină. 
Am urmat-o şi eu pe trotuar, iar ea a rămas acolo o clipă 
uitându-se la mine şi Thomas cum stăteam în lumina 
felinarelor din stradă. 

— Ei bine, a spus ea căzută pe gânduri, vă mulţumesc 
la amândoi. 

Thomas arăta ca întotdeauna de parcă ar fi vrut să-şi 
dea şi viaţa pentru ea, nu numai s-o ducă şi să o aducă de 
la curse în deplină siguranţă, dar, de data aceasta, aşa cum 
traversa trotuarul cu legătura de chei în mână ca să-i 
deschidă prinţesei uşa din faţă, părea un adevărat om de 
lume. 

Eu şi prinţesa am intrat în casă lăsându-l pe Thomas să 
gareze maşina şi am urcat amândoi scara spațioasă ce 
ducea la etaj. La parterul casei mari şi vechi se găseau 
dependinţele, apartamentul pentru oaspeţi, biblioteca şi 

camera pentru micul dejun. Prinţesa şi soţul ei locuiau de 
fapt sus; la etajul întâi se aflau salonul, camera de zi şi 
sufrageria, iar dormitoarele la următoarele trei nivele. 
Personalul locuia la demisol, iar legătura între etaje se 
făcea printr-un lift foarte bun, instalat în vremurile moderne 
spre a fi folosit de scaunul cu rotile al domnului de Brescou. 

— Vrei să aştepţi în camera de zi? a spus ea. Toarnă-ţi 
singur ceva de băut. Dacă doreşti ceai, sună-l pe Dawson... 

Formulele de politeţe veneau automat, dar privirea îi 
era înceţoşată şi arăta foarte obosită. 

— O să mă descurc, am răspuns. 

— Mă tem că s-ar putea să lipsesc mult. 

— Am să fiu aici. 

A înclinat din cap şi a urcat scările largi la etajul de 
deasupra, unde ea şi soţul ei aveau apartamente separate 
şi unde Roland de Brescou îşi petrecea cea mai mare parte 
a timpului. Nu fusesem niciodată acolo, dar Danielle îmi 
descrisese apartamentul lui ca un minispital, cu un dormitor 
şi living, o cameră de fizioterapie şi o alta pentru asistentul 
medical. 

— De fapt, ce are? o întrebasem. 

— Un virus îngrozitor. Nu ştiu exact ce, dar nu 
poliomielită. Cu ani în urmă picioarele sale au încetat să 
mai meargă. Ei nu prea vorbesc despre asta, îi cunoşti doar, 
şi-mi pare nepoliticos să-i întreb. 

M-am dus în camera de zi, care-mi devenise un 
teritoriu familiar şi l-am sunat pe Dawson, majordomul 
destul de impozant şi l-am rugat să-mi aducă un ceai. 

— Imediat, domnule, a spus el sobru. Este şi prinţesa 
Casilia cu dumneavoastră? 

— Este sus cu domnul de Brescou. 

A spus un „a!” şi a închis telefonul. A apărut după 
foarte puţin timp aducând o mică tavă de argint cu ceai şi 
lămâie, dar fără lapte, zahăr, ori biscuiţi. 

— A fost o după-amiază cu succese, domnule Fielding? 

m-a întrebat el punând tava jos. 

— Un câştigător şi un loc trei. 

Mi-a zâmbit vag. Era un bărbat de aproape şaizeci de 
ani, fără familie şi fericit în munca lui. 

— Foarte mulţumitor, domnule Fielding. 

— Da. 

A înclinat din cap şi a plecat, iar eu mi-am terminat 
ceaiul şi l-am băut încercând să nu mă gândesc la pâinea 
prăjită, cu unt. Pe gerul din februarie mă îngrăşasem cu trei 
livre! şi, ca atare, dădeam o luptă mai aprigă ca de obicei 
ca să slăbesc. 

Camera de zi era plăcută, cu carpete şi tapiţerii cu 
flori, cu lămpi răspândind pete calde de lumină, toate 
laolaltă creând o atmosferă mai prietenoasă decât 
brocarturile aurii ale salonului foarte franțuzesc de alături. 
Am deschis televizorul ca să urmăresc ştirile şi l-am închis 
când s-au terminat, apoi m-am învârtit încoace şi-ncolo 
căutând ceva de citit. De asemenea, mă întrebam în 
treacăt de ce dorise prinţesa să aştept şi care anume ar fi 
ajutorul pe care ea l-ar putea găsi prea mare ca să-l ceară. 

Printre materialele de citit se pare că aveam de ales 
între o revistă despre arhitectură, în franceză, editată pe 
foaie velină şi un orar al curselor aeriene internaţionale şi, 
pe când mă hotărâsem pentru cea de a doua variantă, am 
dat peste o broşură împăturită pe masa de alături, care 
anunţa: „Conferinţe despre mari maeştri ţinute într-un 
decor cu totul deosebit” şi m-am trezit faţă în faţă cu week- 
end-ul Danielle-ei. 

M-am aşezat în fotoliu şi am citit broşura de la prima 
până la ultima pagină. Hotelul, însoţit de fotografiile de 
rigoare, era descris ca o casă de ţară renovată masiv şi 
care se afla într-un peisaj cu dealuri şi lacuri ce-ţi 
cutremurau sufletul, iar camerele erau încălzite cu focuri 
strălucitoare de lemne. 


11 livră = 453,6 gr. 

Manifestările aveau să înceapă cu o recepţie vineri 
după-amiaza la ora şase (ceea ce însemna că se vor derula 
pe mai multe zile, după cum am citit), urmată de un dineu 
şi apoi vor fi interpretate sonate de Chopin în salonul auriu. 

Sâmbătă vor fi ţinute conferinţe despre „Maeștrii 
Renaşterii Italiene” de către ilustrul custode al picturilor 
italiene de la Luvru. Dimineaţa „Capodopere din Luvru: 
Botticelli, Leonardo da Vinci, Rafael” şi după-amiaza 
„Cinquecento în Veneţia: Concert câmpenesc de Giorgione 
şi Laura Dianti de Tizian”, toate fiind însoţite de diapozitive 
care să ilustreze aspecte de tehnică şi stil. Conferinţele, 
spunea broşura, reprezentau un privilegiu deosebit, rareori 
acordat în afara graniţelor Franţei de către cel mai mare 
expert din lume, probabil, în arta Renaşterii Italiene. 

Sâmbătă seara avea să fie un mare banchet florentin, 
special organizat de către un maestru din Roma, iar 
duminică vor avea loc vizite în Ţara Lacurilor, la casele lui 
Wordsworth, Ruskin şi (dacă vor fi amatori) Beatrix Potter. 
In final se va servi ceaiul de după-amiază în jurul focului, în 
salonul cel mare şi apoi se vor întoarce cu toţii la casele lor. 

Rareori m-am simţit nesigur, fie de mine, fie de drumul 
pe care l-am ales în viaţă, dar am pus jos broşura cu o 
senzaţie de totală inadecvare. 

Practic nu ştiam nimic despre Renaşterea Italiană şi 
nu-l puteam plasa cu certitudine pe da Vinci într-un interval 
de o sută de ani. Ştiam că o pictase pe Mona Lisa şi că 
desenase helicoptere şi submarine, dar cam asta era tot. 
Despre Botticelli, Giorgione şi Rafael ştiam la fel de puţin. 
Dacă pe Danielle o interesau atât de profund artele, avea 
ea să mai revină vreodată la un bărbat a cărui muncă era 
fizică, banală şi incertă? La un om căruia în adolescenţă îi 
plăcuse biologia şi chimia şi nu voise să urmeze o facultate? 
La cineva care ar fi evitat în mod cert să meargă acolo unde 
ea ar fi ars de nerăbdare ca să se ducă? 

M-a trecut un fior. Nu puteam suporta s-o pierd, nici 

pentru pictori morţi demult, nici pentru un prinţ în viaţă. 

Timpul trecea. Am citit orarul curselor aeriene 
internaţionale şi am descoperit că erau multe locuri despre 
care nu auzisem niciodată, cu oameni care zburau cu 
treburi într-acolo sau de acolo în fiecare zi. Erau mult prea 
multe lucruri pe care eu nu le ştiam. 

În cele din urmă, puţin după ora opt a reapărut 
imperturbabilul Dawson şi m-a invitat sus, iar eu l-am urmat 
spre uşa nefamiliară de la camera de zi a domnului de 
Brescou. 

— Domnul Fielding, m-a anunţat Dawson şi am intrat 
într-o cameră cu pereţi de un verde închis, draperii aurii ce 
cădeau în falduri grele şi fotolii de piele, de un roşu-brun. 

Roland de Brescou stătea, ca de obicei, în scaunul său 
cu rotile şi imediat s-a văzut că şi el trecuse prin acelaşi şoc 
grav ca şi prinţesa. Întotdeauna a arătat slăbit, dar acum, 
mai mult ca oricând, părea pe punctul de a-şi da duhul, 
pielea-i palidă, galben-cenuşie îi era întinsă pe pomeţii 
obrajilor proeminenţi, iar ochii-i pustiiţi priveau în gol. Cred 
că fusese un bărbat bine la viaţa lui şi încă mai păstra un 
cap frumos, împodobit cu un păr alb şi avea un fel 
aristocrat de a fi, foarte firesc. Purta, ca de obicei, un 
costum de culoare închisă şi cravată, nefăcând nici o 
concesie bolii. Putea fi el bătrân şi fragil, dar încă era 
propriul său stăpân, iar la minte n-avea egal. De la logodna 
mea cu Danielle îl întâlnisem de câteva ori, dar, deşi fără 
îndoială politicos, era întotdeauna retras şi tot pe-atât de 
rezervat ca însăşi prinţesa. 

— Intră, mi-a spus el cu vocea-i, ca de obicei, 
surprinzător de puternică, părând uşor răguşită acum. Bună 
seara, Kit. 

Engleza sa avea un vag accent francez, la fel de 
imperceptibil ca al prinţesei. 

— Bună seara, domnule de Brescou, am spus făcând şi 
o uşoară plecăciune spre el, dat fiind că-i displăceau 

strângerile de mână: mâinile lui erau atât de subţiri că l-ar 
fi durut. 

Prinţesa, care stătea într-unul din fotolii, a ridicat 
obosită degetele într-un mic semn de întâmpinare şi, pe 
când Dawson se retrăgea închizând uşa în urma mea, a 
spus cerându-şi iertare: 

— Te-am făcut să aştepţi atât de mult... 

— M-aţi avertizat. 

A dat din cap. 

— Vrem să ţi-l prezentăm pe domnul Greening. 

Domnul Greening probabil că era persoana care stătea 
în picioare la capătul camerei, rezemându-se de peretele 
verde, cu mâinile în buzunare şi mişcându-se de pe un 
picior pe altul. Domnul Greening, în smoching şi cravată 
neagră, era trecut bine de cincizeci de ani şi avea burtă şi 
chelie. Mă privea cu ochi luminoşi şi cunoscători evaluându- 
mi vârsta (treizeci şi unu), înălţimea (cinci picioare! şi zece 
ţoli?), hainele (costum gri, obişnuit) şi, probabil, venitul. 
Avea aspectul omului obişnuit să facă estimări rapide şi 
care nu se încrede decât în propriile constatări şi nu în 
spusele altora. 

— Jocheu, a zis el cu o voce care-i trăda studiile la 
Eton. Deci puternic şi brav. 

Era ironic, ceea ce nu m-a deranjat. Am zâmbit uşor, 
parcurgând mental diverse profesii posibile şi m-am lansat 
cu o supoziţie: 

— Avocat? am sugerat eu. Perspicace? 

A râs şi s-a desprins de lângă perete. 

— Gerald Greening, a spus el înclinând din cap. Avocat. 
O să fiţi aşa de drăguţ şi să asistați ca martor la semnarea 
unor documente? 

Am fost de acord, bineînţeles, reflectând că n-aş fi 
crezut că prinţesa o să-mi ceară să aştept atât de mult doar 

pentru asta, dar n-am zis nimic. Gerald Greening a ridicat 
de pe măsuţa de cafea hârtiile prinse cu o clamă de mica 
planşetă de scris, a întors o filă şi i-a dat stiloul lui Roland 
de Brescou ca să semneze pe pagina a doua. 

Cu o înfloritură tremurată bătrânul şi-a scris numele 
lângă un sigiliu roşu, rotund. 

— Acum dumneata, domnule Fielding. 

Mi-au fost înmânate hârtiile şi stiloul şi am semnat 
acolo unde mi-a cerut, sprijinind mica planşetă pe braţul 
stâng. 

Am observat că documentul de numai două pagini nu 
era bătut la maşină, ci redactat de mână, în cerneală 
neagră, cu o caligrafie îngrijită. Numele meu şi al lui Roland 
de Brescou erau amândouă scrise cu aceeaşi cerneală 
neagră. Când Gerald Greening şi-a adăugat adresa şi 
ocupaţia sub propria-i semnătură din josul paginii, caligrafia 
sa era identică cu cea a textului. 

Deci totul se făcuse în mare grabă. Mâine s-ar fi putut 
să fie prea târziu. 

— Nu este necesar ca dumneata să cunoşti ce conţine 
documentul pe care l-ai semnat, mi-a spus Greening cu 
nonşalanţă, dar prinţesa insistă să ştii. 

— la loc, Kit, a zis prinţesa, o să dureze. 

M-am aşezat într-unul din fotoliile de piele şi mi-am 
aruncat privirea spre Roland de Brescou care se uita plin de 
îndoială de parcă gândea că n-avea nici un rost să mi se 
spună. Mai mult ca sigur că are dreptate, am gândit în 
sinea mea, dar nu pot să neg că nu eram curios. 

— Simplificând lucrurile, a spus domnul Greening 
continuând să stea în picioare, documentul stipulează că, 
indiferent de orice alte aranjamente anterioare, domnul de 
Brescou nu mai poate lua nici o hotărâre în probleme de 
afaceri fără consimţământul şi semnăturile prinţesei Casilia, 
prinţului Litsi - i se trecuse cel puţin jumătate din tot 
numele - şi domnişoarei Danielle de Brescou, semnături ce 

vor fi date în prezenţa unor martori. 

Am ascultat perplex. Dacă nu era nimic în neregulă cu 
facultăţile mentale ale lui Roland de Brescou, atunci de ce 
graba ca ei să semneze declinarea autorităţii? 

— Aceasta este o măsură interimară, a continuat 
Gerald Greening. O măsură de precauţie, s-ar putea spune, 
ca să oprim apele în timp ce construim barajul. 

Părea încântat de comparaţie şi am avut impresia că o 
mai folosise şi înainte. 

— Şi, ăă... valul constă în ceva anume? am întrebat eu. 

Bineînţeles că aşa trebuia să fie, din moment ce o 
tulburase atât de mult pe prinţesă. 

Gerald Greening a făcut un tur în jurul camerei, cu 
mâinile la spate. O minte neobosită şi un trup în perpetuă 
mişcare, am gândit în sinea mea şi am ascultat amănunte 
despre familia de Brescou pe care, altfel, nici prinţesa, nici 
soţul ei nu mi le-ar fi povestit ei înşişi niciodată. 

— Trebuie să ţii cont, spunea Greening căutând să mă 
facă să înţeleg, că domnul de Brescou aparţine unei alte 
societăţi, de dinainte de revoluţie. Face parte dintr-o familie 
aristocrată, chiar dacă el însuşi nu poartă nici un titlu. Este 
esenţial să-ţi dai seama că pentru el personal onoarea 
familiei are o importanţă supremă. 

— Da, am spus. Inţeleg acest lucru. 

— Familia lui Kit însuşi, a intervenit prinţesa cu 
blândeţe, are în urma ei o tradiţie de secole. 

Gerald Greening a părut uşor uimit şi m-am gândit 
amuzat că secolele de mândrie şi ură ale familiei Fielding 
nu erau exact ceea ce avea el în minte. Totuşi, şi-a 
remodelat imaginea ce şi-o formase despre mine spre a-mi 
include strămoşii şi şi-a continuat povestea: 

— Pe la mijlocul secolului al XIX-lea, a spus el, 
străbunicul domnului de Brescou a avut şansa să participe 
la construirea de poduri şi canale şi, ca atare, aproape fără 
intenţie, a întemeiat una din cele mai mari societăţi de 

construcţii din Franţa. El personal n-a lucrat niciodată în ea 
- era moşier - dar afacerile au prosperat imens adaptându- 
se cu o vigoare neobişnuită vremurilor. La începutul 
secolului al XX-lea bunicul domnului de Brescou a fost de 
acord să-şi unească afacerile cu o altă societate de 
construcţii profilată pe şosele, nu pe canale. Epoca 
construirii de mari canale se încheia, automobilul abia 
apăruse şi era nevoie de drumuri mai bune. Bunicului 
domnului de Brescou îi reveneau cincizeci la sută din 
societatea nou creată, aranjament care nu dădea nici unuia 
din parteneri control deplin. 

Un licăr de nemulţumire s-a văzut în ochii lui Gerald 
Greening în timp ce mergea cu paşi rari în jurul scaunelor. 

— Tatăl domnului de Brescou a căzut în cel de al Il-lea 
Război Mondial fără să apuce să moştenească ceva. 
Domnul de Brescou a devenit moştenitor când bunicul său 
a murit la vârsta de nouăzeci de ani, după cel de al Il-lea 
Război Mondial. Mă urmăreşti? 

— Da, am spus. 

— Bine. A continuat să meargă cu paşi rari depănându- 
şi povestea cu luciditate, aproape ca şi cum ar fi expus 
faptele în faţa unui juriu destul de ursuz. Firma care a 
fuzionat cu cea a bunicului domnului de Brescou era 
condusă de un bărbat cu numele de Henri Nanterre, care, 
de asemenea, era de origine aristocrată şi de o înaltă ţinută 
morală. Cei doi bărbaţi se plăceau reciproc, aveau 
încredere unul în celălalt şi au căzut de acord ca firma lor 
reunită să fie condusă după cele mai înalte principii. Au 
instalat în posturi de răspundere persoane care se bucurau 
de o bună reputaţie, uşurându-şi astfel munca şi ă, ă... şi-au 
sporit averile. 

— Mda, am spus. 

— Înainte şi în timpul celui de al Il-lea Război Mondial 
firma a intrat in recesiune reducându-se la un sfert din 
volumul iniţial, dar a rămas destul de solidă ca să se 

revitalizeze în anii cincizeci, în ciuda morţii prietenilor care 
fuseseră iniţial în posturi de conducere. Domnul de Brescou 
a rămas în termeni buni cu moştenitorul Nanterre - Louis - 
şi tradiţia de a folosi cei mai buni directori a continuat. Şi cu 
asta ajungem la vremuri apropiate nouă. Acum trei ani de 
zile, când Louis de Nanterre a murit, şi-a lăsat partea sa de 
cincizeci la sută unicului său fiu, Henri. Henri Nanterre are 
treizeci şi şapte de ani, este un antreprenor capabil, plin de 
energie, priceput în afaceri. Profiturile firmei cresc an de an. 

Atât prinţesa cât şi soţul ei au ascultat posomorâţi 
acest lung recital care-mi părea a fi povestea unui succes 
de mari proporții. 

— Henri Nanterre, a explicat Greening cu grijă, 
aparţine lumii moderne. Sau, cu alte cuvinte, vechile valori 
înseamnă foarte puţin pentru el. 

— N-are nici o onoare, a intervenit Roland de Brescou 
cu dispreţ. Îşi face numele de râs. 

Am întrebat-o tărăgănat pe prinţesă: 

— Cum arată? E 

— L-ai văzut, a răspuns ea simplu. In loja mea. 

CAPITOLUL 3 


A urmat o scurtă tăcere, apoi prinţesa i s-a adresat lui 
Greening: 

— Te rog, continuă, Gerald. Spune-i lui Kit ce... ce vrea 
ticălosul acela şi ce a fost capabil să-mi debiteze. 

Roland de Brescou a intervenit înainte ca el să înceapă 
să vorbească şi, întorcându-şi scaunul cu rotile ca să fie cu 
faţa spre mine, a zis: 

— Am să-i spun eu. O să-ţi povestesc eu. Eu, personal, 
n-am vrut să te amestec în treburile noastre, dar soţia mea 
este de altă părere... A făcut un gest vag cu mâna firavă în 
semn de afecţiune faţă de prinţesă... Şi, dat fiind faptul că 
urmează să te căsătoreşti cu Danielle, ei bine, poate... Dar 
am să ţi-o spun eu însumi. 

Vocea îi era tărăgănată, dar mai puternică, şocul 
începând să dispară, mânia luându-i pesemne locul. 

— După cum ştii, a continuat el, eu mă aflu în această 
stare de multă vreme... A făcut un gest spre trupul său fără 
alte comentarii. De asemenea, locuim în Londra de mult 
timp. Departe de afaceri, deci, mă înţelegi, da? 

Am dat din cap. 

— Louis Nanterre obişnuia să se ducă acolo destul de 
des, să se consulte cu consiliul de administraţie. Discutam 
frecvent la telefon şi el îmi spunea tot ce se întâmpla... 
Luam împreună hotărâri dacă era cazul să ne îndreptăm în 
alte direcţii. Eu şi el, de exemplu, am pus pe picioare o 
fabrică de materiale plastice, deci nici metal, nici beton. 

Lucruri precum conducte masive de canalizare care să nu 
plesnească sub şosele şi nici să nu se corodeze. Înţelegi? 
Am început să producem materiale plastice noi, foarte 
rezistente. 

A făcut o pauză mai mult ca să-şi tragă respiraţia, se i 
pare, decât din cauza a ceea ce avea de spus. Prinţesa, 
Greening şi cu mine am aşteptat să-şi ducă mai departe 
firul gândurilor. 

— Louis, a spus el în cele din urmă, obişnuia să vină la 
Londra, în această casă, de două ori pe an, cu juriştii şi cu 
contabilii - era prezent şi Gerald - şi analizam ce se 
realizase, se citeau rapoartele şi sugestiile venite din partea 
consiliului de administraţie, după care luam hotărâri. A oftat 
cu amărăciune. Apoi Louis a murit şi eu l-am rugat pe Henri 
să vină aici la întâlniri, dar a refuzat. 

— A refuzat? am repetat eu. 

— Absolut. Şi, apoi, dintr-odată n-am mai ştiut ce se 
întâmplă şi l-am trimis acolo pe Gerald, am scris 
contabililor... 

— Henri concediase contabilii, a spus Gerald Greening 
succint în pauza care a urmat, şi angajase alţii aleşi de el. 
Se debarasase de jumătate din consiliul de administraţie 
preluând el însuşi conducerea şi orientase producţia în 
direcţii despre care domnul de Brescou nu ştia nimic. 

— Lucruri total inadmisibile, a spus Roland de Brescou. 

— Şi azi? am întrebat eu. Ce-a spus astăzi la Newbury? 

— Ce îndrăzneală, să se ducă la soţia mea! Tremura de 
furie. S-o amenințe! Este... este dezgustător! 

Se pare că nu existau cuvinte destul de puternice, care 
să-i exprime adecvat sentimentele. 

— l-a spus prinţesei Casilia, a intervenit prompt Gerald 
Greening că are nevoie de semnătura soţului ei pe un 
document pe care domnul de Brescou nu vrea să-l 
semneze, iar ea urma să-l determine s-o facă. 

— Ce document? am întrebat eu plat. 

Nici unul dintre ei, se pare, că nu se grăbea să 
răspundă şi, în cele din urmă, Gerald Greening a înălţat din 
umeri şi a spus: 

— Un formular emis de guvernul francez care 
reprezintă o cerere preliminară pentru obținerea 
autorizaţiei de fabricare şi export de arme. 

— Arme? am întrebat eu surprins. Ce fel de arme? 

— Arme de foc pentru omorârea oamenilor. Arme mici 
făcute din material plastic. 

— El mi-a spus, a intervenit prinţesa ai cărei ochi se 
adânciseră în orbite, că ar fi simplu să se folosească la 
fabricarea armelor materialele plastice care sunt foarte 
rezistente. A zis că s-ar putea face din material plastic 
multe pistoale şi mitraliere moderne. Ar fi mai ieftine şi mai 
uşoare, a spus el. Producţia ar fi simplă şi profitabilă din 
momentul în care a căpătat licenţa. Şi a mai zis că o va 
obţine în mod categoric pentru că a făcut toate demersurile 
necesare. Dificultăţile întâmpinate au fost minore, pentru 
că firma Brescou - Nanterre are o reputaţie atât de bună şi 
este respectată, aşa că n-ar mai avea nevoie decât de 
acordul soţului meu. 

S-a oprit copleşită de aceeaşi tristeţe care se putea citi 
în egală măsură şi pe chipul soţului ei. 

— Arme! a exclamat el. N-am să semnez niciodată. 
Este dezonorant, înţelegi, să faci în zilele noastre comerţ cu 
arme! Este de neconceput! În Europa de azi aceasta nu 
este o afacere care să se bucure de o reputație bună. In 
special când este vorba de arme din material plastic care 
pot fi trecute prin aeroporturi fără a fi depistate. 
Bineînțeles, ştiu că materialele noastre plastice ar fi foarte 
potrivite, dar niciodată, absolut niciodată n-o să se întâmple 
ca numele meu să fie folosit pentru vânzarea de arme care 
ar putea să-şi găsească drumul spre terorişti. Categoric, aşa 
ceva este de neconceput! 

Am văzut pe chipul lui că, într-adevăr, aşa era. 

— Unul din managerii noştri mai vechi mi-a telefonat 
acum o lună să mă întrebe dacă chiar voiam să fabricăm 
arme, a continuat el furios. Nu auzisem până atunci nimic 
despre asta. Nimic! Apoi Henri Nanterre a trimis o scrisoare 
prin care îmi cerea în mod oficial consimţământul. l-am 
răspuns că n-am să i-l dau niciodată şi mă aşteptam ca 
toată problema să se încheie aici. Sub nici o formă nu se 
poate trece la fabricarea armelor fără consimţământul meu. 
Dar să-mi ameninte soţia! 

— Ce fel de ameninţări? am întrebat. 

— Henri Nanterre mi-a zis, a răspuns prinţesa cu o 
voce slabă, că este sigur că am să-l conving pe soţul meu 
să semneze, pentru că n-o să vreau să se întâmple vreun 
accident cuiva la care ţin... sau vreunuia din oamenii care 
sunt în serviciul nostru. 

Nu era de mirare că acestea o răvăşiseră, mi-am zis în 
gând. Arme, amenințări cu violență, perspectiva 
dezonoarei; totul se afla la antipodul existenței sale 
respectabile, sigure şi ferite de vâltorile lumii. Henri 
Nanterre, cu chipul lui dur şi voce autoritară, pesemne că o 
bătea la cap de cel puţin o oră când am ajuns eu în lojă. 

— Ce s-a întâmplat cu prietenii dumneavoastră de la 
Newbury? am întrebat-o. Cei din loja dumneavoastră? 

— El le-a spus să plece, a răspuns ea obosită. Le-a zis 
că trebuie să vorbească cu mine urgent, iar ei să nu se mai 
întoarcă. 

— Şi ei au plecat. 

— Da. 

Ei bine... şi eu însumi făcusem la fel. 

— Eu n-am ştiut cine este, a continuat prinţesa. Habar 
n-aveam ce este cu el. A intrat ca o vijelie şi i-a trimis pe 
toţi afară şi nici n-a vrut să audă întrebările mele. Eu... A 
înălţat din umeri... Eu niciodată n-am fost pusă într-o 
asemenea situaţie. 

Henri Nanterre, el însuşi arăta în bună măsură ca un 

terorist, mi-am zis în sinea mea. În orice caz, avea o 
comportare de terorist: voce puternică, acţiuni de forţă şi 
ameninţări. 

— Ce i-aţi spus? am întrebat-o, pentru că, dacă putea 
cineva să domolească un terorist prin cuvinte, cu siguranţă, 
prinţesa izbutea s-o facă. 

— Nu ştiu. El nu asculta. Pur şi simplu, vorbea 
acoperind tot ce încercam eu să-i spun, până ce, în cele din 
urmă, nu i-am mai zis nimic. N-avea rost. Când am încercat 
să mă ridic, m-a împins jos. Când vorbeam, el urla şi mai 
tare. Turuia întruna, spunând mereu aceleaşi lucruri, iar şi 
iar... Când ai intrat în lojă eu eram complet năucă. 

— Trebuia să fi rămas. 

— Nu... ai făcut mult mai bine că ai plecat. 

S-a uitat la mine calm. Poate că ar fi trebuit, pur şi 
simplu, să mă lupt cu el, mi-am zis în sinea mea, dar 
probabil că aş fi pierdut şi, cu siguranţă, asta n-ar fi fost de 
nici un folos nimănui. În orice caz, am procedat prost că n- 
am rămas. 

Gerald Greening şi-a dres glasul, a pus pe masa de 
alături hârtiile prinse cu clamă de mica planşetă de scris şi 
a revenit lângă perete, în spatele meu, unde a continuat să 
se mişte de pe un picior pe celălalt. 

— Prinţesa Casilia mi-a povestit, a spus el zornăind 
nişte monede în buzunar, că în noiembrie trecut jocheul ei 
le-a venit de hac la doi magnați corupti din lumea presei, 
precum şi unui ticălos ce a făcut averi împingându-i pe alţii 
la faliment. 

Mi-am întors capul şi, pentru o fracțiune de secundă, i- 
am întâlnit privirea care exprima totală neîncredere. Este o 
persoană derutantă, mi-am zis. Nu la asta m-aş fi aşteptat 
de la un om al legii. 

— Lucrurile, oarecum, au mers de la sine, am spus pe 
un ton neutru. 

— Ei te mai urmăresc şi acum să-ţi plătească poliţele? 

Era o tentă ironică în vocea sa, ca şi cum nimeni n-ar 
putea lua în serios povestea prinţesei. 

— Din câte ştiu, doar cel cu averea făcută pe seama 
falimentelor puse de el însuşi la cale. 

— Maynard Allardeck? 

— Aţi auzit de el? 

— L-am cunoscut, a spus Greening cu un uşor zâmbet 
de triumf. Un bărbat serios, încântător, aş zice. Nicidecum 
un escroc. 

N-am făcut nici un comentariu. Evitam să vorbesc 
despre Maynard ori de câte ori era posibil pentru că nu 
voiam câtuşi de puţin ca lucrurile defăimătoare pe care le- 
aş fi putut spune să ajungă la urechile lui de cârcotaş. 

— În orice caz, a continuat Greening cu ironie vădită în 
voce, prinţesa Casilia ar dori acum să alergi în galop şi să 
încerci să-l scapi pe domnul de Brescou de odiosul 
Nanterre. 

— Nu, nu, a protestat prinţesa înălţându-şi capul. 
Gerald, n-am spus eu aşa ceva. 

M-am ridicat încet în picioare şi m-am întors ca să-l 
privesc pe Greening direct în faţă şi nu ştiu ce a văzut el 
exact, dar a încetat să se mai balanseze de pe un picior pe 
celălalt, şi-a scos mâinile din buzunar şi a declarat brusc pe 
cu totul alt ton: 

— Nu asta a spus, dar, fără îndoială asta doreşte. ŞI 
trebuie să recunosc că până în acest moment am 
considerat că este un fel de glumă. M-a privit încurcat. 
Ascultă, dragul meu, poate că m-am înşelat. 

— Kit, a intervenit prinţesa din spatele meu, te rog, ia 
loc. Categoric n-am cerut asta. Mă întrebam doar... O, te 
rog, ia loc. 

M-am aşezat şi m-am aplecat în faţă spre ea, privindu-i 
ochii neliniştiţi. 

— Aceasta este ceea ce doriţi, am spus cu solicitudine. 
Asta trebuie să fie. Voi face tot ce pot ca să vă ajut. Dar eu 


41 


sunt totuşi... un jocheu. 

— Eşti un Fielding, a răspuns ea pe neaşteptate. Acest 
lucru l-a înţeles adineaori Gerald. Ai acel ceva... de care 
Bobby zicea că tu nu-ţi dai seama... S-a oprit, oarecum 
confuză. În împrejurări normale niciodată prinţesa nu mi-a 
vorbit în acest fel. Voiam să te rog, a continuat ea cu o 
stăpânire de sine ce devenea tot mai vizibilă, să faci tot 
posibilul ca să previi orice fel de „accidente”. Să te gândeşti 
la ce s-ar putea întâmpla, să ne avertizezi, să ne dai un 
sfat. Avem nevoie de cineva ca tine, de cineva a cărui 
minte să poată prefigura... 

S-a oprit. Ştiam exact ce voia să spună, dar am zis: 

— V-aţi gândit să anunţaţi poliţia? 

A încuviinţat în tăcere printr-o înclinare a capului şi, din 
spatele meu, Gerald a spus: 

— Le-am telefonat imediat după ce prinţesa mi-a 
povestit ce s-a întâmplat. Mi-au răspuns că şi-au notat ce 
le-am zis. 

— N-au întreprins nici o acţiune? am sugerat eu. 

— Au spus că sunt supraaglomeraţi cu delicte care 
deja s-au comis, dar au pus această casă sub 
supraveghere. 

— Şi aţi discutat, bineînţeles, cu cineva din factorii de 
răspundere, nu? 

— Atât cât i-am putut găsi în seara asta. 

Este imposibil, am gândit în sinea mea, să păzeşti pe 
cineva în permanenţă ca să nu fie asasinat, dar mă îndoiam 
că Henri Nanterre avea de gând să meargă atât de departe. 
Era mult mai probabil că s-a gândit că ar putea să sperie cu 
destulă uşurinţă un bătrân paralizat şi o femeie lipsită de 
simţ practic, numai că el a subestimat atât curajul prinţesei 
cât şi onoarea inflexibilă a soţului ei. Pentru un om lipsit de 
scrupule, opoziţia morală la care se aştepta putea să-i pară 
o încăpățânare temporară uşor de înlăturat, dar nicidecum 
o barieră de netrecut. 

Mă îndoiam că punea, într-adevăr, la cale accidente; se 
aştepta ca amenințările să fie suficiente. Mă întrebam cât 
de curând avea să afle că nu erau? 

M-am adresat prinţesei: 

— V-a fixat Nanterre o anume perioadă de timp? V-a 
spus când şi unde urma ca domnul de Brescou să semneze 
hârtia? 

— N-am s-o semnez, a intervenit Roland de Brescou. 

— Nu, domnule, dar Henri Nanterre nu ştie încă. 

— A zis că va trebui ca un notar să fie martor când 
semnează soţul meu, a răspuns prinţesa cu o voce slabă. A 
spus că avea să aranjeze el asta şi o să ne anunţe când. 

— Un notar? Un jurist francez? 

— Nu ştiu. El le-a vorbit prietenilor mei în engleză, dar, 
după ce ei au plecat, a început să turuie în franceză şi eu i- 
am spus să vorbească în engleză. Eu ştiu franceza, 
bineînţeles, dar prefer engleza, care este ca o a doua limbă 
pentru mine, după cum ştiţi. 

Am dat din cap. Danielle îmi spusese că nici prinţesa, 
nici soţul ei nu vorbeau acasă în limba maternă a celuilalt, 
amândoi considerau engleza ca limba lor de bază şi din 
această cauză aleseseră să locuiască în Anglia. 

— Ce presupuneţi că va face Nanterre când va afla că 
cererea trebuie să fie semnată de patru persoane, nu 
numai de domnul de Brescou? l-am întrebat pe Greening. 

S-a uitat la mine fix, având străluciri în priviri. Are 
lentile de contact, am gândit în treacăt. 

— Consecințele sunt specialitatea dumitale, din câte 
înţeleg, a răspuns el. 

— Depinde de cât este el de bogat, de lacom, de 
însetat de putere, de tenace şi de criminal, am răspuns eu. 

— O, dragă, ce oribile sunt toate acestea, a spus 
prinţesa cu o voce anemică. 

Eram de acord cu ea. Cel puţin în aceeaşi măsură ca şi 
ea aş fi preferat să fiu pe o pistă, în bătaia vântului, unde 

ticăloşii aveau patru picioare şi o zăbală. 

— Există o cale simplă ca să vă ţineţi familia în 
siguranţă şi să vă păstraţi numele nepătat. 

— Continuă, a spus domnul de Brescou. Cum? 

— Schimbaţi numele societății şi vindeţi partea 
dumneavoastră. 

El a clipit. Prinţesa şi-a dus mâna la gură şi eu n-am 
putut să văd reacţia lui Greening care se afla în spatele 
meu. 

— Din păcate, a spus în cele din urmă Roland de 
Brescou, nu pot s-o fac fără consimţământul lui Henri 
Nanterre. Aşa a fost stabilit acordul iniţial. A făcut o pauză. 
Este posibil, bineînţeles, ca el să se învoiască cu asemenea 
schimbări dacă ar putea să formeze un consorţiu care să 
preia totul, avându-l pe el în frunte cu o majoritate de 
voturi. Atunci ar putea să fabrice arme dacă doreşte. 

— Pare o soluţie acceptabilă, a spus Gerald Greening 
din spatele meu fără părtinire. Aţi ieşi din încurcătură. Aţi 
transforma totul în capital. Da... cu siguranţă, propunerea 
trebuie luată în consideraţie. 

Roland de Brescou îmi studia faţa. 

— Spune-mi, a zis el, tu personal ai urma această cale? 

Aş urma-o oare? m-am întrebat în sinea mea. Aş urma- 
o dacă aş fi bătrân şi paralizat? Aş urma-o dacă aş şti că 
rezultatul ar fi o grămadă de noi arme într-o lume care deja 
se scaldă în ele? Dacă aş şti că mă îndepărtez de principiile 
mele de viaţă? Dacă nu mi-ar fi indiferentă siguranţa 
familiei mele. 

— Nu ştiu, i-am răspuns. 

A schiţat un zâmbet şi şi-a întors capul spre prinţesă. 

— Şi tu, draga mea, tu ai proceda aşa? 

Ea n-a mai apucat să răspundă fiind întreruptă de 
bâzâitul interfonului recent instalat în casă şi care scutea 
pe toată lumea de multe drumuri de făcut. Prinţesa a ridicat 
receptorul, a apăsat un buton şi a spus: 

— Da. A ascultat, apoi a zis: Numai o clipă. Şi-a ridicat 
privirile spre soţul ei şi l-a întrebat: Aştepţi oaspeţi? 
Dawnson zice că au venit doi domni care spun că au fixată 
o întâlnire. l-a condus în bibliotecă. 

Roland de Brescou şi-a clătinat capul plin de îndoieli şi 
chiar atunci s-a auzit un pocnet în telefon. 

— Poftim? a spus prinţesa ducându-şi iar receptorul la 
ureche. Ce-ai spus, Dawson? A ascultat, dar se pare că nu 
se mai auzea nimic. A plecat, a zis ea nedumerită. Ce crezi 
că s-a întâmplat? 

— Mă duc să văd, dacă doriţi, am spus eu. 

— Da, Kit, te rog du-te. 

M-am ridicat şi m-am îndreptat spre uşă, dar nici n-am 
apucat s-o ating când s-a deschis brusc şi şi-au făcut 
apariţia doi bărbaţi care au păşit cu aplomb înăuntru. Unul 
era fără nici un dubiu Henri Nanterre; la un pas în urma lui 
venea un tânăr cu o faţă uscăţivă şi palidă, îmbrăcat într-un 
costum negru şi strâmt şi cu o servietă în mână. 

Dawson a venit alergând în urma lor, abia respirând, 
cu gura deschisă de groază pentru modul neprotocolar în 
care i-au fost încălcate atribuţiile. 

— Doamnă, a spus el neajutorat, pur şi simplu au 
trecut val-vârtej pe lângă mine... 

Henri Nanterre a trântit cu brutalitate uşa acoperindu-i 
explicaţiile şi s-a trezit într-o cameră plină de lume. A părut 
deconcertat când l-a văzut pe Gerald Greening, mi-a 
aruncat apoi şi mie o privire şfichiuitoare amintindu-şi că 
mă văzuse înainte, dar fără să-l încânte acest lucru. Mi-am 
dat seama că se aşteptase să-i găsească doar pe prinţesă şi 
soţul ei, socotind că îi timorase pe amândoi în suficientă 
măsură pentru a-şi atinge scopul. 

Nasu-i coroiat părea mai estompat aşa cum se proiecta 
pe pereţii de culoare nu foarte deschisă, iar agresiunea nu-i 
mai era atât de concentrată cum fusese în loja cu mult mai 
mică, totuşi, forţa se menținea atât în vocea ridicată, cât şi 

în respingerea totală a unui comportament civilizat care-i 
lipsea probabil dintotdeauna. 

A pocnit din degete spre campionul său, care a scos 
din servietă o coală de hârtie de culoare bej şi i-a dat-o, 
apoi i-a spus ceva destul de lung şi vizibil neplăcut lui 
Roland de Brescou în franceză. inta atacurilor sale s-a tras 
spre spate în scaunul cu rotile, parcă spre a se retrage din 
faţa a ceva dezagreabil şi, în prima pauză ivită, i-a spus cu 
sete: 

— Vorbeşte în engleză. 

Henri Nanterre a fluturat hârtia şi a dat drumul unei 
alte avalanşe în franceză trecând peste orice încercare a 
domnului Brescou de a-l întrerupe. Prinţesa a făcut un gest 
neajutorat spre mine arătându-mi că asta era exact ce i se 
întâmplase şi ei. 

— Nanterre! a intervenit autoritar Gerald Greening 
profitând de un respiro din tirada acestuia, pentru că de o 
pauză nici măcar nu putea fi vorba. 

Eu m-am reîntors la fotoliul pe care-l ocupasem 
înainte, m-am aşezat în el punându-mi picior peste picior şi 
am început să-mi balansez unul din ele. Aceasta l-a iritat pe 
Nanterre făcându-l să se oprească şi să-mi spună ceva care 
trebuie să fi fost: „Et qui êtes vous?” deşi nu sunt sigur. 
Bruma de franceză pe care o ştiam fusese învățată pe 
hipodromurile din Auteuil şi Cagnes-sur-Mer şi consta în 
principal din cuvinte ca: haies (garduri), courants 
(alergători) şi piste (pistă). 

Priveam calm spre Nanterre şi am continuat să-mi 
balansez piciorul. 

Greening a profitat de scurta pauză ca să spună destul 
de tranşant: 

— Domnul de Brescou nu mai are nici o autoritate de 
acum înainte ca să semneze vreo hârtie sau orice alt 
document. 


1 Şi tu cine eşti? (fr.) 

— Nu fi ridicol, a spus Nanterre, vorbind în cele din 
urmă în engleză, limbă pe care, ca toţi oamenii de afaceri 
francezi, s-a dovedit a o stăpâni perfect. Are mult prea 
multă autoritate. El nu este în contact cu lumea modernă şi 
atitudinea lui obstructivă trebuie să înceteze. Eu îi cer să ia 
o hotărâre care va da un nou impuls şi va aduce 
prosperitate unei firme care îmbătrâneşte şi suferă de 
metode învechite. Vremurile construirii de drumuri s-au 
terminat. Trebuie să căutăm noi pieţe de desfacere. Eu am 
găsit o asemenea piaţă care se potriveşte perfect pentru 
materialele plastice pe care le fabricăm noi şi nici o 
prejudecată stupidă şi perimată n-o să-mi stea în cale. 

— Domnul de Brescou nu mai are autoritatea de a lua 
singur decizii, a spus Greening. Alţi patru oameni, în afară 
de el, trebuie să-şi pună semnăturile pe orice modificare 
legată de profilul şi orientarea firmei. 

— Asta, categoric, nu este adevărat, a spus Nanterre 
cu tărie. De Brescou are putere totală de decizie. 

— Nu mai are. A semnat în acest sens. 

Nanterre părea derutat şi începuse să reflecteze la 
piedicile pe care Greening ar putea, de fapt, să le pună, 
când acesta a făcut greşeala stupidă să tragă cu coada 
ochiului spre hârtiile de pe masă. Cum poate fi cineva atât 
de prost, mi-am zis în sinea mea şi l-am detestat în 
momentul în care Nanterre i-a urmărit direcţia privirii şi s-a 
mişcat cu viteza fulgerului până la masă ajungând acolo 
primul. 

— Lasă-le jos, a spus Greening furios, dar Nanterre 
deja răsfoia paginile şi i le-a întins rapid palidului său acolit. 

— Asta sunt legale? a întrebat el. 

Gerald Greening a făcut câţiva paşi ca să-şi recapete 
documentele în timp ce francezul ce nu ne fusese prezentat 
se tot trăgea înapoi parcurgând hârtiile pe care le ţinea 
astfel ca să nu-i poată fi luate. 

— Oui, a spus el în cele din urmă. Da, sunt legale. 

— În acest caz... Nanterre i-a smuls foile din mână şi 
le-a rupt bucăţi şi bucățele. Documentul nu mai există. 

— Bineînţeles că există, i-am spus eu. Chiar făcut 
bucăţi, există. A fost semnat de faţă cu martori. Intenţia 
rămâne un fapt şi actul poate fi scris din nou. 

Nanterre m-a sfredelit cu privirea. 

— Tu cine eşti? m-a întrebat el. 

— Un prieten. 

— Incetează să-ţi tot bâţâi piciorul ăla. 

Am continuat să mi-l balansez. 

— De ce nu vrei să înţelegi că domnul de Brescou nu 
va accepta niciodată ca societatea lui să vândă arme? l-am 
întrebat. Dacă dumneata asta doreşti, de ce nu eşti de 
acord ca firma existentă să fie dizolvată şi cu partea 
dumitale să o porneşti pe un drum propriu? 

Se uita la mine printre gene, toţi din cameră 
aşteptându-i răspunsul. Când l-a dat, l-a spus în silă, dar se 
vedea clar că nu minţea. Veştile erau proaste şi pentru 
Roland de Brescou. 

— Mi s-a spus, a vorbit cu mânie Nanterre, că mi se va 
acorda licenţa numai dacă o va cere de Brescou personal. 
Mi s-a precizat că este esenţial să avem ca garanţie numele 
său. 

Atunci mi-a venit ideea că cineva din culisele franceze 
probabil că nu voia ca Nanterre să fabrice arme şi, ca atare, 
îşi luase măsuri subtile spre a-l opri, evitând un refuz net, 
care, din punct de vedere politic, poate că n-ar fi picat 
tocmai bine. Punând o condiţie care nu va fi îndeplinită 
însemna să lase eşecul planurilor lui Nanterre să apară ca 
datorându-se absolut numai lui de Brescou. 

— Aşa că, a continuat Nanterre ameninţător, de 
Brescou va trebui să semneze. Cu voie sau fără de voie. S-a 
uitat la paginile rupte pe care încă le mai ţinea în mână și i 
le-a dat însoţitorului său. Du-te şi vezi unde e baia, i-a spus 
el. Descotoroseşte-te de hârtiile astea. Apoi întoarce-te. 

Tânărul cu figură palidă a dat din cap şi a plecat. 
Gerald Greening a început să facă tot felul de proteste care 
n-au avut nici un efect asupra lui Nanterre. Acesta părea 
bântuit de gânduri care nu-l încântau deloc şi l-a întrerupt 
pe Greening spunându-i pe un ton ridicat: 

— Cine sunt oamenii care au semnat hârtia? 

Greening, dând pentru prima oară după atâta vreme 
dovada înţelepciunii unui om al legii, a spus că habar nu 
avea. 

— Unde sunt respectivii? l-a întrebat Nanterre pe 
Roland de Brescou. 

A primit drept răspuns o ridicare galică din umeri. 

A pus întrebarea cu aceleaşi strigăte prinţesei, care a 
clătinat tăcută din cap, apoi mi-a pus-o şi mie cu acelaşi 
rezultat. 

— Unde sunt? 

Cred că aceştia ascultau acordurile armonioase din 
Chopin şi mă întrebam dacă măcar ştiau despre existenţa 
documentului în speţă. 

— Cum îi cheamă? a întrebat Nanterre. 

N-a răspuns nimeni. S-a dus la uşă şi a strigat tare pe 
hol: 

— Valery! Vino aici imediat, Valery! Vino odată! 

Tânărul Valery a apărut în grabă şi cu mâinile goale. 

— S-a terminat cu documentul, l-a asigurat el. Totul s-a 
dus pe canal în jos. 

— Ai citit semnăturile de pe el, da? l-a întrebat 
Nanterre. Îţi aminteşti numele acelea? 

Valery a înghiţit în sec. 

— Eu nu ... L-a străbătut un fior. Nu le-am dat atenţie. 
Ă-ă... primul era al prinţesei Casilia... 

— Şi celelalte? 

Valery şi-a clătinat capul, ochii mai-mai să-i iasă din 
orbite. Şi el, ca şi Nanterre, vedea prea târziu că aruncaseră 
nişte informaţii care le-ar fi putut fi utile. Şi că n-aveau cum 

să facă presiuni asupra unor oameni a căror identitate n-o 
cunoşteau. Nu ştiau pe cine să mituiască sau să ia cu 
binişorul. 

Nanterre şi-a concretizat frustrarea devenind şi mai 
agresiv, vârându-i din nou sub ochi lui Roland de Brescou 
formularul şi cerându-i să-l semneze. 

Domnul de Brescou nici măcar nu s-a deranjat să dea 
din cap. Nanterre n-are şanse, mi-am zis în sinea mea şi în 
curând o să se retragă. Dar m-am înşelat. 

l-a întins formularul lui Valery, şi-a băgat mâna dreaptă 
sub haină şi, dintr-un loc ascuns a scos un pistol negru. Cu 
un pas de felină a ajuns lângă prinţesă, i-a lipit ţeava de 
tâmplă, rămânând în spatele ei şi ţinându-i strâns capul cu 
mâna stângă, de sub bărbie. 

— Acum, a spus el cu asprime către de Brescou, 
semnează formularul. 

CAPITOLUL 4 


Într-o atmosferă electrizată, am spus simplu: 

— Nu fi ridicol. 

— Termină cu bâţâitul acelui picior, mi-a zis Nanterre 
furios. 

Am încetat să-l mai balansez. Era timp pentru toate. 

— Dacă o împuşti pe prinţesa Casilia, am spus calm, 
domnul de Brescou n-o să-ţi semneze declaraţia. 

Prinţesa stătea cu ochii închişi, iar Roland de Brescou 
părea fragil şi pe punctul de a leşina. Valery rămăsese cu 
ochii căscaţi, gata să-i iasă din orbite, iar Gerald Greening 
pe undeva, în spatele meu spunea în şoaptă, fără să-şi 
creadă ochilor ceea ce vedea: „O, Doamne, Dumnezeule!” 

Am spus cu gura uscată: 

— Dacă o împuşti pe prinţesa Casilia, noi toţi suntem 
martori. Va trebui să ne omori pe toţi, inclusiv pe Valery. 

Valery a scos un geamăt. 

— Domnul de Brescou n-o să semneze declaraţia, am 
continuat eu. Vei sfârşi la închisoare, pe viaţă. Şi cu ce te-ai 
ales? 

Se holba spre mine cu ochii-i negri, febrili, ţinând cu 
străşnicie capul prinţesei. 

După o pauză care parcă a durat milenii a scuturat 
capul prinţesei şi i-a dat drumul. 

— N-are gloanţe, a spus el. 

A vărât pistolul înapoi în toc şi şi-a lăsat dinadins 
jacheta descheiată. M-a sfredelit cu privirea ca şi cum ar fi 

vrut să-şi întipărească chipul meu în memorie pentru 
totdeauna şi, fără nici un alt cuvânt, a ieşit din cameră. 

Valery şi-a închis ochii, i-a deschis apoi pe jumătate, şi- 
a vârât capul între umeri şi a şters-o pe urmele stăpânului 
său arătând de parcă ar fi vrut să se afle oriunde în altă 
parte, numai aici nu. 

Prinţesa, cu un oftat de mare amărăciune s-a lăsat în 
genunchi lângă scaunul cu rotile, şi-a îmbrăţişat soţul 
sprijinindu-şi faţa de gâtul lui, păru-i negru, strălucitor 
profilându-i-se pe obrazul lui palid. El şi-a ridicat mâna 
firavă, i-a mângâiat capul şi s-a uitat la mine cu ochii trişti. 

— Aş fi semnat, a spus el. 

— Ştiu. 

Eu însumi mă simţeam rău şi îmi puteam imagina cu 
prisosinţă prin ce trecuseră ei. Prinţesa tremura vizibil şi 
cred că abia îşi stăpânea plânsul. 

M-am ridicat. 

— Am să aştept jos, am spus eu. 

El a înclinat rapid din cap, iar eu am început să mă 
retrag pe urmele lui Nanterre aruncându-mi privirea înapoi 
spre Gerald Greening. Paralizat, acesta m-a urmat 
închizând după el uşa şi am coborât în salon unde 
aşteptasem şi înainte. 

— N-ai ştiut că pistolul nu era încărcat, nu-i aşa? m-a 
întrebat el răguşit. 

— Nu. 

— Ţi-ai asumat un risc teribil. S-a dus direct la tava cu 
băuturi, şi şi-a turnat brandy cu o mână care îi tremura. 
Vrei şi dumneata? 

Am înclinat din cap şi m-am aşezat destul de fără vlagă 
pe una din canapelele cu huse de creton. Mi-a dat şi mie un 
pahar şi s-a prăbuşit şi el la fel de sfârşit într-un fotoliu. 

— Niciodată nu mi-au plăcut armele, a spus el cu ochii 
duşi în orbite. 

— Mă întreb dacă a avut de gând să-l folosească, am 

zis eu. Nu cred, pentru că l-ar fi adus încărcat. 

— Atunci de ce-l poartă cu el, la urma urmelor? 

— Ar putea fi un prototip, nu credeţi? am sugerat eu. 
Pistolul său din plastic, modelul pe care să-l arate. Mă 
întreb cum l-a introdus în Anglia fără să fie detectat în 
aeroporturi. Ce credeţi? L-a adus demontat în bucăţi? 

Greening a atacat cu sete paharul său de brandy, după 
care a spus: 

— Când l-am întâlnit în Franţa, l-am considerat 
bombastic şi viclean. Însă amenințările acelea... 
comportarea lui din seara asta... 

— Nu viclean, ci dur, am spus eu. 

Mi-a aruncat o privire. 

— Crezi că va renunța? 

— Nanterre? Nu, mă tem că nu. Pesemne că şi-a dat 
seama că astăzi a fost foarte aproape de a obține ceea ce 
voia. Aş zice că va încerca din nou. Intr-un alt mod, 
probabil. 

— Când dumneata n-o să te afli aici. A spus-o ca o 
afirmație sigură, toate îndoielile lui anterioare acum 
dispărute. Dacă nu va fi atent, mi-am zis în sinea mea, va 
ajunge să se convingă singur exact de contrariu. S-a uitat la 
ceas şi a oftat din străfunduri. l-am promis soţiei că am să 
întârzii foarte puțin. Şi uite cât de puţin a fost! Trebuia să 
ne întâlnim la un dineu. A făcut o pauză. Dacă am să plec, 
ai să mă scuzi, da? 

— E-n ordine, am spus uşor surprins. Nu v-aţi gândit... 
ă-ă... să instalaţi baricadele? 

l-a trebuit o clipă să-şi dea seama la ce mă refeream, 
după care a spus că-l va întreba pe domnul de Brescou ce 
doreşte. 

— Ar putea fi apărat aşa cum aţi avut de gând, nu 
credeţi? am spus eu. Mai cu seamă că Nanterre nu ştie 
asupra cui să facă presiuni. Am tras cu coada ochiului spre 
broşura cu prelegeri despre marii maeştri, care încă zăcea 

pe măsuţa de cafea. Danielle şi prinţul Litsi ştiu că s-a 
folosit numele lor? 

A clătinat din cap. 

— Prinţesa Casilia nu şi-a putut aminti hotelul. Dar asta 
nu afectează legalitatea documentului. Consimţământul lor 
în această fază nu este necesar. 

S-au auzit câţiva paşi coborând scările, apoi uşa s-a 
deschis uşor şi a intrat prinţesa Casilia. 

Amândoi ne-am ridicat în picioare. Dacă plânsese, nu 
se vedea nici o urmă pe chipul ei, deşi încă mai avea 
privirea goală şi paloarea oamenilor care au dat mâna cu 
moartea. 

— Gerald, amândoi vrem să-ţi mulţumim că ai venit, a 
spus ea pe un ton ceva mai ridicat decât cel obişnuit. Ne 
pare rău că ţi-am stricat dineul. 

— Prinţesă, a protestat el, timpul meu vă aparţine. 

— Soţul meu te roagă, dacă ai putea, să revii mâine 
dimineaţă. 

Greening a fost uşor încurcat, de parcă i-ar fi fost 
stricată partida de golf de sâmbătă, a întrebat dacă ora 
zece este convenabilă şi cu o vădită uşurare a plecat. 

— Kit... Prinţesa s-a întors spre mine. Ai să rămâi la noi 
peste noapte? In caz că... doar în caz că... 

— Da, am răspuns. 

Şi-a închis ochii, apoi i-a deschis iar. 

— A fost o zi atât de îngrozitoare. A făcut o pauză. 
Totul pare ireal. 

— Pot să vă torn ceva de băut? 

— Nu, Roagă-l pe Dawson să-ţi aducă să mănânci ceva. 
Spune-i că ai să dormi în camera de bambus. 

Mi-a aruncat o privire lipsită de expresie, fiind mult 
prea obosită ca să mai poată fi stăpânită de vreo emoție. 

— Soţul meu vrea să te vadă mâine dimineaţă. 

— Dar destul de devreme, am sugerat eu. Trebuie să 
fiu la Newbury pentru prima cursă. 

— Dumnezeule, uitasem! Un licăr de interes i-a apărut 
în priviri. Nici măcar nu te-am întrebat ce-a făcut Cotopaxi. 

— A ieşit al treilea. A alergat bine. Aveam senzaţia că 
asta se întâmplase cu mult timp în urmă. Veţi vedea la 
video. 

Asemeni multor proprietari ea cumpăra casete video 
cu majoritatea curselor în care alergau caii ei spre a-i privi 
şi a se bucura din nou, ori de câte ori avea plăcere, de 
performanţele lor. 

— Da, aşa-i. 

A spus noapte bună pe un ton atât de firesc de parcă 
n-ar fi avut un pistol lipit de tâmplă cu o jumătate de oră în 
urmă şi a început să urce uşor scările cu o ţinută perfect 
dreaptă. 

O femeie remarcabilă, mi-am zis în sinea mea nu 
pentru prima oară şi am coborât la demisol ca să-l caut pe 
Dawson care stătea în cămaşă în faţa televizorului bând o 
bere. Valetul, uşor stânjenit pentru că nu-i putuse opri pe 
musafirii nepoftiţi de a ajunge în salon, n-a obiectat cu 
nimic la propunerea mea de a verifica împreună sistemul 
de apărare al casei. Ferestrele, uşa din faţă, uşa din spate, 
de la demisol, toate erau încuiate. 

Mi-a spus că John Grundy, asistentul medical, va sosi la 
ora zece ca să-l pregătească pe domnul de Brescou de 
culcare şi va dormi într-o cameră alăturată, iar mâine 
dimineaţă îl va ajuta să facă baie, să se bărbierească şi să 
se îmbrace. Îi va face patul şi la ora unsprezece va pleca. 

Dawson mi-a mai spus că el şi soţia sa (slujnica 
personală a prinţesei) dormeau la demisol, iar restul 
personalului venea dimineaţa. Prinţul Litsi, care ocupa 
apartamentul de oaspeţi de la parter şi domnişoara de 
Brescou, a cărei cameră se afla dincolo de dormitorul 
prinţesei, după cum ştiam, erau plecaţi. 

Când i-am transmis că voi sta în camera de bambus şi- 
a înălţat sprâncenele şi mi-am dat seama de ce abia atunci 

când m-a condus cu liftul la etajul de deasupra celui locuit 
de prinţesă şi soţul ei. Apartamentul era de-a dreptul 
magnific, pe tonuri de bleu pal, auriu şi crem, pretându-se 
unor oaspeţi de cea mai nobilă spiţă, numele de camera de 
bambus venindu-i de la imprimeul draperiilor şi mobilierul 
de culoare deschisă, stil Chippendale chinezesc. Era un pat 
dublu, imens, o baie, tot felul de băuturi şi un televizor 
ascuns în dosul unor uşi plasate cu discreţie. 

Dawson a plecat şi am profitat de ocazie ca să-i dau 
obişnuitul telefon de seară lui Wykeham, să-i povestesc 
cum îi alergasem caii. El a spus că era încântat de Cotopaxi, 
dar nu înţelegea ce se întâmplase cu mine, cum de nu mi- 
am dat seama ce i-am făcut lui Cascade? Dusty, plin de 
furie, îi relatase totul despre cursă, inclusiv despre inspecția 
lui Maynard Allardeck care a urmat după aceea. 

— Cum se simte Cascade? l-am întrebat. 

— L-am cântărit. A pierdut 30 de livre. Abia îşi mai 
poate ţine capul ridicat. Tu nu obişnuieşti să trimiţi caii la 
grajd în această stare. 

— Imi pare rău, am spus. 

— Sunt câştiguri şi câştiguri, a spus el morocănos. L-ai 
terminat pentru Cheltenham. 

— |lmi pare rău, am repetat eu plin de remuşcări. 

Cursele de la Cheltenham ce vor avea loc peste două 
săptămâni şi jumătate, reprezentau punctul de vârf al 
anului la steeple, ele bucurându-se de un deosebit prestigiu 
şi de premii mari. Lui Wykeham îi plăcea, mai presus de 
orice, să aibă câştigători acolo, lucru după care tânjeam şi 
eu şi orice jocheu de steeple. Să pierd un premiu la 
Cheltenham cred că era o învăţătură de minte pentru mine, 
ca să nu mă mai las copleşit de propria-mi nefericire, iar 
pentru Wykeham îmi părea rău din tot sufletul. 

— Să nu mai faci una ca asta mâine cu Kalgoorlie, a 
spus el cu severitate. 

Am oftat. Kalgoorlie era mort de mulţi ani. Memoria lui 

Wykeham îi făcea feste până într-atât că uneori îmi era cu 
neputinţă să-mi dau seama despre ce cal vorbeşte. 

— Cu Kinley, adică? i-am sugerat eu. 

— Poftim? Da, bineînţeles, aşa am spus şi eu. Să faci o 
cursă frumoasă cu el, Kit. 

Cel puţin ştia cu cine vorbeşte, mi-am zis: deseori încă 
îmi mai spunea la telefon pe numele unui jocheu pe care-l 
avusese cu zece ani în urmă. 

L-am asigurat că am să fac o cursă frumoasă cu Kinley. 

— Şi să câştigi, bineînţeles, a adăugat el. 

— E-n ordine. 

O cursă frumoasă şi o victorie nu puteau merge 
întotdeauna mână în mână, după cum şi Cascade o ştia 
bine. Kinley era, totuşi, speranța noastră cea mai mare 
pentru Cheltenham şi, dacă n-o să câştige uşor la Newbury, 
nădejdile puse în el deveneau incerte. 

— Dusty zice că prinţesa n-a venit în padocul de 
prezentare înainte de cursa lui Cotopaxi şi nici după aceea 
nu l-a văzut pentru că era furioasă din pricina lui Cascade. 
Vocea gâjâită a lui Wykeham era plină de nemulţumire. Nu 
ne putem permite s-o mâniem pe prinţesă. 

— Dusty se înşală, i-am răspuns. N-a fost furioasă. A 
avut nişte neplăceri cu... ă-ă... un vizitator venit pe nepusă 
masă în loja ei. Ea mi-a explicat ulterior... şi m-a invitat în 
Eaton Square, unde mă aflu acum. 

— O, a spus el domolit. E-n ordine, atunci. Cursa lui 
Kinley se dă mâine la televizor, a continuat el, aşa că am s- 
o văd. 

— Grozav. 

— Ei bine, atunci... noapte bună, Paul. 

— Noapte bună, Wykeham, i-am spus. 

Am sunat nerăbdător la telefonul robot de la mine de 
acasă, dar n-au fost mesaje deosebite şi imediat s-a 
reîntors Dawson cu cina: supă de pui, şuncă şi o banană (la 
cererea mea). 

Mai târziu am făcut împreună un nou tur al casei şi, 
chiar când se îndrepta spre camera lui, l-am întâlnit pe John 
Grundy, care era un bărbat de şaizeci de ani, văduv. Atât el 
cât şi Dawson mi-au spus că n-am să-i deranjez dacă am să 
mai repet rondul la ore târzii, dar, deşi am urcat şi coborât 
o dată sau de două ori, imensa casă a rămas tăcută toată 
noaptea, singure ceasurile auzindu-se ticăind în surdină. 
Am dormit pe apucate în cearşafuri de olandă, sub o 
cuvertură de mătase, în pijamaua pe care mi-a adus-o 
Dawson, iar dimineaţa am fost condus la Roland de 
Brescou. 

Era singur în salonul din apartamentul său, îmbrăcat în 
costum de oraş, cămaşă albă şi eşarfă în loc de cravată. 
Pantofii negri erau lustruiţi-oglindă. Părul alb îi era periat cu 
grijă. Nu se făceau concesii nici condiţiei lui, nici sfârşitului 
de săptămână. 

Scaunul său pe rotile era altfel decât celelalte, având 
un spătar înalt încât îşi putea rezema capul dacă voia să 
moţăie. În această dimineaţă, deşi el era complet treaz, în 
orice caz, îşi sprijinea capul de spătar. 

— Te rog, ia loc, a spus el politicos şi m-a urmărit cu 
privirea în timp ce mă aşezam în acelaşi fotoliu de piele 
vişinie în care stătusem cu o seară înainte. 

El arăta şi mai fragil decât ieri, dacă acest lucru încă 
mai era cu putinţă, pielea îi căpătase o culoare cenuşie, iar 
mâinile lungi, care zăceau liniştite pe braţele scaunului, 
aveau o anume transparenţă, carnea care-i acoperea 
oasele fiind de grosimea unei coli de hârtie. 

M-am simţit indecent de puternic şi sănătos în 
comparaţie cu el şi l-am întrebat dacă puteam să-i fiu cu 
ceva de folos. 

A spus nu clipind uşor din ochi, ceea ce putea fi 
interpretat ca un zâmbet de înţelegere, ca şi cum ar fi fost 
obişnuit cu o asemenea reacţie de vinovăţie din partea 
vizitatorilor. 

— Vreau să-ţi mulţumesc pentru că ai venit în apărarea 
noastră, a spus el. Pentru că ai ajutat-o pe prinţesa Casilia. 

El niciodată nu o numise „soţia mea” când discutase 
cu mine, după cum nici eu nu aş fi îndrăznit vreodată să o 
numesc altfel decât prinţesă. Felul lui protocolar de a vorbi 
era ciudat de molipsitor. 

— De asemenea, a continuat el când am deschis gura 
să obiectez, îţi mulţumesc pentru că mi-ai dat răgazul ca să 
reflectez la ce trebuie făcut în legătură cu Henri Nanterre. 
Şi-a umezit buzele uscate cu vârful limbii care părea şi ea 
deshidratată. N-am putut să dorm... nu pot să risc să i se 
facă vreun rău prinţesei sau cuiva din preajma noastră. 
Este timpul pentru mine să cedez controlul, să găsesc un 
succesor... Dar eu n-am copii şi au mai rămas foarte puţini 
din familia Brescou. N-o să fie uşor ca să aflu pe cineva din 
neamul meu care să-mi ia locul. 

Până şi gândul la discuţiile şi deciziile pe care această 
hotărâre le implica părea să-l epuizeze. 

— Louis îmi lipseşte teribil, a spus el pe neaşteptate. 
Nu pot să merg mai departe fără el. A venit vremea să mă 
retrag. Trebuia să-mi fi dat seama... când a murit Louis... că 
sosise timpul. 

Părea că vorbeşte atât pentru sine cât şi pentru mine, 
limpezindu-şi gândurile, întrebările citindu-i-se în ochi. 

N-am făcut nici un comentariu, manifestându-mi doar 
interesul. Totuşi cred că şi eu eram de aceeaşi părere că 
timpul retragerii venise demult şi se pare că el a intuit ceva 
din gândul meu, pentru că a spus calm: 

— Bunicul meu la nouăzeci de ani a fost în 
deplinătatea facultăţilor mentale. Am crezut că şi eu am să 
mor aflându-mă în fruntea societăţii, dat fiind că acum sunt 
preşedinte. 

— Da, înţeleg. 

Privirea i s-a oprit pe chipul meu. 

— Prinţesa Casilia va merge azi la curse. Speră că ai să 

vii cu ea în maşină. A făcut o pauză. Pot să te rog... s-o 
aperi, să nu i se întâmple ceva rău? 

— Da, o voi face cu preţul vieţii, am răspuns eu fără 
emfază. 

Nici măcar nu suna melodramatic după evenimentele 
din seara trecută şi el a părut să considere afirmaţia mea 
ca foarte firească. Abia dacă a înclinat vag din cap şi m-am 
gândit că ulterior, privind lucrurile retrospectiv, am să fiu 
teribil de ruşinat de mine însumi. Dar, în momentul de faţă, 
probabil că spusele mele acopereau exact gândurile, iar 
sinceritatea lor sărea în ochi pentru oricine. 

In orice caz, se pare că acesta era răspunsul pe care 
dorea să-l audă. A dat din nou încet şi de câteva ori din cap, 
ca spre a pecetlui un pact şi m-am ridicat să-mi iau rămas 
bun. Am văzut o servietă ieşind cam pe jumătate de sub 
unul din scaunele dintre mine şi uşă; am ridicat-o şi l-am 
întrebat unde ar dori s-o pun. 

— Nu este a mea, a răspuns el fără prea mult interes. 
Trebuie să fie a lui Gerald Greening. El revine în dimineaţa 
asta. 

Totuşi, brusc mi-a răsărit în minte imaginea patetică a 
lui Valery care a scos formularul pentru obţinerea aprobării 
de fabricare a armelor exact din această servietă şi care, 
până la urmă, a zbughit-o din cameră cu mâinile goale. 
Când i-am explicat acestea lui Roland de Brescou el a 
sugerat s-o duc jos, în hol, ca atunci când proprietarul ei se 
va întoarce s-o ia, să nu mai fie nevoie să vină sus. 

Am luat servieta cu mine, dar, cum nu mă caracteriza 
onestitatea şi lipsa de curiozitate a lui de Brescou, m-am 
dus în camera de bambus şi nu jos. 

Servieta din piele neagră, practică şi modestă, s-a 
dovedit a fi neîncuiată şi neinteresantă, conţinând doar 
ceea ce părea a fi un duplicat al formularului pe care 
Roland de Brescou nu-l semnase. 

O hârtie gălbuie, mai toată scrisă cu litere cursive, mici 

şi, bineînţeles, în franceză, o hârtie banală care cu greu ai fi 
crezut că poate provoca tulburările pe care le-a provocat. 
Din cât îmi puteam da seama, nu se referea în mod special 
la armament, dar avea multe spaţii goale care trebuiau 
completate. Nu se completase nimic pe duplicat, deşi era 
de presupus că formularul cu care plecase Valery era gata 
de semnat. 

Am pus formularul în sertarul unei mese şi am dus 
servieta jos unde l-am întâlnit pe Gerald Greening care 
tocmai sosea. Ne-am dat bună dimineaţa, fiecare dintre noi 
având vie în minte amintirea violenţei din noaptea trecută, 
iar el a spus că, nu numai că rescrisese documentul, dar îl 
şi bătuse la maşină aplicându-i parafele necesare. Aşa că 
eram atât de amabil încât să-mi repet serviciile ca martor? 

Ne-am dus din nou la Roland de Brescou şi ne-am pus 
amândoi semnăturile şi eu am amintit iar că trebuie să-i 
informăm pe Danielle şi prinţul Litsi. Nu m-am putut abţine 
să nu mă gândesc la ei. Acum pesemne că ei ascultă 
începutul prelegerii „Capodoperele lui Leonardo...”, fir-ar să 
fie. E 

— Da, da, spunea Greening. Inţeleg că ei se reîntorc 
mâine seară. l-ai putea pune în temă chiar dumneata. 

— Probabil. 

— Şi acum, a zis Greening, să împrospătăm memoria 
poliţiei. 

S-a dus la telefon, a sunat şi i-a găsit pe polițistul de 
ieri şi un superior. A obţinut promisiunea ca acest caz să 
intre în atenţia unui ofiţer de la C.I.D.1 Probabil că a fost 
întrebat unde s-ar putea afla Nanterre şi a trebuit să admită 
că nu ştie. 

Imediat ce-şi va face din nou apariţia vă vom informa, 
spunea el, iar eu mă întrebam în sinea mea cât de imediat 
va fi acel imediat promis dacă Nanterre se va întoarce 
înarmat. 


1 Departamentul de investigaţii criminale din Marea Britanie. 

În orice caz, Roland de Brescou a părut a-l aproba fără 
a da nici un semn de disperare şi i-am lăsat pe amândoi 
discutând despre cea mai bună modalitate de a găsi un 
succesor al lui de Brescou. Am făcut apoi diverse pregătiri 
pentru ziua ce o aveam în faţă. Când prinţesa a coborât cu 
Dawson învârtindu-se în jurul ei ca să mergem la curse, eu 
mă aflam în hol, iar Thomas, care fusese anunţat prin 
telefon, a oprit lin maşina în faţa casei. Ea era îmbrăcată cu 
o haină de culoare bej, nu cu cea de samur, fără pălărie şi 
cu cercei grei, de aur. Deşi părea perfect calmă, n-a putut 
să nu arunce câteva priviri neliniştite de-a lungul străzii în 
timp ce traversa trotuarul însoţită de cei trei vajnici 
apărători. 

— Este important, a spus ea dornică de conversaţie 
imediat ce s-a urcat în maşină şi Thomas a blocat toate 
uşile prin comandă automată, să nu lăsăm ca primejdiile să 
ne întunece bucuriile. 

— Mda, am spus eu evaziv. 

A zâmbit blând. 

— Este valabil şi pentru tine, Kit. 

— Acele bucurii sunt pentru mine modul de a-mi 
câştiga existenţa. 

— Atunci primejdiile nu trebuie să ne împiedice de a ne 
face datoria. A oftat. Spus aşa, sună cam sever, nu crezi? 
Deseori datoria şi bucuria în adâncul sufletului coincid, nu 
eşti de această părere? 

Nu mă gândisem până acum la asta şi mi-am zis că, 
probabil, avea dreptate. Fără îndoială era un bun psiholog, 
în felul ei. 

— Povesteşte-mi despre Cotopaxi, mi-a cerut în 
continuare şi a ascultat mulţumită punându-mi întrebări 
când mă opream. După aceea am discutat despre Kinley, 
unul dintre cei mai buni săritori tineri de obstacole pe care-i 
avea, şi apoi despre celălalt cal care alerga în cursele de 
azi, Hillsborough, şi abia când ne-am apropiat de Newbury 

am întrebat-o dacă era de acord ca Thomas s-o însoţească 
în lojă şi să stea alături de ea toată după-amiaza. 

— Thomas? a întrebat ea surprinsă. Dar lui nu-i plac 
cursele. Îl plictisesc, nu-i aşa, Thomas? 

— De obicei, da, doamnă, a spus el. 

— Thomas este solid şi capabil, am spus eu scoțând în 
evidenţă esenţialul, iar domnul de Brescou a cerut ca 
dumneavoastră să vă bucuraţi de curse nemolestată. 

— O, a exclamat ea deconcertată. Ce... ce anume i-ai 
spus lui Thomas? 

— Să mă uit după un broscoi cu nas de vultur şi să am 
grijă să nu vă supere, doamnă, a răspuns prompt Thomas. 

Era uşurată şi amuzată, iar mie mi s-a părut că şi 
mulţumită. 

Acasă, fie că ea ştia sau nu, John Grundy îşi sacrifica 
după-amiaza lui de sâmbătă rămânând lângă Roland de 
Brescou, cu numărul de telefon al secţiei locale de poliţie 
bine întipărit în minte. 

— Poliţia deja ştie că s-ar putea să aveţi necazuri, îi 
spusesem eu lui de Brescou. Dacă-i sunaţi, au să vină 
imediat. 

John Grundy, care era puternic pentru anii săi, 
mărturisise că avusese de-a face destul de des cu beţivi 
puşi pe bătaie, aşa că „lăsaţi totul în seama mea”. Dawson 
a cărui soţie ieşea în oraş cu sora lui, jurase că el n-o să dea 
drumul nici unui străin să le treacă pragul. După părerea 
mea, cred că era puţin probabil ca Nanterre să încerce un 
alt atac frontal, dar ar fi fost o prostie să riscăm neluând 
măsuri de prevedere. 

Thomas, care, cu statura sa, într-adevăr arăta ca o 
gardă personală, a mers toată după-amiaza la un pas în 
urma prinţesei, iar aceasta s-a comportat aproape tot 
timpul ca şi cum n-ar fi ştiut nimic de umbra care o însoțea. 
Ea nu voise să-i contramandeze pe cei cinci prieteni pe 
care-i invitase în această după-amiază să ia masa împreună 

şi-i rugase, la sugestia mea, să rămână cu ea în lojă 
indiferent ce s-ar întâmpla şi să n-o lase singură decât dacă 
ea însăşi ar fi cerut-o. 

Doi dintre ei au însoţit-o în padocul de prezentare 
înainte de prima din cele două curse în care alergau caii ei, 
iar Thomas se afla mereu în preajmă, toţi trei formând un 
scut în jurul ei când au pornit spre tribune. Prinţesa 
reprezenta o ţintă mult mai probabilă decât de Brescou 
însuşi, mi-am zis în sinea mea neliniştit în timp ce mă 
îndreptam cu Hillsborough spre start şi o urmăream cu 
privirea cum pleacă din padoc. Soţul ei n-ar fi semnat 
niciodată ceva care să-l dezonoreze spre a-şi salva propria 
viaţă, dar ca să-şi salveze soţia răpită... probabil că ar fi 
făcut-o. 

El ar putea să nege valabilitatea unei semnături 
obţinute prin ameninţare. Ar putea retracta, ar putea face 
scandal, ar putea spune: „N-am avut încotro”. In acest caz 
ar fi posibil ca armele să nu se mai fabrice, dar sănătatea 
lui ar fi deteriorată şi numele făcut de râs. Mai bine să 
previi decât să salvezi, mi-am zis şi m-am întrebat dacă-mi 
scăpase ceva. 

L-am simţit pe Hillsborough în mâinile mele fără chef şi 
am ştiut în timp ce mă îndreptam spre linia de plecare că n- 
o să facă o cursă bună. Semnalele pe care ţi le dau caii care 
se simt bine şi sunt gata să alerge lipseau cu desăvârşire şi, 
deşi am încercat să-l înviorez după ce s-a dat startul, el a 
rămas la fel de leneş ca un motor neîncălzit. 

A abordat majoritatea obstacolelor corect, dar a 
pierdut teren la aterizare, pentru că nu pleca din nou cu 
destulă viteză şi, când am încercat să-l fac să alerge mai 
repede după ultimul obstacol, fie că n-a putut, fie că n-a 
vrut, aşa că i-au mai trecut încă doi cai înainte, terminând şi 
el, cu chiu, cu vai, pe locul al optulea din cei doisprezece 
concurenţi. 

N-aveai ce-i face. Nu poţi să câştigi întotdeauna. M-am 

înfuriat, totuşi, când după terminarea cursei a venit un 
oficial al hipodromului la vestiar şi mi-a spus că arbitrii 
voiau să mă vadă imediat. L-am urmat în turnul arbitrilor 
mai degrabă clocotind de furie decât resemnat şi acolo, aşa 
cum mă aşteptam, se afla Maynard Allardeck aşezat la o 
masă cu alţi doi arbitrii arătând tot ca un sfânt, imparţial şi 
înţelept. Arbitrii mi-au spus că voiau să ştie de ce calul meu 
care era cotat bine la book-maker-i alergase atât de prost. 
Ei erau de părere că n-am tras calul sau că nu mă 
străduisem să câştig şi mă rugau să le dau o explicaţie. 

Era aproape sigur că totul pornise de la Maynard, dar 
el nu scotea o vorbă. Unul dintre ei, un arbitru pe care îl 
respectam, a spus: 

— Domnule Fielding, explică-ne comportarea 
lamentabilă a lui Hillsborough în această cursă. 

El însuşi călărise ca amator în vremuri demult apuse şi 
i-am răspuns fără înconjur că, pur şi simplu, calul păruse a 
nu se simţi bine şi nu-i făcuse plăcere să alerge. N-avusese 
chef chiar din clipa când se îndreptase spre start şi în 
timpul cursei încercasem o dată sau de două ori să-l 
stimulez. 

Arbitrul s-a uitat spre Allardeck, apoi spre mine şi mi-a 
spus: 

— De ce n-ai folosit cravaşa după ultimul obstacol? 

Fraza „să biciuieşti un cal mort” mi-a venit în minte 
aproape fără să vreau, dar n-am răspuns decât atât: 

— l-am dat o mulţime de stimulente să se grăbească, 
dar n-a putut. Dacă l-aş fi cravaşat, nu s-ar fi schimbat 
nimic. 

— Ai lăsat impresia că nu l-ai forţat deloc, a spus el, 
dar fără patimă. Ce explicaţie dai? 

Nu l-ai forţat deloc era un eufemism pentru „nu te-ai 
străduit să câştigi”, sau chiar mai rău, pentru „ai evitat să 
câştigi”, ceea ce însemna suspendarea licenţei de jocheu. 
Am spus cu oarecare forţă: 

— Caii prințesei  Casilia şi ai domnului Harlow 
întotdeauna dau tot ce au mai bun în ei într-o cursă. 
Hillsborough a făcut tot ceea ce a putut, dar azi a avuto zi 
proastă. 

În ochii arbitrului a apărut o undă de amuzament. EIl 
ştia, ca oricine din lumea curselor, cum stăteau lucrurile 
între familiile Allardeck şi Fielding; de o jumătate de secol 
arbitrii căutau să dea de capăt acuzațiilor teribile aduse 
tatălui lui Maynard de către bunicul meu sau aduse 
bunicului meu de către tatăl lui Maynard, amândoi 
antrenând cai pentru curse de plat în Newmarket. Singura 
noutate pe câmpul de bătălie era prezenţa în ultimul timp a 
lui Allardeck printre factorii de decizie, ceea ce îi amuza 
fără îndoială pe toţi, în afară de mine. 

— Am luat notă de explicaţia dumitale, a spus arbitrul 
sec şi mi-a zis că pot să mă retrag. 

Am plecat fără să-mi arunc privirea spre Maynard. De 
două ori în două zile îi scăpasem printre degete şi nu voiam 
să creadă că jubilam de bucurie. M-am întors în grabă la 
vestiar spre a-mi schimba culorile prinţesei cu ale unui alt 
proprietar şi să mă cântăresc, dar tot am ajuns cu întârziere 
în padocul de prezentare pentru cursa următoare (şi pentru 
aşa ceva, de asemenea, puteai fi pedepsit). 

M-am alăturat grăbit micului grup din care lipsea un 
jocheu şi atunci, la treizeci de paşi, l-am văzut pe Henri 
Nanterre. 

CAPITOLUL 5 


Se afla în mijlocul altui grup format din câţiva 
proprietari, un antrenor şi un jocheu şi se uita în direcţia 
mea de parcă mi-ar fi urmărit sosirea. 

Pe cât îl detestam, totuşi, a trebuit să-mi mut gândurile 
de la el pentru că aveam de dat socoteală celor doi soţi 
rotofei care nădăjduiau din toată inima ca în următoarele 
zece minute să le transform visele în realitate; în orice caz, 
speram că prinţesa se află sus în siguranţă, înconjurată de 
prieteni. 

Calul, al cărui nume era Visul, fusese un câştigător în 
cursele de plat şi aceasta era prima sa alergare într-o cursă 
de steeple. S-a dovedit a fi un cal bun, iute, dar nu era 
deprins cu săritul obstacolelor. A trecut rapid şi periculos 
peste primele trei şiruri de obstacole şi a intrat cu picioarele 
în cel de al patrulea şi cu asta cursa s-a terminat pentru 
noi. Calul, speriat, a luat-o razna în galop, iar eu m-am 
ridicat de pe gazon nevătămat şi am aşteptat resemnat să 
vină ambulanţa să mă ia. O cădere la zece, unsprezece 
curse este ceva firesc pentru oricine şi în majoritatea 
cazurilor sunt uşoare, alegându-te doar cu nişte vânătăi, 
cum a fost de data asta. Cele rele se întâmplă probabil de 
două ori într-un an şi întotdeauna vin când nici nu te 
aştepţi. 

M-a controlat doctorul, aşa cum se procedează după 
orice cădere şi, în timp ce mă schimbam pentru cursa 
următoare mi-am găsit vreme să stau de vorbă cu jocheul 

din grupul lui Nanterre: Jamie Fingall cu care eram coleg de 
multă vreme. 

— Franţuzul cu nasul coroiat? Mda, ei bine, antrenorul 
mi l-a prezentat, dar nu i-am dat prea multă atenţie. Are 
nişte cai în Franţa, ceva de genul ăsta. 

— Aha... Venise cu antrenorul tău sau cu proprietarii? 

— Cu proprietarii, dar mi s-a părut că antrenorul 
încerca să-l ademenească spre a-i trimite un cal aici. 

— Mulţumesc. 

— N-ai pentru ce. 

Antrenorul lui Jamie Fingall, Basil Clutter, îşi avea 
grajdul în Lambourn, cam la o milă de casa mea, dar n-am 
avut vreme să-l caut înainte de cursa următoare, o cursă de 
trei mile, iar după aceea a trebuit să mă schimb din nou şi 
s-o întâlnesc pe prinţesă în padocul de prezentare unde 
Kinley deja era plimbat la pas. 

Ca şi mai înainte, ea era bine gardată şi aproape părea 
că-i face plăcere, aşa că n-am ştiut dacă era cazul sau nu s- 
o alarmez cu vestea despre Nanterre. În cele din urmă, i-am 
spus doar lui Thomas: 

— Franţuzul este aici. Stai în preajma ei. 

Thomas a schiţat un gest cu mâna că a înţeles şi era 
suficient să-l priveşti ca să-ţi dai seama că de el se putea 
trece cu greu. Cu o asemenea înfăţişare cred că l-ar fi ţinut 
în loc şi pe hanul Attila, mi-am zis în sinea mea. 

Kinley mă despăgubea pentru o după-amiază de altfel 
anostă înălţându-mi sufletul chinuit din prăpastie pe culmi 
ameţitoare. 

Relaţiile dintre noi, stabilite aproape instantaneu în 
timpul primei sale curse de garduri în noiembrie trecut, se 
adânciseră în următoarele trei, aşa că prin februarie el 
părea să ştie dinainte ceea ce voiam să facă, după cum şi 
eu intuiam ceea ce el avea în gând. Rezultatul era o cursă 
absolut sublimă, o comuniune de spirit la un nivel primar şi, 
în mod cert, o bucurie reciproc împărtăşită. 

Kinley sărea obstacolele cu o asemenea impetuozitate 
încât prima oară aproape că nici n-am sesizat când a făcut- 
o, iar, după aceea, chiar dacă ştiam, n-aş putea spune că 
nu mă lua prin surprindere de fiecare dată. Primul obstacol 
m-a lăsat cu gura căscată, ca de obicei, iar la sfârşit mi-am 
dat seama că furasem în aer douăzeci de lungimi pe puţin. 
A câştigat degajat terminând cursa într-un galop de 
vânătoare. Speram că Wykeham, care privea la televizor, 
avea să-şi spună: „frumoasă cursă” şi o să mă ierte pentru 
Cascade. In timp ce-l duceam la pas pe Kinley ca să i se 
scoată şaua de pe el mi-am zis posomorât în gând că de 
data asta Maynard Allardeck n-o să găsească nici un 
pretext ori vreo chichiţă de care să se lege. Şi mi-am dat 
seama că el şi Kinley, precum şi Nanterre mi-au făcut, 
totuşi, un bine: mi-au oprit gândurile să mai zboare spre 
Botticelli, Giorgione, Tizian şi Raphael. 

Prințesei îi străluceau cele mai frumoase stele în ochii-i 
albaştri şi arăta de parcă pistoalele nici măcar n-ar fi fost 
inventate. Am descălecat, ne-am zâmbit într-un triumf 
reciproc împărtăşit şi cu greu m-am stăpânit să n-o 
îmbrăţişez. 

— Este pregătit pentru Cheltenham, a spus ea 
scoţându-şi o mănuşă ca să-i mângâie uşor botul cenuşiu. 
Este la fel de bun ca Sir Ken. 

Prin anii cincizeci Sir Ken fusese tot timpul vedetă 
câştigând trei Champion Hurdle şi numeroase alte premii 
clasice de steeple. Să ai un cal precum Sir Ken era dorinţa 
supremă a multora din cei care-l văzuseră, iar prinţesa, 
care-l avusese, îl lua deseori ca punct de referinţă. 

— II aşteaptă un drum lung, am spus eu în timp ce 
descătărămam chingile. Este încă atât de tânăr. 

— O, da, a spus ea fericită. Dar... 

S-a oprit brusc tăindu-i-se respiraţia. M-am uitat la ea 
şi i-am văzut ochii larg deschişi privind cu groază peste 
umărul meu drept şi m-am întors rapid să văd ce se 

întâmplase. 

Henri Nanterre se uita fix la ea. 

Eu mă aflam între ei. Thomas şi ceilalţi prieteni se 
găseau în spatele ei preocupaţi mai mult să evite copitele 
lui Kinley decât să-şi îndeplinească misiunea de-a o păzi, 
locul fiind unul dintre cele mai sigure şi mai pline de public. 

Imediat Nanterre şi-a mutat privirea spre mine, după 
care, şocat, a rămas cu gura căscată şi cu ochii pironiţi 
asupra mea. 

Când mă aflasem în padocul de prezentare, am crezut 
că mă recunoscuse, de vreme ce se uita la mine, dar, în 
clipa aceea am înţeles că el mă luase, pur şi simplu, ca fiind 
jocheul prinţesei şi atâta. Părea că abia acum îşi dădea 
seama că sunt unul şi acelaşi cu interlocutorul său din 
seara trecută. 

— Tu eşti... a spus el pierzându-şi brusc graiul. Eşti... 

— Exact, am răspuns. Ce doreşti? 

Şi-a revenit rapid din surpriză, şi-a îngustat ochii aţintiţi 
din nou asupra prinţesei şi a spus răspicat: 

— Jocheii pot avea accidente. 

— La fel şi oamenii care poartă pistoale, i-am răspuns. 
Asta ai venit să-mi comunici? 

Părea, mai mult sau mai puţin, că acesta era motivul. 

— Şterge-o de aici, i-am spus aşa cum îmi spusese şi el 
cu o zi mai înainte sus, în lojă şi, spre totala mea uluire, a 
plecat. 

— Hei, a spus Thomas agitat, acela a fost... acela a 
fost... nu-i aşa? 

— Da, i-am răspuns aşezând chingile pe şa. Acum ştii 
cum arată. 

— Doamnă! a exclamat Thomas plin de câinţă. De 
unde a venit? 

— N-am văzut, a răspuns prinţesa cu respiraţia uşor 
tăiată. Pur şi simplu, m-am trezit cu el acolo. 

— Tipul este alunecos ca un peşte, a intervenit unul 

dintre prietenii prinţesei. 

Şi, într-adevăr, în modul în care s-a îndepărtat, era un 
fel de furişare rapidă şi alunecoasă. 

— Ei bine, dragii mei, a spus prinţesa prietenilor săi 
zâmbind străbătută de un fior, să mergem sus să celebrăm 
această frumoasă victorie. Şi, Kit, vino şi tu cât poţi de 
repede. 

— Da, prinţesă. 

M-am cântărit şi, cum aceasta fusese pentru mine 
ultima cursă a zilei, m-am schimbat în hainele de stradă. 
După aceea m-am abătut pe la boxele unde se pregăteau 
caii înainte de alergare pentru că, din cele spuse de Jamie, 
Basil Clutter trebuia să fie acolo să-şi înşeueze calul pentru 
ultima cursă. 

În aceste locuri antrenorii n-au niciodată vreme să stea 
de vorbă, dar tot am izbutit să scot un răspuns sau două de 
la el, date fără tragere de inimă, în timp ce aşeza teltia cu 
plumbi, pledul cu numărul din cursă şi şaua pe calul său 
care nu-şi mai găsea astâmpăr. 

— Franţuzul? Nanterre, da. Are cai în Franţa antrenati 
de Villon. E un industriaş, sau ceva de soiul ăsta. Unde stă? 
De unde să ştiu? Întreabă-i pe soţii Roqueville, cu care era. 
Soții Roqueville? Ascultă, opreşte-te cu întrebările, sună-mă 
diseară. E-n ordine? 

— Da, am răspuns oftând şi am plecat lăsându-l să 
şteargă botul calului ca să apară curat şi bine îngrijit în faţa 
publicului. 

Basil Clutter era foarte muncitor, totdeauna zorit şi, ca 
să economisească bani, făcea şi munca lui Dusty de 
capelmaistru, însoţindu-şi caii peste tot la curse. 

Am urcat în loja prinţesei, am băut ceai cu lămâie şi 
am retrăit relatând pentru ea şi prietenii ei momentele de 
glorie din săriturile lui Kinley. Când a venit timpul să 
plecăm, ea mi-a spus pe tonul cel mai natural, ca pe ceva 
de la sine înţeles: 

— Tu ai să te întorci cu mine, nu-i aşa? 

lar eu i-am răspuns, de parcă găseam situaţia tot pe- 
atât de firească: 

— Da, cu siguranţă. 

Mi-am luat din maşină sacoşa cu lucrurile pentru 
noapte pe care, de obicei, o purtam cu mine şi ne-am întors 
în Eaton Square fără alte incidente, iar apoi i-am telefonat 
lui Wykeham din camera de bambus. Mi-a spus că era 
încântat de Kinley, dar era îngrijorat în legătură cu 
Hillsborough. Aflase de la Dusty că nu-mi dădusem nici un 
interes în privinţa lui în cursă, drept pentru care fusesem 
chestionat de arbitri. În concluzie, ce este cu mine de-am 
intrat în buclucuri două zile la rând? 

L-aş strânge de gât pe Dusty, mi-am zis în gând şi i-am 
povestit lui Wykeham ceea ce le spusesem şi arbitrilor. 

— Ei au acceptat explicaţia, am continuat eu. Unul 
dintre ei era Maynard Allardeck, iar el se ţine scai de capul 
meu, indiferent ce-aş face. 

— Da, cred că da. S-a veselit o bucată de vreme şi 
chiar a chicotit. S-au făcut pariuri la bookmakeri! pentru 
ziua în care Allardeck va obţine suspendarea ta şi nu dacă 
va izbuti s-o obţină. 

— Foarte nostim, am comentat eu deloc amuzat. Sunt 
tot în Eaton Square dacă ai nevoie de mine. 

— Da? a spus el. E-n ordine atunci. Noapte bună, Kit. 

— Noapte bună, Wykeham. 

L-am sunat apoi pe Basil Clutter care mi-a spus 
numărul de telefon al familiei Roqueville şi i-am prins pe 
soţii Roqueville care abia se întorseseră de la Newbury. 

Bernard Roqueville a spus că el nu ştie unde locuieşte 
Nanterre. Da, îl cunoştea, dar nu bine. Îl întâlnise la Paris, la 
curse, la Longchamp, iar Nanterre reluase legăturile 
invitându-i, pe el şi soţia lui, la o bere în Newbury. De ce mă 
interesa? m-a întrebat el. 


1 Persoană care ţine registrele de pariuri la curse (engl.). 

l-am spus că speram să aflu unde locuieşte Nanterre în 
Anglia. Bernard Roqueville regreta, dar nu mă putea ajuta 
pentru că nu ştia şi asta a fost tot. 

Un fir care n-a dus nicăieri, mi-am zis resemnat în 
sinea mea punând receptorul în furcă. Poate că poliţia o să 
aibă mai mult succes, deşi mă temeam că, dacă s-ar găsi 
cineva care să-l admonesteze pentru fluturarea unui pistol 
neîncărcat la tâmpla unei prințese străine, n-ar însemna 
neapărat că s-a şi trecut la organizarea prinderii lui. 

Am coborât în salon şi, în timp ce-mi goleam pe 
îndelete paharul de whisky am discutat cu prinţesa despre 
căderea în dizgrație a lui Hillsborough şi mai târziu ne-am 
dus în sufragerie unde împreună cu Roland de Brescou am 
luat cina servită de Dawson; iar eu, de cel puţin douăzeci 
de ori, m-am gândit la banchetul florentin ce avea loc în 
nord. 

Abia după ora zece, când ne spuneam noapte bună 
prinţesa a adus vorba despre Nanterre. 

— El te-a avertizat că jocheii au accidente, nu-i aşa? 

— Da, aşa a zis. Şi aşa se şi întâmplă destul de des. 

— Nu asta a vrut el să spună. 

— Probabil că nu. 

— Nu mi-aş ierta-o, dacă din cauza noastră ai păţi 
ceva. 

— Pe asta şi contează. Dar am să risc. La fel şi 
Thomas. 

Şi, în sinea mea, m-am gândit că, dacă soţul ei n-a 
sucombat pe loc când a văzut pistolul la tâmpla prinţesei, 
n-o s-o facă nici atunci când focul de baraj va fi îndreptat 
asupra capetelor noastre. 

— Au să se întâmple accidente cu cei pe care-i 
iubesc... şi cu salariaţii mei. 

— Nu este decât gura de el. N-o să facă nimic, am spus 
eu încurajator, iar ea a răspuns anemic că speră să fie aşa 
şi a plecat la culcare. 

Am făcut din nou un tur al casei imense verificându-i 
sistemul de apărare, întrebându-mă din nou dacă îmi 
scăpase ceva. 

Dimineaţa am aflat. 


La ora şapte eram deja sculat când a sunat interfonul 
şi am auzit vocea adormită a lui Dawson care m-a rugat să 
ridic telefonul pentru că eram sunat din afară. L-am ridicat 
şi pe fir era Wykeham. 

Grajdurile cu cai de curse îşi încep activităţile devreme 
şi duminicile, la fel ca şi în celelalte zile ale săptămânii, iar 
eu eram obişnuit cu reflecţiile matinale ale lui Wykeham 
care întotdeauna se trezea la ora cinci. Totuşi, în dimineaţa 
asta vocea lui era incoerentă şi agitată cum n-o mai 
auzisem niciodată şi la început m-am întrebat disperat ce 
păcate aş fi putut comite în timpul somnului. 

— Ai... ai auzit ce ţi-am... ţi-am spus? s-a bâlbâit el. 
Doi! Dd... doi din caii prin... prinţesei sunt... sunt morţi. 

— Doi?! am exclamat eu ridicându-mă brusc în capul 
oaselor şi simțind cum tot trupul îmi este străbătut de fiori 
reci. Cum? Adică... care doi? 

— Sunt morţi în boxele lor. Ţepeni. Sunt morţi de 
câteva ceasuri bune... 

— Care doi? am întrebat din nou cuprins de teamă. 

A urmat o tăcere la celălalt capăt al firului. El îşi 
amintea cu greu numele cailor chiar şi în perioadele lui cele 
mai bune, aşa că-mi puteam imagina ce îmbulzeală de 
nume ale unor eroi demult apuşi era atunci pe limba lui. 

— Cei doi, a spus el în cele din urmă, care au alergat 
vineri. 

Am simţit că ameţesc. 

— Mai eşti acolo? a întrebat el. 

— Da... Adică... Cascade... şi Cotopaxi? 

Nu cred că se putea întâmpla una ca asta, mi-am zis în 
sinea mea. Era imposibil să fie adevărat. Nu Cotopaxi... nu 
înainte de Grand National. 

— Cascade, a spus el. Şi Cotopaxi. 

O, nu... 

— Cum? am întrebat eu în cele din urmă. 

— Am chemat veterinarul, a răspuns el. L-am sculat din 
somn. Nu ştiu cum. Asta e treaba lui. Dar doi! Înţeleg să 
moară unul, ştiu că se poate întâmpla, dar nu doi... Spune-i 
prinţesei, Kit. 

— Asta e datoria ta, am protestat eu. 

— Nu, nu, tu eşti acolo... Spune-i-o tu. Mai bine decât 
la telefon. Ei erau ca nişte copii pentru ea. Îi iubea ca pe 
nişte oameni... Doamne Dumnezeule! 

— Ce face Kinley? l-am întrebat precipitat. 

— Cine? 

— Kinley... câştigătorul de la cursa cu obstacole de ieri. 

— O, da, el. E bine. l-am verificat pe toţi ceilalţi când i- 
am găsit pe cei doi. Boxele acestora erau una lângă alta, 
cred că îţi aminteşti... Spune-i prinţesei cât mai repede, Kit, 
da? Va trebui să ducem de aici hoiturile. Ea va trebui să ne 
spună ce să facem cu ele. Deşi dacă au fost otrăviţi... 

— Crezi că au fost otrăviţi? l-am întrebat. 

— Nu ştiu. Spune-i acum, Kit. 

A pus telefonul în furcă şi l-am închis şi eu pe al meu 
cu o furie neputincioasă. Să-i omoare caii! Dacă Henri 
Nanterre s-ar fi aflat aici în clipa asta i-aş fi vârât pistolu-i 
de plastic în gât. Cascade şi Cotopaxi... Îi ştiam, îi ştiam de 
ani de zile. Imi părea rău după ei ca după nişte prieteni. 

Dawson a fost de acord ca soţia sa s-o trezească pe 
prinţesă şi să-i spună că am veşti proaste despre unul din 
caii ei şi că o aştept în salon. M-am îmbrăcat şi am coborât 
în salon, iar peste câteva clipe a venit şi ea nefardată şi cu 
nelinişte în priviri. 

— Ce s-a întâmplat? m-a întrebat ea. Care din ei? 

Când i-am spus că erau doi şi care anume am văzut 
cum groaza i s-a transformat în supoziţii înspăimântătoare. 

— O, nu, el n-a putut face asta! a exclamat ea. Crezi că 
el... 

— Dacă el a făcut-o, i-am răspuns, o s-o regrete 
amarnic. 

A hotărât să mergem la grajdul lui Wykeham imediat şi 
n-am putut s-o opresc când am încercat s-o conving să nu 
vină. 

— Bineînţeles că trebuie să merg. Bietul Wykeham, are 
nevoie de un sprijin moral. M-aş simţi vinovată dacă nu m- 
aş duce. 

Wykeham avea nevoie de încurajare într-o mai mică 
măsură decât ea, dar pe la opt şi jumătate ne aflam deja pe 
drum, prinţesa rujată, Thomas placid, fără să se plângă de 
faptul că ziua lui liberă s-a dus. Oferta mea de a conduce 
Rolls-ul în locul lui a fost refuzată ca o sugestie complet 
nepotrivită. 

Grajdul lui Wykeham se afla la o oră de mers cu 
maşina, la sud de Londra, la marginea unui cătun, pe o 
pantă de pe colinele Downs din Sussex. Fusese mărit la 
întâmplare, la diverse intervale de-a lungul unui secol, 
lăbărţându-se pe o suprafaţă mare, dar prezenta o atracţie 
pentru proprietari din cauza labirintului său de mici şi 
neaşteptate curţi interioare cu câte opt sau zece boxe 
fiecare şi cu tufe de ilice în ciubere vopsite în roşu. Pentru 
personalul de la grajd labirintul pitoresc însemna muncă în 
plus şi pierdere de timp. Caii prinţesei erau răspândiţi în 
cinci din aceste curţi interioare, fără însă a ocupa toate 
boxele din vreuna din ele. Wykeham, ca majoritatea 
antrenorilor, prefera să împrăştie caii unui proprietar, nu să- 
i ţină pe toţi laolaltă şi s-a întâmplat ca cei doi, Cotopaxi şi 
Cascade, să fie singurii care aparţineau prinţesei şi care s- 
au aflat în boxele din curtea cea mai apropiată de intrare. 

Am parcat maşina şi ne-am îndreptat pe sub arcade 
spre boxele din curţile interioare. Auzindu-ne venind, 
Wykeham ne-a ieşit în întâmpinare în prima curte. 

Arată îmbătrânit faţă de acum o săptămână, mi-am zis 
în sinea mea stânjenit în timp ce-l priveam cum sărută 
ştrengăreşte mâna prinţesei. El întotdeauna cochetase 
oarecum cu ea, ochii, de obicei, îi jucau şi ceva din vechiul 
său şarm mai ieşea la iveală, dar în dimineaţa asta el 
părea, pur şi simplu, absent şi, când şi-a scos pălăria, păru-i 
alb i s-a făcut vâlvoi, iar mâinile bătrâne şi subţiri îi 
tremurau. 

— Dragul meu, Wykeham, a spus prinţesa alarmată. 
Arăţi atât de fără vlagă. 

— Haideţi în casă, a spus el pornind-o într-acolo. Este 
mai bine. 

Prinţesa a şovăit. 

— Bieţii mei cai, încă mai sunt aici? 

El a dat din cap nefericit. 

— Veterinarul este cu ei. 

— Atunci am să-i văd, a spus ea simplu şi s-a îndreptat 
hotărâtă spre curte, eu şi Wykeham urmând-o, fără să 
încercăm să o facem să se răzgândească. 

Uşile de la cele două boxe erau deschise şi în interior 
se zărea o lumină electrică slabă, deşi afară era plină zi. 
Toate celelalte boxe erau închise, iar Wykeham a spus: 

— Am lăsat ceilalţi cai aici, în boxele lor. Nu par să fie 
tulburaţi, pentru că nu există nici o urmă de sânge... ştiţi, 
asta i-ar tulbura... 

Prinţesa, ascultând doar pe jumătate, s-a îndreptat cu 
paşi şi mai înceţi spre locul acoperit cu zgură maronie din 
boxele unde-i zăceau caii, trupurile lor arătând ca două 
movile tăcute, viteza lor fulgerătoare stinsă pentru 
totdeauna. 

Muriseră cu pledurile care se puneau în cursul nopţii pe 
ei, dar, fie că veterinarul, fie că Wykeham, ori băieţii de 

grajd le scoseseră şi le făcuseră sul punându-le lângă 
perete. Am privit cu toţii în tăcere trupul negru, strălucitor 
al lui Cascade şi trupul murg, cu pete de zăpadă al lui 
Cotopaxi. 

Robin Curtiss, veterinarul înalt, stângaci, cu înfăţişare 
copilăroasă o mai întâlnise pe prinţesă când şi când, iar pe 
mine mult mai des. Îmbrăcat într-o salopetă verde, 
protectoare, a dat din cap spre noi şi s-a scuzat că nu poate 
să ne dea mâna spunând că mai întâi trebuie să se spele. 

Prinţesa i-a răspuns la salut şi l-a întrebat imediat cu 
stăpânire de sine: 

— Te rog, spune-mi... cum au murit. 

Robin Curtiss a aruncat o privire spre mine şi 
Wykeham, dar nici unul din noi n-am încercat să-l oprim, 
aşa că s-a întors spre prinţesă şi i-a spus direct: 

— Doamnă, au fost împuşcaţi. N-au simţit nimic. Au 
fost împuşcaţi cu o armă care nu produce dureri. Cu un Colt 
cu săgeată. 

CAPITOLUL 6 


Cascade zăcea pe o parte în boxă, cu capul în umbră, 
dar nu departe de uşă. Robin Curtiss a înaintat câţiva paşi 
pe zgură şi s-a aplecat ridicând smocul de păr negru care 
acoperea fruntea calului. 

— Nu puteţi vedea foarte clar, doamnă, pentru că este 
atât de negru, dar există chiar sub acest smoc un semn pe 
unde a intrat săgeata. S-a ridicat ştergându-şi degetele cu o 
batistă. Foarte uşor îl poţi scăpa, a continuat el. Nu-ţi dai 
seama de ceea ce s-a întâmplat decât dacă te aştepţi la aşa 
ceva. 

Prinţesa s-a îndepărtat de lângă calul mort cu lacrimi în 
ochi, dar cu chipul calm. S-a oprit pentru o clipă în faţa 
boxei următoare unde lângă uşă se vedea crupa lui 
Cotopaxi, fără a i se zări capul, care se afla lângă iesle. 

— Şi cu el s-a procedat la fel, a spus Robin Curtiss. Sub 
coama de pe frunte, aproape că nici nu se vede semnul. A 
fost un expert, doamnă. Caii n-au suferit. 

Ea a dat din cap înghițind în sec, apoi, incapabilă să 
scoată o vorbă, l-a prins pe Wykeham de braţ şi cu cealaltă 
mână a făcut semn spre arcada porţii şi casa lui Wykeham 
ce se afla dincolo. Eu şi Robin Curtiss i-am urmărit cum se 
îndepărtau iar el a oftat compătimitor. 

— Biata doamnă. Întotdeauna asemenea lovituri sunt 
atât de greu de suportat. 

— Caii au fost omorâţi, am spus. Ceea ce face să fie şi 
mai greu de suportat. 

— Da, în mod cert au fost omorâţi. Wykeham a chemat 
poliţia, deşi i-am spus că nu era neapărat necesar. Legea 
este foarte vagă în privinţa omorârii animalelor. Dar, cum 
caii aparţin prinţesei Casilia, cred că a procedat bine. Şi el 
este nerăbdător ca să ridicăm hoiturile cât mai curând 
posibil, dar nu ştiu cum stă cu societatea de asigurări... 
dacă, într-un caz ca acesta, nu trebuie ca ei să fie anunţaţi 
primii... şi mai este şi duminică. S-a oprit pierzându-şi şirul 
vorbelor, după care a adăugat ceva mai coerent: În zilele 
noastre nu prea întâlneşti răni de acest fel. 

— Ce vrei să spui? l-am întrebat. 

— Săgeţile recuperabile sunt demult ieşite din uz. 
Aproape nimeni nu le mai foloseşte astăzi. 

— Săgeţi recuperabile? 

— Coltul cu săgeți recuperabile. Se numesc astfel 
pentru că săgeata nu pleacă definitiv din pistol, ci revine 
automat înapoi. Cu siguranţă că ştii asta, nu? 

— Da. Adică ştiu că săgeata revine. Am văzut una chiar 
de aproape, cu ani în urmă. Nu ştiam că sunt ieşite din uz. 
Acum ce se foloseşte? 

— Presupun că ai văzut cum este omorât un cal, a 
continuat el surprins. În curse, în toate cazurile când calul 
pe care îl călăreşti îşi rupe un picior... 

— Mie nu mi s-a întâmplat decât de două ori, i-am 
spus. Şi de ambele dăţi mi-am scos şaua şi am plecat. 

M-am trezit reflectând la acest lucru şi am încercat să-i 
explic: 

— Între tine şi acea creatură se stabileşte o 
comuniune, probabil chiar ajungi să ţii la el şi în clipa 
următoare el trebuie să moară... Aşa că eu n-am vrut 
niciodată să stau să privesc. Ţi se poate părea ciudat, mai 
cu seamă că am crescut într-un grajd de cai de curse, dar, 
de fapt, eu n-am văzut niciodată cum se duce pistolul la 
capul calului, întotdeauna mi-am imaginat vag că se 
împuşcă dintr-o parte, cum ar fi tâmpla omului. 


80 


— Ei bine, a spus el surprins şi uşor amuzat, ar trebui 
să te şcolească cineva. Tocmai dumneata să nu ştii! Uite, a 
continuat el, priveşte la capul lui Cotopaxi. Şi-a croit drum 
printre picioarele ţepene ale calului până a putut să-mi 
arate ce voia. Ochii lui Cotopaxi erau pe jumătate deschişi 
şi lăptoşi şi, deşi Robin Curtiss arăta complet detaşat, 
pentru mine, totuşi, nu era o chestiune de zi cu zi. 

— Creierul unui cal este doar de mărimea unui pumn, a 
spus el. Presupun ca asta o ştii. 

— Da, ştiu că este mic. 

A dat din cap. 

— Mai tot capul unui cal este un spaţiu gol, înăuntru nu 
sunt decât sinusurile. Creierul este sus, între urechi, în 
extremitatea gâtului. Osul în zona aceea este destul de 
tare. Numai într-un singur loc săgeata poate să pătrundă şi 
să-şi atingă ţinta. A ridicat coama lui Cotopaxi de pe frunte 
şi mi-a arătat o mică neorânduială în părul de culoare 
deschisă. Tragi o linie de la urechea dreaptă la ochiul stâng, 
a continuat el, şi o linie de la urechea stângă la ochiul 
drept. În locul în care liniile se întâlnesc, acolo este cel mai 
bine... mai mult sau mai puţin, acesta este... singurul punct 
în care trebuie să ocheşti. Şi vezi? Săgeata a intrat în capul 
lui Cotopaxi exact în acest loc. N-a fost o treabă făcută la 
întâmplare. Indiferent cine este autorul, a ştiut exact ce 
trebuie să facă. 

— Ei bine, am spus căzut pe gânduri, acum că mi-ai 
explicat, ştiu cum trebuie să procedez. 

— Da, dar nu uita că trebuie să ai şi unghiul tot atât de 
corect stabilit ca şi locul. Trebuie să ţinteşti exact în punctul 
în care se întâlneşte coloana vertebrală şi creierul. Atunci 
rezultatul este instantaneu şi, după cum vezi, nu există nici 
o urmă de sânge. 

— Şi, între timp, am sugerat eu ironic, calul stă, pur şi 
simplu, şi aşteaptă ca toate acestea să se întâmple? 

— Nostimada este că mai toţi o fac. Chiar şi aşa, totuşi, 

mi s-a spus că pentru oamenii scunzi este dificil să ducă 
mâna la înălţimea necesară spre a obţine unghiul corect. 

— Da, cu siguranţă, am răspuns. 

Mi-am coborât privirile spre cel care a fost o mare 
speranţă în lumea curselor şi s-a pierdut în van. Il 
călărisem, îi înţelesesem gândurile, îi simţisem elasticitatea 
muşchilor, mă bucurasem de victoriile lui, îl antrenasem 
când nu era decât un începător şi urmărisem emoţionat 
cum devenea tot mai viguros o dată cu trecerea timpului. 
Şi, totuşi, mi-am zis, n-aş putea să asist la omorârea unui 
cal, dacă ar fi să se întâmple un accident într-o cursă. 

Am ieşit afară urmat de Robin Curtiss care continua să 
mă instruiască sec. 

— În afară de dificultatea de a lovi exact locul 
respectiv, săgeata mai are un dezavantaj şi anume acela 
că, deşi ea se retrage imediat, calul începe să cadă tot atât 
de repede, iar după mai multe întrebuinţări oasele craniene 
îndoaie săgeata şi pistolul nu mai funcţionează. 

— Aşa că acum folosiţi altceva? 

— Da, a încuviinţat el dând din cap. Glonţul. Am să-ţi 
arăt, dacă vrei. Am un pistol în maşină. 

Ne-am îndreptat fără grabă spre locul unde îi era 
parcată maşina, nu departe de Rolls-ul prinţesei. A descuiat 
portbagajul, apoi o geantă diplomat pe care o avea 
înăuntru şi din ea a scos un obiect învelit într-o cârpă maro, 
pe care a dat-o la o parte. 

A ieşit la iveală un pistol automat, tip Luger, care nu 
părea cu nimic ieşit din comun, în afară de ţeavă. Aceasta 
nu era dreaptă şi îngustă aşa cum te-ai fi aşteptat, ci lată şi 
umflată, cu o deschizătură ovală, tăiată pe oblic, la capăt. 

— Ţeava asta trimite glonţul afară învârtindu-l în 
spirală, mi-a explicat el. 

— Orice glonţ obişnuit? 

— Da, orice tip de pistol şi orice glonţ, dar trebuie să 
aibă calibrul potrivit. Acesta este unul din marile avantaje, 

poţi să sudezi o ţeavă ca asta la orice pistol vrei. Ei bine... 
glonţul pleacă din pistol cu energie mare, de scurtă durată, 
dar, pentru că merge în spirală, va fi oprit de orice obstacol 
pe care-l întâlneşte în cale. Aşa că, dacă împuşti un cal, 
glonţul se va opri în capul lui. În majoritatea cazurilor, aşa 
se întâmplă. A zâmbit. Oricum, nu-ţi trebuie atâta precizie 
ca la săgeată, pentru că glonţul are efecte mai mari şi mai 
sigure. 

L-am privit căzut pe gânduri. 

— Cum poţi să fii atât de sigur că cei doi au fost 
omorâţi cu o săgeată? 

— O... la glonţ ar fi arsuri de la praful de puşcă în locul 
în care a intrat, de asemenea, i-ar fi curs sânge pe nas şi 
probabil pe gură. Uneori nu mult, dar oricum ar fi fost cât 
de cât, pentru că rana în interior este mult mai mare, 
înţelegi? 

— Da, i-am răspuns oftând. Înţeleg. L-am privit cum îşi 
învelea la loc pistolul şi l-am întrebat: Presupun că îţi 
trebuie o autorizaţie pentru el. 

— Bineînţeles. La fel şi pentru săgeți. 

Trebuie să fie mii de asemenea pistoale prin zonă, am 
reflectat în sinea mea. Orice veterinar, probabil, că are 
unul. Orice parlagiu. Orice fermier cu multe oi şi vite. Orice 
hăitaş care are în grijă o ceată de câini de vânătoare. 
Oamenii care se ocupă de caii poliţiei... Probabilităţile 
păreau fără de sfârşit. 

— Bănui că sunt sute de asemenea săgeți prin zonă, 
ieşite din uz şi nefolosite. 

— Da, sub cheie şi lacăt, a răspuns el. 

— Dar nu şi în noaptea trecută. 

— Nu. 

— Cam pe la ce oră din noapte crezi că s-a întâmplat? 

Şi-a terminat de împachetat pistolul şi l-a pus din nou 
sub cheie. 

— Devreme, a răspuns el convins. Nu mult după miezul 

nopţii. Într-adevăr, a fost o noapte rece ca piatra în 
dimineaţa asta. Nici în interior nu mai erau calzi. Asta cere 
timp... iar ei au fost găsiţi la ora şase şi jumătate. A făcut o 
grimasă. Celor de la ecarisaj nu le place să ridice cai morți 
de atâta vreme. li deplasează greu când sunt înţepeniţi şi 
ca să-i scoţi din boxă este o problemă. Şi-a dezbrăcat 
salopeta şi a pus-o în portbagaj. Trebuie făcută autopsia. 
Cei de la asigurări insistă asupra acestui lucru. A închis 
portbagajul. Putem să mergem şi noi în casă. 

— Şi-i lăsăm acolo? 

Am făcut semn spre grajduri. 

— N-o să plece nicăieri, a răspuns el, dar s-a întors şi a 
închis uşile celor două boxe. Într-o duminică atât de 
frumoasă s-ar putea ca unii proprietari să vină ca să-şi vadă 
caii şi sensibilitatea lor ar putea fi afectată. 

Cred că în prima săptămână din timpul pregătirii sale 
ca medic veterinar şi propria sensibilitate a lui Robin 
avusese mult de suferit, dar se obişnuise şi acum era un 
doctor foarte bun şi eficient pentru caii lui Wykeham. 

Am intrat în casa lui Wykeham, veche şi întortocheată 
asemeni ogrăzii şi i-am găsit, pe el şi pe prinţesă, 
consolându-se cu ceai şi amintiri, ea, plină de solicitudine şi 
stăpânindu-şi durerea, iar el părând mai calm şi mai sigur 
pe sine, dar totuşi stânjenit. 

Când mi-am făcut apariţia, el s-a ridicat brusc în 
picioare, s-a repezit spre mine şi m-a scos din salon 
spunând că vrea să-mi arate unde să pregătesc ceaiul, deşi 
asta o ştiam de zece ani. 

— Nu înţeleg, mi-a spus pe când mă conducea spre 
bucătărie. De ce ea nu întreabă cine i-a omorât? Este 
primul lucru pe care aş vrea să-l ştiu. Ori ea nici n-a amintit 
măcar o singură dată. A vorbit doar despre curse, în felul ei 
obişnuit şi s-a interesat de ceilalţi cai. De ce nu vrea să ştie 
cine i-a omorât? 

— Mde, i-am răspuns. Cred că ştie. 

— Ce?! Atunci, pentru numele lui Dumnezeu, Kit... 
cine? 

Am şovăit. El părea atât de uscăţiv şi slăbit, cute 
adânci îi brăzdau faţa bătrână şi zbârcită pe care pistruii 
apăruţi o dată cu vârsta ieşeau mult în evidenţă. 

— O să-ţi spună ea însăşi, i-am răspuns, dar este ceva 
legat de afacerile soţului ei. Nu cred că este cazul să-ţi faci 
griji că ar fi un trădător printre oamenii tăi. Dacă ea nu ţi-a 
spus ce crede, înseamnă că n-o să spună nimănui până nu 
discută cu soţul ei şi, chiar şi atunci, s-ar putea să ia 
hotărârea de a nu divulga nimic, pentru că ştii cât de mult 
urăsc publicitatea. 

— In orice caz, va fi publicitate, a răspuns el îngrijorat. 
Co-favoritul pentru Grand National, împuşcat în boxă... 
Chiar dacă încercăm, nu putem face să n-ajungă la urechile 
presei. 

Am început să pregătesc ceaiul pentru mine şi Robert 
fără a mai insista asupra vâlvei care se va produce în mod 
cert. 

— In orice caz, am continuat eu, principala dumitale 
problemă nu este să afli cine a făcut-o. Dumneata trebuie 
să te îngrijeşti înainte de toate ca toţi ceilalți cai să fie în 
siguranţă. 

— Kit! Era totul uluit. A... afurisită treabă, Kit... Kit. Se 
pâlbâia iar. N-o să... n-o să se întâmple din nou! 

— Ei bine, am spus eu domol, deşi n-aveam cum s-o 
spun cu mai multe menajamente, aş zice că pericolul îi 
paşte pe toţi. Toţi caii ei. Nu imediat. Nu chiar azi. Dar, dacă 
prinţesa şi soţul ei se hotărăsc pentru un anume curs al 
lucrurilor, ceea ce este foarte probabil, atunci toţi sunt în 
pericol, Kinley mai ales. Aşa că, ceea ce trebuie făcut este 
să ne punem minţile la treabă pentru a lua măsuri de 
apărare. 

— Dar, Kit... 

— Trebuie angajate patrule cu câini, am spus eu. 

— Sunt foarte scumpe... A 

— Prinţesa este bogată, am subliniat eu. Intreab-o. 
Dacă nu-i convine preţul, am să plătesc eu. Wykeham a 
rămas cu gura căscată şi a închis-o când i-am explicat mai 
departe: Eu deja am pierdut cea mai bună şansă pe care 
am avut-o vreodată de a câştiga Grand National-ul. Caii ei 
înseamnă tot atât de mult pentru mine, cât şi pentru ea şi 
pentru tine, şi să mă ia naiba dacă stau cu mâinile în sân şi 
las să fie omorâţi doi câte doi. Aşa că, până diseară să 
aduci oameni de pază, să te asiguri ca de acum înainte să 
fie cineva în permanenţă la grajduri, să se patruleze toate 
curţile zi şi noapte. 

— E-n ordine, a spus el tărăgănat. Am să aranjez 
totul... Dacă aş şti cine i-a omorât, l-aş ucide cu propria 
mea mână. 

Suna extraordinar, aşa cum fusese spus, fără mânie, 
mai mult ca o autodescoperire neaşteptată. Aceasta era şi 
dorinţa mea, dar n-aş fi putut-o face decât la furie. El 
sugera o acţiune dusă până la capăt cu mintea limpede; 
oamenii însă fac asemenea afirmaţii, fără a le da nici ei 
crezare, iar el nu avea putere nici cât un şoarece în faţa lui 
Nanterre, care era ca un uliu de pradă, mi-am zis în sinea 
mea cu părere de rău. 

In tinereţea lui fusese ca un Hercule, aşa-mi spusese, 
un fel de uzină energetică pe două picioare, cu o bucurie de 
a trăi pulsându-i în vene. 

— Sete de viaţă, asta este ceea ce am cu prisosinţă, 
îmi repetase el de nenumărate ori. Asta ai şi tu. Nimeni nu 
ajunge nicăieri dacă n-o are. Plăcerea luptei, asta-i totul. 

Fusese jocheu de renume în curse de amatori, se 
îndrăgostise lulea şi se însurase cu fata unui antrenor 
mediocru ai cărui cai au început să câştige din momentul în 
care Wykeham a păşit în ogradă. Acum, după cincizeci de 
ani, când toată vigoarea îi era dusă, soţia moartă, iar 
propria-i fiică, ea însăşi bunică, lui nu-i mai rămăsese decât 

priceperea de nepreţuit de a transmite setea de a trăi cailor 
săi. Nu se prea mai gândea la altceva în afară de ei, alte 
lucruri nu-l mai interesau, îşi făcea rondul de seară la 
grajduri vorbind fiecărui cal ca unui om, jucându-se cu unii, 
muştruluindu-i pe alţii, măgulind foarte puţini, dar fără a 
ignora pe nici unul. 

Călărisem pentru el de când aveam nouăsprezece ani, 
fapt pe care-l povestea cu mulţumire de sine. „Uitaţi-vă la 
tânărul ăla”, le spusese pe atunci diverşilor proprietari. 
„Este ceea ce ne trebuie. Şi mă pricep bine la asta”. Uneori 
mă gândeam că el îmi dăduse cu tenacitate exact ceea ce 
oferea celor dragi: şansă, încredere şi bucuria muncii. 

Pe când îmi făceam ucenicia, el antrenase doi cai ce 
câştigaseră Grand National-ul, ca jocheu, fusesem şi eu 
destul de aproape în a-l obţine, dar abia de curând îmi 
dădusem seama cât de mult îşi dorea a treia victorie. Calul 
mort de afară însemna pentru noi toţi o mare pierdere, care 
ne seca inimile de durere. 

— Cotopaxi, a spus el cu intensitate, nimerindu-i exact 
numele în chip surprinzător, era calul pe care l-aş fi scos 
primul dintr-un incendiu. 


Eu şi prinţesa ne-am întors la Londra fără ca să mai 
aşteptăm poliţia, pe cei de la asigurări sau ecarisaj (totul 
era atât de oribil). 

Mă aşteptam ca ea să vorbească mai cu seamă despre 
caii ei, ca de obicei, dar, se pare, că acum gândurile îi erau 
spre Wykeham. 

— Acum treizeci şi cinci de ani, când tu nici nu erai 
născut, a spus ea, când am intrat în lumea curselor, 
Wykeham domina scena ca un Colossus. Era exact aşa cum 
povesteşte el, un Hercule, într-adevăr. Puternic, plin de 


87 


succes, teribil de atractiv... Mai toate femeile erau leşinate 
după el, iar soţii îşi ieşeau din minţi de furie... A zâmbit la 
aduceri aminte. Presupun că este greu pentru tine, Kit, să 
ţi-l imaginezi astfel, cunoscându-l doar de când este bătrân, 
dar a fost un bărbat splendid... şi încă mai este, bineînţeles. 
M-am simţit privilegiată, în urmă cu mulţi ani, când a 
acceptat să-mi antreneze caii. 

Priveam fascinat faţa-i senină. În trecut o văzusem 
deseori cu Wykeham la curse, totdeauna ascultându-i 
sfaturile, bătându-i uşor pe braţ veselă. Nu-mi dădusem 
seama cât de mult trebuie să-i fi simţit ea lipsa când el a 
început să nu mai vină la curse, cât de mult trebuie să fi 
regretat ea veştejirea unui asemenea titan. 

Contemporan cu bunicul meu (şi cu tatăl lui Maynard 
Allardeck) Wykeham era o legendă pentru mine când îmi 
oferise slujba. O acceptasem aproape uluit şi mă 
maturizasem rapid, având o judecată de om în toată firea la 
douăzeci de ani din cauza responsabilităţilor pe care mi le 
încredinţase. Cai de sute de mii de lire se aflau în mâinile 
mele tot timpul, succesul unui grajd era pus pe umerii mei. 
Nu ţinuse cont de tinereţea mea, îmi spusese în termeni 
foarte clari de la început că toată munca lui atârna în final 
de priceperea jocheului, de înţelepciunea şi de capacitatea 
lui de a lua hotărâri la rece. Aşa că, dacă nu eram la 
înălţimea cerinţelor lui, nu ne rămânea altceva de făcut 
decât să ne luăm rămas bun. 

Mişcat în adâncul sufletului meu, îmbrăţişasem din 
toată inima ceea ce îmi oferise ştiind că o asemenea şansă 
nu mai întâlneam a doua oară în viaţă; şi, în general, totul 
ieşise foarte bine. 

Gândurile prinţesei erau identice cu ale mele. 

— Când Paul Peck a avut accidentul acela îngrozitor şi 
s-a hotărât să se retragă, a spus ea, eram în plin sezon, fără 
nici un jocheu la grajd, iar ceilalţi jochei de valoare aveau 
angajamente în altă parte. Wykeham ne-a spus, mie şi altor 

proprietari, că era în Newmarket un băiat, Fielding, care 
călărea ca amator de un an de zile, de când terminase 
şcoala... A zâmbit. Toţi eram foarte îndoielnici. Wykeham 
ne-a spus să avem încredere în el, pentru că nu se înşela 
niciodată. Ştii cât este de modest! A făcut o pauză căzută 
pe gânduri. Când a fost asta? 

— Acum zece ani, la sfârşit de octombrie. 

A oftat. 

— Timpul trece atât de iute. 

Cu cât îmbătrâneşti cu atât trece şi mai repede... Şi 
pentru mine era la fel. Timpul nu se mai dilata la infinit. Anii 
cât voi mai sta în şa se apropie de sfârşit, poate vor fi 
patru, poate vor fi cinci. Asta se va întâmpla atunci când 
trupul nu mi se mai vindeca atât de repede după căzături, 
iar eu nici pe departe nu eram pregătit să fac faţă scurgerii 
inexorabile a zilelor. Îmi iubeam cu pasiune meseria şi mă 
temeam de ziua când se va încheia. Orice ar urma după 
aceea va fi nespus de plictisitor, mi-am zis în sinea mea. 

Prinţesa a rămas tăcută pentru o vreme, gândurile 
întorcându-i-se spre Cascade şi Cotopaxi. 

— Săgeata aceea, a spus ea ezitând... n-am putut să-l 
întreb pe Robin... eu, de fapt, nu ştiu cum arăta un 
asemenea pistol. 

— Robin spune că acel Colt cu săgeată nu prea mai 
este folosit în zilele noastre, i-am răspuns, dar eu am văzut 
cândva unul. Veterinarul bunicului meu mi l-a arătat. Era un 
pistol foarte greu, cu o ţeavă foarte groasă. Săgeata în sine 
este o vergea din metal care alunecă pe ţeavă. Când se 
apasă pe trăgaci, vergeaua metalică ţâşneşte afară, dar, 
pentru că este fixată înăuntru pe un arc, revine imediat în 
ţeavă. Am reflectat câteva clipe, apoi am continuat: 
Vergeaua, săgeata... este puţin mai groasă decât un creion 
şi cam zece centimetri din ea intră în... ă-ă ... cel asupra 
căruia s-a tras. 

A fost surprinsă. 

— Atât de mică? Ştii, am crezut că este mult mai mare. 
Şi până astăzi habar n-am avut că... că se trage în frunte. 

S-a oprit brusc şi o bună bucată de vreme s-a 
concentrat asupra peisajului. Fusese de acord fără nici o 
rezervă asupra patrulei cu câini şi-i spusese lui Wykeham să 
nu facă economii, pericolul în care se aflau toţi ceilalţi cai ai 
săi fiind evident. 

— Aşteptasem cu atâta nerăbdare Grand National-ul, a 
spus ea în cele din urmă. Cu atât de multă nerăbdare! 

— Da, ştiu. Şi eu la fel. 

M-a mângâiat uşor pe mână destul de absentă. 

— Este o pierdere atât de mare, a spus ea cu durere. Şi 
totul a fost atât de stupid. Soţul meu n-o să intre niciodată 
în comerţul cu arme ca să-mi salveze caii. Niciodată. Şi nici 
nu i-aş cere-o. Dragii, dragii mei cai! 

S-a luptat ca să n-o apuce plânsul şi cu câteva prize de 
aer trase pe nas şi câteva înghiţituri în sec a câştigat 
bătălia. Când am ajuns în Eaton Square a spus să mergem 
în salon să bem ceva ca să ne mai treacă supărarea. 

Totuşi, acest plan bun a căzut pentru că salonul era 
ocupat. Două figuri, care stăteau fiecare în câte un fotoliu, 
s-au ridicat în picioare când prinţesa a păşit înăuntru; erau 
prinţul Litsi şi Danielle. 

— Scumpa mea mătuşă, a spus prinţul Litsi aplecându- 
se şi sărutându-i mâna şi amândoi obrajii. Bună dimineaţa. 

— Bună dimineaţa, a răspuns ea anemic şi a sărutat-o 
pe Danielle. Credeam că vă întoarceţi diseară, târziu. 

— Vremea a fost îngrozitoare, a spus prinţul 
strângându-mi mâna. Ploaie. Ceaţă. Frig. leri am hotărât că 
ne-a fost de-ajuns şi am plecat dis-de-dimineaţă, înainte de 
micul dejun. 

Am sărutat obrazul catifelat al Danielle-ei, dorind mult 
mai mult decât atât. M-a privit scurt în ochi şi a spus că 
Dawson le zisese că eu locuiam aici. N-o văzusem de trei 
săptămâni şi nu voiam să aud nimic despre Dawson. Totuşi, 

în preajma prinţesei mi-am stăpânit emoţiile care mă 
răvăşeau şi m-am auzit întrebând-o dacă i-au plăcut 
prelegerile, de parcă şi sperasem acest lucru. 

— Au fost grozave. 

Prinţesa a hotărât ca eu, prinţul Litsi şi Danielle să 
servim câte o băutură, iar ea a plecat sus să-şi vadă soţul. 

— Fă tu pe gazda, i-a spus ea nepotului. Şi tu, Kit, 
povesteşte-le tot ce s-a întâmplat, vrei? Dragii mei... nişte 
necazuri atât de oribile. 

A fluturat vag din mână în semn de rămas bun şi a ieşit 
din salon. O siluetă zveltă şi dreaptă, care se definea 
singură. 

— Kit, a spus prinţul deplasându-şi atenţia asupra mea. 

— Sir. 

Stăteam amândoi în picioare de parcă ne cântăream 
unul pe celălalt: El era mai înalt decât mine, cu zece ani 
mai în vârstă şi un om de lume. Un bărbat robust, cu umeri 
puternici, cap mare, buze cărnoase, nas drept şi ochi 
inteligenţi, de culoare deschisă. Păru-i castaniu începuse să 
se retragă uşor de pe frunte, dându-i un aer de distincţie, 
iar din cămaşa-i crem, neînchisă la guler se profila un gât 
puternic. Arăta la fel de impunător cum îl ştiam 
dintotdeauna. Trecuse un an sau mai mult de când ne 
văzusem ultima oară. 

La rândul lui, cred că a văzut un păr castaniu, 
cârlionţat, nişte ochi căprui şi un trup slăbănog, aşa cum 
cereau baremurile curselor. Pesemne că el a mai văzut şi 
un bărbat pe a cărui logodnică o ademenise cu plăceri 
ezoterice, dar, ca să fiu drept, nu se citea pe chipul lui nici 
triumf, nici amuzament. 

— Aş vrea să beau ceva, a spus Danielle brusc. S-a 
aşezat în fotoliu aşteptând. Litsi... 

Prinţul m-a mai cântărit o clipă din ochi, apoi s-a întors 
şi s-a ocupat de sticle. Până acum noi discutasem doar 
despre curse, am reflectat eu, menţinându-ne la o 

conversaţie politicoasă şi superficială. De fapt, îl cunoşteam 
tot pe-atât de puţin pe cât mă cunoştea şi el. 

Fără să întrebe, a turnat vin alb pentru Danielle şi 
scotch pentru noi doi. 

— E-n ordine? m-a întrebat el oferindu-mi paharul. 

— Da, Sir. 

— Zi-mi Litsi, a spus el cu nonşalanţă. Tot acest 
protocol... nu-mi place în intimitate. Cu tanti Casilia este 
altceva, dar eu n-am cunoscut vremurile de altădată. Nu 
mai există nici un tron... eu n-am să fiu niciodată rege. Eu 
trăiesc în lumea modernă... aşa că să rămân în ea, vrei? 

— Da, am răspuns. Dacă doriţi. 

A încuviinţat din cap şi a sorbit câteva înghiţituri. 

— Tu, în orice caz, îi spui mătuşii Casilia „prinţesă”, a 
subliniat el. 

— Ea mi-a cerut-o. 

— Deci rămâne cum am hotărât. A făcut un gest larg 
cu mâna, subiectul fiind închis. Spune-ne ce a răvăşit 
această casă. 

Am privit spre Danielle care era îmbrăcată în pantaloni 
negri, bluză albă şi pulover bleu. Era fardată cu obişnuitul 
ruj roz, iar păru-i negru, bogat fusese strâns la spate cu o 
panglică bleu. Totul îmi era cunoscut, familiar şi drag. 
Doream cu ardoare s-o strâng în braţe, să-i simt căldura 
trupului lipit de al meu, dar ea stătea foarte hotărâtă în 
fotoliul în care nu încăpea decât o persoană fiind 
concentrată asupra băuturii şi dacă-mi întâlnise privirea 
pentru o secundă sau două. 

O pierd, mi-am zis în sinea mea şi nu puteam să suport 
gândul. 

— Kit, a spus prinţul luând loc în fotoliu. 

Am respirat adânc, mi-am întors privirea spre el şi m- 
am aşezat şi eu, după care mi-am început lungul recital, 
pornind cronologic de la descinderea scandaloasă a lui 
Nanterre de vineri după-amiază şi terminând cu caii morţi 

din grajdul lui Wykeham din dimineaţa asta. 

Litsi a ascultat cu o consternare crescândă, iar 
Danielle, pur şi simplu, era indignată. 

— Asta-i oribil, a spus ea. Biata tanti Casilia! S-a 
încruntat. Cred că nu este bine să cedezi sub ameninţări, 
dar de ce este unchiul Roland atât de pornit împotriva 
armelor? Ele se fabrică în toată lumea, nu? 

— În Franţa, i-a răspuns Litsi, pentru un om de rangul 
lui Roland, dacă s-ar îndeletnici cu armele, ar fi considerat 
demn de dispreţ. 

— Dar el nu locuieşte în Franţa, a spus Danielle. 

— El trăieşte în sine. Litsi şi-a întors privirile spre mine. 
Tu înţelegi de ce nu poate, nu? 

— Da, i-am răspuns. 

A dat din cap. Danielle s-a uitat pe rând la fiecare din 
noi şi a oftat. 

— Asta-i judecată europeană, presupun. Comerţul cu 
arme în America nu înseamnă mare lucru. 

Mi-am zis că, probabil, însemna cu mult mai mult decât 
îşi dădea ea seama, iar din expresia lui Litsi am înţeles că şi 
el gândea la fel. 

— Cele patru sute de familii cu vechi tradiţii ar face 
negoţ cu arme? a întrebat el, dar, dacă s-a aşteptat la un 
răspuns negativ, nu l-a avut. 

— Da, bineînţeles, cred că da, a spus Danielle. Adică, 
de ce şi-ar face probleme? 

— În orice caz, a spus Litsi, pentru Roland este 
imposibil. 

Discuţia a fost întreruptă de o voce ce venea dinspre 
scări, o voce feminină, puternică, ce se apropia. 

— Unde sunt? Înăuntru? A apărut şi persoana în cadrul 
uşii de la salon. Dawson zice că este ocupată camera de 
bambus. Asta-i ridicol! Eu întotdeauna am stat în camera de 
bambus! l-am spus lui Dawson să mute lucrurile, indiferent 
ale cui sunt. 

Dawson mi-a aruncat o privire inexpresivă peste umerii 
ei şi şi-a continuat drumul spre etajul de sus ducând o 
valiză. 

— Acum, a spus apariţia din prag, să-mi pregătească 
cineva şi mie un „Bloody Mary”!. Afurisitul de avion a avut o 
întârziere de două ore.. 

— Drace! a exclamat abia auzit Danielle, pe când toţi 
trei ne ridicam în picioare. Tanti Beatrice. 


1 Combinaţie de votcă şi suc de roşii (slang. engl.). 

CAPITOLUL 7 


Mătuşa Beatrice, sora lui Roland de Brescou, vorbea cu 
un uşor accent francez mult estompat de un pronunţat 
accent american. Avea un păr foarte bogat, nu negru şi 
lung ca al Danielle-ei, ci alb, bătând în oranj pal, care 
încadra o faţă rotundă, cu ochi tot rotunzi, în care se citea o 
expresie de o hotărâre ce mergea până la obstinaţie. 

— Danielle! a exclamat Beatrice cu sprâncenele-i 
subţiri înălțate. Ce faci aici? 

— Lucrez în Anglia. Din toamna trecută. 

Danielle s-a îndreptat spre mătuşa sa ca să-i dea 
sărutarea cuvenită. 

— Mie nimeni nu-mi spune nimic. 

Beatrice purta un costum din jerse din mătase - haina 
de vizon îi fusese dusă sus pe braţul lui Dawson - cu o blană 
de focă prinsă cu un lanţ de aur care-i strălucea pe piept. 
Degetele-i pline de inele arătau ca o pepită de aur, cam de 
o uncie şi un crocodil fusese sacrificat pentru geanta ei. 
Într-un cuvânt, Beatrice ştia să se bucure de banii ei. 

Ea era pe punctul de a întreba cine suntem eu şi Litsi, 
când a intrat prinţesa, care, din câte mi-am dat seama, 
coborâse într-o viteză record. 

— Beatrice, a spus ea înaintând cu ambele braţe 
întinse şi un zâmbet contrafăcut, ce surpriză plăcută! 

A îmbrăţişat-o pe Beatrice şi i-a aplicat două sărutări 
de bun venit, dar i-am observat disperarea din ochi. 

— Surpriză? a întrebat-o Beatrice când s-a desprins din 

îmbrăţişare. Am sunat vineri şi am vorbit cu secretara. l-am 
spus să-şi ia toate măsurile ca să-ţi transmită mesajul şi mi- 
a promis că o să-ţi lase o notă. 

— O! O expresie de toleranţă a străbătut faţa prinţesei. 
Pesemne că este jos, în birou şi eu n-am observat-o. Am 
fost... destul de ocupați. 

— Casilia, în privinţa camerei de bambus... a început 
cu tenacitate Beatrice, dar prinţesa a întrerupt-o cu 
dexteritate. 

— Îl cunoşti pe nepotul meu, Litsi? a spus ea făcând 
prezentările de rigoare. Litsi, ea este sora lui Roland, 
Beatrice de Brescou Bunt. Beatrice, ai plecat din Palm 
Beach aseară? Ai făcut un zbor atât de lung din Miami. 

— Casilia... Beatrice a dat mâna cu Litsi. Camera de... 

— Şi el este logodnicul Danielle-ei, Christmas Fielding, 
a continuat prinţesa fără să-i lase timp de vorbire. Cred că 
nici pe el nu-l cunoşti. Şi acum, draga mea Beatrice, puţină 
vodcă cu suc de roşii? 

— Casilia! a spus Beatrice proptindu-şi bine picioarele 
în pantofi. Intotdeauna am avut camera de bambus. 

Am deschis gura să spun îndatoritor că nu mă deranja 
să mă mut în altă parte când am primit o privire rapidă, de 
oţel pur, din partea prinţesei. Am închis gura uluit şi 
amuzat, fără a lăsa să mi se citească ceva pe chip. 

— Beatrice, doamna Dawson îţi  despachetează 
lucrurile în camera roz, a spus prinţesa cu fermitate. Ai să 
te simţi foarte bine acolo. 

Beatrice, furioasă, dar nemaiavând încotro, l-a lăsat pe 
amabilul Litsi să-i pregătească un „Bloody Mary”, dând 
instrucţiuni precise despre cum se agită sucul de roşii, 
despre cât Worcestershire să pună, câtă lămâie şi câtă 
gheaţă. Prinţesa o urmărea cu o expresie vag binevoitoare, 
iar Danielle îşi stăpânea cu greu râsul. 

— Şi acum, a spus Beatrice când, în sfârşit, băutura i-a 
fost pregătită pe placul ei, ce este toată aiureala asta cu 

Roland care nu vrea să-şi extindă afacerile? 

După o secundă de imobilitate de gheaţă, prinţesa şi-a 
revenit şi s-a aşezat într-un fotoliu, încrucişându-şi braţele 
şi picioarele într-o poză studiată. 

Beatrice a repetat întrebarea cu insistenţă. Mi-am dat 
seama că ea nu se dădea niciodată bătută. Litsi i-a oferit un 
scaun, a instalat-o cu blândeţe în el, discutând vrute şi 
nevrute, dându-i prinţesei timp să-şi recapete stăpânirea de 
sine. 

Litsi s-a aşezat în al treilea fotoliu înclinându-se spre 
Beatrice cu o politeţe care s-o domolească, iar eu şi 
Danielle ne-am instalat pe sofa, cu o jumătate de pogon de 
creton înflorat între noi. 

— Roland, pune tot felul de piedici, iar eu am venit să-i 
spun că nu-l aprob. Trebuie să-şi schimbe modul de a gândi 
imediat. Este ridicol să nu fii în pas cu vremea şi a venit 
timpul să căutăm noi pieţe. 

Prinţesa s-a uitat spre mine şi eu am dat din cap. Noi 
auzisem acelaşi lucru, unele fraze chiar identice, din gura 
lui Nanterre vineri seara. 

— De unde ştii despre unele oferte de afaceri? a 
întrebat-o prinţesa. 

— Tânărul acela plin de energie, fiul lui Luis Nanterre, 
mi-a spus, bineînţeles. A făcut un drum special ca să mă 
vadă şi mi-a explicat totul de-a fir a păr. M-a rugat să-l 
conving pe Roland să trăiască în secolul al XX-lea, ce să mai 
vorbim de al XXI-lea care bate la uşă şi m-am hotărât să vin 
eu însămi aici ca să-l conving. 

— Ştiţi că el îi propune să fabrice şi să exporte arme? 
am întrebat-o. 

— Bineînţeles, a răspuns ea, dar numai componentele 
de plastic. Roland este demodat. Am o prietenă în Palm 
Beach iar firma soţului ei produce proiectile pentru 
Ministerul Apărării. Aşa că unde-i diferenţa? A făcut o 
pauză. Şi pe tine ce te priveşte? Ochii i s-au oprit asupra 

Danielle-ei şi şi-a amintit. Presupun, a spus ea în silă, că 
tangenţial te interesează şi pe tine. N-am ştiut că Danielle 
s-a logodit. Mie nimeni nu-mi spune nimic. 

Henri Nanterre, mi-am zis în sinea mea, îi spusese mult 
prea multe. 

— Beatrice, a intervenit prinţesa, sunt sigură că vrei să 
te speli după drum. Dawson ne pregăteşte dejunul deşi, dat 
fiind că n-am ştiut că vom fi aşa de mulţi... 

— Vreau să vorbesc cu Roland, a spus Beatrice cu 
încăpățânare. 

— Da, mai târziu. Acum se odihneşte. 

Prinţesa s-a ridicat în picioare, la fel şi noi, aşteptând 
ca mătuşa Danielle-ei să plece sus, aşa cum i-o cereau 
bunele maniere; şi a fost interesant că ea s-a dat bătută, a 
lăsat jos paharul cu băutura neterminată şi a plecat 
mormăind, totuşi, în timp ce se îndepărta, că speră să fie 
instalată în camera de bambus cel târziu ziua următoare. 

— Este de neînduplecat, a spus Danielle când vocea nu 
i s-a mai auzit. Întotdeauna obţine ce vrea. Şi, în orice caz, 
camera de bambus nu este ocupată, nu-i aşa? Ce ciudat din 
partea mătuşii Casilia s-o refuze. 

— Am dormit eu acolo în ultimele două nopţi, am spus. 

— Într-adevăr? m-a întrebat Litsi. Eşti găzduit la un 
rang mai mult decât princiar. 

— Nu fi nedrept, i-a spus Danielle. Tu ai spus că preferi 
camerele de la parter pentru că poţi să vii şi să pleci fără să 
deranjezi pe nimeni. 

Litsi a privit-o cu afecţiune. 

— Într-adevăr? Am vrut să spun doar că mătuşa Casilia 
îţi stimează foarte mult logodnicul. 

— Da, a răspuns Danielle, aruncându-mi o privire 
încurcată. Îl stimează. 

Ne-am aşezat din nou cu toţii, dar Danielle n-a venit 
mai aproape de mine pe sofa. 

Litsi a întrebat: 

— De ce Henri Nanterre a recrutat-o pe mătuşa ta cu 
atâta sârguinţă? Ea n-o să-l facă pe Roland să se 
răzgândească. 

— Beatrice trăieşte din banii familiei de Brescou, a 
spus Danielle pe neaşteptate. La fel şi părinţii mei, acum 
că, oaia neagră adică tatăl meu, a fost reprimit în sânul 
clanului. Din beneficiile de pe pământul său, unchiul Roland 
a stabilit sume frumoase pentru fiecare, dar mătuşa mea, 
chiar de când am cunoscut-o, se plânge că el ar fi putut fi 
mai generos. 

— De când ai cunoscut-o? a repetat Litsi. N-o ştii 
dintotdeauna? 

Danielle a clătinat din cap. 

— Ea nu l-a aprobat pe tata. Când tata a părăsit casa 
părintească, a provocat o adevărată furtună, deşi exact ce- 
a făcut niciodată nu mi-a spus. Când îl întreb, el o dă pe 
glumă, dar trebuie să fi fost ceva destul de grav. Mama 
spune că trebuia să aleagă între exil şi puşcărie, iar el a 
ales California. Ea şi cu mine am apărut pe scenă mult mai 
târziu. În orice caz, acum opt ani tanti Beatrice a dat năvală 
peste noi să vadă ce s-a ales de frăţiorul ei căzut în 
dizgrație şi de atunci am văzut-o de nenumărate ori. Cu 
mult timp în urmă ea s-a măritat cu un om de afaceri 
american şi, după moartea lui, a început să-l caute pe tata. 
l-au trebuit doi ani - Statele Unite sunt o ţară mare - dar la 
ea perseverenţa este o virtute de căpătâi. Locuieşte într-o 
superbă casă stil spaniol în Palm Beach - am stat acolo 
câteva zile într-o vacanţă de primăvară - iar ea vine des la 
New York şi în fiecare vară călătoreşte în Europa unde îşi 
petrece o vreme în „castelul nostru”, aşa cum îl numeşte 
ea. 

Litsi dădea din cap în semn de aprobare. 

— Tanti Casilia venea să mă viziteze la Paris când 
cumnata ei stătea prea mult acolo. Tanti Casilia şi Roland, a 
explicat el, fără să fie necesar, merg în fiecare an la castel 

pentru vreo şase săptămâni, în iulie şi august, ca să respire 
aer de ţară şi-şi joacă şi ei rolul de proprietari. Ştiai? 

— l-am auzit uneori, i-am răspuns. 

— Da, bineînţeles, a spus Litsi. 

— Cum arată castelul? l-a întrebat Danielle. 

— Nu este un castel tip Disney Land, a răspuns Litsi 
zâmbind. Seamănă mai degrabă cu o mare casă de ţară 
georgiană, construită din piatră de culoare deschisă şi cu 
obloane la toate ferestrele. Castelul de Brescou... Oraşul din 
apropiere se află la sud de Bordeaux şi a fost construit mai 
tot pe pământul lui Roland, aşa că prosperitatea lui 
constituie un motiv de mândrie civică şi morală pentru 
Roland. Chiar şi fără societatea de construcţii, el ar putea 
sponsoriza o parte din jocurile olimpice cu venitul pe care-l 
primeşte din chirii, iar proprietăţile sale sunt conduse, aşa 
cum era şi compania, de manageri buni, de o mare 
corectitudine. 

— El nu poate să fabrice şi să vândă arme, am 
comentat eu. 

Danielle a oftat. 

— Îmi dau seama, într-adevăr, a admis ea, că toată 
acea onoare aristocratică, veche de secole, nu i-ar permite 
s-o facă. 

— Dar pe mine mă surprinde foarte mult, am spus eu, 
că Beatrice a putut îmbrăţişa ideea cu destulă uşurinţă. Aş 
fi crezut că ea împărtăşeşte sentimentele fratelui său. 

— Pariez, a spus Danielle, că Henri Nanterre i-a promis 
un milion de dolari dacă-l face pe unchiul Roland să se 
răzgândească. 

— În cazul ăsta, am sugerat eu blând, unchiul tău ar 
putea să-i ofere dublu ca să se întoarcă la Palm Beach şi să 
rămână acolo. 

Danielle părea şocată. 

— Asta n-ar fi corect. 

— Din punct de vedere moral, nu, am încuviinţat eu, 

dar din punct de vedere pragmatic, ar fi o soluţie eficace. 

Litsi m-a privit căzut pe gânduri. 

— Crezi că ea reprezintă o asemenea ameninţare? 

— Cred că ar fi ca picătura de apă ce-şi sapă calea în 
stâncă. Ar fi ca apa ce picură pe fruntea unui om până-l 
scoate din minţi. 

— Tortura cu apă, a spus Litsi. Am auzit că, după o 
vreme, o simţi ca un sfredel încins cum îţi găureşte ţeasta. 

— Beatrice este exact aşa, a spus Danielle. 

A urmat o scurtă tăcere în care am reflectat asupra 
capacităţilor distructive ale doamnei Beatrice de Brescou 
Bunt şi apoi Litsi a spus cumpănind bine lucrurile: 

— Ar putea fi o idee bună să-i vorbeşti despre 
documentul la semnarea căruia ai fost martor. Dă-i vestea 
proastă că va trebui ca noi toţi patru să fim de acord cu 
armele şi asigur-o că, chiar dacă reuşeşte să-l determine pe 
Roland să cedeze, ea va trebui, totuşi, să aibă de-a face cu 
mine. 

— Nu-i spune, m-a rugat Danielle. N-o să ne mai dea 
pace la nici unul. 

Nici Danielle, nici Litsi nu obiectaseră că li se folosise 
numele în absenţă; dimpotrivă, fuseseră încântați. „Ne face 
să fim ca o familie”, spusese Danielle, iar cel care se simţea 
exclus eram eu, martorul. 

— Sus am ceva ce cred că este un duplicat al 
formularului pe care Henri Nanterre voia să-l semneze 
domnul de Brescou, am spus eu căzut pe gânduri. Este în 
franceză. Ai vrea să-l vezi? 

— Foarte mult, a răspuns Litsi. 

— E-n ordine. 

M-am dus sus să-l iau şi am găsit-o pe Beatrice Bunt în 
camera mea. 

— Ce faci aici? a întrebat ea. 

— Am venit să iau ceva, i-am răspuns. 

Ţinea în mână şortul bleu în care obişnuiam să dorm şi 

pe care în dimineaţa asta îl pusesem în scrinul de lângă pat, 
peste formularul lui Nanterre. Sertarul era deschis şi 
formularul, probabil, că se afla înăuntru. 

— Astea sunt ale tale? m-a întrebat Beatrice 
neîncrezătoare. Tu stai în camera asta? 

— Exact. 

M-am dus spre ea, i-am luat şortul din mână şi l-am 
pus la loc în sertar. Am fost uşurat să văd că formularul 
zăcea acolo neatins. 

— În cazul ăsta, a spus ea triumfătoare, nu este nici o 
problemă. O să iau eu camera asta şi tu o poţi lua pe 
cealaltă. Eu întotdeauna am stat în apartamentul de 
bambus, este un lucru de la sine înţeles. Văd că ai câteva 
obiecte în baie. N-o să-ţi ia mult ca să le strângi. 

Când intrasem, lăsasem uşa deschisă şi probabil că 
auzindu-i vocea prinţesa s-a grăbit să vină să vadă ce se 
întâmplă. 

— Casilia, i-am spus acestui tânăr să se mute, pentru 
că aceasta este camera mea, bineînţeles, a spus Beatrice. 

— Logodnicul Danielle-ei rămâne în această cameră 
atâta vreme cât stă în această casă, a spus prinţesa calm. 
Acum să mergem, Beatrice, te rog, camera cu trandafiri 
este extrem de plăcută, ai să vezi. 

— Este jumătate cât asta şi n-are o cameră de toaletă. 

Prinţesa i-a aruncat o privire goală mascând admirabil 
iritarea. 

— Când va pleca Kit, tu o să ai apartamentul de 
bambus, bineînţeles. 

— Am avut impresia că ai spus că-l cheamă Christmas. 

— Aşa-i, a încuviinţat prinţesa, s-a născut în ziua de 
Crăciun. Haide, Beatrice, să coborâm, prânzul este deja 
foarte întârziat. 

Şi-a condus hotărâtă cumnata afară pe coridor şi o 
secundă mai târziu s-a întors pentru o scurtă şi remarcabilă 
propoziţie, care suna jumătate ca poruncă: 

— Atâta vreme cât ea stă în casa asta tu nu pleci de 
aici. 


După prânz, eu, Litsi şi Danielle am urcat în teritoriul 
disputat ca să ne uităm la formular, Litsi punând pariu că 
Beatrice mă va expulza din acest apartament splendid 
înainte de mâine seară. 

— Ai observat ce priviri ca nişte pumnale îţi arunca, 
mai-mai să-ngheţe şi faţa de masă de groază? 

— N-aveau cum să-mi scape. 

— Şi remarcile acelea ascuţite despre bunele maniere, 
despre generozitate şi întâietatea pe care o are rangul 
social. 

Prinţesa se comportase de parcă toate acestea nici nu 
i-ar fi trecut pe lângă urechi, se interesase cu amabilitate 
de sănătatea Beatrice-ei şi a câinilor săi, precum şi despre 
starea vremii în Florida în luna februarie. Roland de 
Brescou, aşa cum se întâmpla adeseori, rămăsese să ia 
prânzul sus, mai mult ca sigur cu uşa baricadată. Prin 
cuvinte blânde prinţesa îi luase apărarea. 

— Ei bine, am spus, iată formularul. 

L-am scos de sub şortul albastru şi i l-am dat lui Litsi 
care s-a îndreptat cu el spre cele câteva scaune 
confortabile de lângă fereastră. L-a citit cu atenţie, 
instalându-se absent pe unul din ele. Îl urmăream din 
priviri: era un bărbat robust, fără a excela printr-o forţă 
deosebită şi se comporta cu o mare naturaleţe. Il plăceam, 
dar, din cauza Danieile-ei, mă şi temeam de el, îmi crea un 
amestec contradictoriu de sentimente, totuşi, aveam 
încredere în înfăţişarea lui ce emana competenţă şi 
bunăvoință. 

M-am dus şi eu lângă fereastră, la fel şi Danielle, iar, 

după o vreme, el şi-a ridicat capul şi s-a încruntat. 

— Mai întâi de toate, a spus el, acesta nu este un 
formular prin care să se ceară licenţă de fabricare şi de 
export arme. Eşti sigur că asta a zis Nanterre că ar fi? 

Am reflectat. 

— Din câte îmi amintesc avocatul Gerald Greening a 
spus că este un formular guvernamental pentru o cerere 
preliminară de licenţă. Am înţeles că tot asta i-a spus Henri 
Nanterre prinţesei în loja ei din Newbury. 

— Ei bine, nu este absolut deloc un formular 
guvernamental. Nu este o cerere pentru nici un fel de 
licenţă. Este un formular general şi vag folosit pentru 
încheierea unui contract obişnuit. A făcut o pauză. În Anglia, 
cred că oricine poate cumpăra de la papetării un formular 
tipărit ca să facă un testament. În el se află toţi termenii 
legali care să asigure întocmirea corectă a testamentului. 
Cel interesat completează, pur şi simplu, spaţiile libere cu 
ceea ce doreşte să se facă, de exemplu, să lase o maşină 
unui nepot. Ceea ce contează, de fapt, este ce s-a scris în 
aceste spaţii. Ei bine, acest formular este ceva oarecum 
similar. Termenii legali sunt corecţi, aşa că acesta ar fi un 
document autentic dacă este semnat aşa cum trebuie în 
prezenţa martorilor. Şi-a coborât privirea pe hârtie. 
Bineînţeles, este imposibil să ştii cum ar fi completat 
Nanterre toate aceste spaţii, dar bănuiesc că, în principal, 
ar spune că părţile numite în contract au căzut de acord 
asupra unui anume curs al acţiunii, conform documentelor 
anexate. Aş înclina să cred că acest formular ar fi ataşat - el 
figurând ca pagina numărul 1 - la un teanc de hârtii care ar 
include tot felul de lucruri precum: capacitatea fabricii, 
posibilităţile de vânzare în străinătate, comenzi preliminarii 
din partea clienţilor şi specificarea armelor propuse spre a fi 
fabricate. Tot felul de lucruri. Dar acest simplu formular, cu 
semnătura lui Roland pe el, ar valida tot materialul anexat. 
Ar fi luat foarte în serios, într-adevăr, ca o declaraţie de 

intenţii completă. Având această hârtie la mână, Henri 
Nanterre poate să ceară imediat licenţa. 

— Şi s-o primească, am spus eu. El era sigur de asta. 

— Da. 

— Dar unchiul Roland ar putea spune că a fost 
constrâns să semneze. Ar putea să repudieze actul, nu? a 
spus Danielle. 

— O cerere se poate anula mai uşor, dar un contract 
este mult mai dificil, iar oamenii legii ar putea spune că 
este prea târziu să se răzgândească din moment ce a 
capitulat. 

— Şi dacă ar obţine anularea contractului, am spus eu 
căzut pe gânduri, Henri Nanterre ar putea să-şi înceapă 
amenințările din nou şi nu s-ar da deloc bătut până nu s-ar 
semna iar contractul. 

— Dar acum trebuie să fie semnat de noi toţi patru, a 
spus Danielle. Ce se întâmplă dacă noi toţi spunem nu? 

— Cred, am răspuns eu, că, dacă unchiul tău se 
hotărăşte să semneze, atunci toţi va trebui să-l urmaţi. 

Litsi a dat din cap. 

— Consensul celor patru semnături nu este decât o 
tactică de amânare, nu o soluţie. 

— Şi care este soluţia? a întrebat Danielle plat. 

Litsi a privit spre mine. 

— Pune-l pe Kit s-o găsească. A zâmbit. Danielle mi-a 
spus că, în noiembrie trecut, le-ai venit de hac la câţiva 
indivizi foarte puternici. N-o poţi face din nou? 

— Acum situaţia este oarecum alta, am răspuns. 

— Ce s-a întâmplat data trecută? m-a întrebat el. 
Danielle nu mi-a dat nici un detaliu. 

— Un ziar a făcut publicitate proastă surorii mele şi 
soţului ei - el este antrenor şi ei au spus că se află în pragul 
falimentului - iar eu, în principal, l-am determinat să-şi 
ceară scuze şi să-i plătească lui Bobby unele compensaţii. 

— Povesteşte-i lui Litsi şi despre detestabilul tată al lui 

Bobby, a spus Danielle. 

Ea mă privea de parcă totul ar fi fost ca înainte. Am 
încercat, probabil cu puţin succes, să-mi ascund neliniştea 
ce pusese stăpânire pe mine în legătură cu ea şi i-am 
relatat povestea lui Litsi. 

— Adevăratul motiv al atacurilor asupra lui Bobby a 
fost să se ajungă la tatăl lui, care încercase să pună mâna 
pe ziar. Tatăl lui Bobby, Maynard Allardeck, era pe liste 
pentru a fi făcut cavaler, iar ideea celor de la ziar a fost să-l 
discrediteze, ca să nu mai poată obţine titlul. Maynard a 
fost o adevărată pacoste, o povară pe umerii lui Bobby. Aşa 
că eu... ă-ă... l-am scăpat de ea. 

— Cum? a întrebat Litsi curios. 

— Maynard, i-am răspuns, şi-a sporit capitalul 
împrumutând bani oamenilor ale căror afaceri începeau să 
se clatine. Le aducea pe linie de plutire şi apoi cerea 
restituirea banilor. Respectivii nu puteau să-i plătească aşa 
că el prelua afacerile şi, la scurt timp după aceea, vindea 
averea firmei falite. Rechinul venea cu zâmbetul pe buze şi 
înghiţea în grabă peştişorii plini de recunoştinţă care nu-şi 
dădeau seama de greşeală decât după ce au fost pe 
jumătate digeraţi. 

— Aşa că tu ce-ai făcut? m-a întrebat Litsi. 

— Ei bine... m-am dus şi am luat interviuri filmate celor 
pe care i-a distrus. A fost un material destul de 
impresionant: Nişte bătrânei cărora li s-a luat prin 
înşelăciune un cal campion, un bărbat al cărui fiu s-a sinucis 
când a dat faliment şi un tânăr fără minte care a fost 
„ajutat” să-şi risipească jumătate din avere jucând la curse. 

— Eu am văzut filmul, a spus Danielle. Lovea în plin... 
M-a făcut să plâng. Kit l-a ameninţat pe Maynard că va 
trimite copii în diverse locuri dacă acesta îi va mai face 
vreun rău lui Bobby. Şi tu ai uitat să-i spui, mi s-a adresat 
ea mie, că Maynard a încercat să-l determine pe Bobby să 
te omoare. 

Litsi a clipit. 

— Să-l omoare... 

— Mda, am spus. E paranoic, nu poate să accepte 
căsătoria lui Bobby cu sora mea. Din fragedă pruncie i s-a 
inoculat ura împotriva tuturor Fielding-ilor. li spunea lui 
Bobby când era mic că, dacă nu este cuminte, va fi mâncat 
de cei din familia Fielding. 

l-am povestit apoi cât de amarnică şi profundă era 
vechea duşmănie dintre clanul Fielding şi Allardeck. 

— Bobby şi cu mine, am continuat eu, i-am pus capăt 
şi suntem prieteni, dar tatăl lui nu poate suporta asta. 

— Bobby crede, mi s-a adresat Danielle, că lui Maynard 
îi stau în gât succesele tale. Nu te-ar ur cu atâta 
înverşunare dacă ai fi un jocheu de mâna a şaptea. 

— Maynard, i-am spus eu lui Litsi zâmbind, este 
membru al Clubului Jocheilor şi acum apare destul de des 
ca arbitru la diverse curse. Ar fi teribil de încântat dacă m- 
ar vedea pierzându-mi licenţa de jocheu. 

— Pe care n-o poate obţine pe căi necinstite din cauza 
existenţei acelui film, a spus Litsi căzut pe gânduri. 

— Este o situaţie fără ieşire, am încuviinţat eu calm. 

— Bun, a spus Litsi, atunci ce-ai zice de o situaţie 
similară pentru Henri Nanterre? 

— Nu ştiu suficiente lucruri despre el. Pe Maynard îl 
cunosc de o viaţă. Nu ştiu nimic despre arme şi n-am nici o 
cunoştinţă care să se îndeletnicească cu ele. 

Litsi şi-a ţuguiat buzele. 

— Cred că asta s-ar putea aranja, a spus el. 


107 


CAPITOLUL 8 


Mai târziu, duminică după-amiaza, i-am telefonat lui 
Wykeham şi i-am ascultat temerile. Pentru el fusese o zi 
plină de frustrări şi dificultăţi, care încă nu se terminaseră. 
Omul angajat să patruleze cu câinele se afla în bucătărie, 
cu câine cu tot, bând ceai şi plângându-se de gerul de 
afară. Wykeham se temea că patrula se va desfăşura peste 
noapte mai mult înăuntru decât prin ogradă. 

— A început deja îngheţul? l-am întrebat. 

Îngheţul reprezenta întotdeauna o veste foarte 
proastă, pentru că, în acest caz, cursele aveau să fie 
abandonate, pământul fiind tare, alunecos şi periculos. 

— Dacă mai coboară două grade s-a terminat. 

Wykeham ţinea termometre deasupra robinetelor de 
afară ca atunci când gerurile erau foarte puternice să pună 
în funcţie boilerele ca apa să nu îngheţe. Grajdul său era 
plin cu tot felul de dispozitive pe care le instalase de-a 
lungul timpului, ca, de exemplu, lumini infraroşii în boxe, 
spre a ţine caii la căldură şi sănătoşi. 

— A venit un poliţist, a continuat Wykeham. Un 
detectiv. A fost de părere că s-ar putea să fie o poznă de-a 
copiilor. Spune şi tu! l-am zis că, să împuşti doi cai cu o 
pricepere de expert nu părea câtuşi de puţin o poznă, darel 
mi-a răspuns că este uluitor de ce sunt în stare copiii să 
pună la cale. El văzuse lucruri şi mai rele, de pildă, ponei pe 
câmp cu ochii scoşi. Toată discuţia cu el a fost o... o... 
aiureală. l-am zis că, oricum, Cotopaxi nu era un ponei, era 

cofavoritul pentru Grand National, iar el mi-a răspuns că a 
fost... a fost ghinionul proprietarului. 

— A promis să întreprindă ceva? 

— A spus că o să revină mâine ca să ia declaraţii de la 
băieţii de grajd, dar nu cred că ei ştiu ceva. Pete, care se 
îngrijea de Cotopaxi, avea ochii plini de lacrimi, iar ceilalţi 
erau indignaţi cu toţii. Pentru ei a fost mai rău decât atunci 
când vreun cal moare într-un accident. 

— Pentru noi toţi este mai rău, am spus eu. 

— Da, a oftat. Oamenii de la ecarisaj au scos cu greu 
cadavrele afară din grajd. Eu nu m-am uitat. N-am putut. 
Caii ăştia... Îi iubeam pe amândoi. 

Pentru  parlagii, bineînţeles, hoiturile de cai nu 
însemnau decât carne pentru câini, aceasta le era meseria, 
iar implicaţiile sentimentale nu-şi aveau locul. Ori, pentru 
oameni ca Wykeham, care ţineau la cai, era firesc ca nu 
întotdeauna să poată stabili un dialog cu ei, să facă planuri 
laolaltă sau să trăiască viaţa lor. Antrenorii de steeplechase 
lucrează cu un cal pe perioade de timp mult mai mari decât 
antrenorii de plat. Uneori, zece ani sau mai mult, pe când 
ceilalţi nu depăşesc trei ani sau patru ani. Când Wykeham 
spunea că iubeşte un cal, acesta era purul adevăr. 

Totuşi, mi-am zis, sentimentul pe care-l avea pentru 
Kinley era ceva cu totul aparte. Kinley rămânea starul de 
excepţie, tânăr şi clocotind de viaţă! 

— Ai grijă de Kinley, i-am spus. 

— Da, l-am mutat. Este în boxa din colţ. 

Boxa din colţ era întotdeauna folosită ultima şi nu se 
putea ajunge la ea direct din nici o curte, ci doar printr-o 
altă boxă. Poziţia ei era incomodă pentru băieţii din grajd, 
dar însemna locul cel mai sigur şi cel mai secret din tot 
grajdul. 

— Asta-i grozav, i-am spus uşurat. Şi acum, ce este cu 
ziua de mâine? 

— Mâine? 

— Cursele de la Plumpton. 

A urmat o scurtă tăcere ca să-şi facă ordine în gânduri. 
El întotdeauna îşi trimitea câţiva cai la Plumpton, pentru că 
era unul din cele mai apropiate hipodromuri şi, din câte 
ştiam, eu aveam de călărit şase cai acolo. 

— Dusty are o listă, a spus el în cele din urmă. 

— O.K. 

— Călăreşte-i aşa cum crezi tu că este mai bine. 

— E-n ordine. 

— Atunci, noapte bună, Kit. 

— Noapte bună, Wykeham. 

Cel puţin mi-a spus corect numele, mi-am zis în timp 
ce puneam telefonul în furcă. Probabil că vor ajunge la 
Plumpton toţi caii care trebuiau. 


* 
XX 


Dimineaţa următoare am luat trenul spre grajdurile lui 
Wykeham simțind cum mă cuprinde bucuria odată cu 
fiecare milă cu care mă îndepărtam de casa din Eaton 
Square. Deşi atenuată de prezenţa prinţesei, a lui Litsi şi a 
Danielle-ei, o seară petrecută cu Beatrice de Brescou Bunt 
deschidea perspectiva unui calvar fără sfârşit. Aşa că mă 
scuzasem foarte devreme sub privirile pline de reproş ale 
celorlalţi, dar, chiar şi în somn, mi s-a părut că aud acea 
voce insistentă, care veşnic se plângea de ceva. 

Dimineaţa când plecasem, Litsi îmi spusese că-şi va 
petrece mai toată ziua cu Roland. Prinţesa şi Danielle se vor 
ocupa de Beatrice. Danielle, care lucra în schimbul de seară 
la compania sa de televiziune, avea să lase totul pe umerii 
prinţesei curând după ora cinci şi jumătate. Promisesem să 
mă întorc de la Plumpton cât de curând posibil, dar, la drept 
vorbind, am fost bucuros când s-a ivit o scuză bună pentru 
a mă eschiva şi anume mesajul pe care îl găsisem la 

vestiar. Mesajul fusese transmis de directorul hipodromului 
din Newbury care mă ruga să mut maşina de unde o 
parcasem, pentru că locul respectiv era solicitat urgent 
pentru alte scopuri. 

Am telefonat în Eaton Square şi a răspuns Danielle. l- 
am explicat ce se întâmplase. 

— Din Plumpton am să plec cu cineva cu maşina la 
Newbury. Totuşi, cred că ar fi mai bine să dorm acasă, în 
Lambourn, dat fiind că mâine trebuie să merg la curse la 
Devon. Vrei să mă scuzi faţă de prinţesă? Spune-i că am să 
mă întorc mâine seară, după curse, dacă doreşte. 

— Dezertorule, a spus Danielle. Pari suspect de 
încântat. 

— Ţine cont de milele pe care le am de străbătut, am 
răspuns. 

— Asta să i-o spui lui mutu'! 

— Ai grijă de tine, i-am zis. 

După o pauză, ea a spus un „da” ca un oftat şi a închis 
telefonul. Uneori părea că totul între noi este la fel ca mai 
înainte, şi apoi, într-o clipă, totul se spulbera. Fără prea 
mult entuziasm m-am dus să-l caut pe Dusty care sosise 
exact cu caii care trebuiau şi cu culorile grajdului pe care 
urma să le port, dar şi cu o părere proastă despre polițistul 
detectiv, care încercase să-i chestioneze pe băieţii de grajd 
în timp ce erau la lucru. În orice caz, nimeni nu ştia nimic, 
spune Dusty, iar băieţii erau într-o stare de spirit că ar fi 
linşat pe orice străin pe care l-ar fi prins dând târcoale pe 
acolo. Sâmbătă noaptea, capelmaistrul (nu Dusty care avea 
sarcina să aducă la curse caii înscrişi în program) îşi făcuse 
rondul pe la grajduri, ca de obicei, pe la ora unsprezece 
când totul păruse în ordine. El nu se uitase în toate cele 
optzeci de boxe, ci doar în una sau două ai căror ocupanţi 
nu se simțeau bine. Nu trecuse nici pe la Cascade, nici pe la 
Cotopaxi. Se oprise la Kinley şi Hillsborough ca să se 
asigure că-şi mâncaseră hrana după curse şi plecase acasă 

să se culce. Ce putea mai mult să facă cineva? se întreba 
Dusty. 

— Nimeni nu-nvinuieşte pe nimeni, i-am spus. 

— Deocamdată nu, a răspuns posomorât şi a luat şaua 
ca s-o pună pe calul pe care urma să călăresc în prima 
cursă. 

Ne-am îndeplinit fiecare îndatoririle, aşa cum făceam 
adeseori, el aducând şi înşeund caii, eu călărindu-i, 
amândoi achitându-ne de obligaţiile ce le aveam faţă de 
diverşi proprietari, felicitându.-i, compătimindu-i, 
explicându-le şi scuzându-ne. Am încheiat ziua în mod 
obişnuit: două curse pe locul unu, una pe locul doi, alte 
două terminând traseul neclasat, şi o cădere, dar cu o 
aterizare uşoară şi fără urmări. 

— Mulţumesc, Dusty, i-am spus la sfârşit. Mulţumesc 
pentru tot. 

— Ce vrei să spui? a întrebat suspicios. 

— Nimic altceva decât că şase curse înseamnă o zi 
aglomerată pentru tine şi totul a mers bine. 

— Ar fi mers şi mai bine dacă nu cădeai într-a cincea, a 
răspuns el ursuz. 

Eu nu căzusem. Calul alunecase cu mine, dovadă şi 
petele de iarbă rămase pe numărul de pe pledul lui. Dusty 
ştia asta foarte bine. 

— Ei bine, i-am spus, îţi mulţumesc oricum. 

A dat din cap fără să zâmbească şi a plecat în grabă. 
Deşi eram într-un dezacord permanent, fără nici o îndoială, 
aveam să acţionăm ca o echipă ziua următoare la Newton 
Abbot şi în cealaltă la Ascot, o echipă eficientă, dar glacială. 

Doi jochei care locuiau în Lambourn m-au dus cu 
automobilul lor până la Newbury, de unde mi-am luat 
maşina şi m-am oprit la casa mea de pe colină. 

Am aprins focul în cămin ca să mai înveselesc puţin 
atmosfera, am mâncat pui la grătar şi i-am telefonat lui 
Wykeham. 

El avusese o altă zi obositoare. Cei de la asigurări îi 
chestionaseră oamenii de pază, detectivii îi băgaseră în 
sperieţi pe toţi băieţii de grajd, iar omul cu câinele fusese 
găsit dormind în hambarul cu fân de către capelmaistru 
când sosise la ora şase dimineaţa. Wykeham informase 
secretariatul Clubului Jocheilor despre moartea cailor (o 
rutină obligatorie) şi toată după-amiaza telefonul îl scosese 
din minţi, ziarele sunând unul după altul ca să-l întrebe 
dacă era adevărat că fuseseră omorâţi cei doi cai. 

Telefonase şi prinţesa ca să-i spună că-şi 
contramandase vizita la prietenii din Newton Abbot, aşa că 
nu va mai fi acolo să-şi vadă caii şi-l rugase pe Wykeham 
să-i transmită lui Kit că ea ţinea neapărat ca el să se 
reîntoarcă în Eaton Square cât de curând posibil. 

— Ce se întâmplă acolo? m-a întrebat Wykeham, fără a 
manifesta un interes deosebit. Ea pare cu totul schimbată. 

— Cumnata ei a sosit pe neaşteptate. 

— Da? Nu şi-a mai continuat ideea. Astăzi ai făcut 
curse frumoase cu cei doi câştigători. 

— Mulţumesc. 

Am făcut o pauză aşteptându-mă să aud că Dusty îi 
spusese c-aş fi căzut de pe cal, dar l-am judecat greşit pe 
bătrânul arţăgos. 

— Dusty mi-a povestit că Torquil a căzut ca o plăcintă 
în cursa a cincea. Tu ai păţit ceva? 

— Nici o zgârietură, i-am răspuns foarte surprins. 

— Bun. Atunci pentru ziua de mâine... 

Am discutat despre caii ce urmau să alerge a doua zi 
şi, în cele din urmă, mi-a spus la revedere, numindu-mă 
pentru a doua oară la rând Kit. Lucrurile vor fi intrat în 
normal, mi-am zis, atunci când îmi va spune din nou Paul. 

Mi-am ascultat mesajele lăsate la robot şi mai toate 
erau asemănătoare cu telefoanele primite de Wykeham: un 
şir lung de ziarişti care voiau să-mi cunoască sentimentele 
în legătură cu pierderea lui Cotopaxi. Mai bine că nu 

fusesem acasă, mi-am zis în sinea mea. 

Mă mai căutase şi un antrenor din Davon care voia să 
ştie dacă puteam călări pentru el la Newton Abbot, pentru 
că jocheul lui fusese accidentat. l-am căutat caii în stood- 
book, după care i-am telefonat ca să-i spun că primesc şi 
m-am dus liniştit la culcare. 


Telefonul m-a trezit în jur de ora două şi jumătate. 

— Alo, am spus adormit, trăgând cu coada ochiului 
spre ceas, aşteptându-mă la veşti proaste. Cine este la 
telefon? 

— Kit... 

M-am trezit deplin într-o fracțiune de secundă. Era 
vocea Daniele-ei, foarte amărâtă. 

— Unde eşti? am întrebat-o. 

— A-ă... ştii... am nevoie... sunt într-un shop. 

— Ai spus şoc sau shop? am întrebat-o. 

O... Am auzit-o când a tras adânc aer în piept. 

— Ambele sunt valabile, cred. 

— Ce s-a întâmplat? Trage-ţi respiraţia şi spune-mi pe 
îndelete. 

— Am plecat de la studio... la două şi zece... m-am 
urcat în maşină şi am pornit spre casă. 

S-a oprit. Ea întotdeauna termina slujba la ora două, 
când studioul se închidea şi toţi concetăţenii ei din America, 
care recepţionaseră ştirile mergeau la culcare, iar ea pleca 
cu micul Ford spre garajul din Eaton Square, din spate, 
unde Thomas ţinea Rolls-ul. 

— Zi-i mai departe, i-am spus. 

— Mi s-a părut că o maşină mă urmăreşte. Apoi am 
avut o pană de cauciuc. A trebuit să mă opresc... Am auzit- 
o trăgând din nou aer cu putere în piept. Am văzut... că 

aveam pană la două roţi. S-a oprit şi cealaltă maşină şi un 
bărbat a coborât din ea. Purta... purta o mască. 

lisuse Cristoase! mi-am zis în sinea mea. 

— Am alergat, a continuat Danielle încercând vizibil să- 
şi potolească starea de surescitare. A început şi el să fugă 
după mine... eu am alergat, am alergat... şi am văzut acest 
shop... este deschis toată noaptea... şi am intrat înăuntru. 
Dar proprietarul nu vrea să aibă probleme. M-a lăsat să-i 
folosesc telefonul... dar n-am nici un ban, geanta şi haina 
mi-au rămas în maşină... şi nu ştiu... ce să fac... 

— Ceea ce trebuie să faci, i-am spus, este să stai acolo 
până vin eu. 

— Da, dar... omul de aici nu vrea să mă lase înăuntru... 
şi afară... nu pot... pur şi simplu, nu pot să merg afară. Mă 
simt atât de stupid... dar îmi este frică. 

— Da, ai toate motivele să-ţi fie. Am să vin imediat. 
Dă-mi-l la telefon pe proprietar... şi nu-ţi face griji, am să fiu 
acolo în mai puţin de o oră. 

A spus aproape în şoaptă, „bine” şi după câteva 
secunde s-a auzit un „alo” pronunţat de o voce ce părea 
asiatică după accent. 

— Prietena mea, i-am spus, are nevoie de ajutorul 
dumitale. O ţii la căldură, îi dai un ceai fierbinte şi ai grijă 
de ea până la sosirea mea, iar eu am să-ţi plătesc. 

— Bani gheaţă, a spus el scurt. 

— Da, bani gheaţă. 

— Cincizeci de lire, a precizat el. 

— Pentru aceasta, i-am răspuns, ai grijă de ea foarte 
bine. Şi acum spune-mi adresa. Cum ajung acolo? 

Mi-a dat toate lămuririle şi mi-a spus că se va ocupa de 
tânăra doamnă, să nu mă grăbesc, dar să-i aduc bani peşin, 
iar eu l-am asigurat din nou că aşa voi face. 

M-am îmbrăcat, am aruncat câteva haine într-o sacoşă, 
am închis casa şi am pornit spre Londra fără a mai respecta 
nici o limită de viteză. După ce am greşit de vreo două ori 

apucând-o pe alte străzi şi după ce l-am întrebat pe un 
trecător ce n-avea chef de vorbă, am găsit strada cu şirul 
de prăvălii întunecate, cu excepţia uneia, la celălalt capăt, 
lângă staţia de metrou, care avea ferestrele luminate. Am 
oprit brusc pe linia galbenă dublă şi am intrat înăuntru. 

Locul era un mini-supermarket strâmt, cu un galantar 
cu geam lângă uşă în care erau expuse preparate calde, tot 
restul spaţiului fiind ticsit până în tavan cu mărfuri care 
emanau un vag miros de mirodenii. Doi clienţi alegeau 
mâncare caldă, un al treilea, ceva mai departe, examina 
nişte cutii de conserve, dar Danielle nu se zărea nicăieri. 
Asiaticul care servea, un bărbat cu faţa rotundă, netedă, 
rotofei la trup şi cu privirea ca de drogat, s-a uitat la mine o 
fracțiune de secundă când am intrat grăbit înăuntru şi şi-a 
văzut mai departe de treabă netulburat scoțând cu cleştele 
din galantar papanaşii şi specialităţile alese de clienţi. 

— Tânăra doamnă, unde este? l-am întrebat. 

S-a comportat de parcă nu m-ar fi auzit, împachetând 
cumpărăturile şi calculând preţul. 

— Unde este? am insistat, dar parcă nici n-aş fi vorbit. 

Asiaticul a discutat cu clienţii săi într-o limbă pe care n- 
am auzit-o niciodată, le-a luat banii, le-a dat restul şi a 
aşteptat ca ei să plece. 

— Unde este? am întrebat pe un ton ridicat, neliniştea 
punând stăpânire pe mine. 

— Dă-mi banii. Ochii îi vorbeau clar despre nevoia lui 
stringentă de bani gheaţă. Ea este în siguranţă! 

— Unde? 

— In spatele magazinului, după uşă. Dă-mi banii. 

l-am dat ceea ce ceruse, l-am lăsat numărându-i şi 
aproape că am zburat acolo unde-mi arătase. Am ajuns la 
peretele din spate care era acoperit cu mărfuri, ca şi restul 
încăperii, din duşumea până în tavan şi furia începea să 
pună stăpânire pe mine până să mă dumiresc că şi uşa era 
acoperită cu rafturi. 

Într-un spaţiu minuscul, ticsit cu pachete de cafea, am 
zărit mânerul uşii. M-am repezit asupra lui, l-am apăsat şi 
am împins uşa. Am intrat într-o cameră plină cu şi mai 
multe cutii de carton maro. Aici nu rămânea decât un mic 
spaţiu liber în care se aflau un birou, un scaun şi un radiator 
electric cu un singur element. 

Danielle stătea pe un scaun înfăşurată într-o haină 
bărbătească mare, de culoare închisă, încercând să se 
încălzească la radiatorul anemic, iar privirea îi era aţintită în 
gol. 

— Bună, i-am spus. 

Uşurarea evidentă de pe chipul ei cred că mi-a picat la 
fel de bine ca un sărut pătimaş pe care, de fapt, nu l-am 
primit. S-a ridicat în picioare şi mi-a alunecat în braţe ca şi 
cum ar fi venit acasă şi am ţinut-o strâns aproape fără să-i 
simt trupul prin haina groasă. Trăgând în piept parfumul 
oriental, de mosc, al materialului de culoare închisă, 
mângâiam părul Danielle-ei şi respiram adânc, plin de 
mulţumire. 

După o vreme s-a desprins uşor din braţele mele, deşi 
eu aş mai fi rămas aşa ore în şir. 

— Pesemne că mă crezi idioată, a spus ea tremurând, 
respirând adânc şi ştergându-şi lacrimile cu degetele. Am 
fost o proastă, într-adevăr. 

— Departe de mine asta. 

— Mă bucur atât de mult că te văd. 

O spunea din inimă, nu era nici un dubiu. 

— Haide, atunci, i-am spus cu sufletul mai împăcat. Mai 
bine să plecăm. 

A ieşit din haina care-i era prea mare şi a lăsat-o pe 
scaun tremurând puţin, rămasă doar în pantaloni, bluză şi 
pulover. Este din cauza şocului, mi-am zis în sinea mea, 
pentru că nici în prăvălie, nici în camera de depozitare a 
mărfurilor, de fapt, nu era frig. 

— Am un pled în maşină, i-am spus. Apoi vom merge 


117 


să-ţi luăm haina. 

Ea a dat din cap, în semn de încuviinţare, apoi am 
străbătut prăvălia îndreptându-ne spre uşa de la stradă. 

— Mulţumesc, i-am spus asiaticului. 

— Aţi oprit radiatorul? m-a întrebat el. 

Am clătinat din cap. N-a părut încântat. 

— Noapte bună, i-am spus, iar Danielle a adăugat: 

— Mulţumesc. 

Ne-a urmărit cu ochii-i de drogat şi n-a răspuns, noi am 
ieşit afară, am traversat trotuarul şi ne-am oprit la maşină. 

— De fapt, a fost de treabă, a spus Danielle în timp ce-i 
puneam pledul pe umeri. Mi-a oferit cafea şi ceva să 
mănânc, dar n-am putut să iau o înghiţitură. 

Am instalat-o pe bancheta din spate şi m-am strecurat 
şi eu lângă ea. 

— Unde ţi-ai lăsat maşina? am întrebat-o. 

Nu-şi putea aminti, ceea ce nu era surprinzător, dată 
fiind panica în care fugise. 

— Cred că parcursesem doar două mile când mi-am 
dat seama că am o pană de cauciuc. Am scos maşina de pe 
carosabil. Dacă ne întoarcem spre studio... dar nu-mi 
amintesc... 

— O s-o găsim, i-am spus. N-ai putut alerga prea 
departe. 

Şi, de fapt, am găsit-o destul de uşor pe o străduţă 
laterală, imediat după colţ şi am parcat în spatele ei. 

Am lăsat-o pe Danielle în maşină şi m-am dus să-mi 
arunc o privire. Haina şi poşeta dispăruseră, la fel şi 
ştergătoarele şi radioul. Este bine, totuşi, mi-am zis, că 
maşina încă mai era acolo, chiar dacă cele două roţi erau 
dezumflate, pentru că cheile încă se găseau în contact. Le- 
am luat, am încuiat uşile şi m-am întors la Danielle cu 
veştile bune şi rele. 

— Maşina încă o mai ai, i-am spus, dar ar putea fi 
spartă sau furată până mâine dimineaţă dacă n-o 

remorcăm. 

A dat tăcută din cap şi a rămas în maşină când am 
găsit un garaj cu program de noapte oare avea cu ce s-o 
tracteze. Am dus tratative cu cei care erau de serviciu. 

— Bun, au spus ei tărăgănat, luând cheile maşinii, 
notând numărul de înmatriculare şi locul unde era parcată. 
Mi-au zis s-o las în seama lor, pentru că o s-o aducă 
imediat, o să-i repare anvelopele, o să-i înlocuiască 
ştergătoarele şi dimineaţa avea să fie gata putând veni 
după ea. 

Danielle n-a mai discutat nimic despre prezumtivul ei 
atacant până când am pornit-o spre Eaton Square şi atunci 
a făcut-o fără tragere de inimă. 

— Crezi că a vrut să mă jefuiască? m-a întrebat ea 
încordată. 

— Ei bine... mă tem că... pare foarte probabil. 

Am încercat să aflu cum arăta. Ce fel de haine purta? 
Ce mască? 

— N-am observat, a început ea şi apoi mi-am dat 
seama că reţinuse mai mult decât ar fi crezut că este 
posibil. Un costum. Un costum bărbătesc obişnuit şi pantofi 
de piele, bine lustruiţi. Strălucea lumina în luciul lor şi i-am 
auzit cum tropăiau pe caldarâm... Ce ciudat! Masca era... o 
căciulă de lână, de culoare închisă, trasă peste faţă, cu 
orificii pentru gură şi ochi. 

— Oribil, am spus compătimitor. 

— Probabil că m-a aşteptat să plec de la studio. A fost 
străbătută de un fior. Crezi că el mi-a tăiat pneurile? 

— Pană la două roţi deodată nu poate fi o coincidenţă. 

— Ce crezi că trebuie să fac? 

— Să anunţi poliţia? i-am sugerat. 

— Nu, categoric nu. Ei consideră că o femeie care 
merge cu maşina singură în puterea nopţii îşi caută singură 
necazuri. 

— Totuşi... 

— Ştii, a continuat ea, o cunoştinţă de-a unei prietene - 
o americancă - era cu maşina, ca mine, în Londra şi, fără să 
facă absolut nimic a fost oprită de poliţie şi dusă la secţie. 
Au dezbrăcat-o! Poţi să crezi una ca asta? Au spus că 
verificau toţi suspecţii căutând droguri sau bombe... Se 
temeau de un atac terorist şi au avut impresia că ea are un 
accent străin. l-a trebuit o groază de vreme până ce şi-a 
găsit nişte colegi pe care i-a sculat din somn şi care au 
confirmat că ea, într-adevăr, mergea acasă după ce lucrase 
la slujbă până noaptea târziu. A făcut un şoc, care a 
marcat-o pe tot restul vieţii şi a trebuit să renunţe la 
serviciu. 

— Pare, într-adevăr, de necrezut, am încuviinţat eu. 

— S-a întâmplat exact cum ţi-am povestit, a spus ea. 

— Nu toţi poliţiştii sunt astfel, am spus eu blând. 

În orice caz, Danielle a luat hotărârea de a spune 
colegilor de studio că trebuie pusă pază la parcare. 

— Îmi pare rău că te-am făcut să vii atât de departe, a 
continuat ea nu deosebit de convingătoare. Dar n-am vrut 
să amestec poliţia şi altfel ar fi trebuit să-i trezesc pe 
Dawson ca să trimită pe cineva să mă ia. Mă simţeam 
dărâmată... Ştiam că tu ai să vii. 

— Da. 

A oftat, ceva din tensiunea interioară nemaisimţindu-i- 
se în voce. 

— În geantă n-aveam cine ştie ce, asta-i bine. Doar 
rujul, peria de păr şi foarte puţini bani. Nici o carte de 
credit. Când merg la slujbă niciodată nu-mi iau prea multe 
cu mine. 

Am încuviinţat din cap. 

— Dar cheile? 

— 0... 

— Cheia de la intrare din Eaton Square? 

— Da, a răspuns ea consternată. Şi cheia de la uşa din 
spate de la studio, pe unde intră personalul. Va trebui să le 

spun mâine, când vine schimbul de dimineaţă. 

— Ai avut ceva la tine pe care să fie trecută adresa din 
Eaton Square? ` 

— Nu, a spus ea categoric. In după-amiaza asta am 
făcut ordine în maşină... ca să scap de tanti Beatrice... şi 
mi-am schimbat geanta. N-aveam nici o scrisoare sau 
altceva de genul ăsta la mine. 

— Asta tot e ceva, am spus eu. 

— Eşti atât de practic. 

— Eu aş anunţa poliţia, am spus pe un ton neutru. 

— Nu. Tu nu înţelegi, nu eşti femeie. 

Nu prea aveam nici o replică, aşa că n-am mai insistat. 
Am şofat spre Eaton Square cum mai făcusem de multe ori 
înainte, când o conduceam acasă de la slujbă şi abia când 
eram aproape de casă m-am întrebat dacă omul cu mască 
n-ar fi putut fi Henri Nanterre şi nicidecum un tâlhar. 

Privind superficial lucrurile, nu părea posibil, dar 
ipoteza trebuia avută în vedere. Dacă, de fapt, făcea parte 
din campania de accidente şi intimidări, aveam să aflăm, 
aşa cum vom afla şi despre cai: nici un act de terorism nu 
era complet dacă autorii nu se şi făleau cu el după aceea. 

Danielle nu-l văzuse niciodată pe Henri Nanterre, aşa 
că nu ştia cum arată, dacă e gras sau slab, sau cum se 
mişcă. Pe de altă parte, nici el nu şi-ar fi făcut apariţia în 
Chiswick dacă n-ar fi ştiut că ea se află acolo. 

— Ai devenit brusc foarte tăcut, a spus Danielle, 
părând a nu mai fi speriată, ci mai degrabă somnoroasă. La 
ce te gândeşti? 

Mi-am aruncat o privire spre faţa de pe care 
dispăruseră urmele încordării. Până acum, de trei sau patru 
ori ştiusem fiecare despre celălalt ce gândea, într-un fel de 
joc telepatic ce se întâmplă uneori între oameni ce se 
cunosc foarte bine, dar asta nu se mai petrecea frecvent, 
iar în ultimul timp, deloc. Mă bucuram că în clipa de faţă 
nu-mi putea citi gândurile, pentru că nu ştiam dacă ar fi mai 

mult sau mai puţin speriată, în cazul în care mi le-ar fi 
cunoscut. 

— Mâine seară, roagă-l pe Thomas să te ducă cu 
maşina, i-am spus. El nu merge la Devon... şi am să vin eu 
să te iau. 

— Dar dacă ai curse la Devon... 

— Am să mă duc acolo cu trenul, i-am răspuns. O să fiu 
înapoi, în Eaton Square, în jurul orei nouă. 

— Bine, presupun că... Mulţumesc. 

Am parcat maşina pe locul unde stătea maşina ei de 
obicei, mi-am luat sacoşa din portbagaj şi, cu Danielle 
înfăşurată în pled ca într-un şal foarte mare, ne-am 
îndreptat spre uşa din faţă din Eaton Square. 

— Sper că ai o cheie, a spus ea căscând. Dacă n-ai, nu 
ştiu ce facem, arătăm ca nişte ţigani. 

— Dawson mi-a dat una. 

— Bun... dorm din picioare. 

Am intrat înăuntru şi am urcat încet scările. Când am 
ajuns la etajul ei am îmbrăţişat-o din nou, cu pled cu tot, 
ţinând-o strâns lipită de trupul meu, dar de data asta n-am 
mai simţit acelaşi răspuns din partea ei şi, când m-am 
aplecat s-o sărut, mi-a oferit obrazul, nu gura. 

— Noapte bună, i-am spus. Te simţi bine? 

— Da. Aproape că mi-a ocolit ochii. lţi mulţumesc, într- 
adevăr. 

— N-ai pentru ce, i-am răspuns. 

— 0... 

Mi-a aruncat o privire scurtă, parcă contrariată. Apoi a 
lăsat să-i cadă pledul pe care-l ţinuse strâns în jurul ei ca pe 
o pavăză de apărare, şi-a aruncat braţele de gâtul meu şi 
mi-a dat o sărutare rapidă, o reminiscență din vremuri mai 
bune chiar dacă a aşternut-o undeva pe bărbie. 

— Somn uşor, a spus ea încet şi a pornit de-a lungul 
coridorului spre camera ei, fără să se mai uite înapoi. 

Mi-am luat sacoşa şi pledul şi am urcat la mine 

simţindu-mă cu mult mai bine decât cu o zi înainte. Am 
deschis uşa camerei de bambus aşteptându-mă s-o găsesc 
pe Beatrice sforăind fericită în cearceafurile mele, dar patul 
era neatins şi gol şi m-am cufundat în el, într-un somn fără 
vise, pentru două ceasuri bune. 

CAPITOLUL 9 


Dimineaţa, pe la ora şapte şi un sfert, am coborât la 
parter şi am bătut la uşa lui Litsi până când o voce 
somnoroasă a spus: 

— Cine este? 

— Kit. 

A urmat o scurtă pauză, după care am auzit: 

— Bine, intră. 

Camera era în întuneric, Litsi stătea sprijinit într-un cot, 
străduindu-se să aprindă un lampadar de lângă pat cu 
cealaltă mână. Lumina a dat la iveală o cameră spațioasă, 
panelată cu stejar, cu un pat cu tăbliile pictate pe ambele 
părţi, cu draperii de brocart şi tablouri vechi. Nici că putea fi 
altceva mai potrivit pentru Litsi, mi-am zis în sinea mea. 

— Credeam că nu eşti aici, mi-a spus el, frecându-se la 
ochi cu degetele. Ce zi este astăzi? 

— Marţi. M-am întors în dimineaţa asta înainte de ora 
cinci şi tocmai despre asta am venit să-ţi vorbesc. 

S-a ridicat în capul oaselor în timp ce asculta. 

— Crezi că, într-adevăr, a fost Nanterre? m-a întrebat 
când am terminat de povestit. 

— Dacă a fost, probabil că a vrut doar s-o prindă şi s-o 
sperie... să-i spună ce s-ar putea întâmpla dacă unchiul ei 
nu cedează. Indiferent cine a fost, nu s-a aşteptat ca ea să 
alerge atât de repede. Danielle poartă la lucru pantofi 
sport... adidaşi de fapt... şi, în genere, are o condiţie fizică 
bună. Probabil că el, pur şi simplu, n-a putut s-o prindă. 

— Dacă a vrut s-o avertizeze, treaba nu i-a reuşit. Deci, 
vom mai auzi de el. 

— Da. Şi despre cai. 

— Şi-a ieşit din minţi, dacă a fost el, a adăugat Litsi. 

— În orice caz, am crezut că este mai bine să te previn, 
i-am spus. 

l-am povestit şi despre geanta Danielle-ei care a 
dispărut. 

— Dacă este un hoţ obişnuit, n-are importanţă, pentru 
că înăuntru nu era nici o adresă, dar, dacă a luat-o 
Nanterre, acum el are o cheie de la uşa din faţă a acestei 
case. Crezi că ai putea să-i explici prinţesei şi s-o rogi să 
schimbe încuietoarea? Eu plec la Devon unde am câteva 
curse şi am să mă întorc diseară. Am să mă duc eu s-o aduc 
pe Danielle de la slujbă, dar, dacă nu prind trenul la 
întoarcere, ai tu grijă ca ea să ajungă în siguranţă acasă, 
da? Dacă ai nevoie de maşină, poţi s-o iei pe a mea. 

— Totuşi, nu pierde trenul. 

— Nu. 

Şi-a înălţat sprâncenele, apoi le-a coborât. 

— Atunci dă-mi cheile, a spus el. 

I le-am dat. 

— Încearcă să afli dacă Danielle i-a spus mătuşii 
Beatrice unde lucrează şi la ce oră pleacă de la slujbă. 

A clipit din ochi. 

— Henri Nanterre, i-am reamintit, are un spion chiar în 
această casă. 

— Bun. Acum du-te şi... baftă. 

Am zâmbit şi am plecat reuşind să prind trenul spre 
Devon. Pesemne că sunt nebun, mi-am zis în sinea mea, de 
vreme ce i-o încredinţez pe Danielle lui Litsi, dar ea trebuie 
să fie în siguranţă şi un drum scurt, cu Litsi la volan, în 
Mercedes-ul meu era puţin probabil ca să hotărască 
lucrurile într-un fel sau altul. 

Cu toată viteza şi riscurile implicate de meserie, 

cazurile mortale printre jocheii de steeplechase surveneau 
rar. Era mai periculos, de exemplu, să cureţi geamurile ca 
să ai din ce trăi. Oricum însă, se putea foarte uşor ca uneori 
să sfârşeşti la spital şi asta se întâmpla întotdeauna în 
momentele cele mai nepotrivite. N-aş putea spune că în 
ziua aceasta am călărit cu o deosebită prudenţă la Newton 
Abbot, dar în mod cert furia nesăbuită din ultimele două 
săptămâni dispăruse. Poate că în cele din urmă Danielle se 
va întoarce la mine, poate că nu. În orice caz, aveam şanse 
mai bune acum când mă aflam lângă ea şi nu la două sute 
de mile depărtare. 

Subiectul de conversaţie al întregii după-amieze pe 
hipodrom, din câte am putut să-mi dau seama, a fost 
omorârea lui Cascade şi Cotopaxi. In tren am citit relatările 
din paginile sportive a două ziare iar în vestiar am mai 
văzut alte două, dar toate erau mai mult speculaţii şi titluri 
scrise cu litere mari, decât fapte brute. Am fost asaltat cu 
întrebări pline de curiozitate şi compătimire din partea 
tuturor cu care am stat de vorbă, dar nu le-am prea putut 
răspunde mare lucru, decât: „da, îi văzusem în boxele lor şi 
da, bineînţeles, prinţesa era foarte amărâtă, şi da, am să 
caut un alt cal pe care să-l călăresc la Grand National”. 

Dusty, pe chipul căruia se citeau doar tunete şi fulgere, 
era supus aceluiaşi tir de întrebări. S-a mai domolit puţin 
când unul din caii prinţesei a câştigat, fiind întâmpinat de 
aplauze şi ovaţii din partea tuturor, fapt ce vorbea de la 
sine de simpatia de care se bucura prinţesa în public. 
Arbitrul şef şi preşedintele colegiului director m-au chemat 
în camera directorilor nu ca să se plângă de felul cum am 
călărit, ci ca să mă roage să transmit regretele lor prinţesei 
şi lui Whykeham. M-au bătut cu sobrietate pe umăr şi mi-au 
dat şampanie, totul la antipodul felului în care am fost 
primit când m-a reclamat Maynard Allardeck. 

La întoarcere, am prins trenul aşa cum plănuisem, am 
mâncat un sandvici cumpărat în gară şi am ajuns în Eaton 

Square înainte de ora nouă. A trebuit să-l chem pe Dawson 
să-mi deschidă pentru că broasca fusese, într-adevăr, 
schimbată şi m-am dus în salon, unde i-am găsit pe 
prinţesă, pe Litsi şi Beatrice Bunt şezând cu toţii în linişte, 
fiecare învăluit în propria-i tăcere ca într-un clopot de sticlă, 
fără să se poată auzi unul pe celălalt. 

— Bună seara, am spus, vocea mea sunând deosebit 
de puternic. 

Beatrice Bunt a sărit în picioare pentru că vorbisem 
lângă ea. Pe chipul prinţesei golit de orice expresie s-a 
aşternut brusc bucuria, iar Litsi a prins viaţă de parcă 
cineva ar fi atins cu o baghetă vrăjită o figură de ceară. 

— Te-ai întors! a exclamat el. Mulţumesc lui Dumnezeu 
măcar pentru asta! 

— Ce s-a întâmplat? l-am întrebat. 

Nici unul din ei nu prea era pregătit să-mi spună. 

— Danielle e bine? am întrebat. 

Prinţesa a părut surprinsă. 

— Da, bineînţeles. Thomas a dus-o cu maşina la slujbă. 
Stătea pe sofa cu spatele drept, capul înălţat şi muşchii 
încordaţi. Vino aici, a spus ea, atingând uşor cu palma 
pernele de pe sofa şi povesteşte-mi cum au alergat caii. 

Ştiam că acesta era refugiul ei din realitate când 
aspectele neplăcute deveneau covârşitoare. intotdeauna în 
trecut, în clipele cele mai grele vorbise despre caii ei, 
agăţându-se de ei ca de o stâncă într-o lume care se 
clătina. 

M-am aşezat lângă ea, intrând bucuros în joc. 

— Bernina a fost în vârf de formă şi a câştigat cursa. 
Pare să-i placă hipodromul din Devon, este a treia oară 
când câştigă acolo. 

— Povesteşte-mi cum a fost, a spus prinţesa, părând 
atât încântată cât şi, într-un fel, încă dezorientată în sinea 
ei, iar eu i-am relatat cursa, dar fără să se schimbe ceva pe 
chipul ei. Am aruncat o privire spre Litsi şi am văzut că şi el 

asculta în acelaşi mod detaşat, apoi mi-am plimbat ochii 
spre Beatrice care părea că nu este atentă deloc. 

l-am transmis compasiunea directorilor şi i-am povestit 
cât de încântată a fost mulţimea când unul din caii ei a 
câştigat. 

— Ce drăguţ, a murmurat ea. 

— Aici ce s-a mai întâmplat? am întrebat din nou. 

Litsi a fost cel care a răspuns în cele din urmă: 

— Henri Nanterre a telefonat acum o oră. Voia să 
vorbească cu Roland, dar Roland a refuzat şi apoi m-a cerut 
pe mine personal. 

Am ridicat sprâncenele a mirare. 

— Mi-a spus că-mi ştia numele, dat fiind că eram unul 
dintre cei trei care trebuiau să semneze alături de Roland 
când se luau hotărâri în materie de afaceri. A spus că 
notarul său îşi amintise. Ceilalţi erau prinţesa şi Danielle. 

M-am încruntat. 

— Cred că şi le-ar fi putut reaminti numai dacă i le-ar fi 
spus cineva... atunci ar fi putut să le şi recunoască. 

Litsi a încuviinţat din cap. 

— Henri Nanterre a zis că notarul lui şi-a uitat servieta 
la Roland în salon. În servietă se găseşte un contract cu 
spaţiu liber în josul paginii pentru semnături şi martori. Zice 
că toţi patru trebuie să semnăm acest formular în prezenţa 
notarului său şi într-un loc pe care o să ni-l comunice. A 
spus că va telefona în fiecare dimineaţă până ce toţi vom fi 
de acord. 

— Şi dacă n-o să fiţi? am întrebat. 

— A menţionat că ar fi păcat ca prinţesa să-şi piardă şi 
alţi cai fără rost şi că tinerele femei care circulă singure 
noaptea sunt întotdeauna în primejdie, a răspuns Litsi pe un 
ton plat. Apoi a făcut o pauză înălţându-şi o sprânceană 
ironic. A mai zis că prinţesa nu este imună la accidente şi 
că un anume jocheu, dacă vrea să rămână teafăr, să plece 
de aici şi să-şi vadă de treburile lui. 

— Sunt exact cuvintele lui? l-am întrebat plin de 
interes. 

Litsi a clătinat din cap. 

— A vorbit în franceză. 

— Am întrebat-o pe Beatrice, a intervenit prinţesa cu o 
furie reţinută şi o politeţe de suprafaţă, dacă de duminică, 
de când a sosit în această casă, a mai vorbit cu Nanterre 
vreodată, dar ea zice că habar nu are unde se află acesta. 

M-am uitat spre Beatrice, care, imperturbabilă, şi-a 
întors privirea în altă parte. De fapt, nu era necesar să ştii 
unde stă cineva din moment ce-i aveai numărul de telefon, 
dar, se pare, că n-avea rost s-o fac să treacă din stadiul 
evaziv în cel de minciună sfruntată, lucru ce mi-l confirma şi 
obrăznicia ce i se citea în priviri. 

Prinţesa mi-a spus că soţul ei o rugase să-mi transmită 
că vrea să vorbească cu mine la întoarcere şi mi-a sugerat 
că ar fi timpul să merg la el. Am plecat având senzaţia că 
cei trei încremenesc iar fiecare în clopotul lui de sticlă şi, 
ajuns sus, am ciocănit la uşa lui Roland de Brescou. 

M-a poftit să intru şi să iau loc, după care m-a întrebat 
cu un interes bine disimulat despre succesele zilei de azi. l- 
am spus că Bernina câştigase, iar el a răspuns absent: 
„bine”, în vreme ce-şi orânduia în minte ceea ce avea să-mi 
spună. Nu mai arata atât de fragil din punct de vedere fizic 
ca vineri şi sâmbătă, mi-am zis în sinea mea, dar nu mai 
părea nici aşa de hotărât. 

— Retragerea mea va lua ceva timp, a spus el şi, 
imediat ce voi face o mişcare Henri Nanterre are s-o afle. 
Gerald Greening crede că atunci când va ajunge la urechile 
lui Nanterre, acesta o să-mi ceară să renunţ presându-mă 
cu tot mai multe ameninţări şi acţiuni viclene. Am făcut o 
pauză. Ţi-a spus Litsi despre telefonul lui Nanterre? 

— Da, domnule. 

— Caii... Danielle... soţia mea... Litsi... dumneata... nu 
vă pot lăsa pe toţi expuşi primejdiei. Acum Gerald Greening 

mă sfătuieşte să semnez contractul şi apoi, imediat ce 
Nanterre obţine aprobarea pentru arme, să vând toată 
partea mea. Nanterre va trebui să fie de acord. Am s-o pun 
drept clauză înainte de a semna. Toată lumea îşi va da 
seama că eu am vândut din cauza armelor... cel puţin, într- 
o oarecare măsură reputaţia mea este salvată. Un spasm 
de amărăciune i-a contorsionat gura. Pentru mine 
semnarea acestui contract este cea mai mare ruşine 
posibilă, dar altă cale nu văd. 

A rămas tăcut, dar cu o întrebare nerostită, de parcă 
m-ar fi invitat să-mi spun părerea, ceea ce am şi făcut după 
o scurtă pauză: 

— Nu semnaţi, domnule, i-am zis. 

M-a privit căzut pe gânduri, pentru prima oară apărând 
pe chipul lui un surâs abia schiţat. 

— Litsi a spus că aşa ai să reacţionezi, a continuat el. 

— Da? Şi părerea lui Litsi care a fost? 

— Dumneata ce crezi? 

— Să nu semnaţi, am răspuns. 

— Dumneata şi Litsi. A apărut iar surâsul fugar. Sunteţi 
atât de diferiţi. Şi atât de asemănători. El zice despre 
dumneata - acestea sunt cuvintele lui, nu ale mele - că eşti 
„un diavol deştept şi tenace” şi mi-a spus că ar trebui să-ţi 
dau dumitale şi lui timp să vă gândiţi la un mod de a-l opri 
pe Nanterre definitiv. A spus că numai dacă voi amândoi nu 
reuşiţi şi vă  recunoaşteţi înfrângerea, numai atunci, 
eventual, să semnez. 

— Şi... aţi fost de acord? 

— Voi fi, dacă asta este dorinţa dumitale. 

Ca să mă angajez într-o acţiune categorică era cu totul 
altceva faţă de elaborarea unui sistem de apărare; dar m- 
am gândit la cai, şi la prinţesă, şi la Danielle şi îndoielile 
mele s-au spulberat. 

— Da, este, i-am răspuns. 

— Foarte bine... dar sper din suflet că nu se va 

întâmpla nimic îngrozitor. 

l-am spus că vom face tot ceea ce ne stă în putinţă ca 
să nu se întâmple şi l-am întrebat dacă este de acord cu 
prezenţa unui om de pază în casă în fiecare zi, în orele în 
care John Grundy este liber. 

— Un paznic? m-a întrebat încruntându-se. 

— Nu în apartamentul dumneavoastră, domnule de 
Brescou. Un paznic care să fie prin preajmă. Nici nu l-aţi 
observa, dar i-am da un radio-emiţător, aşa că l-aţi putea 
chema dac-aţi avea nevoie. Şi am putea instala un telefon 
care să înregistreze toate convorbirile? 

Şi-a ridicat vag mâna-i subţire şi a lăsat-o să cadă la 
loc pe braţul fotoliului. 

— Fă ceea ce crezi că este mai bine, a răspuns el, apoi, 
cu un zâmbet aproape şugubăţ, singura licărire a unui 
comportament mai puţin protocolar pe care i-am văzut-o 
vreodată, m-a întrebat: A reuşit Beatrice să te scoată din 
camera de bambus? 

— Nu, domnule, i-am răspuns bucuros. 

— A fost aici azi-dimineaţă şi mi-a cerut să te mut, a 
spus el, zâmbetul încă persistându-i pe chip. Şi m-a pisat la 
cap să-l las pe Nanterre să dirijeze afacerile aşa cum crede 
el că este mai bine, dar, drept să-ţi spun, nu ştiu care din 
cele două focuri o obsedau mai mult. Trecea de la unul la 
celălalt în cadrul aceleiaşi propoziţii. A făcut o pauză. Dacă 
poţi s-o înfrângi pe sora mea, a continuat el, Nanterre 
trebuie să fie o bagatelă. 


În dimineaţa următoare am ieşit în oraş ca să cumpăr 
un telefon dotat cu un sistem de înregistrare a convorbirilor 
şi s-a prezentat şi omul de pază, un tânăr sprinten, de 
douăzeci de ani, deloc convenţional, care învățase karate 

din fragedă pruncie. 

Cum era de aşteptat, Beatrice n-a fost de acord nici cu 
prezenţa, nici cu înfăţişarea lui, mai cu seamă că fusese 
gata-gata s-o doboare la pământ când încercase să 
demonstreze că poate alerga mai repede decât liftul de la 
parter la ultimul etaj. 

Mi-a spus că numele lui este Sammy (în această 
săptămână) şi că fusese profund impresionat de prinţesă 
căreia i se adresa cu „Alteța Voastră” spre amuzamentul ei 
discret şi prietenos. 

— Crezi că este bun? m-a întrebat ea tatonându-mă 
când el nu era de faţă. 

— Are referinţe extrem de bune, am asigurat-o eu. 
Patronul lui mi-a garantat că poate să zboare pistolul din 
mâna oricui înainte ca respectivul să fi apucat să apese pe 
trăgaci. 

Spiritul uşor demonic al lui Sammy o amuza teribil pe 
prinţesă, aşa că a anunţat pe un ton categoric că vom 
merge cu toţii, inclusiv Beatrice, bineînţeles, la cursele de la 
Ascot. Prânzul deja fusese comandat acolo, iar soţul său 
rămânea în paza lui Sammy. Ea uneori se comporta cu 
veselia pe care ţi-o dă asumarea unui risc, veselie care, în 
cele din urmă, s-a dovedit molipsitoare şi pentru Danielle şi 
Litsi. 

Posacă, Beatrice s-a plâns că nu-i plăceau cursele. Eu 
scăzusem teribil în ochii ei de când descoperise că eram 
jocheu profesionist. 

— El nu este decât un s/ujbaș în simbria ta, am auzit-o 
din întâmplare spunându-i furioasă prinţesei. In mod sigur 
sunt nişte camere la mansardă. 

Aşa cum am descoperit în timpul turelor mele din 
cursul nopţii, la mansardă erau mai multe camere pentru 
copii, nelocuite, reci, cu mobilele acoperite cu huse, ca să 
fie ferite de praf. Camera care mi-ar fi putut fi dată se afla 
lângă camera cu trandafiri, amândouă folosind aceeaşi 

baie, dar şi ea avea mobila acoperită cu huse galbene. 

— N-am ştiut că vii, Beatrice dragă, i-a amintit 
prinţesa. lar el este logodnicul Danielle-ei. 

— Dar într-adevăr... 

Fără nici o tragere de inimă, ea a mers, totuşi, la curse 
probabil pe considerentul că, deşi ar fi izbutit să intre din 
nou la fratele ei şi să-l aducă la disperare, n-ar fi reuşit să-l 
facă să semneze contractul, pentru că, în primul rând, nu-l 
avea (acum se afla în camera lui Litsi spre a fi în siguranţă 
în eventualitatea că ea ar fi ocupat cu forţa camera de 
bambus), iar, în al doilea rând, cei trei co-semnatari n-ar fi 
putut fi constrânşi într-un mod similar. Litsi avusese grijă 
să-i spună, după telefonul lui Nanterre şi înainte de 
întoarcerea mea de la Devon că formularul de contract nu 
fusese găsit nicăieri. 

— Unde este? întrebase ea. 

— Draga mea Beatrice, îi răspunsese Litsi politicos, 
habar n-am. Servieta notarului încă se află în hol aşteptând 
ca să fie ridicată, dar nu este nici o hârtie în ea de nici un 
fel. 

Dar cu o seară înainte, la sugestia lui, eu îi dusesem 
hârtia jos ca să fie în siguranţă. 

Beatrice a mers la Ascot cu prinţesa în Rolls; Danielle şi 
Litsi au venit cu mine. 

Danielle, abătută, s-a aşezat pe bancheta din spate. 
Când o adusesem noaptea trecută de la slujbă tăcuse mai 
tot timpul, fiind străbătută când şi când de câte un fior din 
pricina gândurilor, pentru că, de altfel, în maşină era cald. li 
povestisem despre telefonul lui Nanterre, de asemenea, 
despre înţelegerea dintre unchiul ei, Litsi şi mine şi, deşi 
ochii ei se făcuseră imenşi de groază, tot ceea ce spusese a 
fost: „Te rog, fii cu grijă. Amândoi... fiţi cu mare băgare de 
seamă”. 

La Ascot am urmărit, cuprins indubitabil de gelozie, 
cum Litsi a condus-o către loja prinţesei spre a servi 

prânzul, în vreme ce eu m-am desprins de grup, dacă pot 
să spun aşa, ca să-mi văd de slujbă. 

Călăream în patru curse; una pentru prinţesă, două 
pentru Wykeham şi una pentru un antrenor Lambourn. 
Dusty era prost dispus, Maynard Allardeck îşi făcuse din 
nou apariţia ca arbitru, iar secundul meu îmi spusese că 
greabănul de la şaua mea favorită se făcuse ţăndări. In 
afară de asta, era al dracului de frig şi, colac peste pupăză, 
eu mai pusesem încă o _ livră, probabil din pricina 
sandviciului din gară. 

Primul pursânge al lui Wykeham era un fost cal de plat 
care se afla la prima lui ieşire la obstacole şi, deşi făcusem 
cu el mai multe sărituri la antrenamentele lui Wykeham, nu 
izbutisem să-i insuflu şi curaj. El a parcurs toată cursa 
arătându-mi clar că nu-i place şi, după aceea, cu greu m- 
am putut gândi la ceva încurajator pentru proprietarii lui. 
Un cal căruia nu-i plac cursele este o pierdere de timp, de 
bani şi de emoţii. Era mai bine să-l vândă repede şi să 
cumpere altul. Le-am spus asta cu cel mai mare tact 
posibil, dar proprietarii au clătinat din cap plini de îndoieli şi 
au zis că-l vor întreba pe Wykeham. 

Nici al doilea cal al lui Wykeham nu s-a plasat, nu 
pentru că n-ar fi vrut, pentru că era inimos şi sigur pe 
picioarele lui, ei pentru că n-a fost suficient de rapid ca să-şi 
depăşească adversarii. 

Am plecat de la cântar pentru cursa cu calul prinţesei 
cu un „joie de vivre”? foarte scăzut, sentiment ce nu m-a 
părăsit câtuşi de puţin când am zărit-o pe Danielle intrând 
în padocul de prezentare ţinându-l pe Litsi de braţ şi 
râzând. 

Prinţesa, care ajunsese prima în padoc, după ce şi-a 
văzut calul înşeuat, mi-a urmărit privirea şi m-a bătut uşor 
pe braţ: 

— Este într-o stare confuză, mi-a spus ea slab. Dă-i 


bucurie de a trăi (fr.) 
134 


timp. 

M-am uitat în ochii albaştri ai prinţesei, pe jumătate 
ascunşi, ca de obicei, în dosul genelor. Pesemne că ea îşi 
dăduse seama cu acuitate că aveam nevoie de un sfat, 
pentru că altfel nu mi l-ar fi dat. 

l-am spus „e-n ordine” cu bărbia încordată, iar ea a dat 
scurt din cap întorcându-se să-i întâmpine pe ceilalţi. 

— Unde este Beatrice? a întrebat ea uitându-se în van 
peste umerii celor doi. N-a coborât? 

— A zis că este prea frig. A rămas sus, în lojă, a 
răspuns Litsi. Adresându-mi-se mie, a adăugat: Să pariem 
pe tine? 

Col, calul prinţesei, acoperit cu un pled bleumarin, cu 
blazon auriu, era plimbat la pas prin padoc şi părea fără nici 
un chef. Era un cal care-şi pierdea repede forma şi punea 
probleme în cursă, pentru că, dacă atacai prea devreme şi 
luai capul, se înfrâna, iar dacă în ultima turnantă atacai 
târziu şi nu te plasai erai considerat, dar şi tu însuţi te 
simţeai ca un idiot. 

— Nu pariaţi pe el, i-am răspuns simțind că astăzi nu 
părea a fi una din zilele lui bune. 

— Ba da, pariaţi, a spus brusc prinţesa. 

— Ne sunteţi de un ajutor teribil, a comentat Litsi 
amuzat. 

Col era un murg cu o pată albă pe bot şi pintenog la 
trei picioare. Ca majoritatea cailor cu care Wykeham spera 
să câştige la Cheltenham, Col probabil n-o să fie în vârf de 
formă decât peste două săptămâni pentru National Hunt 
Festival, dar el trebuia să fie destul de pregătit pentru Ascot 
unde avea o cursă ceva mai uşoară. 

La Cheltenham el va concura pentru Cupa de Aur, 
cursa cea mare a zilei şi, deşi nu era favoritul indubitabil, 
aşa cum fusese Cotopaxi pentru Grand National, avea 
şanse să vină bine plasat. 

— Fă tot ce poţi, mi-a spus prinţesa, aşa cum îmi 

spunea adeseori, iar eu, ca de obicei, i-am răspuns „da, voi 
face”. 

Dusty m-a ajutat să pun piciorul în şa, după care am 
plecat cu Col în canter spre start încercând să adun ceva 
forţe pentru amândoi. Un jocheu morocănos, pe un cal fără 
nici un chef, puteau foarte bine să se întoarcă direct la 
grajd. 

În momentul în care s-a dat startul am început să-i 
spun că ne aflăm aici ca să facem o cursă aşa cum se 
cuvine şi să ne mândrim puţin cu ea, îi vorbeam atât lui cât 
şi mie; iar în tura a treia, la cel de al douăzeci şi doilea 
obstacol, a apărut un uşor elan la amândoi ce părea a fi în 
creştere. 

Arta săriturilor într-o cursă consta, de obicei, în a 
aduce calul în faţa obstacolului în aşa fel încât să-l poată 
sări fără să piardă din viteză. Col era printre puţinii cai care 
ştia singur să aprecieze distanţele, lăsându-şi jocheul să se 
preocupe de probleme tactice, dar niciodată nu se grăbea 
dacă nu-l solicitai şi n-avea spirit competitiv. 

Îl călărisem şi câştigasem de multe ori cu el, îl 
înţelegeam bine şi ştiam că, în cele din urmă, va trebui să 
ajung până la acea flacără ce mocnea în el şi care avea să-i 
trezească la viaţă sufletu-i flegmatic. 

îndrăznesc să spun că din tribune nimeni nu-şi putea 
da seama că ceva nu este în ordine. Deşi mie mi se părea 
că abia îşi târăşte picioarele, pasul lui Col era destul de 
rapid. Cele trei mile le-am parcurs aflându-ne mai mereu pe 
locul patru sau cinci şi când am ajuns pe ultima turnantă 
eram pe locul al treilea, cei doi jochei din faţa mea 
începând deja să dea semne de oboseală. 

Mai erau încă trei obstacole de trecut, după care două 
sute patruzeci de iarzi de alergat la plat. Unul din caii din 
faţa noastră încă era în plină viteză: pe el Col trebuia să-l 
depăşească. Jocheul de pe celălalt cal deja scosese 
cravaşa, simțind primele semne amenințătoare ale oboselii. 

L-am îmboldit vag pe Col ca să rămână pe locul al treilea la 
primul dintre cele trei obstacole în linie dreaptă. L-a sărit cu 
acuratețe şi s-a comportat la fel de bine când l-a trecut şi 
pe următorul, întrecându-l pe jocheul ce scosese cravaşa 
înainte de a ajunge la ultimul. 

Rămăsese prea mult spaţiu liber, mi-am zis. Lui îi 
plăcea să sară ultimul obstacol cu încă doi sau trei cai lângă 
el. Totuşi, l-a sărit cu un pas imens şi apoi n-a mai fost 
cazul să-i stârnesc dorinţa de a câştiga şi să-i spun că 
acum... acum... era momentul. 

Col a aterizat pe piciorul din faţă care s-a încovoiat sub 
el. Botul i-a coborât spre iarbă. Am dat drumul dârlogilor să- 
mi alunece printre degete până la capăt şi m-am lăsat pe 
spate înfigându-mi zdravăn călcâiele în burta lui ca să nu fiu 
aruncat din şa. Printr-un miracol, celălalt picior din faţă a 
atins pământul sigur pe el susţinând toată greutatea 
trupului de o jumătate de tonă, Col s-a reechilibrat şi şi-a 
continuat alergarea. 

Am strâns dârlogii. Cursa ar fi trebuit să fie pierdută, 
dar focul care mocnise atâta vreme acum cu greu mai 
putea fi stăvilit. Haide, animal ticălos, îi spuneam, acum 
este momentul, nu mai ai decât un singur cal pe care să-l 
înfrângi, termină cu el, acum să-mi arăţi, dovedeşte-le 
tuturor ce poţi face, pentru că totuşi poţi. 

Ca şi cum ar fi înţeles fiecare cuvânt, şi-a lăsat capul 
pe spate şi a accelerat într-un efort de ultim moment, rapid 
şi uluitor, efort cu care reuşeşti să smulgi o victorie în 
situaţii ce par imposibile. 

Aproape că izbutisem, eram la un pas de victorie. Col 
recupera lungimile pe care le pierduse şi aproape că-l 
călăream cu tot atâta înverşunare ca pe Cascade, dar fără 
furie şi iată-ne ajunşi la crupa celuilalt cal, la şa, la gât... dar 
linia de sosire a apărut cu trei fuleuri mai devreme. 

Prinţesa spusese că nu va cobori în padoc dacă nu 
câştigăm, fiind distanţa prea mare de la loja ei. 

Totuşi, când am coborât din şa, Maynard se afla acolo 
holbându-se la mine, cu privirea întunecată şi chipul livid de 
ură. Nu puteam înţelege de ce a venit lângă mine. Dacă eu 
aş fi urât pe cineva atât de mult, aş fi evitat să-l văd pe cât 
aş fi putut, iar eu îl detestam pe Maynard pentru ceea ce 
încercase să facă cu Bobby, să ia minţile propriului fiu şi să- 
| împingă la crimă. 

Dusty l-a acoperit pe Col cu un pled în chip ostentativ, 
fără să facă nici un comentariu referitor la rezultatul cursei, 
iar eu m-am dus să mă cântăresc cu mai toată 
nemulţumirea după-amiezii plutind în jurul meu ca un nor. 

În cursa următoare am călărit pentru antrenorul din 
Lambour şi am terminat al treilea, deci mai prost şi, cu 
sentimentul de a nu fi realizat nimic, m-am schimbat în 
hainele de stradă, ziua de curse terminându-se pentru 
mine. 

Când mă îndreptam spre loja prinţesei, am auzit pe 
cineva în urma mea strigând: „Hei, Kit” şi m-am întors ca 
să-l aflu pe Basil Clutter care venea cu paşi repezi. 

— Încă îl mai cauţi pe Henri Nanterre? m-a întrebat 
când m-a prins din urmă. 

— Da. 

M-am oprit şi s-a oprit şi el mişcându-se de pe un picior 
pe celălalt pentru că niciodată nu putea să stea locului 
liniştit. 

— Astăzi soţii Roqueville sunt aici, au avut un cal în 
prima cursă. Este cineva cu ei care îl ştie destul de bine pe 
Henri Nanterre. Au spus că, dacă încă te mai interesează, 
poate că ai dori s-o cunoşti. 

— Da, aş vrea. 

S-a uitat ia ceas. 

— Acum ar fi timpul să mă întâlnesc cu ei în barul 
proprietarilor şi antrenorilor la un pahar, aşa că mai bine ai 
veni cu mine. 

— Mulţumesc foarte mult, i-am spus. 

L-am urmat spre bar unde, înarmat cu un Perrier 
alături de paharele lor cu vin de Porto, am cunoscut-o pe 
prietena soţilor Roqueville, care s-a dovedit a arăta foarte 
franţuzoaică şi minionă, cu un şic ştrengăresc ce-i dădea o 
notă de tinereţe. Chipu-i de spiriduş era ridat, păru-i negru, 
tăiat scurt, era grizonat la rădăcină, purta cizme înalte, 
negre şi un pantalon şi jachetă din piele neagră, fină, cu o 
eşarfă de mătase legată la spate, stil cowboy. 

Vorbea, în chip surprinzător, o engleză tipică pentru 
lumea curselor şi mi-a fost prezentată ca doamna 
Madeleine Darcy, soţia englezoaică a unui antrenor de cai 
de curse francez. 

— Henri Nanterre? a spus ea cu dezgust. Bineînţeles 
că-l cunosc pe ticălos. l-am antrenat caii până ce a şters-o 
într-o noapte cu ei şi i-a trimis lui Villon. 

CAPITOLUL 10 


Ea discuta fără reticenţe, cu libertatea pe care ţi-o dă 
amorul propriu jignit şi cu plăcerea de a amuza un auditoriu 
atent. 

— Este ca un cocoş care se umflă în pene şi ţipă foarte 
tare, a spus ea. Îl ştiu de pe vremea când era un adolescent 
şi caii aparţineau tatălui său, Louis, care era un om foarte 
de treabă, un gentleman. 

— Deci Henri a moştenit caii? am întrebat-o eu. 

— Da, laolaltă cu toate celelalte. Louis a fost un prost. 
A crezut că fiul său nu poate face nimic rău. Atât de stupid! 
Henri este un hrăpăreţ din cale afară. Villon i se potriveşte 
de minune. 

— Hrăpăreţ? Cum adică? am întrebat-o. 

Sprâncenele-i pensate i s-au înălţat. 

— Noi am cumpărat o mânză de un an, cu o bună linie 
genetică, pe care voiam s-o antrenăm şi să o băgăm în 
curse pentru noi, iar mai târziu s-o prăsim. Henri a văzut-o 
în ogradă - întotdeauna îşi băga nasul prin grajduri - şi a 
spus că ar dori s-o cumpere. Când i-am zis că nu vrem s-o 
vindem, ne-a ameninţat că-şi va lua caii de la noi dacă nu i- 
o dăm. Avea opt cai... şi nu voiam să-i pierdem. Am fost 
foarte furioşi. Ne-a făcut să-i vindem mânza la preţul la care 
o cumpărasem... iar noi o aveam de câteva luni bune. Apoi, 
după câteva săptămâni, ne-a telefonat într-o seară şi ne-a 
spus că dimineaţa vor veni rulotele ca să-i ia caii. Şi duşi au 
fost. 

— Ce s-a întâmplat cu mânza? am întrebat-o. 

Gura i-a schiţat un zâmbet de plăcere. 

— A făcut o boală a oaselor de la picioare şi a trebuit 
să fie omorâtă, biata creatură, şi ştiţi ce i-a trecut prin 
minte ticălosului aceluia de Nanterre? 

S-a oprit o clipă pentru a spori efectul. Patru voci, 
inclusiv a mea, au întrebat: 

— Ce? 

— Villon ne-a povestit. Era dezgustat. Nanterre a zis că 
nu are încredere în cei de la ecarisaj, pentru că aceştia ar fi 
putut să îndoape mânza cu medicamente ca să-i calmeze 
durerile şi să o vândă, obţinând un profit pe seama lui. Aşa 
că a ţinut morţiş să fie de faţă. Mânza a fost omorâtă în 
ograda lui Villon şi sub ochii lui Nanterre. 

Doamna Roqueville părea şi dezamăgită şi pe punctul 
de a i se face silă. A spus: 

— Când l-am întâlnit la Longchamp şi apoi la Newbury, 
părea un bărbat destul de agreabil. 

— Cred că şi marchizul de Sade era deosebit de 
încântător pe un hipodrom, a spus Madeleine blând. Este 
locul unde oricine se poate preface că este un gentleman. 

După o pauză, am întrebat-o: 

— Ştiţi ceva despre afacerile lui? 

— Afaceri! a  strâmbat din nas. Societatea de 
construcţii „Brescou & Nanterre” este a lui. Nu ştiu nimic 
despre afacerile lui, ci doar despre cai. N-aş avea încredere 
în el în materie de afaceri. judec omul după felul în care se 
comportă faţă de antrenorul cailor săi de curse şi ştiu că 
aşa se va comporta şi în afaceri. Omul de onoare va 
rămâne om de onoare, iar hrăpăreţul îşi va da curând în 
petic. 

— ŞI... ştiţi cumva unde l-aş putea găsi în Anglia? 

— Nu l-aş căuta, dacă aş fi în locul tău. Mi-a aruncat un 
zâmbet care i-a luminat chipul. Nu-ţi va aduce nimic altceva 
decât necazuri. 

Am relatat conversaţia lui Litsi şi Danielle în loja 
prinţesei. 

— Acest Nanterre, a spus Danielle dezamăgită, este 
ordinar. 

Prinţesa şi Beatrice, care se aflau în balconul lojei, 
discutau cu un bărbat înalt, solid, cu ochi cenușii şi o faţă 
mare, blândă. 

Litsi, urmărindu-mi privirea, a spus: 

— Lordul Vaughnley a venit s-o consoleze pe tanti 
Casilia pentru ghinionul lui Col. Îl cunoşti? Cred că este ceva 
în jurnalistică. 

— Da, am spus plat. Este proprietarul ziarului The 
Towncrier. 

— Într-adevăr? Mintea agilă a lui Litsi a început să 
lucreze rapid. Nu este ziarul care l-a atacat... pe Bobby? 

— Nu, acela era The Flag. 

— O! Litsi părea dezamăgit. Deci nu este unul din cei 
doi magnați ai presei care până la urmă au fost înfrânți? 

— Ba da, este. Lordul Vaughnley şi-a aruncat ochii spre 
mine. Am să-ţi povestesc eu odată, i-am spus lui Litsi şi l- 
am urmărit cu privirea pe lordul Vaughnley cum s-a 
îndreptat spre noi şi cum apoi a ezitat, aşa cum făcea 
întotdeauna, înainte de a-mi întinde mâna. Totuşi el în mod 
cert a ştiut că avea să mă întâlnească în acest loc, pentru 
că prezenţa mea aici, la sfârşitul fiecărei zile de curse, era 
un ritual bine cunoscut pentru el. 

— Kit, a spus el înfrângându-şi şovăiala, a fost o cursă 
mare... şi să ai un asemenea ghinion! 

— Se întâmplă, i-am răspuns. 

— Baftă mai multă la Cupa de Aur, ce zici? 

— Ar fi bine. 

— Pot face ceva pentru tine, dragul meu? 

Această întrebare mi-o punea ori de câte ori mă 
întâlnea, totuşi, cu coada ochiului am putut să văd uluirea 
de pe chipul lui Litsi. De obicei, îi răspundeam că nu era 


142 


nevoie, dar, de data asta, m-am gândit că n-aveam nimic 
de pierdut dacă făceam o încercare. Dacă voiam să aflu 
trebuia să întreb. 

— Nimic, de fapt, i-am răspuns, afară doar... presupun 
că n-aţi dat niciodată până acum de numele lui Henri 
Nanterre. 

Toţi l-au urmărit cu privirea în timp ce reflecta, 
prinţesa cu un interes crescând, Litsi şi Danielle cu o simplă 
curiozitate, Beatrice părând alarmată. Lordul Vaughnley şi-a 
plimbat privirea peste chipurile care aşteptau, s-a încruntat 
şi, în cele din urma, a răspuns tot cu o întrebare: 

— Cine e? a zis el. 

— Partenerul de afaceri al soţului meu, a răspuns 
prinţesa. Dragul meu, îl cunoşti? 

Lordul Vaughnley era nedumerit, dar şi-a clătinat capul 
său mare. 

— Nu-mi amintesc să fi auzit de el. 

— Aţi putea... ă-ă... să vedeţi dacă The Towncrier are 
un dosar în legătură cu el? l-am întrebat. 

Mi-a aruncat un uşor zâmbet resemnat şi a dat din cap: 

— Scrie-mi numele pe o hârtie, mi-a spus el. Cu litere 
de tipar. 

Am pescuit din buzunar un pix şi un carneţel şi i-am 
scris cu majuscule, aşa cum m-a rugat, atât numele lui cât 
şi al societăţii de construcţii. 

— Este francez, i-am spus. Este proprietar de cai de 
curse. Ar putea fi găsit în paginile de curse, sau, eventual, 
în cele de afaceri. Sau chiar la rubricile de bârfă mondenă. 

— Doreşti ceva în mod deosebit? m-a întrebat el încă 
zâmbind. 

— Chiar acum el se află în Anglia. Ar fi ideal dacă am 
afla unde stă. _ 

Gura lui Beatrice s-a deschis şi s-a închis cu zgomot. În 
mod cert ea ştie cum se ajunge la el, mi-am zis în gând. 
Poate că o să folosim acest lucru când o să avem un plan. 

Lordul Vaughnley a împăturit hârtia şi a pus-o în 
buzunarul de la haină spunând că va introduce numele în 
computer chiar în seara asta dacă este important pentru 
prinţesă. 

— Este, într-adevăr, a spus prinţesa tulburată. 

— Orice fapt, cât de minor, poate să ajute, am spus eu. 

— Foarte bine. 

A sărutat mâna prinţesei şi a făcut un gest de rămas 
bun pentru toată lumea şi, pe când se îndrepta spre uşă, m- 
a întrebat: 

— Te-ai îmbarcat într-o nouă cruciadă? 

— Cred că da. 

— Atunci Dumnezeu să-l apere pe acest Nanterre. 

— Ce-a vrut să spună cu asta? a întrebat Beatrice, 
după ce a plecat lordul Vaughnley. 

Prinţesa i-a spus cu diplomaţie că aceasta era o 
poveste lungă care nu-şi avea locul aici, mai cu seamă că 
ea voia să-i relatez cu lux de amănunte cursa lui Col. A mai 
adăugat că lordul Vaughnley era un prieten bun pe care-l 
întâlnea deseori la curse, aşa că nimic mai firesc ca el s-o 
ajute la nevoie. 

Ca să fim drepţi, Beatrice devenise mult mai tăcută 
după telefonul din seara trecută al lui Nanterre. Refuzase să 
creadă că el omorâse caii, („Trebuie să fi fost nişte 
răufăcători, aşa cum a spus poliţia”) până în momentul în 
care el însuşi o recunoscuse, şi, deşi continua să susţină cu 
tărie că Roland trebuie să meargă cu Nanterre în afaceri, 
totuşi, n-o mai auzisem lăudându-l. 

Pe de altă parte, ostilitatea ei faţă de mine părea că se 
adâncise şi, în timp ce-mi relatam cursa, şi-a exprimat 
propria-i părere: 

— Toate astea sunt aiureli! N-ai pierdut cursa la ultimul 
obstacol. Tot timpul ai fost mult prea în coadă. Toată lumea 
a văzut asta. 

A luat un mic sandvici de pe platoul de pe masă şi şi-a 

înfipt dinţii în el cu hotărâre de parcă mi-ar fi sfârtecat mie 
capul. 

Nimeni n-a contrazis-o, aşa că, încurajată, i-a spus 
Danielle-ei cu răutate: 

— Vânătorul tău de zestre nici măcar nu este un jocheu 
bun. 

— Beatrice, a intervenit imediat prinţesa calm, Kit are 
propria lui avere şi îl va moşteni şi pe bunicul său, care este 
un om bogat. 

Mi-a aruncat o privire rapidă, care-mi interzicea s-o 
contrazic. 

Averea mea se rezuma la ceea ce câştigasem ca 
jocheu, iar bunicul meu, deşi avea numeroşi cai în 
Newmarket, valoarea lichidă a bunurilor sale nu reprezenta 
cine ştie ce. 

— Şi, tanti Beatrice, a spus Danielle, roşind uşor, eu 
sunt săracă. 

Beatrice şi-a mâncat sandvişul lăsându-şi ochii să 
vorbească în locul ei. Păru-i portocaliu deschis are aproape 
aceeaşi culoare cu pânza de sac cu care sunt tapisaţi 
pereţii, mi-am zis în sinea mea, fără nici o logică. 

Cursa a şasea şi ultima era în plină desfăşurare, 
auzindu-se cu prisosinţă strigătele mulţimii din tribune. Toţi, 
în afară de Beatrice, au ieşit pe balcon să privească, iar eu 
m-am întrebat dacă merita să te frămânţi atât pentru un 
ipotetic milion de dolari. „Este bine să fii drăguţ cu 
oamenii”, ne spunea destul de des bunica, mie şi lui Holly 
pe când eram copii şi se ocupa de educaţia noastră. „Ura îţi 
împovărează mintea”. Bunicul, când o auzea din 
întâmplare, încerca să ne scoată din cap învăţămintele ei 
prin tirade împotriva familiei Allardeck, dar, până la urmă, 
tot ea a învins. Holly se căsătorise cu Bobby, iar eu, dacă nu 
luam în consideraţie actuala stare de spirit datorată 
relaţiilor cu Danielle sau diversele lovituri grave încasate în 
trecut, rămăsesem în esenţă o fire fericită. Beatrice, cu 

toată haina sa de vizon, accesoriile de crocodil şi casa în stil 
spaniol din Palm Beach, nu fusese atât de norocoasă. 

Când a venit vremea să mergem acasă, Beatrice a 
plecat din nou cu prinţesa în Rolls. Sperasem că Litsi avea 
să li se alăture, dat fiind că eu trebuia să fac o abatere la 
Chiswick ca s-o las pe Danielle la studio, dar el a luat-o pe 
Danielle de braţ şi a condus-o spre parcajul jocheilor, ca şi 
cum aceasta ar fi fost ceva de la sine înţeles. Litsi 
moştenise iscusinţa de nepreţuit a mătuşii sale de a-şi urma 
propriul drum, comportându-se în mod politicos şi discret. 
Ar fi fost un mare monarh dacă ar fi avut şansa, m-am 
gândit în sinea mea cu amărăciune. 

Am lăsat-o pe Danielle la slujbă (ea şi-a fluturat mâna 
spre amândoi şi n-a sărutat pe nici unul), după care noi ne- 
am îndreptat spre Eaton Square. In chip destul de firesc, 
Beatrice şi-a făcut apariţia în conversaţia noastră. 

— Ai fost şocat când ai auzit-o spunându-ţi vânător de 
zestre, a spus el amuzat. Tu nici măcar nu te gândiseşi la 
perspectivele Danielle-ei. 

— M-a făcut jocheu nepriceput, i-am răspuns. 

— O, da. A chicotit. Tu eşti un puritan. 

— Danielle are banii pe care-i câştigă, i-am spus. Şi eu 
la fel. 

— Danielle este nepoata lui Roland, a spus el, de parcă 
ar fi învăţat un copil. Roland şi tanti Casilia o îndrăgesc 
foarte mult, iar ei n-au copii. 

— Nu vreau această complicaţie. 

A mormăit ceva lângă mine şi n-a mai spus nimic 
despre acest subiect. După o vreme l-am întrebat: 

— Ştii de ce n-au copii? Pentru că n-au vrut sau din 
cauza bolii lui? Sau, pur şi simplu, nu s-a putut? 

— Întotdeauna am presupus că din cauza bolii lui, dar 
n-am întrebat niciodată. Cred că el avea în jur de patruzeci 
de ani când s-au căsătorit, fiind cu cincisprezece ani mai 
mare decât ea, iar el a contactat virusul acela nu mult mai 

târziu. Nu-mi amintesc să-l fi văzut vreodată mergând, deşi 
cred că la vremea lui a fost un bun schior. 

— Cumplită tragedie pentru ei, am spus. 

A dat din cap încuviinţând. 

— Într-o oarecare măsură el a fost norocos. Mulţi 
oameni care se contaminează cu acel virus - şi mulţumesc 
lui Dumnezeu că este rar - nu mai pot să-şi folosească nici 
braţele. Bineînţeles ei niciodată nu prea discută despre 
acest subiect. 

— Cum ai de gând să-i salvezi onoarea? 

— Tu inventezi şi eu o să acţionez, a spus Litsi alene. 

— Acţionezi o pârghie, am spus eu absent. 

— O pârghie? 

— Ca să răstorni lumea. 

Şi-a dezmorţit oasele mulţumit. 

— Ai, totuşi, cât de cât vreo idee? 

— Una sau două. Destul de vagi. 

— Pe care nu vrei să le divulgi? 

— Nu încă. Trebuie să mă mai gândesc puţin. 

l-am povestit că în dimineaţa asta cumpărasem un 
telefon care să înregistreze convorbirile. 

— Când vom ajunge acasă o să-l instalăm şi o să facem 
o probă. 

— El a zis că o să sune din nou în seara asta. 

Nu era cazul să întreb cine era „el”. 

— Mda, am spus. Telefonul pe care l-am cumpărat este 
şi un telefon pentru conferinţe. Are şi un difuzor, deci toată 
lumea din cameră poate să audă ce spune interlocutorul. 
Nu ai nevoie de un receptor. Aşa că, atunci când o să sune 
Nanterre, dacă răspunzi tu, vrei să-l faci să vorbească în 
engleză? 

— Poate că este mai bine să răspunzi tu şi, vrând- 
nevrând, n-o să mai aibă de ales. 

— E-n ordine. Şi mesajul pe care-l transmitem, nu 
este... un mare risc? 

— N-ai putea doar să-l duci de nas? 

— Da, eventual, am răspuns. Dar, ca să-l anihilăm 
trebuie să-l găsim, ori el se poate afla oriunde. Beatrice ştie 
unde este sau măcar cum să dea de el. Dacă-l prindem în 
câmp deschis.... Am făcut o pază. Ceea ce ne trebuie, de 
fapt, este o momeală, un ţap ispăşitor. 

— Şi cine este cel pe care l-ai ales pentru această 
treabă ingrată? m-a întrebat Litsi ironic. 

Am zâmbit. 

— Un tap împăiat, cu un behăit mecanic. Toţi ţapii 
adevăraţi trebuie să fie bine păziţi sau ei înşişi să fie cu 
mare băgare de seamă. 

— Tanti Casilia, Roland şi Danielle să fie păziţi. 

— Şi caii, am adăugat eu. 

— O.K. Şi caii să fie păziţi. lar eu şi tu... 

Am aprobat din cap: 

— Să fim foarte atenţi. 

Nici unul din noi n-am pomenit nimic despre faptul că 
Nanterre ne ameninţase pe fiecare că o să fim ţintele lui 
imediat următoare. N-avea nici un sens s-o facem. Nu cred 
că va încerca, într-adevăr, să omoare pe vreunul din noi, 
dar pericolul trebuia să fie destul de mare ca să obţină 
rezultatul scontat. 

— Cum arată? m-a întrebat Litsi. Tu l-ai întâlnit. Eu nu 
l-am văzut niciodată. Să-ţi cunoşti inamicul... este prima 
regulă în luptă. 

— Ei bine, eu cred că ela intrat în toate astea fără să fi 
chibzuit câtuşi de puţin înainte, am spus eu. Cred că 
vinerea trecută el gândea că o va speria suficient de tare 
pe prinţesă încât Roland avea să cedeze. Ceea ce, de altfel, 
a fost aproape gata să se întâmple. 

— Şi, din câte înţeleg, nu s-a întâmplat pentru că tu te- 
ai aflat acolo. 

— Nu ştiu. În orice caz, vineri noaptea când a scos 
pistolul care n-avea gloanţe în el... cred că acesta este un 

comportament tipic pentru el. Acţionează sub imperiul 
impulsurilor, fără să cântărească lucrurile mai întâi. Este 
obişnuit să-şi croiască drum cu uşurinţă prin intimidări. S-a 
învăţat să i se dea ascultare. De când a murit tatăl său - iar 
acesta, de obicei, îl tempera - a condus societatea de 
construcţii după bunul său plac. Aş zice că a atins stadiul în 
care, pur şi simplu, crede că nu poate fi înfrânt, şi mai cu 
seamă de un bătrân bolnav, care nu mai are nici un contact 
cu lumea. Când Roland i-a trimis o scrisoare prin poştă, 
refuzându-l, bănuiesc c-a venit aici gândind: „Curând o să 
se schimbe toate astea”. Cred că, într-un anume fel, el se 
poartă copilăreşte, ceea ce nu-l face mai puţin periculos, ba 
chiar dimpotrivă. 

Am făcut o pauză, dar Litsi n-a comentat. 

— Atacând-o pe Danielle, am continuat eu, a gândit din 
nou că lucrurile vor ieşi cum vrea el. Pariez că nici nu i-a 
trecut câtuşi de puţin prin minte că ea va alerga mai 
repede decât el. Aşa că şi-a făcut apariţia în costum de oraş 
şi pantofi lustruiţi. A fost un fel de aroganță, a considerat de 
la sine înţeles că el o să fie în chip firesc mai rapid şi mai 
puternic, deci o să domine situaţia. Dac-ar fi avut cât de cât 
dubii, ar fi trebuit să poarte un trening sau ceva de felul 
ăsta şi pantofi mai comozi. 

— Şi caii? a întrebat Litsi. 

Mi-era groază să mă gândesc la cai. 

— Erau vulnerabili, am spus. Şi el ştia cum să-i 
omoare. N-am idee de unde şi-a procurat un Colt cu 
săgeată, dar el se îndeletniceşte cu armele. Poartă asupra 
lui un pistol. Armele îl atrag, altfel n-ar vrea să le fabrice... 
De obicei, oamenii se ocupă cu ceea ce este în firea lor, nu-i 
aşa? Poate că el simte o nevoie reală să vadă cum mor 
fiinţele vii... Când a spus că vrea să se asigure că parlagii! 
nu-l înşeală, aceasta putea fi singura motivaţie plauzibilă pe 
care o putea aduce spre a nu da în vileag dorinţe mai 


1 Parlagiu, parlagii, s. m. Măcelar care taie vitele de consum la abator. 

morbide. Oamenii întotdeauna îşi găsesc motivații 
rezonabile pentru ceea ce vor să facă. 

— Şi tu? m-a întrebat curios. 

— Bineînţeles. Eu spun că îmi place să călăresc pentru 
bani. 

— Şi n-o faci pentru asta? 

— Aş face-o şi pe degeaba, dar, dacă sunt plătit, este 
şi mai bine. 

A încuviinţat printr-o înclinare a capului, înţelegându- 
mă pe deplin. 

— Deci, la ce te aştepţi în continuare de la Nanterre? 
m-a întrebat. 

— Un alt atac pe jumătate pus la punct asupra unuia 
dintre noi. El n-o să-l plănuiască aşa cum trebuie, dacă 
ţinem cont de toate detaliile anterioare, dar noi, în orice 
caz, ne putem aştepta la situaţii neplăcute. 

— Incântător, a spus el. 

— Să nu-ți fixezi întâlniri cu persoane necunoscute pe 
alei întunecoase. 

— N-o fac niciodată. 

L-am întrebat, mai degrabă ca să-l încerc, cu ce se 
ocupa la Paris, acolo unde locuia. 

— Mă tem că nu cu cine ştie ce, a răspuns el. Amo 
galerie de artă. Îmi petrec o bună parte din timp privind 
picturi. Expertul de la Louvre pe care eu şi Danielle ne-am 
dus să-l ascultăm este o foarte veche cunoştinţă a mea. Am 
fost sigur că ei o să-i placă... A făcut o pauză. ŞI i-a plăcut, 
într-adevăr. 

— Da. 

L-am simţit cum s-a mişcat pe bancheta din spate 
până a reuşit să mă vadă mai bine. 

— Am fost un grup de prieteni, a spus el. N-am fost 
singuri. 

— Da, ştiu. _ 

Nu şi-a mai continuat ideea. In schimb, a spus pe 

neaşteptate: 

— Am fost căsătorit, dar suntem despărțiți. Mai bine 
zis, încă sunt căsătorit. Dacă vreunul din noi ar dori să se 
recăsătorească, va trebui să aibă loc divorţul. Dar ea îşi are 
iubiții ei, aşa cum şi eu am iubite... A înălţat din umeri. Este 
ceva destul de obişnuit în Franţa. 

După o pauză, i-am spus: „Mulţumesc” şi el a dat din 
cap; şi acest subiect nu l-am mai abordat. 

După o vreme a spus: 

— Mi-ar fi plăcut să fiu artist. Am studiat câţiva ani... 
Pot să detectez geniul în marile picturi, dar, în ceea ce mă 
priveşte... pictez pe pânză, însă nu am un talent deosebit. 
lar tu, Kit, dragul meu prieten, eşti al dracului de norocos 
fiind înzestrat cu o îndemânare ce-ţi dă posibilitatea să-ţi 
traduci dorinţele în practică. 

N-am mai scos o vorbă; am fost redus la tăcere. Aveam 
această îndemânare înnăscută şi, practic, nu pot să spun de 
unde vine; şi nu mă prea gândisem la ce s-ar fi întâmplat 
dacă n-aş fi avut-o. Brusc, am privit viaţa din perspectiva lui 
Litsi, mi-am dat seama că, într-adevăr, eram al dracului de 
norocos, că de-aici îşi trăgea seva starea fundamentală de 
fericire şi că ar trebui cu umilinţă să-mi arăt recunoştinţa. 

Când am ajuns în Eaton Square i-am sugerat să-l las la 
uşa din faţă iar eu să mă duc să garez maşina, dar el nici n- 
a vrut să audă. Mi-a reamintit ce-i spusesem despre aleile 
întunecate şi despre faptul că trebuie să fim cu băgare de 
seamă. 

— Se vede ceva lumină la garaje, i-am spus. 

— În orice caz, parcăm maşina împreună şi ne 
întoarcem împreună luându-ne precauţiile pe care le-am 
hotărât. 

— E-n ordine, i-am spus şi mi-a trecut prin minte că la 
unu şi jumătate, când mă voi duce s-o iau pe Danielle, am 
să merg singur pe aceeaşi alee întunecată şi mai degrabă 
atunci va trebui să fiu foarte atent. 

Eu şi Litsi am intrat în casă iar Dawson ne-a întâmpinat 
în hol spunându-ne că prinţesa şi Beatrice dispăruseră în 
camerele lor ca să se schimbe. 

— Unde este Sammy? l-am întrebat. 

Dawson a răspuns cu o oarecare dezaprobare că 
Sammy se plimba peste tot şi niciodată nu stătea într-un 
loc mai mult de un minut. M-am dus sus să aduc noul 
telefon şi l-am întâlnit pe Sammy care cobora scările venind 
de la ultimul etaj. 

— Ştiai că mai este o bucătărie acolo sus? m-a 
întrebat. 

— Da, am văzut-o. 

— Şi mai este un luminator, ba chiar două. Am plasat 
sub ele nişte dispozitive ingenioase, o minunăţie. Dacă auzi 
acolo sus ceva ca nişte pocnituri de armă, vii imediat cu 
întăriri. 

L-am asigurat că aşa voi face şi l-am luat jos cu mine 
ca să-i arăt şi lui, precum şi lui Dawson şi Litsi cum 
funcţionează telefonul care înregistra convorbirile. 

Sistemul telefonic din această casă era şi simplu, dar şi 
complicat: nu exista decât o singură linie, dar numeroase 
aparate erau răspândite peste tot. 

La apelurile din exterior sunau doar trei aparate: unul 
în salon, unul în birou unde doamna Jenkins lucra în cursul 
zilei, şi altul la demisol. Cine se afla mai aproape de vreunul 
din aceste trei telefoane răspundea când suna şi, dacă era 
căutat altcineva, persoana respectivă era anunţată prin 
interfon, aşa cum Dawson procedase cu mine duminica 
trecută când sunase Wykeham. Acest aranjament scutea 
şase sau mai multe persoane de a răspunde ori de câte ori 
suna telefonul. 

Din fiecare cameră de oaspeţi se putea chema direct 
exteriorul, la fel şi în apartamentele prinţesei şi al soţului ei. 
Casa rareori era aşa de aglomerată ca acum, ţinuse să 
precizeze Dawson, aşa că telefonul nu prea era ocupat. In 

mod normal, sistemul funcţiona fără probleme. 

Le-am explicat că noul telefon era foarte simplu, 
trebuia doar introdus în priză în locul celui vechi. 

— Dacă apeşi pe butonul acela, le-am spus arătându-l, 
se înregistrează toată conversaţia. Dacă apeşi pe celălalt, 
toţi cei din cameră pot auzi ce se discută. 

Am instalat telefonul în priza din salon. 

— Este mai bine să fie aici când ne aflăm cu toţii 
acasă. Peste zi, dacă suntem plecaţi, cum s-a întâmplat 
astăzi, poate fi instalat în biroul doamnei Jenkins şi noaptea, 
dacă Dawson, n-are nimic împotrivă, la demisol. N-are 
importanţă câte convorbiri nesemnificative sunt 
înregistrate, pentru că le putem şterge, dar neapărat... 
vocea aceea nu trebuie să ne scape. 

Toţi au încuviinţat dând din cap. 

— Un bărbat atât de grosolan, a comentat Dawson, 
glasul acela strident l-aş recunoaşte dintr-o sută. 

După ce Dawson şi Sammy au plecat, Litsi a spus: 

— Păcat că nu putem intercepta telefonul lui Beatrice 
şi să înregistrăm ce spune. 

— Ori de câte ori este sus, ca acum, putem să ridicăm 
receptorul şi să ascultăm. 

Ceea ce am şi făcut, dar nimeni din casă nu vorbea. 
Putem să aşteptăm şi să ascultăm ore în şir, dar, în acest 
timp, nimeni din afară nu are cum să ne cheme. Cu regret, 
Litsi a pus receptorul la loc în furcă spunând că s-ar putea 
să aibă noroc, aşa că va încerca din cinci în cinci minute; 
dar până în momentul când Beatrice a reapărut pentru cină, 
veghea intermitentă nu a dat nici un rezultat. 

Intre timp, eu am vorbit cu Wykeham şi mi-am adunat 
mesajele de la robot ceea ce n-a durat prea mult şi, dacă 
cineva ar fi încercat să sune în acest timp, aş fi auzit 
pocnituri pe fir, dar n-am auzit nimic. 

Beatrice a coborât într-o rochie albă, cu un imprimeu 
frumos cu floarea soarelui şi a cerut un „Bloody-Mary”, iar 

Litsi se tot învârtea în jurul ei plin de solicitudine, fără a ţine 
cont de lipsa ei de politeţe. 

— Ştiu că nu mă vreţi aici, a spus ea fără 
menajamente, dar până ce Roland nu semnează, n-am să 
plec. 

Prinţesa a coborât la cină fără Roland şi după aceea, 
când ne-am reîntors în salon, Litsi, cu discreţie a manevrat 
pe toată lumea astfel că eu am ajuns să stau lângă telefon. 
A zâmbit pe deasupra ceştii sale de cafea şi toţi aşteptam. 

Când, în cele din urmă, a sunat telefonul, Beatrice a 
sărit în picioare. 

Am ridicat receptorul apăsând atât butonul de 
înregistrare cât şi pe cel de conferinţă: în aşteptarea 
tuturor, s-a auzit o voce sonoră vorbind în franceză. 

CAPITOLUL 11 


Litsi s-a ridicat imediat, a venit spre mine şi mi-a făcut 
semn să-i dau telefonul. 

— Nu este Nanterre, a spus el. 

A luat receptorul, a decuplat butonul de conferinţă şi a 
vorbit în franceză: „Oui... non... certainement... ce soir... 
oui... mergi”. 

A pus telefonul în furcă şi aproape în aceeaşi secundă 
a sunat din nou. Litsi l-a ridicat, a ascultat foarte puţin, a 
făcut o grimasă, a apăsat iarăşi pe butonul de înregistrare 
şi cel de conferinţă şi mi l-a pasat mie. 

— El este, mi-a spus succint şi, într-adevăr, toţi am 
putut auzi vocea cunoscută, poruncitoare, debitând o 
avalanşă de cuvinte care pentru mine nu aveau absolut nici 
un sens. 

— Vorbiti, vă rog, l-am întrerupt eu. 

— Am spus, a continuat Nanterre în engleză, că vreau 
să vorbesc cu prinţul Litsi care trebuie adus la telefon 
imediat. 

— Acum este ocupat, i-am răspuns. Îi pot transmite 
mesajul. 

— Cine eşti dumneata? m-a întrebat. Ştiu cine eşti. 
Jocheul. 

— Da. 

— Am lăsat instrucţiuni ca să părăseşti casa aceea. 


1 Da... nu... cu siguranţă... în seara asta... da... mulţumesc (fr.). 

— Nu dau ascultare instrucţiunilor tale. 

— Ai s-o regreţi. 

— În ce fel? l-am întrebat, dar el nu s-a lăsat antrenat 
într-o ameninţare directă; ceea ce cred că se datora 
probabil faptului că încă nu se hotărâse asupra unei anume 
mutilări. 

— Notarul meu va ajunge mâine dimineaţă acolo la ora 
zece, a continuat el. Ca şi rândul trecut o să fie condus în 
bibliotecă. O să aştepte acolo. Roland de Brescou şi 
prinţesa Casilia să coboare imediat ce soseşte el. La fel şi 
prinţul Litsi şi Danielle de Brescou. Toţi trebuie să semneze 
formularul care este în servieta notarului. Notarul va fi 
martor la fiecare semnătură şi va aduce documentul în 
servieta sa. Este clar? 

— A fost foarte clar, am răspuns eu calm, dar asta n-o 
să se întâmple. 

— Trebuie să se întâmple. 

— Nu există nici un document în servietă. 

Răspunsul meu abia dacă l-a oprit pentru o secundă. 

— Notarul meu va aduce un formular similar. Toţi 
trebuie să semneze documentul notarului. 

— Nu, ei nu sunt pregătiţi s-o facă, i-am spus. 

— V-am prevenit ce-o să se întâmple dacă documentul 
nu este semnat. 

— Ce-o să se întâmple? l-am întrebat. Nu poţi să-i faci 
pe oameni să se comporte împotriva conştiinţei lor. 

— Orice conştiinţă are un preţ, a spus el furios şi a 
închis brusc. 

S-au auzit câteva păcănituri în telefon, după care a 
venit tonul şi am pus receptorul în furcă. 

Litsi a clătinat din cap cu regret. 

— A început să devină precaut. Nimic din ce-a spus nu 
poate fi prezentat poliţiei ca o ameninţare care să ceară o 
intervenţie din partea lor. 

— Ar trebui să semnaţi cu toţii documentul şi să nu-i 

mai puneţi piedici în extinderea afacerilor, a spus Beatrice 
ce se vedea frustrată în drepturile sale. 

Nimeni nu s-a obosit s-o contrazică: subiectul deja 
fusese discutat de prea multe ori. Apoi Litsi a întrebat-o pe 
prinţesă dacă o deranja faptul că el şi cu mine vom ieşi 
pentru puţină vreme în oraş. Sammy încă se afla aici şi se 
va ocupa de toate până venea John Grundy, iar eu aveam 
să mă întorc la timp ca să merg s-o aduc pe Danielle. 

Prinţesa a încuviinţat acest aranjament în tăcere, fără 
a părea prea entuziasmată de perspectiva de a fi singură cu 
Beatrice o vreme şi, cu o senzaţie de vinovăţie, l-am urmat 
fericit pe Litsi afară din cameră. 

— O să luăm un taxi până la hotelul Marylebone Plaza, 
a spus el. 

— Locul nu pare genul frecventat de tine, am remarcat 
eu calm. 

— Mergem să ne întâlnim cu cineva. Este genul lui de 
local. 

— Cine? 

— Cineva care să-ţi vorbească despre comerţul cu 
arme. 

— Adevărat? am întrebat interesat. Cine este 
respectivul? 

— Nu ştiu precis. Trebuie să mergem în camera 1112 şi 
să stăm de vorbă cu un anume domn Mohammed. Acesta 
nu este numele lui adevărat, pe care el preferă să nu-l 
cunoaştem. Mi s-a spus că ne va fi de folos. 

Litsi a zâmbit. 

— De fapt, nu eu l-am găsit. Dar am întrebat pe cineva 
în Franţa care, în mod normal, trebuie să ştie... care ar 
putea să-mi spună ce se petrece în lumea armelor. Aşa a 
apărut domnul Mohammed. Fii mulţumit cu asta. 

— O.K. 

— Numele tău este domnul Smith, iar al meu domnul 
Jones, a spus el. 

— Sunt de-o originalitate uluitoare. 

Hotelul Marylebone Plaza se afla cam la trei mile de 
Eaton Square şi într-o lume complet diferită din punct de 
vedere economic. Cinstit vorbind, Marylebone Plaza era un 
hotel mizer, un fel de hardughie fără nici o personalitate, 
unde trăgeau peste noapte călători săraci, un adăpost 
pentru cei anonimi. Trecusem destul de des pe lângă el, dar 
niciodată nu-i călcasem pragul şi era limpede că nici Litsi. 
Ne-am croit drum printr-un hol imens, pestriţ si cenuşiu si 
am luat liftul pentru etajul XI. 

Sus, coridoarele erau înguste, dar mochetate şi 
luminate cu economie. Ne-am chiorât la numerele de pe 
uşi, am găsit 1112 şi am bătut. 

Ne-a deschis un bărbat smead la faţă îmbrăcat într-un 
costum elegant, cămaşă albă, butoni de aur şi cu o expresie 
impasibilă pe chip. 

— Domnul Jones şi domnul Smith, a spus Litsi. 

Omul a deschis uşa mai mult şi ne-a făcut semn să 
intrăm. Înăuntru am găsit un bărbat similar îmbrăcat, afară 
doar că acesta avea în plus un inel masiv de aur, cu patru 
diamante într-o montură de formă pătrată. 

— Mohamed, s-a prezentat el întinzându-ne mâna cu 
inel ca să i-o strângem. 

A făcut semn peste umerii noştri către prietenul său 
care a ieşit afară închizând uşa în urma lui. 

Mohammed, care cred că se plasa undeva între vârsta 
mea şi a lui Litsi, avea părul de culoarea corbului, ochii 
negri, pielea măslinie şi o mustață bogată, neagră. 
Opulenţa inelului îşi avea corespondent în servieta de piele 
ce zăcea pe pat şi în ceasul care apărea ca un colan de aur 
masiv la încheietura mâinii. 

Era binedispus şi şi-a cerut scuze că ne-a fixat 
întâlnirea într-un loc „unde nimeni nu ne cunoaşte pe 
niciunul din noi”. 

— Mă ocup de comerţul cu arme, cu acte în regulă, ne- 

a asigurat el. Am să vă lămuresc tot ceea ce doriţi să aflaţi, 
cu condiţia să nu spuneţi de la cine ştiţi. 

S-a scuzat din nou pentru faptul că în cameră nu se 
găsea decât un singur scaun şi i l-a oferit lui Litsi. Eu m-am 
cocoţat pe o masă şi Mohammed s-a aşezat pe pat. La 
fereastră erau perdele roşiatice, pe duşumea un covor 
maroniu cu model, iar pe pat o cuvertură de bumbac, în 
dungi; totul părea curat şi în stare bună. 

— Eu trebuie să plec peste o oră, a spus Mohammed 
consultându-şi ceasul de aur. Vă interesează pistoalele de 
plastic. Vă rog, daţi-i drumul. 

— A-ă... s-a bâlbâit Litsi. 

— Cine le fabrică? l-am întrebat eu. 

Mohammed şi-a îndreptat ochii negri în direcţia mea. 

— Cele mai cunoscute, a răspuns el fără înconjur, sunt 
făcute de firma Glock din Austria. Glock 17. Şi-a tras fără 
grabă servieta spre el şi a deschis-o. V-am adus unul ca să-l 
vedeţi. 

Engleza sa cultivată avea un accent pe care nu-l 
puteam identifica. Intr-o anume măsură, arab, cred. 
Categoric mediteranean, italian nu, poate francez. 

— Glock 17 este făcut mai mult din material plastic, 
dar are şi părţi de metal, a continuat el. În viitor, arme de 
acest fel pot fi fabricate întru totul din plastic. Nu este decât 
o problemă de a găsi formula potrivită pentru material. 

A scos din servietă o cutie neagră, pătrată. 

— Am acte în regulă ca să posed acest pistol, a 
precizat el. În ciuda condiţiilor în care are loc întâlnirea 
noastră, eu sunt un comerciant care mă bucur de o bună 
reputaţie. 

L-am asigurat că nici n-am crezut altfel. 

_ A dat din cap mulţumit şi a ridicat capacul cutiei. 
lnăuntru se aflau în lăcaşe anume făcute pentru ele un 
pistol negru, ca o jucărie, o lamă pentru cartuşe, 
optsprezece gloanţe aurii, aranjate ordonat pe trei şiruri a 

câte şase, cu capetele plate în sus, iar vârfurile nu se 
vedeau. 

Mohammed a scos pistolul din cutie. 

— Pistolul acesta are multe avantaje, a spus el. Este 
uşor, este mai ieftin şi se confecţionează mult mai simplu 
decât orice pistol din metal. De asemenea, are o precizie 
mult mai mare. 

A lăsat informaţiile să ni se sedimenteze în creier, ca 
un adevărat negustor. 

— Se demontează. Ne-a demonstrat-o scoțând printr-o 
pocnitură toată partea de sus şi dând la iveală o ţeavă 
metalică. Acesta este tamburul. L-a scos. Mai este şi un ax 
metalic. Şi gloanţele sunt tot din metal. Patul şi lama pentru 
cartuşe sunt din plastic. Piesele se montează la loc cu mare 
uşurinţă. A reasamblat pistolul rapid fixând şi partea de sus 
la locul ei tot printr-o pocnitură. După cum vedeţi este 
extrem de uşor. In încărcător intră nouă gloanţe. Oamenii 
care folosesc acest pistol, inclusiv unele forţe ale poliţiei, îl 
găsesc mult mai avantajos şi consideră că în curând va 
înlocui tipul clasic. 

— În America n-au încercat să-l interzică? a întrebat 
Litsi. 

— Ba da. Mohammed a înălţat din umeri. 
Amendamentul 4194 la Legea 18, prin care se interzice 
importul, confecţionarea şi vânzarea de orice fel de arme 
fabricate după 1 ianuarie 1986. Asta pentru că plasticul nu 
poate fi detectat de aparatura cu raze X. Se tem că aceste 
arme vor fi introduse în aeroporturi şi în clădiri 
guvernamentale de către terorişti. 

— Şi n-au s-o facă? am întrebat eu. 

— Probabil că da. A înălţat din umeri. Aproximativ două 
milioane de cetăţeni particulari din America posedă arme, a 
spus el. Ei sunt convinşi că au tot dreptul să poarte arme. 
Acest pistol Glock aparţine viitorului. Ca o consecinţă, cred 
că va lua amploare fabricarea detectorilor de arme din 

plastic... şi, pesemne că se vor interzice în avioane orice 
bagaje de mână, exceptând poşetele doamnelor şi 
servietele diplomat, ce pot fi cercetate manual. Şi-a mutat 
privirile de la mine spre Litsi. Terorismul este problema care 
vă interesează? 

— Nu, a răspuns Litsi. Nu direct. 

Mohammed a părut uşurat. 

— Pistolul ăsta n-a fost inventat ca o armă teroristă, a 
spus el. Serios, este un pistol bun, mult mai bun din toate 
punctele de vedere. 

— Ne dăm seama de asta, i-am spus. Cât este de 
profitabil? 

— Pentru cine? 

— Pentru cel care îl fabrică. 

— A! Şi-a dres vocea. A reflectat. Costă puţin ca să-l 
faci şi, ca atare, este mai ieftin decât pistoalele din metal. 
Diferenţa de profit poate să nu fie foarte mare, în general, 
dar beneficiul brut, bineînţeles, depinde de numărul de 
articole vândute. A zâmbit bonom. Se estimează că 
majoritatea celor două milioane de oameni care deja 
posedă arme în America, de exemplu, vor dori să treacă la 
noul produs. Ştiţi cum este: ceea ce este nou este 
considerat mai bun, se bucură de un prestigiu mai mare şi 
aşa mai departe. De asemenea, şi forţele de poliţie ar vrea 
să-l aibă în dotare. Lăsându-i pe americani la o parte, în 
lume este o cerere mare de arme - ştiţi, americanii 
particulari le posedă mai mult din considerente istorice sau 
pentru sport, din pură fantezie, pentru sentimentul de 
putere personală şi nu pentru că ar vrea să omoare oameni 
cu ele - dar în multe, foarte multe locuri, țelul cumpărării lor 
este uciderea. Omor, securitate şi apărare. Piaţa este larg 
deschisă pentru noile pistoale care, într-adevăr, sunt bune, 
ieftine, demne de încredere. Măcar pentru o vreme, până 
ce cererea este satisfăcută, fabricanţii pot să strângă rapid 
sume mari de bani pe căi cinstite. 

Eu şi Litsi îl ascultam cu atenţie. 

— Ce este cu banii obţinuţi pe căi necinstite? l-am 
întrebat. 

A făcut o pauză foarte scurtă. 

— Depinde la cine vă referiţi. 

— Discutăm încă tot despre fabricanți, i-am spus. 

— A! O corporație? 

— O societate particulară, cu un singur om la 
conducere. 

— Un asemenea bărbat îşi poate tipări propriile 
milioane. 

— Cât anume? l-am întrebat. 

— Cel mai uşor mod este să-şi îmbarce produsul pe 
două nave, a spus el demontând din nou pistolul din plastic 
în componentele sale. Să zicem că toate aceste piese le 
împachetaţi într-o cutie ca aceasta, omiţând doar ţeava. O 
țeavă, să presupunem, făcută dintr-un material plastic 
special, care nu se topeşte şi nu se deformează din cauza 
căldurii rezultate din frecarea glonţului care trece prin ea. 

S-a uitat la noi ca să vadă dacă apreciem nişte 
chestiuni atât de simple şi, părând mulţumit de constatări, 
a continuat: 

— Fabricantul exportă ţevile separat. Aceasta, îşi zice 
el, este o măsură de precauţie pentru cazul în care 
încărcătura este deviată pe drum - deviată fiind un 
eufemism pentru furată - şi atunci bunurile nu vor avea nici 
o valoare. Numai când ambele transporturi ajung în 
siguranţă la destinaţie, pistolul poate fi asamblat. Corect? 

— Corect, am răspuns amândoi. 

— Fabricantul îşi pune toate hârtiile la punct. Fiecare 
transport expediat este însoţit de chitanţele de plată a 
taxelor vamale, fiecare transport conţine exact ceea ce 
este trecut în chitante, totul este legal. Pasul următor se 
face în funcţie de cât de urgent vrea clientul armele. 

— Cum adică? a întrebat Litsi. 

— Să presupunem, a răspuns Mohammed, savurându- 
şi spusele, că este vorba despre un client care are nevoie 
stringentă de arme. Fabricantul îi trimite pistoalele fără 
ţevi. Clientul plăteşte conform înţelegerii. Numai după 
aceea fabricantul trimite ţevile. Înţelegeţi? 

Amândoi am dat din cap. 

— Fabricantul îi spune clientului că trebuie să 
plătească facturile societăţii care le-a fabricat, dar, în afară 
de ele, mai are de plătit o sumă într-un alt cont de bancă - 
al cărui număr şi ţară i-au fost transmise - şi când această 
sumă se află în siguranţă în posesia fabricantului, şi numai 
de el ştiută, abia atunci îi va trimite şi ţevile. 

— Simplu, am remarcat eu. 

— Bineînţeles. Este un procedeu foarte răspândit. 
Asemenea lucruri se practică în toată lumea. 

— Şperţuri, am spus eu. 

— Cu siguranţă. In multe ţări sistemul este unanim 
acceptat. Comerţul nu poate merge înainte fără el. Un mic 
comision ici-colo... A înălţat din umeri. Fabricantul 
dumneavoastră care produce arme din plastic şi la un preţ 
ieftin poate trece un profit adecvat în registrele societăţii şi 
să bage în buzunarul său o avere care nu apare nicăieri în 
scripte. 

A reasamblat pistolul cu dexteritate şi mi l-a întins. 

— Pipăiţi-l, a spus el. Un pistol numai din plastic va fi 
mult mai uşor chiar şi decât acesta. 

Am luat arma cercetându-i suprafaţa neagră, mată, de 
o formă adaptată scopului, buza metalică a ţevii ieşind la 
iveală la una din extremităţi. În mod cert, era teribil de uşor 
de mânuit, chiar dacă avea unele părţi metalice. 
Confecţionat tot numai din plastic va arăta ca o jucărie 
pentru copii. 

Străbătut de un fior i l-am dat lui Litsi. Era pentru a 
doua oară în patru zile când fusesem instruit cum să 
mânuiesc armele şi, deşi folosisem una mai demult, nu 

eram un bun trăgător şi, probabil, că n-am să ajung 
niciodată să practic acest sport. Litsi a cântărit căzut pe 
gânduri pistolul pe care-i avea în palmă, apoi i l-a înapoiat 
proprietarului. 

— Discutăm despre un fabricant anume? a întrebat 
Mohammed. 

— Despre unul care doreşte să obţină licenţa de a 
fabrica şi exporta arme din plastic, dar care până acum n-a 
fost în negoţul cu arme, am răspuns eu. 

Şi-a înălţat sprâncenele. 

— În Franţa? 

— Da, a spus Litsi, fără a fi câtuşi de puţin surprins şi 
mi-am dat seama că Mohammed trebuie să fi ştiut că 
cererea îi fusese adresată prin canale franceze, chiar dacă 
nu el fusese cel care vorbise cu Litsi la telefon. 

Mohammed şi-a ţuguiat buzele sub mustaţa-i imensă. 

— Ca să obţină licenţa, persoana dumneavoastră 
trebuie să fie de o condiţie deosebit de bună. Ştiţi, aceste 
licenţe nu se împrăştie aşa peste tot ca nişte confetti, el 
trebuie, cu siguranţă, să aibă posibilitatea de a le fabrica, 
deci, în primul rând, să aibă fabrica. De asemenea, şi 
prototipul şi, probabil, nişte comenzi, dar mai presus de 
toate trebuie să se bucure de o reputaţie bună. 

— Ne-aţi fost de mare folos, a spus Litsi. 

Mohammed radia de încântare. 

— Cum obişnuieşte un fabricant să-şi vândă armele? 
Prin intermediul reclamei? l-am întrebat. 

— Cu siguranţă. Reclame în revistele de comerţ şi de 
arme din toată lumea. Poate, de asemenea, să angajeze un 
agent, aşa cum sunt eu. A zâmbit. Eu lucrez contra unui 
comision. Sunt foarte bine cunoscut. Oamenii care vor să 
cumpere arme vin la mine şi mă întreabă: „Ce ar fi mai 
potrivit pentru noi? Cât costă? Cât de repede le putem 
primi?” Şi-a răsfirat palmele. Eu sunt un intermediar. Noi 
suntem indispensabili. S-a uitat la ceas. Mai doriţi şi 

altceva? 

Întrebarea mi-a venit pe buze spontan: 

— Dacă cineva ar vrea să aibă un Colt cu săgeată, aţi 
putea să-i faceţi rost? 

— Este ieşit din uz, a răspuns el prompt. Au fost făcute 
în Anglia de Accles şi Shelvoke, în Birmingham. La acelea 
vă referiţi? Calibrul 405, probabil? 

— Cred că da, am spus. Nu ştiu. 

— Eu nu mă ocup cu asemenea arme... Sunt prea 
speciale. N-ar merita să mă plătiţi ca să vă găsesc unul. 
Sunt o mulţime peste tot, toate ieşite din uz. Aş întreba 
veterinari mai în vârstă, ei, probabil, ar fi interesaţi să 
vândă. Bineînţeles, aveţi nevoie de permis ca să intraţi în 
posesia unuia. A făcut o pauză. Ca să fiu cinstit, domnilor, 
găsesc că este foarte profitabil să am de-a face cu clienţi 
pentru care permisele nu constituie o problemă. 

— Este cineva, l-am întrebat, şi vă rog să nu mi-o luaţi 
ca pe o insultă, dar există cineva căruia aţi refuza să-i 
vindeţi arme? 

N-a luat-o ca o ofensă. A spus: 

— Numai dacă cred că respectivii nu pot sau nu vor să 
plătească. Din considerente morale, nu. Nu-i întreb ce fac 
cu ele. Dacă mi-ar păsa ce fac cu ele, ar însemna că mi-am 
greşit meseria. Vând băutura, nu-mi frământ creierii cu „la 
ce foloseşte?”. 

Se pare că atât eu cât şi Litsi epuizaserăm întrebările. 
Mohammed a pus pistolul la locul lui în cutie, aşezându-l cu 
grijă deasupra gloanţelor. A coborât capacul şi a băgat 
cutia în servietă. 

— Să nu uitaţi, a spus el cu zâmbetul încă pe chip, că şi 
atacul şi apărarea sunt vechi de când lumea şi pământul. În 
vremurile de demult eu aş fi vândut vârfuri de suliță din 
cremene bine ascuţite. 

— Domnule Mohammed, vă mulţumim foarte mult, i- 
am spus. 

A dat din cap îndatoritor, Litsi s-a ridicat în picioare şi a 
strâns din nou mâna cu inel cu diamante, aşa cum am făcut 
şi eu. Mohammed ne-a spus că, dacă-l vom vedea pe 
prietenul său pierzându-şi vremea pe coridor, să nu ne 
facem griji şi să nu-i vorbim, pentru că el se va întoarce în 
cameră imediat ce noi vom fi dispărut. 

Nu i-am dat nici o atenţie prietenului său care aştepta 
la lift şi am coborât la parter fără incidente. Nici unul din noi 
n-am scos o vorbă până nu ne-am văzut într-un taxi, în 
drum spre Eaton Square. 

— El îşi aducea justificări lui însuşi, a spus Litsi. 

— Toată lumea o face. Este mai sănătos. 

Şi-a întors capul spre mine. 

— Ce vrei să spui? 

— Alternativa este disperarea ce ţi-o produce 
vinovăția. Într-un cuvânt auto justificarea poate fi o iluzie, 
dar te opreşte de la sinucidere. 

— Tu ai putea să-ţi autojustifici chiar şi sinuciderea. 

l-am zâmbit privindu-l din profil. 

— Şi tu la fel. 

— Nanterre, a spus el, simte o atracţie deosebită către 
cremenele ascuţite. 

— Mda. Cremene uşoare, ieftine, ascuţite-brici. 

— Care să poarte marca de Brescou. 

— Mi-l şi imaginez pe Roland dând mâna ca să 
pecetluiască târgul cu Mohammed. 

Litsi a râs. 

— Trebuie să-l salvăm să nu ajungă la justificări. 

— Cum ai dat de Mohammed? l-am întrebat. 

— Unul din avantajele de a fi prinţ, a spus Litsi, este şi 
acela că, dacă întrebi, rareori eşti refuzat. Altul este că ai 
prilejul să cunoşti o mulţime de oameni care ocupă poziţii 
importante şi pot să-ţi fie folositori. Eu, pur şi simplu, am 
pus câteva rotiţe în mişcare, la fel cum ai făcut tu ieri cu 
lordul Vaughnley. A urmat o pauză. De ce un om pe care l- 

ai înfrânt este atât de dornic să-ţi fie pe plac? 

— Ei bine... când l-am învins, l-am şi salvat. Maynard 
Allardeck a fost pe punctul de a-i prelua ziarul în mod legal, 
dar prin mijloace categoric ticăloase, iar eu i-am oferit 
posibilitatea de a-l opri definitiv oferindu-i o copie a acelui 
film. 

— Înţeleg, a spus Litsi ironic, că el îţi este dator o 
favoare sau două. 

— De asemenea, am continuat eu, băiatul care a 
pierdut la pariuri jumătate din moştenire, urmând sfaturile 
lui Maynard a fost Hugh Vaughnley, fiul lordului Vaughnley. 
Sub ameninţarea că va face public filmul, lordul Vaughnley 
l-a constrâns pe Maynard să dea înapoi partea de moştenire 
ce şi-o însuşise. De fapt, moştenirea nu era altceva decât 
acţiuni la ziarul The Towncrier. 

— Un fel de şantaj poetic. A fost ideea ta? 

— Ei bine... oarecum. 

A chicotit. 

— Presupun că ar trebui să nu fiu de acord. Cu 
siguranţă a fost ceva împotriva legii. 

— Legea nu face întotdeauna dreptate. De cele mai 
multe ori victimele pierd. Adeseori legea poate doar să 
pedepsească, dar nu corectează lucrurile. 

— lar tu crezi că a îndrepta relele pricinuite victimelor 
este mai important decât orice altceva. 

— Acolo unde este posibil este prioritatea numărul 
unu. 

— Şi ai încălca legea pentru asta? 

— Acum este noapte şi prea târziu ca să despicăm firul 
în patru, i-am spus. Şi, de fapt, iată că am ajuns în Eaton 
Square. 

Am urcat în salon şi, cum prinţesa şi Beatrice plecaseră 
la culcare, am băut un brandy ca să ne relaxăm. Imi plăcea 
din ce în ce mai mult Litsi ca persoană, dar aş fi dorit să 
stea permanent în cealaltă emisferă a pământului; şi, 

uitându-mă la el şi la mine, mă întrebam dacă nu cumva 
gândea şi el acelaşi lucru. 

— Ce faci mâine? m-a întrebat. 

— Am curse la Bradbury. 

— Unde-i asta? 

— La jumătatea drumului spre Devon. 

— Nu ştiu de unde ai atâta energie. A căscat. Am 
petrecut o după-amiază plimbându-mă în jurul hipodromului 
Ascot şi trebuie să recunosc că am fost mort de obosit. 

Şi-a băut paharul de brandy şi ceva mai târziu am scos 
din priză telefonul care înregistra convorbirile şi l-am dus la 
demisol. Apoi am urcat la parter şi ne-am oprit o clipă în 
faţa camerei lui Litsi. 

— Noapte bună, am spus. 

— Noapte bună. 

A ezitat, apoi mi-a întins mâna. l-am strâns-o. 

— Un obicei atât de stupid, a spus el ironic, dar ce poţi 
face? 

A schiţat o fluturare a mâinii şi a intrat în camera sa, 
iar eu mi-am continuat drumul pe scări, să văd dacă voi mai 
dormi în camera de bambus şi, se pare că şansele erau de 
partea mea. 

M-am lungit peste cuvertură, pentru o oră sau două, 
după care am coborât şi m-am dus să iau maşina ca s-o 
aduc pe Danielle. 

În timp ce mergeam încet pe aleea întunecoasă şi 
pustie mă gândeam că aceasta, într-adevăr, ar fi un loc 
ideal pentru o ambuscadă. 

CAPITOLUL 12 


Aleea era o fundătură pietruită, lungă cam de o sută de 
iarzi, şi lată de vreo şase picioare, fiind însă ceva mai largă 
la unul din capete, unde maşinile puteau întoarce în voie. 
De o parte şi de alta, era străjuită de spatele unor clădiri 
înalte, care o închideau asemeni unui canion. La parterul 
clădirilor se înşirau uşile garajelor, dar, spre deosebire de 
alte zone, în care actualele garaje fuseseră cândva grajduri 
ce adăposteau caleşti şi cai, locul numindu-se chiar 
Falmouth Mewsł, aici nu exista nici o intrare pentru locatari. 

În timpul zilei garajele erau pline de viaţă şi într-o 
forfotă continuă, mai cu seamă că multe dintre ele erau 
deţinute de o firmă ce se ocupa cu repararea maşinilor 
pentru cei din cartier. Noaptea, când toţi mergeau acasă, 
aleea străjuită de uşi mari, ferecate, era pustie şi 
întunecoasă, fiind luminată doar de la ferestrele locuinţelor 
de deasupra. 

Garajul în care Thomas ţinea Rolls-ul se afla pe la 
jumătatea aleii. Dincolo de el, era un garaj care aparţinea 
mecanicilor auto pe care Thomas îi convinsese să-l 
închirieze temporar prinţesei pentru maşina Danielle-ei (pe 
care Thomas o adusese de la reparat). Eu îmi parcam 
Mercedes-ul afară, în faţa uşii garajului Danielle-ei. Ici-colo 
mai erau alte câteva maşini parcate similar. Pentru o 
familie care avea două maşini, una, de obicei, se afla în 

garaj, iar cealaltă era parcată afară, în faţa intrării. 

Aceste maşini parcate afară ofereau o mulţime de 
locuri în care se putea ascunde cineva. 

Ar trebui să am cu mine o lanternă, mi-am zis în sinea 
mea. Mâine o să-mi cumpăr una. Garajele puteau adăposti 
tot felul de monştri... iar Beatrice ştia ora la care plecam în 
fiecare noapte la Chiswick. 

Mergeam pe mijlocul aleii simțind cum inima îmi bate 
să-mi sară din piept, deşi cu o noapte înainte trecusem pe 
aici fără nici o palpitaţie. Imaginaţia îmi face feste, mi-am 
zis cu o grimasă. Nu s-a auzit nici un foşnet prin tufişuri, nu 
s-a năpustit nimeni asupra mea, nu stătea nici un tigru ia 
pândă în aşteptarea căprioarei. 

Maşina părea exact cum o lăsasem, dar am verificat 
circuitul electric sub capotă şi sub tabloul de bord înainte 
de a răsuci cheia în contact. Am controlat să nu fie vreo 
scurgere de ulei pe sub motor, pneurile să fie tari, iar frâna 
am verificat-o printr-o apăsare bruscă înainte de a ieşi din 
alee. 

Mulţumit, am şofat fără nici o problemă spre Chiswick 
şi am luat-o pe Danielle de la studio la ora două. Ea era 
obosită după o zi lungă de lucru şi a vorbit puţin, spunându- 
mi doar că şi-au petrecut toată seara cu o poveste despre 
case de zăpadă şi gheaţă, pe care ea, personal, le 
considera o pierdere de timp. 

— Ce case de zăpadă şi gheaţă? am întrebat-o mai 
mult ca să vorbesc cu ea, decât că aş fi vrut să aflu. 

— Sculpturi pentru un concurs. Câţiva din băieţi s-au 
dus acolo şi au filmat expoziţia. Un fel de castele de nisip, 
atâta doar că erau făcute din zăpadă şi gheaţă. Unele din 
ele păreau destul de drăguţe şi aveau chiar lumini în 
interior. Reporterii care s-au dus acolo au spus că au avut 
senzaţia că ar fi filmat un iglu. Presupun că toată povestea 
a fost nostimă, dar, în rest, am avut penurie de ştiri. 

A căscat şi n-a mai spus nimic. În scurtă vreme am 

ajuns la garaje. Noaptea întotdeauna drumul îl făceam într- 
un timp scurt, pentru că nu era trafic. 

— N-o să poţi să vii mereu să mă tot iei, a spus ea 
când dădeam colţul în Eaton Square. 

— Imi face plăcere. 

— Litsi mi-a spus că omul cu mască a fost Henri 
Nanterre. A străbătut-o un fior. Nu ştiu dacă este mai bine 
sau mai rău. În orice caz, acum nu mai lucrez în nopţile de 
vineri şi nici sâmbetele şi duminicile, bineînţeles. Aşa că 
vineri noaptea poţi să dormi. 

Am intrat în casă folosind noile chei şi în faţa camerei 
ei ne-am spus noapte bună. In casa aceasta nu dormisem 
niciodată în acelaşi pat, aşa că nu erau multe amintiri sau 
regrete care să-mi frământe mintea, dar, în timp ce urcam 
scările, am simţit o dorinţă fierbinte ca ea să vină cu mine; 
şi, totuşi, nu avea rost ca să i-o sugerez pentru că sărutul ei 
de noapte bună fusese doar o stratagemă de apărare, nu o 
promisiune şi din nou nu dusese nicăieri. 

Dă-i timp... Timpul era o stare de nelinişte care durea, 
fără a se întrevedea vreo certitudine în perspectivă. 


* 
XX 


În salonul de dimineaţă, care se află vis ă vis de 
apartamentul lui Litsi, te aşteptau micul dejun, ziarele şi o 
căldură îmbietoare. Joi dimineaţa, în jurul orei nouă, mă 
aflam acolo bându-mi sucul de portocale şi verificând 
numele cailor ce alergau în ziua aceea la Bradbury, când s- 
a auzit vocea lui Dawson în interfon spunându-mi că eram 
căutat la telefon de domnul Harlow. 

Am ridicat receptorul cu teamă. 

— Wykeham? 

— O, Kit. Ascultă, m-am gândit că este mai bine să 
vorbesc cu tine, dar n-o alarma pe prinţesă. Noaptea 

trecută un hoţ ne-a dat târcoale. 

— Caii sunt în ordine? Kinley? 

— Da, da. Nu s-a întâmplat nimic. Omul cu câinele a 
spus că acesta a fost neliniştit, ca şi cum cineva s-ar fi 
plimbat prin preajmă. A zis că mai bine de o jumătate de 
oră câinele a tot scheunat şi a fost numai ochi şi urechi. Au 
făcut turul grajdurilor de două ori, n-au văzut pe nimeni, şi, 
după o vreme, câinele s-a potolit. Aşa că... tu ce crezi? 

— Cred că ai făcut o treabă grozavă că ai adus câinele. 

— Da... sunt foarte îngrijorat. 

— Pe la ce oră a fost asta? 

— Cam pe la miezul nopţii. Bineînţeles, eu mă 
culcasem şi omul de pază nu m-a trezit de vreme ce nu s-a 
întâmplat nimic. Nu s-a văzut nici un semn că ar fi fost 
cineva acolo. 

— Continuă cu patrulele, i-am spus, şi ai grijă să nu ţi-l 
mai trimită pe omul care a dormit în grajdul cu fân. 

— Nu. Le-am cerut să nu-l mai văd pe aici. După acea 
primă noapte au fost cu toţii foarte atenţi. 

Am discutat despre cei doi cai ce vor alerga la 
Bradbury, nici unul din ei nu era al prinţesei. Uneori el 
trimitea caii cei mai înceţi la Bradbury fiind convins că, 
dacă nu câştigau acolo, n-aveau să câştige nicăieri, dar, de 
cele mai multe ori, evita acest hipodrom. Era un hipodrom 
mic, de ţară, cu un circuit plat, ceva mai mare de o milă, 
uşor de călărit dacă mergeai pe coardă. 

— Să faci o cursă frumoasă cu Melisande. 

— Da, Wykeham, i-am răspuns. Melisande fusese pe 
vremea când eu încă nu eram jocheul lui. Vrei să spui 
Pinkeye? 

— Ei bine... sigur că da... Şi-a dres vocea. Cât mai stai 
în Eaton Square? 

— Nu ştiu. Totuşi, am să-ţi spun când plec. 

Am închis şi am pus o felie de pâine, care reprezenta 
toată masa mea de dimineaţă, în aparatul de prăjit şi m-am 

gândit la cei care au dat târcoale pe la grajduri. 

A intrat Litsi şi şi-a turnat puţină cafea. 

— Cred că aş putea să merg astăzi la curse, a spus el 
amator de conversaţie, în timp ce-şi umplea un bol cu 
muesli! şi smântână. 

— La Bradbury? am întrebat eu mirat. Nu seamănă cu 
Ascot-ul. Este cel mai pricăjit dintre hipodromuri. Este lipsit 
de confort. 

— Adică nu vrei să mă iei? 

— Ba da. Dar te-am prevenit. 

S-a aşezat la masă şi m-a privit cum mâncam pâinea 
fără unt sau gem. 

— Dieta ta este îngrozitoare. 

— M-am obişnuit cu ea. 

M-a urmărit cum înghiţeam o pilulă sorbind din cafea. 

— Ce sunt acelea? m-a întrebat. 

— Vitamine. 

A clătinat din cap resemnat cufundându-se în hrana-i 
bogată în calorii. A intrat Danielle îmbrăcată într-un pulover 
alb, lălâu, arătând proaspătă şi cu străluciri în priviri. 

— Bună, a spus ea fără să se adreseze vreunuia din noi 
în mod special. Mă întrebam dacă sunteţi aici. Ce faceţi 
astăzi? 

— Mergem la curse, a spus Litsi. 

— Şi tu? Şi-a întors privirea spre el surprinsă. Mergi cu 
Kit? 

— Bineînţeles cu Kit. 

— O! Atunci... ă-ă... pot veni şi eu? 

Şi-a plimbat privirea de la unul la celălalt văzând fără 
doar şi poate bucurie pe ambele chipuri. 

— Într-o jumătate de oră să fii gata, am spus eu 
zâmbind. 

— Nimic mai simplu. 

Aşa că toţi trei am plecat la cursele din Bradbury, 


1 Mâncare din fulgi de ovăz, fructe uscate, nuci, miere, etc. (engl.). 

luându-ne rămas bun în hol de la prinţesă care venise să 
pună la punct unele treburi de secretariat cu doamna 
Jenkins şi, de asemenea, de la Beatrice, care coborâse din 
pură curiozitate. Beatrice şi-a pironit privirea-i tăioasă 
asupra mea: 

— Te întorci? m-a întrebat. 

— Da, se întoarce, a răspuns prinţesa blând. Şi mâine o 
să mergem cu toţii la Sandown, unde-mi aleargă doi cai, 
aşa că va fi nostim, nu? 

Beatrice a privit descumpănită de la unul la celălalt şi, 
profitând de acel moment de incertitudine, eu, Litsi şi 
Danielle am şters-o. 

Când am ajuns la Bradbury am văzut că hipodromul 
era în cursul unor transformări ambiţioase. Peste tot 
fuseseră puse afişe prin care se cereau scuze pentru 
inconvenientele create de grămezile de materiale şi altele 
ustensile ale constructorilor. Din zona peluzei se profila 
printre schele o nouă tribună centrală şi mai tot etajul 
superior al tribunei oficialilor fusese transformat într-o sală 
cu ferestre mari, cu mese, scaune, aperitive şi băuturi 
răcoritoare. Acolo mai făcuseră şi o galerie din care se 
puteau vedea caii cum sunt plimbaţi în padocul de 
prezentare. 

Pe o masă din faţa camerei de cântărire se afla o mică 
machetă, care arăta cum va fi totul când lucrările vor fi 
gata, iar directorul executiv se plimba încoace şi-ncolo 
primind felicitări cu zâmbete pline de-ncântare. 

Litsi şi Danielle au plecat într-o stare de beatitudine să- 
şi cumpere un sandvici şi ceva de băut de la vechiul bar 
încă nerenovat, iar eu, în timp ce-mi puneam pantalonii şi 
încălţările, încercam să nu mă gândesc prea mult la ei. Am 
îmbrăcat o flanelă de corp subţire şi secundul meu mi-a 
aranjat eşarfa albă la gât. După aceea, mi-am pus brâul 
care-mi proteja coloana şi rinichii, peste care am îmbrăcat 
cazaca din prima cursă a zilei. Am verificat totul: toca, 

ochelarii, cravaşa, bucata de pânză cu numărul calului, 
teltiile şi şaua; m-am cântărit, i-am dat cele necesare lui 
Dusty ca să înşeueze calul, mi-am pus un hanorac pentru 
că era rece şi am ieşit afară. 

Nu mi-ar fi displăcut ca, măcar o dată, să am şi eu o zi 
când să pot merge la curse cu Danielle, să stau în tribună 
ca oricare altul. Să mănânc un sandvici, să beau ceva, să 
pun un pariu. În timp ce mă îndreptam spre pistă i-am 
văzut pe amândoi zâmbind şi făcându-mi semne cu mâna, 
le-am răspuns la rândul meu dorind să fiu şi eu acolo lângă 
ei, în tribună. 

Calul pe care l-am călărit a câştigat cursa, ceea ce 
avea să-l surprindă şi să-i facă plăcere lui Wykeham, dar nu 
va compensa eşecul lui Col din ziua anterioară. 

In afară de cei doi cai ai lui Wykeham fusesem anunţat 
în program pentru încă trei. Am călărit unul din ei fără nici 
un rezultat în cursa a doua şi am pus cazaca în dungi, roşu 
cu albastru, a lui Pinkeye pentru cea de a treia cursă, peste 
care am îmbrăcat hanoracul şi m-am îndreptat spre padocul 
de prezentare ca să stau de vorbă cu proprietarul cel mai 
cârcotaş şi cu cele mai multe ifose al lui Wykeham. 

N-am apucat să ajung la padocul de prezentare. S-a 
auzit un țipăt sus de tot şi o voce care a strigat „ajutor” şi, 
la fel ca toţi ceilalţi, mi-am întors capul să văd ce se 
întâmplă. 

Sus, la balconul de la tribuna oficialilor, stătea agăţat 
un bărbat într-o singură mână. Un bărbat înalt, îmbrăcat în 
pardesiu de culoare închisă. 

Litsi. 

Îngrozit până-n străfundurile sufletului, l-am privit cum 
s-a răsucit până a izbutit să se prindă cu ambele mâini de 
marginea balconului dar era prea lung şi prea greu ca să se 
tragă în sus iar sub el îl aştepta un picaj direct pe tarmacul 
dur, de la o înălţime de 50 de picioare. 

Am zburat până acolo, mi-am scos hanoracul şi l-am 

aşternut exact pe locul deasupra căruia atârna Litsi. 

— Scoateţi-vă haina, i-am spus celui mai apropiat 
bărbat de lângă mine. Puneţi-o jos. 

— Cineva trebuie să urce să-i ajute, a spus el. Cineva 
se va duce. 

— Scoateţi-vă haina. M-am întors spre o femeie. 
Scoateţi-vă haina! Puneţi-o jos! Repede, repede, puneţi 
hainele jos! 

S-a uitat la mine perplexă. Purta o haină de blană, 
lungă, scumpă. Şi-a scos-o, a aruncat-o peste hanoracul 
meu şi a spus cu vehemenţă bărbatului de lângă ea: 

— Scoateţi-vă haina! 

Doamne Dumnezeule, Litsi, ţine-te bine, încă puţin, m- 
am rugat în gând. 

Mai strigau şi alţi oameni spre el: „ţine-te, ţine-te!” S- 
au auzit şi unul sau două ţipete prosteşti şi aveam impresia 
că este mult zgomot deşi foarte mulţi tăceau. 

Un băieţel cu ochi imenşi şi-a descheiat micul său 
hanorac albastru, şi-a smuls şi flanelaşul multicolor şi le-a 
aruncat peste grămada care creştea, după care a început 
să alerge prin mulţime doar în tricoul de bumbac, viu 
colorat, şi să strige atât cât putea cu glasul său de copil: 
„Repede, repede, Scoateţi-vă hainele!” 

Iniţiativa a dat rezultate. Hainele veneau cu zecile, 
date din mână în mână, erau aruncate claie peste grămadă, 
ca să formeze o saltea care începuse să se întindă pe o rază 
destul de mare, suficientă ca să-i cuprindă trupul dacă 
venea în picaj, dar ar fi trebuit să fie mai groasă, şi mai 
groasă. 

Incă nu ajunsese nimeni la balcon, la Litsi, n-a apărut 
nici un braţ puternic care să-l prindă şi să-l tragă în sus. 

Hainele zburau ca frunzele. Cuvintele: „Scoateţi-vă 
haina, Scoateţi-vă haina... repede... repede...” treceau din 
gură în gură. 

Când Litsi a căzut, arăta tot ca o haină în zbor, afară 

doar că el venea rapid şi parcă ar fi fost de plumb. O 
secundă a plutit în aer, şi în următoarea a fost jos. La 
începutul picajului, trupul lui era de o verticalitate perfectă, 
apoi umerii săi mari l-au dezechilibrat trăgându-l înapoi şi a 
aterizat pe spate, aproape la orizontală. A ricoşat cu putere 
pe grămada de haine, s-a rostogolit, a alunecat de pe ele şi 
a rămas lungit pe o parte, cu capul pe o haină şi trupul pe 
tarmac, arătând aproape ca o cârpă. 

Am ţâşnit şi am îngenuncheat lângă el. Mi-am dat 
seama imediat că, deşi era complet năuc, totuşi, era viu cu 
adevărat. S-au întins mâini ca să-l ajute, dar el nu era 
pregătit pentru asta, aşa că am spus: 

— Nu-l atingeţi... lăsaţi-l pe el să se mişte întâi... 
Trebuie să fiţi cu mare băgare de seamă. 

Toţi care erau din lumea curselor ştiau că la fracturile 
de coloană jocheii nu trebuiau mişcaţi până nu se luau 
toate măsurile de siguranţă, iar eu, care mă aflam acolo 
purtând cazaca de jocheu, nu am făcut decât să le 
reamintesc acest lucru. Mâinile pregătite să-l ajute nu l-au 
atins. 

M-am uitat la mulţimea strânsă în jur, toţi în cămăși, 
toţi tremurând de frig, toţi nişte oameni minunaţi. Unii 
aveau lacrimi în ochi, mai ales doamna care-şi aşternuse 
haina de vizon. 

— Litsi, am spus coborându-mi privirile spre el şi 
văzând că o oarecare ordine se restabilise în ochii lui. Litsi, 
cum te simţi? 

— Am... căzut? 

A mişcat o mână, apoi picioarele doar foarte puţin şi 
prin mulţime a trecut un murmur de uşurare. 

— Da, ai căzut, am spus. Rămâi acolo unde eşti, doar 
un minut. Totul este bine. 

Cineva de sus a strigat: „Este teafăr?” şi am văzut la 
balcon doi bărbaţi care, se pare, alergaseră să-l salveze. 

Mulțimea a strigat: „Da” şi s-a pornit să bată din 

palme, apoi, aproape ca la un spectacol de gală, au început 
să-şi ia hainele din grămadă. Cred că sunt vreo două sute, 
mi-am zis în sinea mea în timp ce priveam. Hanorace, haine 
de piele, de tweed, fulgarine, blănuri, smochinguri, 
pulovere, chiar şi un pled pentru cal. 

Băieţelul cu ochi mari şi-a ridicat din grămadă 
hanoracul albastru, l-a pus peste jerseu uitându-se ţintă la 
mine. L-am strâns la piept şi l-am întrebat: 

— Cum te cheamă? 

— Matthew. 

— Eşti un tip grozav. 

— Aceea este haina tatălui meu, cea de sub capul 
domnului, a spus el. 

— Roagă-l pe tăticul tău s-o mai lase acolo doar un 
minut. 

Cineva alergase să aducă primul ajutor, care a şi sosit 
cu o brancardă. 

— Totul e în ordine, a spus Litsi cu o voce anemică, dar 
încă era dezorientat, abia îşi trăgea respiraţia şi nu s-a 
împotrivit deloc când s-au făcut pregătirile spre a fi 
transportat. 

Brusc, a apărut lângă el Danielle, cu faţa albă ca varul. 

— Litsi, a spus ea. O, Doamne...! şi-a ridicat privirile 
spre mine. Îl aşteptam,... am auzit pe cineva spunând că a 
căzut un bărbat... este teafăr? 

— Va fi, i-am răspuns. O să fie bine. 

— 0... 

Am prins-o cu mâinile de umeri. 

— Este în ordine. În mod sigur. Se pare că nu-l doare 
nimic, i s-a tăiat doar respiraţia. 

S-a desprins uşor şi s-a dus lângă brancardă în 
momentul în care o ridicau. 

— Sunteţi soţia lui? a întrebat medicul. 

— Nu... o prietenă. 

Tatăl băieţelului şi-a luat haina şi mi-a strâns mâna. 

Femeia a ridicat de jos vizonul mototolit, l-a scuturat de 
praf şi m-a sărutat. A venit un arbitru care m-a rugat să-mi 
iau calul şi să merg la potou pentru că deja era târziu. M-am 
uitat la ceasul hipodromului şi am văzut cu uimire că abia 
trecuseră cincisprezece minute de când ieşisem din camera 
cântarului. 

Toţi caii, toţi proprietarii şi antrenorii se aflau încă în 
padocul de prezentare de parcă timpul s-ar fi oprit pe loc, 
dar acum jocheii începuseră să-ncalece; moartea fusese 
evitată, viaţa putea merge liniştită înainte. 

Mi-am ridicat hanoracul. Toate hainele fuseseră luate, 
numai el zăcea acolo singur pe tarmac şi cravaşa dedesubt. 
Mi-am înălţat privirile spre balcon, care era atât de departe, 
de gol şi neinteresant. Brusc, nimic nu mai părea real, 
totuşi întrebările începuseră să-şi croiască drum. Ce căuta 
Litsi acolo, sus? Cum ajunsese să se agaţe de viaţă cu 
buricul degetelor? De ce nu fusese atent? 


* 
XX 


Litsi a stat lungit în camera de prim ajutor până s-au 
terminat cursele, după care a insistat că este restabilit pe 
deplin şi poate să se întoarcă la Londra. 

S-a scuzat faţă de directorul hipodromului pentru că 
fusese atât de idiot ca să urce la balcon spre a privi mult 
lăudata privelişte şi a spus că numai propria sa 
neîndemânare îl făcuse să se împiedice de nişte materiale 
lăsate de constructori şi să-şi piardă echilibrul. 

Când a fost întrebat cum se numeşte, a dat o versiune 
prescurtată a numelui său de familie, fără să adauge titlul 
de „prinţ” în faţă, şi şi-a exprimat speranţa că nu se va face 
publicitate în legătură cu propria-i stupiditate. 

Stătea pe bancheta din spate cu Danielle lângă el şi ne 
povestea toate acestea în timp ce ne îndreptam spre 

Londra. 

— Cum te-ai împiedicat? l-am întrebat urmărindu-l în 
oglinda retrovizoare din când în când. Erau multe materiale 
acolo, sus? 

— Scânduri şi lucruri de felul ăsta. Părea nedumerit. De 
fapt, nu ştiu cum m-am împiedicat. Am pus piciorul pe ceva 
care s-a balansat, am întins o mână ca să mă sprijin şi m- 
am trezit în aer, dincolo de parapetul balconului. Totul s-a 
derulat atât de repede... Pur şi simplu, am alunecat. 

— Te-a îmbrâncit cineva? l-am întrebat. 

— Kit! a exclamat Danielle îngrozită, dar acest aspect 
trebuia avut în vedere şi, se pare că Litsi deja reflectase 
asupra lui. 

— Am zăcut acolo în pat toată după-amiaza, a spus el 
tărăgănat şi am încercat să-mi amintesc exact cum s-a- 
ntâmplat. N-am văzut pe nimeni acolo sus, sunt sigur de 
asta. Am pus piciorul pe ceva care s-a balansat de parcă m- 
aş fi dat huţa şi mi-am pierdut total echilibrul. Nu cred că 
am fost îmbrâncit. 

— Ei bine, am spus eu căzut pe gânduri, te deranjează 
dacă ne întoarcem? Ar fi trebuit să urc până sus şi să-mi 
arunc o privire când s-au terminat cursele. 

— Oamenii hipodromului au verificat, a spus Litsi. Au 
venit şi mi-au spus că nu era nimic deosebit de periculos 
dar, bineînţeles, eu n-ar fi trebuit să urc acolo. 

— Ne întoarcem, am spus şi, deşi Danielle a protestat 
pentru că va întârzia la slujbă, am virat-o înapoi spre 
hipodrom. 

l-am lăsat pe Litsi şi Danielle afară, în maşină, şi eu am 
urcat în tribuna centrală. Ca la mai toate tribunele centrale 
aveai mult de urcat până ajungeai la ultimul rând, iar căile 
de acces spre tribunele de rangul al doilea nu erau prea 
numeroase, aşa că, dată fiind şi mulţimea ce se 
îngrămădise în tribunele de rangul întâi ca să vadă cursa, 
era uşor de înţeles cum celor care alergaseră să-l salveze 

pe Litsi, le trebuise o bună bucată de vreme ca să ajungă 
până sus. 

Treptele largi de la tribunele de rangul întâi coborau 
direct spre aleea de lângă pistă, fiind deci uşor accesibile, 
dar la tribunele de rangul al doilea se putea ajunge doar pe 
cele două scări laterale ce se aflau în extremităţi. 

Am urcat pe scara dinspre camera cântarului, cea pe 
care o folosise şi Litsi ca să ajungă în locul unde se 
dezechilibrase. Când te uitai de jos, din spatele tribunei 
centrale, locul cu pricina se afla în stânga, la capătul 
balconului. 

Scara ducea mai întâi la treptele de sus ale tribunei de 
rangul întâi, fără a se opri aici, aşa că am urcat până la 
ultimul nivel unde camerele destinate bufetelor erau în plin 
proces de construcţie. Întreaga suprafaţă fusese închisă cu 
geamuri, rămânând deschis doar balconul. Acesta se 
întindea de-a lungul camerei unde va fi bufetul cu aperitive 
şi băuturi răcoritoare. Deocamdată fusese dotată cu uşi cu 
geam, care acum erau închise, dar prin ele se vor aduce 
sandviciurile când renovarea se va fi terminat. Peste tot 
erau grămezi de materiale de construcţie, scânduri, 
bidoane de vopsea şi scări mobile. 

M-am îndreptat păşind cu grijă spre balconul deschis, 
expus frigului şi vântului, către locul unde Litsi îşi pierduse 
echilibrul şi mi-am dat seama cam ce se întâmplase. Tot 
coridorul ce ducea spre balcon era plin cu scânduri aranjate 
în stive destul de înalte. Când am păşit peste ele mi s-a 
părut că balustrada balconului mi-ar ajunge în talie, iar Litsi 
era mai înalt decât mine, cam cu un lat de palmă. 

Indiferent ce a alunecat sub picioarele lui Litsi, acum 
nu s-a mai clintit nimic, dar scândurile din balcon nu mai 
erau stivuite ordonat ca pe coridor ci împrăştiate de-a 
valma. Mi-am croit drum printre ele simțind cum se împing 
una pe cealaltă când le atingeam şi-am ajuns în locul de 
unde căzuse Litsi. 

Proptindu-mi bine picioarele în duşumea am privit în 
zare. De aici aveai o privelişte extraordinară asupra 
padocului de prezentare şi a frumoaselor dealuri din 
depărtare. Balconul era foarte atractiv şi nu prezenta nici 
un pericol dacă picioarele îţi erau bine fixate în duşumea. 

L-am parcurs în întregime având intenţia să cobor pe 
scara de la celălalt capăt, de lângă parcare, dar mi-am dat 
seama că nu era posibil: treptele lipseau, locul fiind în 
reconstrucţie. M-am întors spre capătul pe unde urcasem, 
am reevaluat scândurile şi am coborât. 

— Ei bine, m-a întrebat Litsi când m-am întors la 
maşină, ce-ai aflat? 

— Scândurile acelea par destul de nesigure. 

— Da, a spus el amărât în timp ce porneam maşina şi 
ne îndepărtam de porţile hipodromului. După ce mi-am 
pierdut echilibrul şi am reuşit să mă prind cât de cât de 
marginea parapetului m-am gândit că, dacă izbutesc să 
stau aşa, cineva avea să vină să mă salveze, dar ştii... 
degetele, pur şi simplu, au cedat... Nu mi-am dat drumul în 
mod conştient. În timp ce cădeam am fost convins că am să 
mor... şi aşa s-ar fi întâmplat... este incredibil cum toţi acei 
oameni şi-au scos hainele. A făcut o pauză. Aş vrea să le 
mulţumesc, a continuat el. 

— N-am ştiut unde te-ai dus, a intervenit Danielle. Te 
aşteptam în tribună unde stabilisem să ne întâlnim când m- 
am dus la toaletă. Nu mi-am imaginat... 

— Dar eu am urcat în balconul acela pentru că trebuia 
să te întâlnesc acolo, Danielle. 

Am oprit brusc maşina. 

— Mai spune-o o dată, i-am zis. 

CAPITOLUL 13 


Litsi a mai spus-o o dată: 

— Am primit un mesaj că Danielle m-aşteaptă sus, în 
balcon, să admirăm priveliştea. 

— Eu nu ţi-am trimis un asemenea mesaj, a spus 
Danielle sec. Eu te-aşteptam acolo unde urmărisem cursa 
dinainte, în locul în care stabilisem să ne întâlnim. 

— Cine te-a anunţat? l-am întrebat pe Litsi. 

— Un bărbat oarecare. 


— Cum arăta? 

— Ei bine, ... un bărbat obişnuit. Unul foarte tânăr. 
Avea în mână un Sporting Life şi cred că un stood book... 
şi binoclu. 

— Ce voce avea? 

— Obişnuită. 


Am ridicat piciorul de pe frână cu un oftat şi am pornit 
spre Chiswick. Litsi căzuse direct într-o capcană care 
trebuia, fie să-l înspăimânte, fie să-l omoare şi nimeni altul 
n-ar fi putut s-o pună la cale decât Nanterre. Nu-l văzusem 
pe Nanterre la curse, iar Litsi şi Danielle habar nu aveau 
cum arată. 

Dacă Nanterre organizase capcana, înseamnă că ştia 
unde o să fie Litsi în această zi şi singura modalitate prin 
care ar fi aflat ar fi fost prin Beatrice. Nu credeam să fie 


1 Carte în care sunt trecute date despre caii de curse: naştere, linie de 
sânge, pedigriul, proprietari etc. (engl.) 

conştientă de felul în care ar putea fi folosită pălăvrăgeala 
ei şi, pe moment, mi-am dat seama că nici n-aş fi vrut ca ea 
să ştie. Era important ca Beatrice să continue să vorbească. 

Litsi şi Danielle stăteau tăcuţi pe bancheta din spate, 
fără îndoială gândindu-se şi ei la acelaşi lucru. Totuşi, s-au 
împotrivit când le-am spus să nu-i pomenească lui Beatrice 
despre mesajul fals. 

— Dar ea trebuie să ştie, a protestat cu vehemenţă 
Danielle. Astfel îşi va da seama că trebuie să se oprească. 
Va înţelege cât de periculos este acel bărbat... 

— N-aş vrea să se oprească deocamdată, am spus. Nu 
înainte de marţi. 

— De ce nu? De ce marţi? i 

— Vom face aşa cum vrea Kit, a spus Litsi. li voi 
povesti lui Beatrice ceea ce le-am spus şi oficialităților 
hipodromului, că m-am dus în balcon să admir peisajul. 

— Dar e periculoasă, a spus Danielle. 

— Nu văd cum îl putem prinde pe Nanterre fără 
ajutorul ei, i-am replicat. Aşa că, te rog, fii înţelegătoare. 

Nu ştiu dacă acesta a fost de fapt cuvântul potrivit 
care s-o reducă la tăcere, dar ea n-a mai făcut nici o 
obiecţie şi pentru o vreme am mers fără să ne mai spunem 
ceva deosebit. Pe Litsi îl dureau braţele şi umerii şi, din 
când în când se mişca găsindu-şi cu greu locul şi gemând 
Uşor. 

M-am gândit iar la bărbatul care transmisese mesajul 
şi l-am întrebat pe Litsi dacă era absolut sigur că 
respectivul folosise cuvântul „Danielle”. 

— Categoric, a răspuns Litsi, fără nici o ezitare. Ceea 
ce mi-a spus din capul locului a fost: „Cunoşti pe cineva 
care se numeşte Danielle?” Când i-am răspuns că da, mi-a 
spus că aceasta mă ruga să urc la balcon să privim peisajul. 
Mi-a arătat şi unde. Aşa că m-am dus. 

— E-n ordine. Atunci vom trece la acţiune. 

Ca mai toţi care îşi desfăşurau activitatea în lumea 

curselor, aveam un telefon în maşină şi am sunat la The 
Towncrier cerând departamentul Sport. Nu eram sigur dacă 
corespondentul lor hipic, Bunty Ireland se afla la birou la 
ora asta, dar, spre norocul meu, l-am găsit. Nu fusese la 
Bradbury: de obicei mergea la cursele importante, iar în 
celelalte zile îşi scria rubrica la slujbă. 

— Vreau să dau un anunţ, i-am spus, dar trebuie să fie 
pe pagina de curse şi într-un loc vizibil. 

— Eşti în căutare de curse? m-a întrebat el sardonic. 
Un cal pentru Grand National? Ai şa, dar n-ai pe ce s-o pui, 
ceva în genul ăsta? 

— Mada, am spus. Foarte amuzant. Bunty avea un umor 
grosolan, dar era bun la inimă. Scrie ce-ţi spun eu, cuvânt 
cu cuvânt şi convinge-l pe redactorul de la pagina de curse 
s-o tipărească cu litere mari, care să-ţi sară în ochi de la o 
poştă. 

— Atunci, dă-i drumul. 

— Se oferă recompensă substanţială persoanei care a 
transmis un mesaj din partea Danielle-ei la cursele de joi 
după-amiază, la Bradbury. 

Am dictat rar şi am adăugat numărul de telefon din 
Eaton Square. 

Dezorientarea lui Bunty s-a simţit clar pe fir. 

— Pentru asta ai nevoie de rubrica anunţuri personale, 
a spus el. 

— Nu. Pagina de curse. Ai notat exact? 

A citit textul, cuvânt cu cuvânt. 

— Hei, a spus el, dacă ai călărit la Bradbury poate că- 
mi poţi confirma o poveste foarte ciudată care ne-a ajuns la 
urechi despre un tip care a căzut de la balcon pe un 
morman de haine. Şi-a bătut careva joc de noi sau o putem 
tipări? 

— Aşa a fost, i-am spus. 

— Ai văzut tu, cu ochii tăi? 

— Da. 

— Tipul a păţit ceva? 

— Nu, absolut nimic. Ascultă, Bunty, caută-ţi pe 
altcineva care să-ţi spună povestea, te rog. Sunt în maşină 
şi vreau ca notiţa aceea să ajungă la The Sporting Life şi la 
The Racing Post înainte de a pleca în tipografie. Ai putea să- 
mi dai numerele lor? 

— Bineînţeles, aşteaptă. 

Am pus telefonul jos, mi-am scos agenda şi pixul şi i le- 
am dat Danielle-ei, iar când Bunty a revenit cu numerele, 
le-am repetat cu voce tare ca ea să le scrie. 

— Ascultă, Kit, a spus Bunty, zi-mi pe ce loc termini 
mâine cu Abseil. 

— Ştii că nu pot, Bunty, lui Wykeham Harlow nu-i place 
asta. 

— Bine, bine. E un ticălos bătrân care nu vrea deloc să 
coopereze. 

— Nu uita anunţul, i-am spus. 

A promis că se va ocupa de el, iar eu am sunat la cele 
două gazete sportive cu aceeaşi rugăminte. 

— Mâine şi sâmbătă să le tipăriţi, le-am spus. Cu litere 
mari, negre, pe prima pagină. 

— O să te coste, m-au avertizat. 

— Trimiteţi-mi nota. 

Danielle şi Litsi au ascultat aceste conversații în tăcere 
şi, când am terminat, Litsi m-a întrebat plin de îndoieli: 

— Crezi că va da vreun rezultat? 

— Nu se ştie niciodată. Dacă nu încerci, n-ai nici o 
şansă. 

Danielle a spus: 

— Este motto-ul vieţii tale. 

— Nu e rău, a spus Litsi. 

Am lăsat-o pe Danielle la studio la timp şi ne-am 
îndreptat spre Eaton Square. Litsi a hotărât să nu spună 
nimic despre felul cum a scăpat ca prin urechile acului şi m- 
a întrebat ce-i recomand ca să-şi lecuiască întinderea de 

muşchi. _ 

— O saună şi-un masaj, i-am spus. In lipsa lor, o baie 
cât mai lungă, fierbinte şi nişte aspirine. lar mâine 
dimineaţă John Grundy îţi poate face un masaj. 

A hotărât să se doftoricească acasă şi când am ajuns în 
Eaton Square a dispărut în apartamentul său ca să-şi vadă 
singur de locurile dureroase. Eu mi-am continuat drumul 
spre camera de bambus, încă neinvadată, unde, ca în 
fiecare seară, i-am telefonat lui Wykeham şi mi-am adunat 
mesajele de la robotul de acasă. 

Wykeham a spus că proprietarii lui Pinkeye erau iritaţi 
pentru că a început târziu cursa şi s-au plâns că, după 
aceea, eu nu le dădusem atenţia cuvenită. 

— Dar Pinkeye a câştigat, i-am spus. 

Călărisem în toată cursa ca un automat, aşa cum şofezi 
pe un drum foarte cunoscut, cu mintea preocupată de 
altele şi la sosire nu-ţi aminteşti nimic despre drum. Când 
am ajuns la potou n-aş fi putut să spun prea multe despre 
obstacolele sărite. 

— Îi ştii cum sunt, a răspuns Wykeham. Niciodată nu 
sunt mulţumiţi, nici atunci când câştigă. 

— Mda, am spus. Calul este în ordine? 

— Toţi caii sunt bine, a spus Wykeham iar Abseil (se 
pronunţă Absail) nu-şi mai găseşte astâmpărul, aşa că 
mâine trebuie să facă un trap pe landă. 

— Grozav, am spus. Ei bine, noapte bună, Wykeham. 

— Noapte bună, Paul. 

Categoric, starea de normalitate revenea pe făgaşul ei, 
mi-am zis în sinea mea zâmbind în timp ce puneam 
telefonul în furcă. 

Cina a fost pretențioasă, cu Roland de Brescou stând în 
capul mesei, în scaunul său cu rotile şi părând destul de 
absent. 

Beatrice s-a plâns o vreme de magazinele Harrods care 
deveniseră de nefrecventat („autocare pline cu turişti, 

Casilia!”), la fel şi magazinele Fortnums, iar magazinul ei 
preferat de blănuri trăsese obloanele, nu mai exista, pur şi 
simplu. Ziua de cumpărături a lui Beatrice inclusese şi o 
vizită la coafor, ceea ce avusese ca rezultat intensificarea 
nuanţei de piersică a părului. După cum mi-am dat seama, 
plăcerile lui Beatrice constau dintr-un anume mod de a-şi 
pierde timpul aiurea, era o lipsă de perspectivă şi de ţel 
care te sufoca şi te deprima teribil. Cu tot acest vid care o 
înconjura, nu era de mirare că se plângea tot timpul de 
ceva, mi-am zis în sinea mea. 

S-a uitat spre mine, simţindu-mi fără îndoială privirea 
şi mi-a spus cu un venin brusc pe care nu s-a mai obosit să- 
| mascheze: 

— Tu eşti cel care stai în calea progresului. O ştiu, să n- 
o negi. Roland a recunoscut-o în dimineaţa asta. Sunt 
sigură că el ar fi fost de acord cu planurile lui Henri dacă nu 
erai tu. Tu eşti piaza rea. 

— Beatrice, a admonestat-o prinţesa, el este oaspetele 
nostru! 

— Nu-mi pasă, a spus ea înfierbântată. N-ar trebui să 
fie. Îmi stă tot timpul în cale. 

— În calea ta, Beatrice? a întrebat-o Roland. 

Beatrice a ezitat. 

— Stă în camera mea, a răspuns ea în cele din urmă. 

— Este adevărat, am spus eu, fără să ridic tonul, că nu 
sunt de acord ca domnul de Brescou să semneze ceva care 
este împotriva conştiinţei sale. 

— O să scap eu de tine, mi-a răspuns ea. 

— Nu, Beatrice, zău că asta-i prea de tot! a exclamat 
prinţesa. Kit, te rog să accepţi scuzele mele. 

— Nu vă faceţi probleme, am asigurat-o eu, fără să 
mint. Este perfect adevărat. Recunosc, stau în calea 
doamnei Bunt. Întotdeauna mă voi opune ca domnul de 
Brescou să întreprindă ceva împotriva conştiinţei sale. 

Litsi m-a privit speculativ. Eu făcusem o declaraţie 

foarte explicită şi provocatoare şi, se pare, că se întreba 
dacă eram conştient de asta. Pe de altă parte, eram 
bucuros că mi se ivise prilejul şi aş fi repetat ceea ce am 
spus dacă mi se mai oferea şansa. 

— Umbli după banii lui Danielle, mi-a replicat ea 
furioasă. 

— Ştii că n-are deloc. 

— Umbli după averea pe care o va moşteni de la 
Roland. 

Prinţesa şi Roland erau consternaţi. Cred că nimeni 
până acum nu dusese o bătălie atât de sfruntată la o masă 
ce se desfăşura după toate normele de etichetă. 

— Dimpotrivă, i-am răspuns politicos. Dacă vânzarea 
de arme îl face pe domnul de Brescou mai bogat şi dacă eu 
aş umbla după moştenirea fabuloasă a Danielle-ei, atunci l- 
aş îndemna să semneze imediat. 

A rămas cu ochii pironiţi asupra mea, fără să mai 
scoată nici o vorbă o bucată de vreme. Mi-am păstrat 
aceeaşi expresie evazivă pe chip, obicei ce-l deprinsesem în 
conflictele cu Maynard Allardeck şi m-am comportat de 
parcă purtam cea mai normală conversaţie posibilă. 

— În general, i-am spus pe un ton amabil, m-aş opune 
categoric faţă de oricine ar încerca să-şi croiască drum prin 
ameninţări şi hărţuieli. Henri Nanterre s-a comportat ca un 
gangster şi atâta vreme cât vei sta aici voi face tot ce pot 
ca să-i dejoc planurile. 

Litsi a deschis gura să spună ceva, dar, după o scurtă 
reflectare, a renunţat. Meditaţia ce se citise pe chipul lui a 
fost înlocuită de o anume nelinişte. 

— Ei bine, a spus Beatrice... E bine... 

Am continuat cu o voce calmă, ca şi înainte: 

— Într-adevăr, este foarte bine ca fiecare să-şi spună 
limpede punctul de vedere. Aşa cum aţi făcut şi 
dumneavoastră, doamnă Bunt, nu-i aşa? 

În acel moment, la masă se servea calcan de Dover. 

Beatrice a hotărât că erau prea multe oase care-i solicitau 
atenţia, iar Litsi a spus că a fost invitat la deschiderea unei 
noi galerii de artă în Dover Street pentru miercurea viitoare 
şi voia să ştie dacă mătuşii Casilia îi făcea plăcere să-l 
însoţească. 

— Miercuri? prinţesa şi-a mutat privirile de la Litsi spre 
mine. Unde avem curse miercurea viitoare? 

— La Folkstone, am răspuns. 

Prinţesa a acceptat invitaţia lui Litsi pentru că, de 
obicei, nu mergea la Folkstone şi a schimbat peste masă 
câteva platitudini cu el spre a atenua canonada de replici 
Bunt-Fielding. Când am trecut în salon, Litsi din nou a avut 
grijă ca eu să stau lângă telefon, dar acesta a rămas mut 
toată seara. Nici un mesaj, nici o ameninţare, nici o intrare 
intempestivă din partea lui Nanterre. Ar fi prea mult să 
sperăm că şi-a împachetat lucrurile şi a plecat, mi-am zis în 
sinea mea. 

Când, în cele din urmă, Roland, prinţesa şi Beatrice s- 
au dus la culcare, Litsi, în timp ce s-a ridicat în picioare spre 
a-i urma, a spus: 

— Deci, te-ai ales pe tine însuţi drept tap ispăşitor? 

— N-am de gând să mă las răpus, i-am spus zâmbind şi 
ridicându-mă de pe scaun. 

— Să nu urci la nici un balcon. 

— Nici o grijă, i-am răspuns. Noapte bună. 

Am făcut rondul casei, dar totul părea în siguranţă şi la 
vremea potrivită m-am dus s-o iau pe Danielle. 

Aleea arăta la fel de bântuită de stafii şi mi-am luat şi 
mai multe precauţii în privinţa maşinii, dar din nou totul 
părea perfect şi am şofat până în Chiswick fără nici un 
incident. 

Danielle era palidă şi obosită. 

— A fost o seară agitată, a spus ea. 

Slujba ei de coordonator de birou implica luarea 
deciziilor privind felul în care era acoperită fiecare ştire şi, 

ca atare, trimiterea carelor de reportaj la faţa locului. 
Fusesem de multe ori la ea la studio şi o văzusem lucrând, 
aşa că ştiam câtă energie mentală şi pricepere stăteau la 
baza succesului pe care şi-l câştigase acolo. Îi cunoşteam 
tenacitatea şi spiritul inventiv şi ştiam că acestea se puteau 
transforma rapid într-o tăcere plictisită. 

Tăcerile dintre noi nu mai erau momente de o 
profundă comuniune între prieteni, ci deveniseră aproape 
stânjenitoare, aşa cum sunt tăcerile între străini. In Week- 
end-urile din noiembrie, decembrie, ianuarie făcusem 
dragoste cu pasiune, dar, cu fiecare săptămână ce trecea, 
totul părea să se năruie. 

Am şofat până-n Eaton Square cu gândul la cât de mult 
o iubeam, cât doream ca ea să fie ca altădată şi, când am 
oprit la garaje, am spus sub imperiul unui impuls, înainte ca 
ea să coboare: 

— Danielle, te rog... te rog, spune-mi ce nu este în 
ordine. 

Procedam fără tact şi din disperare, şi nesocotisem 
sfatul prinţesei; şi, imediat ce vorbele mi-au ieşit din gură, 
am regretat că le-am rostit, pentru că ultimul lucru de pe 
lume pe care aş fi vrut să-l aud era ca ea să-mi confirme că- 
| iubea pe Litsi. M-am gândit că poate chiar o determinam 
s-o recunoască şi, în panică, am adăugat: 

— Nu-mi răspunde... N-are importanţă. Nu-mi 
răspunde. 

Şi-a întors capul, m-a privit, apoi s-a uitat iar în 
depărtare. 

— La început a fost minunat, nu-i aşa? a spus ea. S-a 
întâmplat atât de repede. A fost... ca o vrajă. 

N-o mai puteam asculta. Am deschis portiera şi am dat 
să cobor. 

— Aşteaptă, a zis ea. Trebuie - acum că am început. 

— Nu, am spus. Nu. 

— Cam acum o lună, a continuat ea revărsându-şi, cum 

îi veneau în gură, gândurile ce le adunase atâta vreme, 
când ai avut căderea aceea îngrozitoare la Campton şi te- 
am văzut cum zăceai pe targă inconştient, când te-au scos 
din ambulanţă... şi când m-a apucat diareea, eram atât de 
speriată c-ai să mori... şi am fost copleşită de cât pericol 
este în viaţa ta... şi câtă suferinţă... Şi m-am văzut aici, într- 
o ţară străină... cu un angajament pe viaţă... nu chiar cu 
perspectiva unei frumoase şi neaşteptate poveşti de 
dragoste, ci prinsă pentru totdeauna în capcana unei vieţi 
departe de ai mei, cu teama în suflet în fiecare zi... Şi eu n- 
am ştiut că este atât de rece şi umed aici, eu am crescut în 
California... Şi apoi a venit Litsi... şi el cunoaşte atât de 
multe... şi pare atât de simplu să fii cu el, să mergi la lucruri 
care nu prezintă nici un pericol, ca la expoziţii, de pildă, şi 
să nu-mi aud bătăile inimii în creier... În săptămâna asta ti- 
am simţit îngrijorarea din voce la telefon, ţi-am citit-o pe 
chip când te-am revăzut, dar parcă nu puteam să-ţi spun... 
A făcut o scurtă pauză. Am vorbit cu tanti Casilia. Am 
întrebat-o ce să fac. 

Mi s-a dezlegat glasul: 

— Şi ce ţi-a spus? am întrebat-o. 

— Mi-a zis că nimeni nu poate hotărî pentru mine. Am 
întrebat-o ce părere are, dacă m-aş putea obişnui cu ideea 
de a trăi pentru totdeauna într-o ţară străină, aşa ca ea, de 
asemenea, dacă aş putea face faţă în eventualitatea că tu 
ai fi omorât sau mutilat îngrozitor... Şi să nu spui că asta nu 
se întâmplă, săptămâna trecută un jocheu a avut un 
accident mortal... Şi am întrebat-o dacă credea că-i spun 
tâmpenii... 

S-a oprit trăgându-şi răsuflarea. 

— Ea mi-a spus că nimic n-o să te schimbe, că tu eşti 
aşa cum eşti şi că eu trebuie să te judec foarte limpede. Mi- 
a zis că întrebarea nu era dacă eu voi reuşi să fac faţă vieţii 
de aici cu tine, ci dacă putem face faţă vieţii oriunde în altă 
parte fără tine. 

A urmat o nouă pauză după care a urmat: 

— l-am povestit cât de liniştită mă simţeam cu Litsi... 
Ea a spus că Litsi este un bărbat drăguţ... A zis că, cu 
timpul, am să văd... am să mă lămuresc... ce-mi doresc cel 
mai mult... A spus că timpul are modul lui de a rezolva 
lucrurile... A zis că tu o să ai răbdare şi are dreptate, tu, tu 
ai... Dar eu nu pot continua aşa la infinit, ştiu că nu este 
cinstit. Am mers la curse ieri şi azi să văd dacă m-aş putea 
reîntoarce... dar nu pot. Cu greu am urmărit cursele. N-am 
vrut să mă gândesc la ce faci... că tu eşti acolo. l-am promis 
lui tanti Casilia că am să merg... că am să încerc... dar am 
stat tot timpul de vorbă cu Litsi... 

Vocea i s-a stins, rămânând tăcută, obosită şi 
nefericită. 

— Te iubesc foarte mult, i-am spus încet. Vrei să mă 
las de această meserie? 

— Tanti Casilia mi-a zis că, dacă ţi-o cer, tu ai s-o faci şi 
ne căsătorim, dar o să fie un dezastru, în cinci ani vom fi 
divorţaţi. A fost foarte categorică. Mi-a spus că nu trebuie 
să ţi-o cer, ar fi total necinstit, te-aş distruge, pentru că eu 
n-am curajul tău. 

A înghiţit de câteva ori, înecându-se, cu ochii plini de 
lacrimi. 

Am privit de-a lungul garajelor învăluite în întuneric şi 
m-am gândit la pericol şi teamă, atât de strâns legate unul 
de celălalt. Nimeni nu te poate învăţa cum să trăieşti cu ele, 
asta trebuie să vină din interiorul fiinţei tale. Ca-n orice, 
experienţa te poate ajuta, dar s-ar putea să-ţi dispară 
curajul peste noapte. Nervii te ţin şi te lasă, mai ales dacă 
este ceva dincolo de capacitatea ta de a îndura. 

— Haide să mergem, i-am sugerat. Este frig. Am făcut 
o pauză. Îţi mulţumesc că mi-ai spus. 

— Ce... ce-ai de gând să faci? 

— Să intru în casă şi să dorm până dimineaţă. 

— Nu... A oftat, schiţând un surâs. In legătură cu ceea 

ce ţi-am spus. 

— Am să aştept aşa cum mi-a spus prinţesa Casilia, i- 
am răspuns. 

— Prinţesa! a exclamat Danielle. l-ai povestit? 

— Nu, nu eu. Ea a spus-o din senin în padocul de 
prezentare la Ascot. 

— O, a şoptit Danielle. Eu am stat de vorbă cu ea 
marţi, când tu aveai curse la Devon. 

Am coborât din maşină şi am încuiat uşile. Ceea ce-mi 
spusese Danielle era destul de rău dar nu atât de rău şi de 
irevocabil cât ar fi fost o recunoaştere a dragostei pentru 
Litsi. Până nu-şi va scoate inelul de logodnă pe care încă îl 
purta, mă mai puteam agăța de o uşoară rază de speranţă. 

Am mers unul lângă altul până în piaţetă şi din nou ne- 
am spus scurt noapte bună pe palier. Am urcat la mine şi 
m-am lungit pe pat cu sufletul chinuit o bună bucată de 
vreme, dar pentru aşa ceva aspirina nu-mi putea oferi un 
leac. 


Când am coborât la micul dejun, Danielle şi Litsi se 
aflau acolo, el stând la masă şi citind The Sporting Life şi ea 
aplecată peste umărul lui făcând acelaşi lucru. 

— A apărut? am întrebat. 

— Ce să apară? a spus Litsi continuând să citească 
foarte atent. 

— Anunţul pentru cel care a transmis mesajul, am 
răspuns. 

— Da, a apărut, a spus Litsi. Este o poză de-a ta în ziar. 

Mi-am adus un pahar cu suc de grapefruit fără a fi 
nerăbdător s-o văd. Imi apăreau destul de des fotografii în 
ziare: ţinea de natura meseriei. 

— Aici scrie, a continuat Litsi, că jocheul campion Kit 

Fielding a salvat viaţa unui bărbat la Bradbury, convingând 
mulţimea să-şi aştearnă hainele în chip la saltea. A lăsat jos 
ziarul şi m-a privit ţintă. N-ai scos o vorbă că asta a fost 
ideea ta. 

Şi Danielle rămăsese cu ochii pironiţi asupra mea. 

— De ce nu ne-ai spus? 

— O criză de modestie, am răspuns în timp ce-mi beam 
sucul. 

Litsi a râs. 

— Atunci n-o să-ţi mulţumesc. 

— Nu, n-o face. 

Danielle m-a întrebat: 

— Vrei nişte pâine prăjită? 

— Da... te rog, i-am răspuns. 

S-a dus la bufet, a tăiat o felie de pâine ce reprezenta 
întregul meu mic dejun şi a pus-o în aparatul de prăjit. li 
urmăream gesturile şi mi-am dat seama că Litsi mă 
priveşte. Ochii ni s-au încrucişat, dar n-aş putea spune ce 
gândea şi m-am întrebat cât de multe se puteau citi pe 
chipul meu. 

— Ce-ţi mai fac muşchii? l-am întrebat. 

— Sunt înţepeniţi. 

Am dat din cap. Felia mea a sărit din aparatul de prăjit, 
Danielle a pus-o pe o farfurie şi mi-a adus-o. 

— Mulţumesc, i-am spus. 

— Cu plăcere. 

O spusese cu blândeţe, dar nu era o întoarcere la 
noiembrie. Am mâncat felia de pâine cât încă era fierbinte 
şi am fost recunoscător pentru micile atenţii. 

— Eşti iar ocupat în după-amiaza asta? m-a întrebat 
Litsi. 

— Am cinci curse, i-am răspuns. Vii? 

— Tanti Casilia a zis că mergem cu toţii. 

— Deci, aşa a zis. 

Am reflectat o clipă, venindu-mi în minte conversaţia 

de dimineaţă din hol. l-am spus Danielle-ei: 

— Ar fi bine dacă ai putea aminti întâmplător de faţă 
cu Beatrice, dar fiind sigură că te aude, că săptămâna 
viitoare n-o să mai ai tură de noapte decât luni. 

Părerea nedumerită. 

— Dar nu-i adevărat. Programul nu mi s-a schimbat cu 
nimic. 

— Vreau ca Beatrice să creadă că luni este ultima 
noapte când te întorci atât de târziu acasă. 

— De ce? a întrebat Danielle. Adică nu vreau să spun 
că n-am s-o fac, dar de ce? 

Litsi nu mă slăbea din ochi. 

— Şi ce altceva mai vrei? m-a întrebat el. 

l-am răspuns amator de conversaţie: 

— Nu este nici un pericol dacă montăm o sârmă cu 
câteva cârlige cu momeală pe ea. Nu pierdem nimic dacă 
peştele nu profită de prilej. 

— Şi dacă o face? 

— ÎI pescuim. 

— Ce fel de sârmă şi ce fel de cârlige? a întrebat 
Danielle. 

— Un anume timp şi loc pentru a scăpa de un 
indezirabil pe care altfel n-ai cum să-l îndepărtezi. 

L-a întrebat pe Litsi: 

— Tu ştii ce vrea să spună? 

— Mă tem că da, a răspuns Litsi. Seara trecută i-a spus 
lui Beatrice că Roland nu va semna contractul pentru arme 
atâta vreme cât el se află aici ca să împiedice acest lucru. 
De asemenea, Kit este singurul dintre noi pe care Nanterre 
nu l-a atacat direct în nici un fel, deşi a promis de două ori 
că o va face. Kit îl dirijează spre un anume timp şi loc pe 
care am putea să le folosim în avantajul nostru. Timpul, 
cred eu, este luni după miezul nopţii, spre ziua de marţi, 
când el pleacă de aici ca să te ia de la slujbă. 

— Şi locul? a întrebat Danielle cu ochii mari. 

Litsi mi-a aruncat o privire rapidă. 

— Toţi ştim foarte bine locul, a răspuns el. 

După o pauză extrem de scurtă, ea a spus plat: 

— Aleea. 

Am dat din cap. 

— Când Thomas o să le ducă astăzi la curse pe 
prinţesă şi pe Beatrice o să spună că a uitat să ia ceva 
foarte important din garaj. Aşa că o să meargă cu maşina la 
garaje până la locul din capăt unde să poată întoarce, ca 
Beatrice să aibă o privire de ansamblu, iar, după ce-a 
întors, o să se oprească lângă garaj, dar în spatele 
Mercedes-ului meu. El o să spună cât de pustie şi 
întunecoasă este aleea noaptea... o să atragă atenţia că 
Mercedes-ul este al meu şi o să menţioneze că-n fiecare 
seară eu vin să te iau de la slujbă. Dacă Beatrice înghite 
momeala, aceasta este şansa pe care i-o oferim lui 
Nanterre. lar, dacă el nu profită de ea, aşa cum v-am mai 
zis, nu pierdem nimic. 

— Tu ai să fii pe alee? a întrebat Danielle, dar n-a mai 
aşteptat un răspuns şi a continuat: Ce întrebare stupidă! 

— Am să închiriez un şofer care să te aducă de la 
Chiswick, i-am spus. 

— N-ar putea Thomas...? 

— Thomas, zice că nu vrea să piardă reprezentaţia cu 
nici un preţ, i-am răspuns. El şi Sammy se vor afla amândoi 
aici. N-am să fiu singur pe alee. 

— N-am să pot să lucrez nimic, a spus Danielle. Nu 
cred că am să mă duc. 

— Dar trebuie neapărat, a spus Litsi. Totul trebuie să 
pară că se desfăşoară normal. 

— Dar dacă el vine? a întrebat ea. Ce faci dacă-l prinzi? 

— Am să-i propun o ofertă la care n-are cum să reziste, 
i-am răspuns şi, deşi amândoi voiau să ştie ce este, m-am 
gândit că încă nu era timpul să le spun. 

CAPITOLUL 14 


Ne-am dus cu toţi la cursele de la Sandown, cu 
excepţia lui Roland, bineînţeles, care rămăsese în grija lui 
Sammy. 

Telefonul care înregistra convorbirile se afla în biroul 
doamnei Jenkins, fiind lăsate instrucţiuni tuturor ca orice 
mesaj ce venea pentru Danielle să fie înregistrat cuvânt cu 
cuvânt, iar celui care suna să i se ceară numărul de telefon 
şi adresa ca să putem ajunge la el. 

— Probabil că o să ceară o recompensă, i-am spus 
firavei secretare, precum şi lui Dawson şi lui Sammy. Dacă 
o face, dă-i toate asigurările că o s-o primească. 

Toţi au fost de acord şi n-au pus nici o întrebare. 

Eu, Litsi şi Danielle am mai întârziat prin casă până ce 
Thomas a plecat cu maşina cu prinţesa şi Beatrice care se 
plângea că nu-i place să meargă la curse de două ori pe 
săptămână. După ce Thomas a instalat-o pe bancheta din 
spate şi a închis portiera, mi-a făcut semn cu ochiul înainte 
de a se aşeza la volan, iar eu am reflectat ce oameni de 
încredere erau toţi angajaţii din casa prinţesei, cum făceau 
toate acele lucruri ale căror rosturi nu le ştiau, mulţumindu- 
se doar cu faptul că erau foarte importante pentru prinţesă. 

Când am ajuns la garaje, Rolls-ul nu se mai zărea, iar 
Litsi şi Danielle s-au speriat foarte tare când au văzut că mi- 
am verificat din nou maşina. Am împrumutat oglinda pe 
care mecanicii o foloseau ca să facă inspecții rapide pe sub 

maşină, dar n-am găsit nici un material exploziv, şi, cu 
toate acestea, nu i-am lăsat pe cei doi să se urce în maşină 
înainte de a o porni, după care am rulat câţiva iarzi şi am 
oprit-o apăsând cu forţa pe frână. 

— Faci asta de câte ori pleci? m-a întrebat Litsi căzut 
pe gânduri, în timp ce se aşezau amândoi pe bancheta din 
spate. 

— De fiecare dată, dar numai în aceste ultime zile. 

— De ce n-o parchezi în altă parte? m-a întrebat, pe 
bună dreptate, Danielle. 

— M-am gândit şi eu la asta, i-am răspuns. Dar îmi ia 
mai puţin timp s-o verific decât să găsesc un loc de 
parcare. 

— In afară de asta, tu vrei ca Nanterre să ştie unde-ţi 
parchezi maşina, dacă nu cumva ştie deja. 

— Mda. 

— Aş dori să nu se întâmple totuşi, a spus Danielle. 

Când am ajuns la hipodrom, din nou ei s-au dus să ia 
prânzul, iar eu să lucrez. Litsi poate că a fost destul de 
norocos ca să scape de publicitate, dar numele meu 
apăruse în prea multe ziare, aşa că o mulţime de 
necunoscuţi mi-au strâns mâna, fapt pentru care toată 
după-amiaza mi s-a părut teribil de stânjenitoare. 

Cel care, aşa cum era de aşteptat, găsea enervant 
climatul de simpatie generală era Maynard Allardeck, care 
părea că mă urmăreşte pas cu pas sperând că doar-doar m- 
o prinde încălcând regulile cu ceva. 

Deşi nu făcea parte dintre arbitrii care răspundeau de 
cursele din această zi, el se posta în padocul de prezentare, 
înainte de fiecare cursă urmărind tot ce făceam, iar când 
mă întorceam din cursă îl găseam în pragul camerei de 
cântărire privindu-mă cu ochii ostili şi foarte atent. 

Ca de obicei, arăta ca un aristocrat, stâlp al societăţii, 
un gentleman pe care nu l-ar fi interesat nici o comoară 
chiar dacă i s-ar fi oferit pe tavă. Când am ieşit pentru cea 

de a treia cursă cu calul prinţesei, Abseil, ea l-a zărit pe 
Maynard la o distanţă de câţiva iarzi. 

— Domnul Allardeck se uită ţintă la tine, mi-a spus 
prinţesa în padocul de prezentare când m-am alăturat 
grupului ei format din Litsi, Danielle şi Beatrice. 

— Da, ştiu. 

— Cine este domnul Allardeck? a întrebat Beatrice. 

— Tatăl soţului sorei lui Kit, a răspuns Danielle succint, 
fără alte amănunte, lăsând-o pe mătuşa ei la fel de 
neinformată. 

— Este enervant, a spus Litsi. 

Am încuviinţat din cap. 

— Cred că asta şi urmăreşte. Toată după-amiaza nu m- 
a slăbit din ochi. 

— Totuşi, tu nu pari enervat. 

— Nu prea tare. 

M-am întors spre prinţesă: 

— Am vrut mereu să vă întreb ce v-a spus după ce 
Cascade a câştigat săptămâna trecută? 

Prinţesa a schiţat un gest de amărăciune cu gândul la 
soarta calului ei, dar a răspuns: 

— O ţinea una şi bună că ai cravaşat fără milă calul. 
Acestea au fost cuvintele lui. Dacă ar fi găsit măcar un 
semn pe Cascade... A înălţat din umeri. Voia ca eu să 
confirm că ai fost de o cruzime excesivă. 

— Mulţumesc pentru că n-aţi făcut-o. 

A încuviinţat din cap ştiind că acesta era adevărul. 

— Am să fiu blând cu Abseil, i-am spus. 

— Nu prea blând. A zâmbit. Aş vrea din tot sufletul să 
câştige. 

— Individul încă se holbează la tine, a spus Danielle. 
Dacă privirile ar putea ucide, ai fi deja în mormânt. 

Prinţesa s-a hotărât să-l abordeze direct şi, ca şi cum 
abia acum l-ar fi zărit pe Maynard pentru prima oară, şi-a 
ridicat mâinile înmănuşate, a făcut câţiva paşi, ieşindu-i în 

întâmpinare şi i-a spus: 

— O, domnule Allardeck, ce zi splendidă, nu-i aşa? 

El şi-a scos pălăria, s-a înclinat spre ea şi a răspuns cu 
o voce destul de răguşită că da, era, într-adevăr. Prinţesa a 
mai adăugat că era bine că se mai vedea puţin soarele 
după atâta vreme noroasă, iar Maynard a aprobat-o. 

— Este frig, a continuat prinţesa, dar este normal 
pentru această perioadă a anului. 

— Da, a răspuns Maynard. 

Prinţesa a aruncat o privire spre noi toţi şi i s-a adresat 
din nou lui Maynard: 

— Mi-au plăcut foarte mult cursele de la Sandown, 
dumitale nu? Caii mei întotdeauna par să sară bine pe acest 
hipodrom, ceea ce mă încântă foarte mult. 

Această remarcă inocentă, făcută cu nonşalanţă, a 
provocat o privire şi mai intensă în direcţia mea - o privire 
otrăvită, neagră şi periculoasă. 

— De ce asta îl înfurie atât de rău? mi-a şoptit 
nedumerit Litsi în ureche. 

— Nu-ţi pot spune aici, i-am răspuns. 

— Atunci mai târziu. 

— Poate. 

S-a dat semnalul pentru jochei să încalece şi, cu un 
zâmbet candid pe buze, prinţesa i-a urat lui Maynard o 
după-amiază plăcută, apoi a venit spre mine să-mi spună, 
înainte de a începe cursa „să te întorci teafăr”. 

— Da, prinţesă, i-am răspuns. 

Ochii i-au zburat pentru o clipă în direcţia Danielle-ei şi, 
brusc, i-am înţeles gândurile: „Să te întorci teafăr pentru că, 
altfel, îţi vei pierde iubita pentru totdeauna”. 

— Dă-ţi toată silinţa, a spus prinţesa încet ca şi cum ar 
fi negat primele sfaturi, iar eu am încuviinţat din cap şi am 
pornit cu Abseil în canter spre start gândindu-mă că, în mod 
cert, aş putea să-mi fac cursele preocupându-mă în primul 
rând de siguranţa mea, cum, de altfel, procedasem într-o 

oarecare măsură toată săptămâna, dar, dacă aveam de 
gând să fac asta mereu, puteam să mă las de meserie 
imediat. Să fii precaut şi să câştigi nu mergeau mână în 
mână. Un jocheu prea grijuliu şi-ar pierde reputaţia, 
proprietarii, cariera... iar, în cazul meu, respectul faţă de 
mine însumi. Alegerea tranşantă între Danielle şi slujba 
mea, alegere pe care noaptea n-o rezolvase, îmi chinuise 
mintea şi-n timpul celor două curse cu obstacole, care nu- 
mi puseseră probleme. De fapt, eu fusesem teribil de 
conştient de prezenţa ei în tribune într-un mod cum nu mi 
se mai întâmplase niciodată până a nu fi aflat de 
frământările şi temerile ei. 

Abseil, un cal de steeplechase, sur, de opt ani, era un 
bun săritor, cu mişcări suple, cu o viteză rezonabilă şi de o 
robusteţe îndoielnică. Amândoi câştigasem câteva curse, 
dar, de cele mai multe ori, terminasem pe locul al doilea, al 
treilea sau al patrulea pentru că în momente critice nu 
lupta. Singurul său avantaj era curajul cu care aborda 
obstacolele; dacă-l domoleam aici, n-aveam altă şansă 
decât să ne târâm în coadă. 

Hipodromul Sandown, vălurit, cu şapte obstacole 
plasate unul lângă altul la una din extremităţi, avea o pistă 
pe care jocheii buni puteau să-şi etaleze valoarea. Mie îmi 
plăcea în mod deosebit să călăresc aici, era un loc excelent 
şi pentru Abseil, exceptând dealul din finiş care-l putea găsi 
obosit. Pentru a câştiga trebuia să alerge în frunte, pe 
culoarul din afară şi să sară ultimele trei obstacole cu cea 
mai mare viteză posibilă. Apoi, dacă obosea pe deal, nu mai 
avea mult până la potou spre a se menţine în frunte. 

În mod cert, lui Abseil îi plăcea să alerge şi-mi trimitea 
semnale că este în formă şi plin de neastâmpăr. „Ard de 
nerăbdare”, îmi spusese Wykeham; şi această cursă avea 
să se desfăşoare grupat pentru că el nu alerga la 
Cheltenham Festival, nefăcând parte din clasa de elită. 

Linia de plecare pentru cursa de două mile se afla cam 

la jumătatea distanţei dintre cele două turnante, riviera 
rămânând în spate. In cursă alergau opt cai, pe un 
hipodrom de o mărime potrivită, iar Abseil era cel de-al 
doilea favorit. Am pornit cu toţii deodată, nu în pas întins, 
pentru că nimeni nu intenţiona să atace cursa din start şi n- 
a fost nici o problemă pentru mine ca să fiu atent la primele 
trei garduri, la turnanta lungă şi la celelalte trei obstacole 
care aveau să fie ultimele în tura următoare şi nici când am 
urcat dealul pe lângă tribune. 

Acolo, în vârful dealului, când am cotit-o la dreapta 
spre a porni în circuitul următor, a trebuit să mă hotărăsc 
pe loc: Fie să cobor dealul şi să sar peste următorul 
obstacol în ritmul cursei, ceea ce putea însemna 
înmormântarea multor speranţe, fie să verific, să strunesc 
calul, să sar cu grijă şi să pierd poate patru lungimi... 

Abseil voia să meargă. l-am dat un pinten. Am zburat 
peste obstacol depăşind în aer doi cai şi am aterizat pe 
panta dealului cu precizie şi cu viteză mare, iar la turnantă 
ne aflam pe locul al doilea. 

Următoarele şapte obstacole erau astfel plasate că, 
dacă îl abordai pe primul corect, mergeau şnur şi toate 
celelalte, aşa cum se întâmplă în trafic cu semafoarele. 
Totul era să apreciezi bine distanţa cu mult înainte de 
primul, astfel ca să faci orice corectură din vreme, iar 
atunci când ajungi la obstacol să te afli exact în locul de 
unde să sari fără a mai mări sau scurta fuleul. Era o 
deprindere pe care toţi jocheii de clasă şi-o formau din 
primii ani, intrându-le apoi în sânge. Abseil a priceput ce 
voiam, şi-a micşorat pasul continuând să galopeze fericit şi 
a sărit peste primul din cele şapte obstacole la perfecţie. 

Hotărârea fusese luată aproape inconştient. Altă 
alternativă nu exista. Eram ceea ce eram, ceea ce ştiam să 
fac se afla acolo, în faţa mea şi nici chiar pentru Danielle nu 
puteam să renunţ. 

La cel de al doilea din cele şapte obstacole, Abseil a 

preluat conducerea de la favoritul cursei, iar eu îi trimiteam 
mesaje mentale: „Haide, dă-i bătaie, treci şi peste ăsta, altă 
cale nu ai, asta-i şansa ta, iar eu sunt cum sunt, asta e 
viaţa... dă-i bătaie şi zboară”. 

A sărit peste groapă şi apoi peste rivieră. S-a îndreptat 
spre ultimele trei obstacole din extremitatea pistei. Era cu 
treizeci de iarzi buni în fruntea celorlalţi. 

Încă trei obstacole. 

Urechile îi erau ciulite, cursa îl umplea de bucurie. 
Precauţiile pierduseră demult bătălia, şi în mintea lui şi în 
mintea mea. S-a îndreptat spre primul din cele trei 
obstacole în plină viteză, la fel şi spre cel de al doilea şi 
spre ultimul. Eu aproape că stăteam lipit de gâtul lui, trupul 
fiindu-mi aplecat mult în faţă şi cu capul lângă al lui. 

A obosit foarte repede pe deal, aşa cum m-am temut. 
Trebuia să-i menţin echilibrul, dar simţeam cum începe să 
înainteze mai anevoie, să şovăie, şi-mi spuneam că fusese 
prea mult pentru el. 

— Haide, nu te lăsa, aproape că am reuşit, dă-i 'nainte 
ticălosule, n-o să pierdem chiar acum, suntem la câţiva 
paşi, aşa că mişcă-te. 

Auzeam mulţimea strigând, ceea ce, de obicei, nu mi 
se întâmpla. Auzeam un alt cal care venea în urma mea, 
copitele duduindu-i. Îl vedeam cu coada ochiului, braţul 
jocheului înălțându-se în aer în momentul în care am simţit 
că Abseil începe să cedeze... şi atunci stâlpul de la potou a 
apărut chiar la timp, nu cu trei fuleuri mai târziu. 

Abseil era mândru de el şi pe bună dreptate. L-am 
mângâiat fără rezerve pe gât şi i-am spus că totul a fost 
O.K., că a făcut treabă bună şi că este un camarad pe 
cinste. Apoi s-a îndreptat tropăind spre padocul unde i se 
scotea şaua de pe el, urechile fiindu-i încă ciulite şi părul de 
la chişiţă umed de transpiraţie. 

Prinţesa era îmbujorată şi încântată, aşa cum era 
întotdeauna după o cursă foarte strânsă. 


205 


Am descălecat, i-am zâmbit şi am început să 
descătărămez chingile. 

— Asta numeşti tu blândeţe? m-a întrebat ea fără nici o 
urmă de reproş. 

— l-aş spune constrângere, i-am răspuns. 

Abseil, pur şi simplu, se înclina spre mulţime ştiind că 
aplauzele i se cuveneau. L-am mângâiat iar pe gât, 
mulţumindu-i. Şi-a răsucit capu-i sur ca să mă privească cu 
amândoi ochii, răsuflând cu putere pe nări şi s-a înclinat din 
nou. 

— Caii îţi vorbesc, a spus prinţesa. 

— Unii dintre ei. 

Am înfăşurat chingile pe şa şi m-am întors pe călcâie 
ca s-o pornesc spre camera de cântărire când l-am văzut pe 
Maynard Allardeck stându-mi exact în cale, aşa cum făcuse 
Henri Nanterre la Newbury. Ura de pe chipul lui Maynard 
era evidentă, îţi sărea în ochi. 

M-am oprit. Nu mi-a plăcut niciodată să-i vorbesc, 
pentru că, orice îi spuneam îl ofensa. Unul dintre noi trebuia 
să se dea la o parte şi acela aveam să fiu eu, pentru că, în 
orice fel de confruntare între un arbitru şi un jocheu, jocheul 
de regulă pierde. 

— Ei bine, domnule Allardeck, a spus prinţesa păşind 
lângă mine, vreţi să mă felicitaţi? A fost o cursă grozavă, 
nu? 

Maynard şi-a scos pălăria şi a spus cu tupeu că era 
încântat că ea fusese norocoasă mai cu seamă că jocheul ei 
venise în faţă mult prea devreme, fiind gata-gata să dea 
peste cap toată cursa. 

— O, dar, domnule Allardeck, am auzit-o spunându-i 
blând pe când făceam un pas lateral ca să-l las pe Maynard 
să treacă şi apoi să mă îndrept şi eu spre camera 
cântarului, dacă nu şi-ar fi deschis un asemenea culoar, n- 
ar fi câştigat. 

Ea nu numai că este o mare doamnă, mi-am spus 

mulţumit în sinea mea în timp ce stăteam pe cântar, dar şi 
înţelege ce se întâmplă, de fapt, într-o cursă, ceea ce nu 
mulţi proprietari o pot face. 

Totuşi, Maynard mă neliniştea pentru că părea că 
încearcă să mă forţeze să am o confruntare cu el, aşa că-mi 
pusesem în gând să fiu întotdeauna extrem de atent şi să 
evit să-i fiu în preajmă. Filmul pe care i-l făcusem i-ar 
distruge credibilitatea acolo unde conta, dar acesta 
reprezenta ultimul mijloc de apărare pe care nu-l puteam 
folosi uşor, dat fiind faptul că-i punea la adăpost şi pe 
Bobby şi Holly în faţa consecinţelor distructive ale obsesiei 
lui Maynard, nu numai pe mine. Dacă-l foloseam, s-ar alege 
praful de viaţa lui Maynard, dar furia lui n-ar mai putea fi 
stăpânită. El n-ar mai avea nimic de pierdut, iar noi am fi cu 
toţii în pericol. 

Între timp, ca de obicei, am mai călărit şi în alte curse. 
Am mai făcut încă două, din start până la finiş, fără să-mi 
iau măsuri de precauţie, dar zeii au fost buni cu mine şi n- 
am atins turful. Maynard a continuat să mă pironească cu 
privirile, iar eu m-am străduit să fiu foarte atent şi, într-un 
fel sau altul, am reuşit să scap nevătămat până la ora 
ceaiului. 

M-am schimbat în hainele de stradă şi am urcat în loja 
prinţesei unde l-am găsit pe lordul Vaughnley stând de 
vorbă cu ea, cu Litsi şi Danielle; Beatrice nu era nicăieri. 

— Dragul meu, a spus lordul Vaughnley, cu faţa-i mare 
şi blândă pe care se citea numai bunăvoință, am venit s-o 
felicit pe prinţesa Casilia. Ai făcut o cursă foarte reuşită, 
foarte reuşită, dragul meu, cu o tactică foarte potrivită. 

— Mulţumesc, i-am răspuns prietenos. 

— Şi ce să mai zic de ziua de ieri! Ai fost grozav, 
absolut de primă clasă! 

— leri n-am avut nici un cal în cursă, a spus prinţesa 
zâmbind. 

— Nu, nu, nu este vorba de cal câştigător. Felul cum i-a 

salvat viaţa acelui tip la cursele de la Bradbury, nu ştii? 

— Ce tip? a întrebat prinţesa. 

— Un nebun care s-a dus unde nu trebuia şi a căzut din 
balcon. Nu i-ai povestit, Kit? Nu, şi-a dat el cu părerea. 
Presupun că n-ai făcut-o. În orice caz, toată lumea a 
discutat despre asta, întreaga după-amiază şi întâmplarea a 
apărut în mai toate ziarele. 

— N-am văzut ziarele în dimineaţa asta, a spus 
prinţesa. 

Lordul Vaughnley i-a relatat cu lux de amănunte cele 
petrecute, auzite la a doua mână, dar care, în esenţă, erau 
adevărate. Litsi şi Danielle priveau preocupaţi pe fereastră, 
iar eu îmi doream să pot mânca din prăjiturile cu cremă şi 
lordul Vaughnley să înceteze cu superlativele. 

— Apropo, a spus el ridicând un plic maro, mare, care 
zăcea pe masă, acesta este pentru tine. Este tot ce am 
putut găsi. Sperăm că-ţi va fi cât de cât de folos. 

Mi-a întins plicul. 

— Mulţumesc foarte mult, i-am spus luându-l. i 

— E-n ordine, a spus lordul Vaughnley încântat. Iți 
mulțumesc mult pentru ceai, dragă prințesă Casilia şi, din 
nou, felicitări. 

A plecat învăluit într-un nimb de beatitudine lăsând-o 
pe prințesă cu ochii mari de nedumerire. 

— Voi aţi fost la Bradbury, le-a spus prințesa lui 
Danielle şi Litsi. Aţi văzut toate astea? 

— Nu, n-am văzut, a răspuns Danielle. Am aflat în 
dimineaţa asta din The Sporting Life. 

— De ce nu mi-aţi spus? 

— Kit n-a vrut. 

Prinţesa s-a uitat la mine. l-am spus ridicând din umeri: 

— Este adevărat, eu n-am fost de acord. Şi v-aş fi 
foarte recunoscător, prinţesă, dacă nu i-aţi povesti nimic 
doamnei Bunt. 

N-a mai avut când să mă întrebe de ce, pentru că a 

reapărut Beatrice, parcă la momentul potrivit, intrând în 
lojă cu o expresie de infatuare pe chip, care s-a accentuat şi 
mai mult când m-a văzut. Tot timpul cât şi-a mâncat cu 
poftă prăjitura cu cremă nu m-a slăbit deloc din ochi ca şi 
cum foamea mea i-ar fi făcut, într-adevăr, plăcere. La asta 
pot face faţă cu mai multă uşurinţă, mi-am zis în sinea mea 
cu amărăciune, decât la celelalte necazuri mult mai 
numeroase ale zilei. 

Prinţesa i-a spus lui Beatrice că este timpul să plece, 
ultima cursă terminându-se demult şi a condus-o spre Rolls. 
Nu era nici o şansă ca Litsi să meargă cu ele, chiar dacă ar 
fi vrut, pentru că Danielle l-a ţinut strâns de braţ tot drumul 
până la parcare. Nu voia să rămână singură cu mine după 
explicaţia de aseară şi am văzut, aşa cum presupusesem 
toată ziua, că ea n-ar fi venit deloc la curse dacă n-ar fi 
contat pe prezenţa lui. Ziua următoare aveam din nou 
curse la Sandown şi am început să mă gândesc că ar fi mai 
puţină încordare pentru toată lumea dacă ea n-ar mai veni. 

Când am ajuns la maşină, Litsi s-a aşezat pe locul din 
faţă, la insistenţele Danielle-ei, iar ea pe bancheta din spate 
şi, înainte de a porni maşina, am deschis plicul mare, maro, 
pe care mi-l adusese lordul Vaughnley. 

Inăuntru am găsit o tăietură mică dintr-un ziar, o alta 
mai mare dintr-o revistă ilustrată, o fotografie alb-negru de 
opt pe zece şi o foaie de hârtie cu câteva rânduri de la 
lordul Vaughnley care mă ruga să înapoiez materialul la The 
Towncrier, unde acum nu mai existau decât fotocopiile. 

— Ce este, m-a întrebat Litsi? 

l-am dat fotografia alb-negru făcută cu ocazia unei 
ceremonii de acordare a premiilor după o cursă. Era un 
grup de oameni care ofereau sau primeau un trofeu. 
Danielle s-a uitat peste umărul lui Litsi şi a întrebat: 

— Cine sunt toţi aceşti oameni? 

— Bărbatul care primeşte cupa este Henri Nanterre. 

Amândoi au exclamat uitându-se şi mai atent la 

fotografie. 

— Bărbatul de lângă el este antrenorul francez de cai 
de curse Villon şi presupun că hipodromul este Longchamp. 
Uită-te pe verso, s-ar putea să fie unele informaţii. 

Litsi a întors fotografia. 

— Scrie doar atât: „După Prix de la Cite, Villon, 
Nanterre, Duval”. 

— Duval este jocheul, le-am explicat eu. 

— Deci, aşa arată Nanterre, a spus Litsi, căzut pe 
gânduri. O dată ce l-am văzut este uşor de recunoscut. l-a 
dat fotografia lui Danielle. Ce altceva mai ai? 

— Aceasta este dintr-o revistă englezească şi pare să 
fie un spot publicitar pentru Derby-ul de anul trecut. Villon, 
se pare, că a avut un cal care a participat la Derby, iar 
articolul vorbeşte despre „proaspătul triumf de la 
Longchamp”. Nanterre este menţionat ca unul dintre 
proprietari. 

Cealaltă tăietură, care era tot dintr-un ziar englezesc, 
nu mi-a fost nici ea de mai mult folos. Spunea că 
Proudhomme, al cărui proprietar era industriaşul francez H. 
Nanterre şi care fusese antrenat de Villon, venise să alerge 
în Newmarket şi murise din cauza unui atac de cord; şi asta 
era tot. 

— Cine a făcut fotografia? am întrebat întorcându-mă 
spre Danielle. Este menţionat cumva? 

— Copyright Towncrier, a răspuns ea, citind pe verso. 

Am înălţat din umeri. 

— Pesemne că ei s-au dus acolo pentru o cursă 
importantă. L'Arc de Triomphe, aş înclina să cred. 

Am luat înapoi fotografia şi am pus-o în plic laolaltă cu 
tăieturile din presă. 

— Are o faţă foarte dură, a spus Danielle referindu-se 
la Nanterre. 

— Şi o voce pe măsură, am adăugat eu. 

— Dar n-am înaintat cu nimic, a conchis Litsi. 

Am pornit motorul şi ne-am îndreptat spre Londra unde 
am aflat că nu se întâmplase nimic deosebit, ceea ce îl 
plictisise pe Sammy. 

— Chiar şi dacă stai, îţi câştigi pâinea, i-am spus. 

— Omule, nimeni nu ştie că sunt aici. Aşa că stau 
degeaba. 

— Ei ştiu, cu siguranţă, i-am răspuns sec. Tot ce se 
întâmplă în casa asta ajunge la urechea individului de care 
ne temem, aşa că să nu adormi cumva. 

— Nu mi s-a întâmplat niciodată, a spus el supărat. 

— Bine. l-am arătat fotografia făcută de The Towncrier 
şi i-am spus: Acesta este omul. Dacă-l vezi vreodată, 
trebuie să fii cu mare băgare de seamă. Poartă pistol care 
poate fi încărcat sau nu şi recurge la tot felul de şiretlicuri. 

S-a uitat lung la fotografie şi a căzut pe gânduri. 

— Am să-l recunosc, a spus el. 

Am luat darurile lordului Vaughnley în camera de 
bambus, i-am telefonat lui Wykeham, mi-am cules mesajele 
de la robot şi m-am ocupat de ele: rutină obişnuită. Când 
am coborât în salon, unde se servea câte o băutură înainte 
de cină, Litsi, Danielle şi prinţesa discutau despre 
impresioniştii francezi şi expoziţiile lor din Paris din preajma 
anului 1880. 

Cezanne... Pissarro, Renoir... Degas... cel puţin despre 
ei auzisem. M-am dus la tava cu băuturi şi mi-am turnat un 
scotch. 

— Berthe Morisot este dintre cei mai buni, a spus Litsi 
fără a se adresa cuiva anume din încăpere. Nu credeţi? 

— El ce-a pictat? l-am întrebat când deschideam sticla. 

— El a fost o ea, a spus Litsi. 

Am mâărâit uşor şi mi-am turnat puţin whisky. 

— Deci ea ce-a pictat? 

— Femei tinere, copii, efecte de lumină. 

M-am aşezat în fotoliu şi mi-am băut scotch-ul 
privindu-l pe  Litsi. Cel puţin el nu mă trata cu 

condescendenţă, mi-am zis în sinea mea. Nu-i poţi vedea 
chiar oriunde, mulţi sunt în colecţii particulare, alţii sunt la 
Paris şi foarte mulţi la National Gallery of Art din 
Washington. 

Pesemne că ştia că era puţin probabil ca eu să le dau 
de urmă. 

— Sunt nişte picturi încântătoare, a spus prinţesa. 
Luminoase. 

— Şi n-o uitaţi pe Mary Cassatt, a spus Danielle. Şi ea a 
fost extraordinară. S-a întors spre mine: Era americancă, 
dar a fost studenta lui Degas la Paris. 

Am să merg cu ea la galeriile de artă, dacă asta îi face 
plăcere, mi-am zis în gând. 

— Într-una din aceste zile poţi să-mi dai nişte lecţii, i- 
am spus calm. 

Şi-a întors capul, ca şi cum ar fi fost gata să 
izbucnească în plâns, ceea ce nu fusese câtuşi de puţin 
intenţia mea; şi cred că a fost foarte bine că exact în acel 
moment a sosit şi Beatrice ca să-şi ia o porţie de „Bloody 
Mary”. 

Beatrice îşi pierduse total simţul umorului. Sammy, 
care circula numai în goană, se ciocnise din nou de ea pe 
scări şi-şi repetase scuzele: „Scumpă bunicuţă, iartă-mă, te 
rog”. Beatrice s-a simţit profund jignită. Când a văzut 
surâsul de pe chipul meu s-a înfuriat şi mai tare. Litsi şi-a 
mascat zâmbetul ducând paharul la gură. Prinţesa, cu un 
rictus abia vizibil, şi-a asigurat cumnata că-i va cere lui 
Sammy să fie mai atent, iar Beatrice a spus că era vina 
mea, pentru că eu îl adusesem în casă. Incidentul a animat 
şi a înveselit seara, făcând-o să treacă mai uşor decât 
celelalte; dar tot n-a sunat nimeni în legătură cu anunţurile 
din ziare, iar Nanterre n-a dat nici un semn. 

Dimineaţa următoare, cu mult înainte de ora şapte, 
Dawson m-a trezit din nou prin interfon, spunând că eram 
căutat de Wykeham Harlow. Am ridicat telefonul, somnul 

deja dus. 

— Wykeham? am spus. 

— K... K... Kit. Se bâlbâia îngrozitor. V... V... Vino aici. 
V... Vino imediat. 


CAPITOLUL 15 


Wykeham a închis imediat telefonul fără să-mi spună 
ce se întâmplase şi când am sunat la el în următoarea 
secundă n-a mai răspuns nimeni. Cuprins de sentimente 
îngrozitoare, m-am îmbrăcat la repezeală, am plecat în fugă 
la maşină, am verificat-o superficial şi am şofat în mare 
viteză pe străzile aproape goale îndreptându-mă spre 
Sussex. 

Wykeham părea aproape descompus, şocul şi vârsta 
făcând să-i tremure cumplit vocea. Atunci când am ajuns la 
el li se mai alăturase şi mânia, transformându-se totul într- 
un tremur şi o furie neputincioasă. L-am găsit în parcare, 
lângă Robin Curtiss, medicul veterinar. 

— Ce s-a întâmplat? l-am întrebat coborând din 
maşină. 

Robin a făcut un gest neajutorat cu mâna, iar 
Wykeham a spus cu mânie: 

— V... Vino şi priveşte. 

L-am urmat în ograda de lângă cea în care fuseseră 
Cascade şi Cotopaxi. Wykeham, cu genunchii tremurând de 
emoție dar eu spatele drept, a pornit spre una din uşile 
închise şi a pus mâna pe clanţă. 

— Aici, înăuntru, a spus el. 

Uşa boxei era închisă, dar fără zăvoare trase, pentru 
că, oricum, calul dinăuntru nu mai avea cum să scape. 

Am deschis uşa şi am văzut hoitul zăcând pe zgură. 

Un murg de culoare deschisă, pintenog la trei picioare 

şi cu o stea albă în frunte. 

Era Col. 

Fără să pot rosti nici un cuvânt, m-am întors spre 
Wykeham şi Robin înțelegând furia şi toată disperarea lui 
Wykeham. Nanterre era prea iute de mână şi laţul se 
strângea cu repeziciune în jurul lui Roland de Brescou. 

— Este la fel ca înainte, a spus Robin. Săgeată. S-a 
aplecat, a dat la o parte smocul de păr şi mi-a arătat 
semnul de pe steaua albă din fruntea murgului. Este mult 
ulei în rană... În comparaţie cu ultima dată, pistolul acum a 
fost uns. A dat drumul smocului de păr şi a revenit la 
verticală. Calul este rece ca o stană de piatră. A fost omorât 
devreme, aş zice că înainte de miezul nopţii. 

Col... alergase minunat la Ascot, promițând a fi în vârf 
de formă pentru Cheltenham pentru Cupa de Aur. 

— Patrula unde a fost? am întrebat regăsindu-mi, în 
sfârşit graiul. _ 

— Aici, a răspuns Wykeham. În grajd, adică nu în curte. 

— A plecat, presupun. 

— Nu, i-am spus să te aştepte. Este în bucătărie. 

— Col este singurul... nu-i aşa? l-am întrebat. 

Robin a încuviinţat dând din cap. 

— Ar trebui să ne bucurăm pentru asta. 

Nu mult, mi-am zis în gând. Cotopaxi şi Col fuseseră 
doi dintre caii cei mai buni ai prinţesei şi nu putea fi nici o 
coincidenţă că tocmai ei au fost ţinta atacurilor. 

— Kinley? l-am întrebat pe Wykeham. Ai trecut pe la 
Kinley? 

— Da, imediat. El este încă în boxa din colţ, din ograda 
alăturată. 

— Cei de la asigurări n-or să fie prea încântați, a spus 
Robin coborându-şi privirile spre calul mort. La primii doi s- 
ar fi putut spune că a fost doar ghinion, dar trei... A ridicat 
din umeri. Nu este problema mea, bineînţeles. 

— Cum a reuşit să-i găsească? am întrebat mai mult 

pentru mine decât pentru Robin şi Wykeham. Asta este 
boxa în care stă de obicei Col? 

— Da, a răspuns Wykeham. Cred că acum am să-i mut 
dintr-o boxă în alta, dar asta dă peste cap tot grajdul. 

— Abseil e teafăr? l-am întrebat. 

— Cine? 

— Câştigătorul de ieri? 

Gândurile lui Wykeham s-au limpezit. 

— O, da, este bine. 

Abseil putea fi recunoscut tot atât de uşor ca şi ceilalţi, 
am gândit în sinea mea. Nu era murg, nici aproape negru 
precum Cascade, ci cenuşiu, cu coadă neagră. 

— Unde este? l-am întrebat. 

— În ultima ogradă, lângă casă. 

Deşi îl vizitam destul de des pe Wykeham, întotdeauna 
veneam pentru antrenament, drept pentru care ne 
deplasam cu maşina până la colinele Downs, unde 
călăream o serie de cai învăţându-i cum să sară 
obstacolele. Aproape niciodată nu  plecasem la 
antrenamente sau să mă fi întors de acolo călare. Şi, deşi 
ştiam în ce boxe se află unii din cai, ca de pildă, Cotopaxi, 
nu eram sigur de nici unul. 

M-am aplecat şi am atins piciorul din faţă al lui Col şi i- 
am simţit rigiditatea, răceala. Era piciorul care ne salvase la 
Ascot, cel care-i susţinuse întreaga greutate. 

— Va trebui să-i spunem prinţesei, a zis Wykeham 
nefericit. Poate o faci tu, Kit? 

— Da, am să-i spun eu, i-am răspuns. La Sandown. 

A înclinat din cap. 

— Ce cai avem acolo? m-a întrebat. 

— Helicon al prinţesei şi alţi trei. 

— Dusty are lista, bineînţeles, a adăugat el. 

— Mda, am spus. 

Wykeham s-a uitat din nou lung la splendoarea care 
zăcea pe zgură. 

— Am să-l omor pe ticălosul care a făcut asta cu 
propria lui săgeată, a spus el. 

Robin a oftat şi a închis uşile grajdului spunând că va 
aranja să fie luat hoitul, dacă Wykeham era de acord. 

Wykeham a dat tăcut din cap şi am ieşit cu toţii din 
ogradă, îndreptându-ne spre casa lui Wykeham iar Robin s- 
a dus la telefonul din birou. Omul cu câinele se afla încă în 
bucătărie, nervos, dar spăşit. Câinele, un Dobermann 
negru, zăcea la picioarele lui şi căsca. 

— Spune-i lui Kit Fielding ce mi-ai povestit şi mie, i-a 
zis Wykeham. 

Omul cu câinele era de vârstă mijlocie, începuse să se 
îngraşe şi purta o uniformă bleumarin. Vocea îi era 
agresivă, dar bătând în retragere, părea de o inteligenţă 
medie şi-mi doream să-l fi adus aici, în locul lui, pe Sammy 
care alerga ca un titirez. M-am aşezat de cealaltă parte a 
mesei şi l-am întrebat cum de i-a scăpat cel care l-a ucis pe 
Col. 

— N-am avut cum, ce-aş fi putut să fac? a spus el. Cu 
toate bombele acelea ce s-au ţinut lanţ! 

— Ce bombe? Mi-am aruncat privirea spre Wykeham 
care, în mod evident auzise despre bombe înainte. Ce 
bombe, pentru numele lui Dumnezeu? 

Omul cu câinele avea o mustață pe care şi-o tot 
ferchezuia răsucind-o în afară, între degetul mare şi 
arătător. 

— Ei bine, cum puteam eu să ştiu că acelea nu erau 
bombe adevărate? a spus el. Făceau destul zgomot. 

— la-o cu începutul, i-am spus. Povesteşte din 
momentul în care ai venit la slujbă. Şi ă-ă... ai fost aici şi-n 
celelalte nopţi? 

— Da, a spus el. De luni până vineri, cinci nopţi. 

— E-n ordine, i-am spus. Descrie-o pe ultima. 

— Eu vin de obicei la slujbă pe la ora şapte, când 
capelmaistrul termină de hrănit caii. Îmi instalez cartierul 

general aici, în bucătărie şi fac câte o inspecţie din 
jumătate în jumătate de oră, aşa cum se obişnuieşte. 

— Cât îţi ia o inspecţie? 

— Cincisprezece minute, poate mai mult. În nopţile 
astea a fost amarnic de frig. 

— Şi treci prin toate ogrăzile? 

— Niciodată nu-mi scapă vreuna, a spus el smerit. 

— Şi unde altundeva te mai duci? 

— Cercetez şopronul cu fân, camera unde se ţine 
hrana, şura cu nutreţuri, curtea din spate unde se află 
tractorul, grapa, grămada de bălegar şi toate celelalte. 

— Zi-i mai departe, atunci, i-am spus. Câte inspecții 
făcuseşi când au izbucnit bombele? 

A numărat pe degete. 

— Nouă, cred. Capelmaistrul trecuse pe aici să mai 
arunce o ultimă privire, aşa cum face de obicei, şi totul era 
în ordine. Aşa că eu m-am întors în bucătărie ca să mă mai 
încălzesc puţin şi am ieşit din nou la unsprezece şi 
jumătate, aş zice. Îmi începusem rondul când s-au auzit din 
spate toate acele pocnete şi bubuituri îngrozitoare. Aşa că 
m-am repezit acolo cu Ranger... Şi-a coborât privirile spre 
câine. Ei bine, ce-aş fi putut face? Era normal, nu? 

— Da, am spus. Unde exact în spate? 

— La început n-am putut vedea bine pentru că acolo 
nu prea era lumină, iar mirosul acela puternic, de ars, îţi 
pătrundea pe gât şi atunci a explodat alta la câţiva metri de 
mine. Aproape că mi-a spart timpanele. 

— Unde au fost bombele? l-am întrebat din nou. 

— Prima a fost după grămada de bălegar. Am găsit 
resturile ce au mai rămas din ea după aceea, cu lanterna. 

— Dar nu ai la dumneata lanterna tot timpul? 

— N-ai nevoie de ea în ogrăzi pentru că mai toate sunt 
luminate. 

— Mada. O.K. Unde a fost a doua? 

— Sub grapă. 

Wykeham, ca mulţi antrenori, folosea din când în când 
grapa la padocuri ca să le menţină în bună stare. 

— Grapa a fost aruncată în aer? am întrebat 
încruntându-mă. 

— Nu, ştii, nu erau bombe adevărate. 

— Dar ce fel de bombe? 

— De sub grapă s-a înălţat o imensă trâmbă de 
scântei. Scântei aurii ce s-au răspândit în tot locul. Mici 
scântei care ardeau. Au căzut câteva şi pe mine... Erau 
focuri de artificii. Am găsit cutiile goale. Pe cele care nu 
arseseră scria „bombă”. 

— Acum unde sunt? l-am întrebat. 

— Acolo unde au explodat. Nu le-am atins, afară doar 
pe cele pe care le-am lovit cu piciorul ca să le întorc să văd 
ce scrie pe ele. 

— Şi câinele dumitale ce-a făcut în tot acest timp? 

Omul părea dezamăgit. 

— II aveam în lesă. Intotdeauna îl ţin aşa, bineînţeles. 
Nu i-au plăcut bubuiturile, scânteile, nici mirosul. Cred că a 
fost dresat să nu se sinchisească de Împuşcături, dar nu i- 
au plăcut focurile de artificii. Lătra, gata să se năpustească 
şi încerca s-o ia la fugă. 

— A încercat să alerge în diferite direcţii dar l-ai oprit? 

— Exact. 

— Pesemne că a încercat să alerge după cel care 
împuşcase calul. 

Omul a rămas cu gura căscată, după care a închis-o 
rapid cu un pocnet. Şi-a netezit mustaţa de câteva ori şi a 
devenit vizibil mult mai agresiv. 

— Ranger lătra la bombe, a spus el. 

Am dat din cap. Era prea târziu ca să mai aibă vreo 
importanţă. 

— Şi presupun că n-ai auzit celelalte zgomote din 
depărtare... N-ai auzit împuşcătura? l-am întrebat. 

— Nu, n-am auzit-o. Urechile îmi bubuiau şi Ranger 

făcea un tărăboi îngrozitor. 

— Aşa că, mai departe ce s-a întâmplat? 

— Nimic, a spus el. Am crezut că a fost vreunul din 
băieţii aceia care lucrează aici. Pur şi simplu, nişte 
derbedei. Aşa că, mi-am continuat patrulele ca de obicei. 
Nu era nimic în neregulă... Mai bine zis nimic nu părea 
astfel. 

M-am întors spre Wykeham care tot timpul ascultase 
posomorât. 

— Tu ai auzit artificiile? l-am întrebat. 

— Nu, dormeam. A şovăit, după care a adăugat: Nu 
dorm prea bine... Zilele astea n-am putut să dorm deloc 
fără somnifere. Avusesem patru nopţi neliniştite şi fusesem 
treaz mai tot timpul, aşa că... în ultima noapte am luat un 
somnifer. 

Am oftat. Dacă Wykeham ar fi fost treaz, în orice caz el 
ar fi alergat tot spre locul cu exploziile şi ar fi fost acelaşi 
lucru. 

l-am spus omului cu câinele: 

— Ai fost aici miercuri când s-a dat târcoale prin 
preajmă? 

— Da, am fost. Ranger a tot scheunat, dar n-am găsit 
pe nimeni. 

Nanterre venise la grajduri miercuri noaptea cu gândul 
de a ucide, mi-am zis în sinea mea, şi fusese îndepărtat de 
prezenţa câinelui, aşa că revenise două nopţi mai târziu 
punând la cale diversiunea. 

Pesemne că fusese la Ascot şi văzuse calul. Dar eu nu-l 
zărisem, după cum, de altfel, nici la Bradbury nu dădusem 
cu ochii de el; dar aceasta era ceva firesc pe un hipodrom 
plin de lume, iar eu fiind şi ocupat pe deasupra. 

Mi-am coborât privirile spre Ranger întrebându-mă în 
sinea mea cum reacţionează de obicei. 

— Cum se comportă Ranger când vin oameni aici, aşa 
cum am făcut eu cu puţin timp mai înainte? mi-am pus cu 

voce tare întrebarea. _ 

— Se ridică, se duce la uşă şi scheaună un pic. In 
general, este un câine liniştit. Nu latră. De aceea ştiu că a 
lătrat din cauza bombelor. 

— Ei bine, în timpul scurtelor şederi în bucătărie, ce 
faci aici? 

— Îmi pregătesc o cafea. Mănânc. Citesc. Mă uit la 
televizor. Şi-a netezit mustaţa displăcându-i întrebările 
mele. Nu moţăi, dacă asta vă interesează. 

Asta ţinusem să aflu, şi, bineînţeles, ceea ce făcuse pe 
parcursul nopţii. Date fiind cele patru nopţi reci, lungi şi 
liniştite, totul era explicabil, dar nu şi scuzabil. 

— În timpul week-end-ului va trebui să dublăm şi să 
triplăm paza, i-am spus lui Wykeham. Să fie patrule în 
permanenţă. 

A dat din cap în semn de încuviinţare. 

— Va trebui s-o facem. 

— Ai anunţat deja poliţia? 

— Nu încă. Totuşi, o s-o fac curând. S-a uitat cu 
dezgust spre omul cu câinele. Poliţiştii vor vrea să audă ce- 
ai de spus. 

Totuşi, omul s-a ridicat în picioare, a anunţat că el deja 
trebuia să plece de o oră, iar, dacă poliţia vrea să stea de 
vorbă cu el, putea s-o facă prin intermediul firmei sale. 
Acum se va duce să se culce. 

Wykeham l-a urmărit posomorât cu privirea cum 
pleacă şi a spus: 

— Ce naiba se întâmplă, Kit? Prinţesa ştie cine i-a 
omorât caii, după cum ştii şi tu, aşa că spune-mi şi mie. 

Nu este corect ca el să nu ştie, mi-am zis în sinea mea, 
aşa că i-am povestit pe scurt: cineva încearcă să obţină cu 
forţa semnătura lui Roland de Brescou atacându-i familia 
oriunde e posibil. 

— Dar ăsta e... terorism. 

Wykeham a folosit cuvântul cu grijă, de parcă simpla 

lui pronunțare îl ofensa. 

— Într-o mică măsură, da, am recunoscut eu. 

— Mică?! a exclamat el. Trei cai de mare clasă omorâţi, 
tu numeşti asta „într-o mică măsură”? 

Bineînţeles că nu. Gândul la ei mă îmbolnăvea şi mă 
înfuria. În comparaţie cu terorismul mondial, ăsta era o 
nimica toată, dar amândouă îşi aveau rădăcinile în 
convingerea mârşavă că drumul spre atingerea scopului 
trece prin omorârea celor nevinovaţi. 

M-am ridicat. 

— Arată-mi unde sunt toţi caii prinţesei, i-am spus lui 
Wykeham şi am ieşit amândoi din nou afară, în aerul rece 
ca să facem turul grajdurilor. Boxele lui Cascade şi Cotopaxi 
erau încă goale şi nici unul din caii prinţesei nu se găseau în 
prima ogradă. În a doua fusese doar Col. În cea de dincolo 
de aceasta se aflau Hillsborough şi Bernina, iar Kinley în 
boxa din colţul cel mai îndepărtat. 

Cam o treime din cai se aflau la antrenamente pe 
landă şi, în timp ce părăseam ograda în care era boxa lui 
Kinley, s-au auzit întorcându-se tropăind, umplând tot locul 
cu zgomote şi mişcare, băieţii de grajd descălecând şi 
ducându-i în boxele lor. Eu şi Wykeham ne-am croit drum 
printre băieţii care îşi ţesălau protejaţii, le curăţau culcuşul, 
umpleau găleţile, aduceau fân în iesle, propteau şeile în 
faţa boxelor, trăgeau zăvoarele şi plecau şi ei să-şi ia micul 
dejun. 

Mi-am revăzut vechii prieteni, fiecare în boxa lui; 
printre ei, North Face, Dhaulagiri, Icicle şi Icefall, precum şi 
tânărul Helicon, un cal de patru ani care avea să meargă în 
această după-amiază la Sandown. Wykeham le-a nimerit 
numele la jumătate din ei, aşteptând ca eu să-l ajut la 
ceilalţi. Totuşi, el cunoştea cu precizie cariera şi pedigriul 
fiecăruia; caii erau pentru el o realitate care nu avea nevoie 
să poarte un nume alături. Capelmaistrul ştia să aleagă 
exact ce avea el în minte atunci când întorcea listele cu caii 

ce urmau să participe la curse. 

In ultima ogradă ne-am oprit la Abseil şi am deschis 
oblonul din partea de sus a uşii. Abseil a venit spre noi şi şi- 
a scos capul afară întrebător. l-am mângâiat nările cenușii 
şi buza de sus şi mi-am lipit capul de al lui, trimiţându-i în 
nas propria-mi respiraţie. El şi-a frecat de câteva ori botul 
de obrazul meu, apoi şi-a înălţat capul în semn că schimbul 
de saluturi se terminase. Wykeham nu ne-a dat nici o 
atenţie. Şi Wikeham vorbea în acest mod cu caii, cu cei cu 
care se putea comunica. Cu alţii, nimeni nu s-ar încumeta 
niciodată fără riscul de a rămâne cu nasul ciopârţit. 

Wykeham a scos dintr-un buzunar adânc un morcov şi i 
l-a dat lui Abseil după care a închis oblonul, lăsându-l iar în 
semiobscuritate. 

Wykeham a arătat cu mâna boxa următoare: 

— De obicei, asta e boxa lui Kinley. Acum este goală. 
Nu-mi place să-l ţin în boxa aceea din colţ, este prea 
întunecoasă şi prea anostă pentru el. 

— Sper că n-o să trebuiască să-l laşi acolo multă 
vreme, i-am spus şi i-am sugerat să mergem să cercetăm 
„bombele”. 

Wykeham le văzuse mai devreme şi mi le-a arătat şi 
mie. Aşa cum mă aşteptasem, mai rămăsese din ele doar 
partea de jos a recipientului de carton, partea de sus 
arsese. Amândouă erau la fel, pe suprafeţele arse încă se 
mai distingeau flăcările pictate în galben şi roşu ţipător, iar 
pe cea găsită sub grapă era scris cu litere ce-ţi săreau în 
ochi: BOMBA AURIE. 

— Ar fi mai bine să le lăsăm acolo să le vadă poliţia, 
am spus. 

Wykeham a fost de acord, dar a zis că artificiile vor 
convinge şi mai mult poliţia că este vorba de joacă de copii. 

Ne-am întors în casă şi Wykeham a telefonat la poliţie 
obţinând promisiunea că se va cerceta cazul, iar eu l-am 
sunat pe Dawson rugându-l să-i spună prinţesei că eu sunt 

la Wykeham de unde voi pleca la Sandown. 

Eu şi Wykeham am servit apoi micul dejun, după care 
am plecat în furgoneta lui cu roţi mari spre dealurile Downs 
ca să vedem antrenamentul celui de al doilea lot de cai. 
Sub cerul rece şi vântos am rămas surprins când l-am auzit 
spunându-mi din senin că avea de gând să-şi ia din nou un 
ajutor. Ştiam că în trecut avusese când şi când câte un 
ajutor, dar nici unul nu rezistase multă vreme. 

— Într-adevăr? l-am întrebat. Am crezut că nu suporţi 
să ai un manager. 

— Nu sunt buni de nimic, a spus el. Dar îmbătrânesc... 
trebuie să găsesc pe cineva care să-i placă prinţesei. 
Cineva cu care şi tu să te înţelegi. Aşa că, dacă ai în minte 
pe cineva, spune-mi. Eu nu-i mai ştiu acum. 

— E-n ordine, i-am promis, dar cu regret. Wykeham, în 
pofida neputinței sale de a ţine minte vreun nume, era de 
neînlocuit. N-ai de gând să te pensionezi, nu? 

— Nu, nici vorbă! Niciodată. N-aş avea nimic împotrivă 
dacă aş muri aici urmărindu-mi caii. A râs brusc, în ochi 
reapărându-i un licăr vag din vigoarea ce zăcuse cândva în 
el, nu cu multă vreme înainte, pe când era un titan. Ştii, am 
avut o viaţă extraordinară. Una dintre cele mai bune. 

— Nu te da bătut, i-am spus. 

A clătinat din cap. 

— Poate că anul viitor o să câştigăm Grand National-ul. 


* 
XX 


Caii lui Wykeham alergau la Sandown în primele trei şi 
în cea de a cincea cursă, iar pe prinţesă am văzut-o când a 
coborât în padocul de prezentare pentru cursa lui Helicon, 
care era cea de a treia în program. 

Se aflau cu ea Beatrice, precum şi Litsi cu Danielle, 
care, după ce ne-am salutat vag, a fost foarte preocupată 

să nu mă mai bage în seamă, părând a urmări foarte atent 
caii care se plimbau în cerc. Faptul că ea se afla aici, că 
încerca să-şi învingă teama cred că însemna totuşi ceva. 

— Bună dimineaţa, mi-a răspuns prinţesa când m-am 
înclinat spre ea. Dawson mi-a zis că a telefonat din nou 
Wykeham devreme. 

Era o umbră de nelinişte pe chipul ei, care brusc s-a 
accentuat când şi-a dat seama de propria mea stare de 
spirit. 

A făcut câţiva paşi mai încolo, îndepărtându-se de 
ceilalţi şi eu am urmat-o. 

— Iarăşi? a întrebat ea nevenindu-i să creadă. Câţi şi 
care din ei? 

— Unul, am spus. Col. 

Şi-a mascat şocul clipind îndelung. 

— În acelaşi mod... ca înainte? a întrebat. 

— Da. Cu săgeata. 

— Bietul meu cal! 

— Îmi pare rău. 

— N-am să-i spun soţului meu, a continuat ea. Te rog, 
să nu le spui celorlalţi, Kit. 

— Mâine sau luni vor scrie ziarele, probabil că se va 
face mai multă vâlvă ca înainte, i-am spus. 

— 0... Perspectiva o afecta tot atât de mult ca şi 
moartea lui Col. N-am să-l las să înteţească presiunile 
asupra soţului meu, a spus ea cu hotărâre. El nu poate 
semna contractul acela mizerabil! Dac-o face, va muri, ştii 
asta. N-o să supravieţuiască dezonoarei care o să-i 
tortureze conştiinţa. Va dori să moară... În toţi aceşti ani, 
deşi starea lui fizică este o grea încercare pentru el, totuşi, 
a vrut să trăiască. A făcut un vag gest cu mâna 
înmănuşată. Ştii... îmi este... foarte drag, Kit. 

Auzeam în minte vorbele bunicii despre cârcotaşul 
meu bunic: „Îl iubesc pe bătrânul pezevenghi, Kit”, ceea ce 
era tot o declaraţie de dragoste faţă de un om care la prima 

vedere nu părea chiar demn de a fi iubit. 

Era surprinzător că prinţesa o făcuse, dar nu atât de 
imposibil cum ar fi fost înainte de apariţia lui Nanterre. Mi- 
am dat seama că în ultimele opt zile multe se schimbaseră 
în relaţiile noastre. 

Să-i salvez onoarea, să-i salvez viaţa, să salvez viaţa 
lor laolaltă... Dumnezeule, mi-am zis, era peste puterile 
mele! Ea avea nevoie de Superman, nu de mine. 

— Să nu-i spui despre Col, m-a rugat din nou. 

— Nu, n-am să-i spun. 

Privirea i s-a oprit asupra lui Beatrice. 

— N-am să spun nici celorlalţi, am asigurat-o. Dar în 
lumea curselor n-o să rămână un secret. Dusty şi băieţii 
care au venit cu caii ştiu toţi. Şi de la ei au să afle şi ceilalţi 
băieţi de grajd... şi mă tem că se va răspândi. 

Ea a dat uşor din cap, nefericită şi şi-a deplasat atenţia 
de la Beatrice la Helicon care chiar trecea pe lângă noi. L-a 
privit câteva secunde şi şi-a întors capul după el când s-a 
îndepărtat. 

— Ce părere ai despre el? m-a întrebat, mecanismului 
ei de apărare punându-se vag în mişcare. La ce să mă 
aştept? 

— Încă e un pic cam dificil, i-am spus, dar, dacă o să-l 
pot tempera, o să alerge bine. 

— Dar n-o să fie un alt Kinley? a sugerat ea. 

— N-o să ajungă atât de departe. 

— Fă tot ce poţi... 

l-am spus, ca de obicei, că am să mă străduiesc şi ne- 
am alăturat celorlalţi ca şi cum ar fi vorbit doar despre calul 
ei. 

— Ai băgat de seamă cine se tot holbează la tine? m-a 
întrebat Danielle. 

Şi i-am spus că, într-adevăr, observasem ochii aceia 
care mă urmăreau pretutindeni. 

— Nu te calcă pe nervi? m-a întrebat Danielle. 

— Care nervi? a zis Litsi. 

— Vorbiţi despre domnul Allardeck, a întrebat Beatrice. 
Nu înţeleg de ce nu-ţi place. Pare adorabil. 

Adorabilul bărbat îşi proiecta de la distanţă gândurile 
obsesive în direcţia mea într-o adevărată invazie 
psihologică, iar eu am reflectat din nou neliniştit la starea 
de spirit care le genera. Ochiul diavolului mi-am zis în sinea 
mea: şi nu vedeam nici un scut care să mă apere. 

A venit timpul să încalec aşa că eu şi impacientatul 
Helicon am ieşit pe pistă. Era şi nervos şi impetuos; deci, 
nici o bucurie să-l călăresc. Când ne îndreptam spre start 
am căutat să-l domolesc, dar, ca de obicei, a fost ca şi când 
aş fi încercat să aplatizez o spirală de sârmă ghimpată. 
Prinţesa îl cumpărase când avea un an şi îşi pusese mari 
speranţe în el, dar, deşi sărea destul de bine, nici eu, nici 
Wykeham nu izbutisem să-i temperăm ciudăţeniile. 

Erau cam douăzeci de cai în cursă, iar eu şi Helicon am 
pornit-o destul de în frunte, pentru că, dacă rămânea la 
grămadă, s-ar fi speriat şi s-ar fi oprit; totuşi, trebuia să-l 
strunesc bine pentru că putea să acţioneze după capul lui şi 
s-o ia complet razna. 

A început să scuture din cap, aşa cum reacţiona 
întotdeauna când se simţea constrâns, dar îl aveam sub 
control şi alerga destul de bine, iar când am sărit peste cel 
de al treilea obstacol, m-am gândit că partea cea mai 
dificilă fusese depăşită, aşa că puteam să ne relaxăm puţin 
şi să ne concentrăm pentru o cursă acceptabilă. 

Dar n-a fost să fie. La cel de al patrulea obstacol, calul 
imediat din faţa lui şi-a băgat piciorul în gard şi a căzut cu o 
izbitură puternică la pământ lungindu-se pe o rână. Helicon 
a venit peste el cu repeziciune azvârlindu-mă din şa; şi mai 
departe nu ştiu prea clar ce s-a întâmplat, pentru că s-au 
îngrămădit unii peste alţii de-a valma, cai şi călăreţi, într-o 
îmbulzeală demnă de o busculadă pe o autostradă în plină 
ceaţă. Mai târziu, am aflat că la săritura aceea cinci cai au 

lovit tija de deasupra obstacolului. Unul dintre ei, se pare, 
că a aterizat chiar deasupra mea; ceea ce nu era o bucurie 
pentru oasele nimănui. 

CAPITOLUL 16 


Zăceam pe iarbă evaluând situaţia. Eram conştient şi 
mă simţeam ca un gândac strivit, dar nu-mi fracturasem 
picioarele, lucru de care întotdeauna mă temeam cel mai 
mult. 

Unul din ceilalţi jochei din învălmăşeală s-a ridicat pe 
vine lângă mine şi m-a întrebat dacă eram teafăr, dar nu i- 
am putut răspunde pentru că îmi pierdusem respiraţia. 

— Este rănit, a spus colegul meu cuiva de alături, iar 
eu am reflectat: „La fel ca Litsi la Bradbury, vai de capul 
meu!”. 

Colegul mi-a descătărămat toca şi mi-a scos-o de pe 
cap, lucru pentru care nu i-am putut mulţumi. Respirația 
mi-a revenit, aşa cum se întâmplă de obicei. Până când a 
sosit ambulanţa şi doctorul eu ajunsesem la concluzia 
îmbucurătoare că nu aveam nici o fractură şi că era timpul 
să mă ridic în picioare şi să iau lucrurile ca atare. Când am 
dat să mă scol de jos, m-am simţit de parcă aş fi fost strivit 
cu barosul şi nu era bucăţică din mine care să nu mă doară, 
dar trebuia să iau situaţia ca atare şi am recunoscut că 
fusesem norocos să scap atât de uşor dintr-o asemenea 
terciuială. 

Unul din ceilalţi jochei nu fusese atât de norocos şi era 
lungit la pământ, alb la chip ca varul şi nu scotea nici un 
sunet, cu doctorul îngenuncheat neliniştit lângă el. S-a 
trezit uşor când ambulanţa a trecut prin dreptul tribunelor 
şi a început să geamă cu intermitențe, ceea ce i-a alarmat 

pe însoțitori, dar măcar a dat semne de viaţă. 

Când am ajuns la camera de prim ajutor şi uşile din 
spate ale ambulanţei s-au deschis, eu am coborât primul şi 
am găsit-o pe soţia celuilalt jocheu aşteptând, frumoasă, 
gravidă şi cu chipul răvăşit de nelinişte. 

— Joe este teafăr? m-a întrebat şi apoi l-a zărit pe 
targă foarte departe de a fi bine. 

l-am văzut şocul pe chip, paloarea rapidă, gura 
uscată... agonia. 

Asta era ceea ce i se întâmplase lui Danielle, mi-am zis 
în sinea mea. Asta era în mare ceea ce văzuse şi ceea se 
simţise şi era destul. 

Am cuprins-o pe soţia lui Joe de umeri, am strâns-o la 
piept şi i-am spus că Joe va fi bine, sigur va fi bine, dar nici 
unul din noi nu ştiam dacă acesta era adevărul. 

joe a fost dus în camera de prim ajutor, uşa 
închizându-se în urma lui, dar imediat a ieşit un doctor care 
i-a spus cu blândeţe soţiei lui Joe că îl vor trimite la spital 
imediat ce va sosi ambulanţa de la Urgenţă. 

— Puteţi să veniţi înăuntru şi să staţi cu el dacă doriţi, 
i-a mai spus, după care a adăugat, adresându-mi-se mie: Ar 
fi mai bine dac-ai veni şi dumneata. 

Am intrat şi eu, iar el m-a consultat, după care m-a 
întrebat: 

— Îmi ascunzi ceva? 

— Nimic. 

— Te cunosc bine, a spus el. Oriunde te ating îţi 
înăbuşi un strigăt. 

— Au, mă doare, dacă asta vrei, i-am spus. 

— Unde te doare? 

— Glezna, în special. 

Mi-a tras cizma şi eu am scos un „au” destul de tare, 
dar, după părerea mea, nu cred că era o fractură. A spus 
că-mi trebuie o faşă şi puţin repaos, adăugând că aş putea 
călări luni dacă nu mă jenează la mers şi dacă sunt destul 

de nebun. 

S-a întors să se ocupe de Joe şi una din surori s-a dus 
să vadă cine a bătut la uşă, după care a venit să-mi spună 
că eram aşteptat afară. Mi-am pus din nou cizma în picior, 
mi-am trecut degetele prin păr şi am ieşit în hol unde mă 
aşteptau Litsi şi Danielle. 

Litsi o ţinea pe Danielle cu un braţ de după umeri, iar 
Danielle arăta de parcă acesta era ultimul loc de pe lume 
unde ar fi dorit să fie. 

Eram conştient de starea deplorabilă în care mă aflam, 
de şchiopătatul pe care nu-l puteam ascunde, de petele de 
iarbă de pe mine şi de pantalonii sfâşiaţi ceva mai jos de 
şoldul stâng. 

Litsi m-a cântărit dintr-o privire, iar eu i-am zâmbit 
Uşor. 

— Asta este, i-am spus. 

— Aşa-i. M-a privit gânditor. Tanti Casilia ne-a trimis să 
vedem... cum te simţi. 

Îi trebuise mult curaj lui Danielle, m-am gândit în sinea 
mea, ca să se afle aici, să facă faţă la ceea ce ar fi putut fi o 
repetare a întâmplării din ianuarie. M-am adresat lui Litsi, 
dar cu ochii pironiţi asupra Danielle-ei. 

— Te rog, spune-i că totul este în ordine. Luni voi 
călări. 

— Cum o să mai călăreşti? m-a întrebat răvăşită. 

— Stând în şa, cu picioarele în scări şi cu mâinile pe 
dârlogi. 

— Nu fi stupid! Cum poţi să glumeşti... Nu e cazul să 
răspunzi. Cunosc ambele răspunsuri: Uşor sau greu, 
depinde cum va fi mai nostim. 

Brusc a izbucnit în râs, dar era mai mult un râs nervos 
şi şi-a sprijinit faţa de umărul puternic al lui Litsi. 

— Am să urc în lojă, le-am spus, şi Litsi a dat din cap, 
dar înainte ca ei să plece, uşa de la camera de prim ajutor 
s-a deschis şi a apărut soţia lui Joe. 

— Kit, a spus ea uşurată văzând că încă mai eram aici. 
Trebuie să merg la toaletă... Stomacul mi-a luat-o razna... Ei 
zic că pot să-l însoțesc pe Joe la spital, dar, dacă vine 
ambulanţa în lipsa mea, ar putea pleca fără mine. Vrei să 
stai aici şi să le spui? Nu-i lăsa să plece fără mine. 

— O să am eu grijă, i-am promis. 

Mi-a zis un „mulţumesc” abia auzit şi a plecat mai mult 
alergând spre toaletă, iar Danielle cu ochii mari a spus: 

— Dar ea este... exact ca mine. Soţul ei... este rănit 
grav? 

— Cred că este prea devreme ca să ştim. 

— Cum poate să reziste? 

— Nu ştiu, i-am răspuns. Crede-mă, nu ştiu. Este mult 
mai simplu pentru Joe... şi pentru mine. 

— Merg să văd dacă o pot ajuta cu ceva, a spus brusc 
Danielle şi, părăsind sprijinul oferit de Litsi, a plecat după 
soţia lui Joe. 

— Serios, a întrebat Litsi urmărind-o cu privirea, cum 
poţi să glumeşti? 

— Când este vorba despre Joe sau despre soţia lui, n-o 
fac, dar când e vorba de mine însumi, de ce nu? 

— Dar... merită? 

l-am răspuns: 

— Dacă ai putea picta aşa cum ai dori, ai suporta unele 
dureri? 

A zâmbit înălţându-şi sprâncenele. 

— Da, le-aş suporta. 

— Este cam acelaşi lucru, i-am spus. Este vorba de 
propria-ţi împlinire. 

Ne aflam într-un loc mai liniştit de pe hipodrom, 
departe de zgomotul tribunelor, care se pregăteau pentru 
cursa următoare. Dusty a sosit în fugă, căutându-mă grăbit 
din ochi şi alarmat. 

— Mi-am luxat glezna, i-am spus. Pentru cursa a treia 
va trebui să-l iei pe Jammie, ştiu că este liber. Dar pentru 

luni sunt în formă. Helicon este bine? 

A dat scurt din cap de câteva ori şi a plecat fără a mai 
face risipă de cuvinte. 

Litsi a spus: 

— Este o minune că nu te afli într-o stare mai jalnică. A 
părut ceva cumplit. Tanti Casilia te urmărea cu binocilul şi a 
fost foarte îngrijorată până în momentul în care te-ai ridicat 
de jos. Atunci a spus că tu ţi-ai asumat asemenea riscuri, 
aşa că era de aşteptat ca aceste lucruri să se întâmple din 
când în când. 

— Are dreptate, i-am răspuns. 

În cel mai civilizat mod cu putinţă, s-a uitat la urmele 
de pământ de pe cazacă, la pantalonii ce-mi erau sfâşiaţi şi 
cu pete verzi de la iarbă şi la piciorul pe care nu mă puteam 
sprijini. 

— Cum faci faţă la toate astea, mereu şi mereu? m-a 
întrebat el. 

A văzut rictusul de pe buzele mele şi a adăugat: 

— Uşor sau greu, după cum este mai nostim. 

Am râs. _ 

— Niciodată nu mă aştept la ele din start. Intotdeauna 
vin ca o surpriză neplăcută. 

— Şi acum, când s-a întâmplat, cum le faci faţă? 

— Mă gândesc la altceva, i-am răspuns. lau o grămadă 
de aspirine şi mă străduiesc să-mi revin cât mai repede 
posibil. Nu-mi place să ştiu alţi jochei pe caii mei, cum se 
întâmplă acum. Vreau să-i călăresc eu. Atâta vreme cât 
i-am învăţat eu şi îi ştiu cum se comportă, consider că sunt 
ai mei. 

— Şi îţi place să câştigi. 

— Da, îmi place. 

Ambulanţa spitalului a sosit la câteva minute după ce 
soţia lui Joe şi Danielle s-au reîntors şi, în timp ce Joe era 
transferat, eu, Litsi şi Danielle am rămas lângă soţia lui Joe. 
El încă era semiinconştient, încă gemea şi faţa îi căpătase o 

culoare pământie. Brancardierul a ajutat-o pe soţia lui Joe 
să urce în ambulanţă şi înainte de a se închide uşile, i-am 
văzut chipul tânăr şi speriat aruncând o ultimă privire spre 
noi. 

Litsi şi Danielle s-au uitat la mine şi eu m-am uitat la 
ei; nu mai era nimic de spus, într-adevăr. 

Litsi şi-a pus iar braţul pe umerii lui Danielle, s-au 
răsucit pe călcâie şi au plecat; am pornit-o şi eu 
şchiopătând, am făcut un duş şi m-am schimbat în hainele 
de stradă, după încă o cădere din şirul multor altora dintr-o 
carieră de o viaţă. 

Pe când ieşeam din camera cântarului ca să mă duc în 
loja prinţesei, m-am trezit cu Maynard Allardeck în calea 
mea. Arăta ca întotdeauna, foarte elegant, gentleman-ul 
englez prin excelenţă, îmbrăcat din cap până-n picioare de 
la cele mai luxoase magazine. Purta o cravată de mătase, 
în dungi, mănuşi din piele de porc, iar în ochi i se citea 
aceeaşi nebunie dintotdeauna. 

M-am oprit simțind cum mi se taie respiraţia. 

În faţa camerei cântarului, acolo unde ne aflam, era o 
verandă acoperită, cu trei trepte largi care coborau spre 
padocul unde se scoteau şeile de pe primii patru cai clasaţi 
din fiecare cursă. O alee cu tarmac traversa iarba ducând 
spre turnul arbitrilor. 

Caii din cursa a cincea fuseseră deşeuaţi şi scoşi din 
padoc, mai erau ceva oameni prin preajmă, dar nu foarte 
mulţi. 

Maynard stătea între mine şi trepte şi, ca să-l evit, 
trebuia să fac un pas lateral şi să-l ocolesc. 

— Fielding, a spus el apăsând pe fiecare silabă. Nu mi 
se adresa pur şi simplu pe nume, ci folosea cuvântul ca un 
blestem, în felul în care generaţii în şir l-au folosit, însetate 
de răzbunare. Îmi blestema străbunii, propria mea 
existenţă, ura adunată de secole revărsându-i-se în gură ca 
fierea, aspectul irațional al duşmăniei lui faţă de mine bine 

strunit. 

Era mai înalt decât mine cam cu o palmă şi mai gras cu 
vreo cincizeci de livre, dar mai bătrân cu douăzeci de ani şi 
fără condiţie fizică. Dacă n-aş fi avut glezna scrântită l-aş fi 
evitat cu uşurinţă, dar, în situaţia în care eram, când eu 
făceam un pas într-o parte, făcea şi el la fel. 

— Domnule Allardeck, am spus pe un ton neutru, mă 
aşteaptă prinţesa Casilia. 

N-a dat nici un semn că m-ar fi auzit, dar când am 
făcut un nou pas lateral, el nu s-a mai mişcat. A rămas pe 
loc şi am trecut pe lângă el, dar după doi paşi, când mă 
aflam în vârful treptelor, am primit un brânci puternic în 
spate. 

M-am dezechilibrat, am simţit cum vin împleticindu-mă 
pe cele trei trepte, sfârşind prin a mă lungi cât eram de 
mare, pe aleea cu tarmac. M-am răsucit aşteptându-mă ca 
Maynard să se arunce asupra mea, dar el stătea în vârful 
scărilor holbându-se, iar atunci când ni s-au întâlnit privirile, 
a făcut stânga împrejur şi după încă vreo trei paşi s-a 
ataşat unui mic grup de bărbaţi cam de aceeaşi talie cu el. 

Un antrenor pentru care călărisem cândva şi care s-a 
întâmplat să fie în apropiere, m-a prins de cot şi m-a ajutat 
să mă ridic. 

— Te-a îmbrâncit! a exclamat el fără să-i vină să 
creadă. Am văzut-o cu ochii mei! Este de neconceput! Omul 
acela a păşit exact în spatele tău şi te-a împins! 

Stăteam într-un picior, scuturându-mi hainele de 
mizeriile de pe jos. 

— Mulţumesc, i-am spus. 

— Dar te-a îmbrâncit! N-ai de gând să faci nici o 
plângere? 

— Cui? 

— Dar Kit... Treptat şi-a dat seama de situaţie. Acela 
este Maynard Allardeck. 

— Mda. 

— Dar n-are dreptul să te atace. lar tu te-ai rănit la 
picior. 

— Nu de la el mi se trage, i-am spus. Este de la 
căzătura din cursa a treia. 

— Mare harababură... S-a uitat la mine plin de îndoieli. 
Dacă vrei să faci plângere, eu o să spun ce-am văzut. 

l-am mulţumit din nou şi i-am spus că n-o să mă 
deranjez, ceea ce el tot n-a putut înţelege. Am aruncat o 
privire rapidă spre Maynard, care acum era cu spatele spre 
mine, de parcă n-ar fi ştiut nimic de prezenţa mea şi, 
şontâcăind, am pornit-o din nou spre loja prinţesei. 

Îmbrâncitura în sine fusese o chestiune relativ minoră, 
dar cum Maynard era sângeros din fire, aceasta putea fi 
luată ca o tentativă de omor, o răbufnire de eliberare, o 
supapă de evacuare care să oprească aruncarea în aer a 
muntelui din cauza vulcanului din adâncuri. 

Filmul avea să ţină vulcanul sub control, am gândit în 
sinea mea neliniştit; şi cred că putem face faţă jeturilor de 
abur dacă le consideram drept supape de siguranţă menite 
să reducă presiunea de fierbere. Nu voiam să erupă ieşit de 
sub control. Preferam să mai cad pe câteva trepte; dar, de 
asemenea, trebuia să fiu mai atent pe unde umblam. 

Când am ajuns la loja prinţesei, ea era pe balcon, 
singură, înfăşurată în haina de blană. 

M-am dus şi eu afară şi am găsit-o căzută pe gânduri, 
plimbându-şi privirea goală pe deasupra hipodromului. 

— Prinţesă, am spus. 

Şi-a întors capul, rămânând cu ochii aţintiţi asupra 
mea. 

— Să nu vă daţi bătută, i-am spus. 

— Nu. 

Şi-a îndreptat coloana şi şi-a înălţat gâtul parcă spre a 
înlătura un asemenea gând. 

— Helicon este teafăr? m-a întrebat ea. 

— Dusty a spus că da. 

— Bine. A oftat. Ai idee cine aleargă săptămâna 
viitoare? Mintea îmi este complet goală. 

Şi mintea mea era la fel. 

— Icefall aleargă joi la Lingfield. 

— Cum a căzut Helicon? m-a întrebat şi i-am spus că n- 
a fost calul ei de vină, ci celălalt dinaintea lui l-a făcut să 
cadă. 

— El alerga bine, i-am spus. Se maturizează şi devine 
mai uşor de stăpânit. O să-l antrenez săptămâna viitoare 
într-o dimineaţă ca să-şi recapete încrederea în el. 

În ciuda tuturor neplăcerilor zilei, i s-a ivit, totuşi, un 
licăr de bucurie în ochi. Nu m-a întrebat direct de starea 
sănătăţii mele pentru că n-o făcea niciodată: ea considera 
căderile mele ca aparţinând vieţii mele private în care nu 
voia să se amestece. Era o atitudine ce-şi avea rădăcinile în 
propria sa comportare rezervată şi, departe de a mă 
deranja, o apreciam. Exact ceea ce nu suportam era de a se 
face caz în ceea ce mă privea. 

Am intrat înăuntru ca să bem puţin ceai împreună cu 
Danielle, Litsi şi Beatrice şi imediat şi-a făcut apariţia lordul 
Vaughnley în mai mult sau mai puţin frecventele sale vizite 
în loja prinţesei. 

Vaga sa expresie de nelinişte a dispărut în momentul 
în care m-a văzut acolo bându-mi ceaiul, şi, după câteva 
minute, a reuşit să mă desprindă de ceilalţi, dirijându-mă 
spre un colţ al lojei. 

l-am mulţumit pentru pachetul de ieri. 

— Poftim? O, da, dragul meu, n-ai pentru ce. Dar nu 
asta voiam să discut cu tine, absolut deloc. Mi-e teamă că 
s-a aflat ceva... Totul este foarte neplăcut. 

— Ce anume s-a aflat? am întrebat nedumerit. 

— Despre filmul pe care l-ai făcut cu Maynard 
Allardeck. 

— Mi-e teamă, a continuat lordul Vaughnley, că a ajuns 
la urechile lui Allardeck că ai trimis o copie celor din comisia 

de acordare a titlurilor de onoare din Downing Street. Ştie 
că niciodată nu va mai fi luat în consideraţie spre a i se 
oferi rangul de cavaler, pentru că tu le-ai pus la dispoziţie 
acel film. A zâmbit oarecum neliniştit, dar n-a putut să nu 
conchidă jurnalistic: Niciodată nu va fi Sir Maynard, 
niciodată lordul Allardeck, din cauza lui Kit Fielding. 

— Cum naiba de-a aflat? l-am întrebat. 

— Nu ştiu, a răspuns lordul Vaughnley încurcat. Dragul 
meu, de la mine în nici un caz, te asigur. Eu n-am spus 
absolut nimănui. Dar uneori asemenea lucruri transpiră. 
Cineva de la serviciul civil... Cine ştie? 

L-am privit consternat. 

— De câtă vreme ştie? l-am întrebat. 

— Cred că de săptămâna trecută. Şi-a clătinat capul 
întristat. Eu am aflat în dimineaţa asta la o şedinţă a 
comitetului societăţii de caritate, unde eu şi Allardeck 
suntem directori. El este preşedinte, bineînţeles. Societatea 
de Caritate pentru cei din Serviciile Publice, ţi-o aminteşti? 

Mi-o aminteam. Prin opere de binefacere pentru cei 
bolnavi şi nevoiaşi care făcuseră parte din serviciile publice, 
Maynard se străduise din răsputeri ca să urce la rangul de 
cavaler. 

— Sper că filmul n-a fost văzut de nimeni, de la 
Societatea de Caritate, nu? l-am întrebat urgent. 

— Nu, nu, dragul meu. Ei au auzit doar că există. Se 
pare că unul dintre ei l-a întrebat pe Allardeck dacă ştia 
ceva despre asta. 

O, Doamne Dumnezeule! mi-am zis în sinea mea; cum 
a fost oare cu putinţă?! 

— M-am gândit că este mai bine să ştii, a continuat 
lordul Vaughnley. Şi nu uita că eu sunt tot atât de interesat 
de acel film pe cât eşti şi tu. Dacă este arătat în tot locul ne 
vom pierde pârghia pe care putem acţiona. 

— Maynard îşi va pierde reputaţia de sfânt. 

— Poate să opereze şi fără ea. 

— Singurele copii care există, am spus eu, sunt: una pe 
care v-am dat-o dumneavoastră şi alta celor din comisia 
pentru acordarea titlurilor de onoare, plus cele trei pe care 
eu le am în bancă. Dacă dumneavoastră şi cei din comisie 
nu le arătaţi... şi nu pot să cred că o vor face... am spus eu 
răbufnind, atunci totul rămâne doar un zvon. 

— M-am gândit că trebuie să te previn. 

— Mă bucur că aţi făcut-o. 

Asta explică atât de multe în privinţa comportării lui 
Maynard din ultimul timp, am reflectat eu. Luând în 
consideraţie cât trebuie să fi clocotit de furie când m-a 
îmbrâncit pe scări, asta denotă o uluitoare stăpânire de 
sine. 

Deci... eu încă am filmul şi atâta vreme cât n-a fost 
văzut de un public mai larg, categoric Maynard are tot 
interesul să nu fie arătat şi altora, chit că a pierdut deja 
foarte mult din cauza lui. 

Lordul Vaughnley - s-a scuzat faţă de prinţesă pentru 
că i-a monopolizat jocheul şi m-a întrebat dacă mă mai 
interesau încă informaţiile despre Nanterre. 

— Da, vă rog, i-am răspuns şi el a dat din cap spunând 
că scotoceşte în continuare prin computere. 

— Ai necazuri? m-a întrebat Litsi venind lângă mine 
după ce a plecat lordul Vaughnley. 

— Necazuri cu Allardeck, am zâmbit strepezit. Cei din 
neamul Fielding au avut probleme cu familia Allardeck de 
când lumea şi pământul. Cazul Nanterre este mult mai 
presant. 

Am privit ultima cursă, în ceea ce mă priveşte nu cu 
cine ştie ce interes, iar la terminare ne-am întors la maşini. 
Litsi şi Danielle au părăsit Rolls-ul spunând că vin cu mine. 

In drum spre parcare eu m-am oprit de câteva ori din 
cauza piciorului. Nimeni n-a făcut nici o remarcă, dar când 
am ajuns la maşina mea Danielle a spus hotărâtă: 

— Trec eu la volan. Tu-mi spui pe unde trebuie s-o iau. 

— Nu-ţi este necesar piciorul stâng când ai comandă 
automată, am subliniat eu. 

— Şofez eu, a spus ea cu înverşunare. Am mai condus 
şi altădată maşina ta. 

O făcuse într-o ocazie similară. 

M-am aşezat lângă ea fără alte comentarii şi, după ce 
am parcurs o bucată de drum, am rugat-o să oprească la 
farmacie. 

— Ce-ţi trebuie? m-a întrebat ea brusc oprind maşina. 
Am să-ţi aduc eu. 

— Nişte faşe şi apă minerală. 

— Aspirine vrei? 

— Sunt câteva în torpedo. 

A plecat cu mişcări repezi spre drogherie şi s-a întors 
cu o pungă de hârtie, pe care mi-a aruncat-o în poală. 

— Am să-ţi spun cum se va desfăşura scenariul, i s-a 
adresat ea lui Litsi cu un fel de furie stăpânită în timp ce a 
răsucit cheia în contact şi am pornit-o spre Londra. O să-şi 
bandajeze glezna şi o va ţine tot timpul sub cuburi de 
gheaţă ca să nu se umfle prea tare. Trupul o să-i fie tot 
numai vânătăi sub formă de copită, care până mâine se vor 
înnegri şi nu va fi bucăţică din el care să nu-l doară. Nu va 
vrea să bagi de seamă că nu-şi poate pune piciorul acela în 
pământ fără a fi sfredelit de durere până în creieri. Dacă-l 
vei întreba cum se simte, o să-ţi răspundă: „cu nervii la 
pământ”. Nu-i place să fie compătimit. Rănile îl fac să se 
simtă prost şi se va strădui din răsputeri să le ignore. 

Când ea s-a oprit, Litsi a spus: 

— Înseamnă că-l cunoşti foarte bine. 

Asta a redus-o la tăcere pe Danielle. Continua să 
şofeze cu aceeaşi mânie înăbuşită şi i-a trebuit ceva timp 
să se calmeze. 

Am înghiţit câteva aspirine cu apă minerală şi am 
reflectat la ce spusese. Litsi avea dreptate, mi-am zis în 
sinea mea: ea, într-adevăr, mă cunoştea foarte bine. Din 

păcate suna ca şi cum ar fi dorit să nu fie aşa. 

După o vreme, Litsi a întrebat: 

— Kit, nu mi-ai spus de ce l-a deranjat atât de mult pe 
Maynard Allardeck când prinţesa a zis că întotdeauna caii ei 
au alergat bine la Sandown. Cum naiba poate una ca asta 
să înfurie pe cineva? 

— Modestia îmi interzice să-ţi răspund, i-am spus 
zâmbind. 

— Ei bine, încearcă. 

— Ea-mi făcea un compliment pe care Maynard nu voia 
să-l accepte. 

— Vrei să spui că graţie priceperii tale caii ei sar bine? 

— Chestie de experienţă, i-am răspuns. Ceva de genul 
ăsta. 

— E obsedat, a spus Litsi. 

Este periculos, mi-am zis în sinea mea. Şi mai era 
ceva: putea să angajeze ucigaşi de profesie, lucru la care 
nici nu voiam să mă mai gândesc. Ca să-mi îndepărtez 
mintea de la idei atât de îngrozitoare am întrebat-o pe 
Danielle dacă a reuşit să-i spună lui Beatrice că luni va fi 
ultima zi când va sta la serviciu până noaptea târziu. 

După o pauză lungă, Danielle a răspuns că n-o făcuse. 

— AŞ fi vrut să-i spui, i-am zis alarmat. Mi-ai promis. 

— Nu pot să-i spun... Dacă apare Nanterre şi te 
împuşcă? 

— N-o să mă împuşte, am asigurat-o. Dar, dacă nu-l 
prindem... Am făcut o pauză. Astăzi prinţesa mi-a spus că, 
dacă Roland semnează contractul pentru arme ca să ne 
salveze pe toţi, mai mult ca sigur va muri de ruşine. N-o să 
mai vrea să trăiască. Era extrem de speriată că el va ceda... 
ea-l iubeşte... vrea ca el să trăiască. Aşa că va trebui să-l 
oprim pe Nanterre; şi asta curând. 

Am parcurs două sau trei mile fără ca Danielle să 
răspundă şi, în cele din urmă, Litsi a rupt tăcerea: 

— Am să-i spun eu lui Beatrice, a zis el hotărât. 

— Nu, a protestat Danielle. 

— Noaptea trecută, Nanterre a omorât un alt cal al 
prinţesei, le-am spus eu. Prinţesa nu vrea ca Roland să 
ştie... nici Beatrice, pentru că ar ajunge la urechile lui 
Roland. 

De pe buzele celor doi au ţâşnit exclamaţii de durere. 

— Nu e de mirare că ea a fost atât de tristă, a spus 
Litsi. Nu era de vină doar căderea lui Helicon. 

— Care cal a fost omorât? a întrebat Danielle. 

— Col, i-am răspuns. Cel pe care l-am călărit la Ascot. 

— Acela care a fost aproape gata-gata să câştige? a 
întrebat Litsi. 

— Da, a răspuns Danielle. Era calul ei pentru Cupa de 
Aur. A înghiţit în sec. Dacă Litsi îi spune lui Beatrice că luni 
este ultima oară când sunt de serviciu în tura de noapte, n- 
am să neg. 


Am mai petrecut încă o seară de claustrare în casă. 
Roland a coborât la cină şi conversaţia a fost pe teme 
banale menite să ne împiedice să ne gândim la lucruri care 
nu erau cunoscute de toţi cei prezenţi şi nici nu trebuiau 
dezvăluite. 

Litsi a reuşit să-i spună foarte clar lui Beatrice, dar pe 
un ton firesc, că luni era ultima oară când o aduceam pe 
Danielle noaptea de la slujbă, pentru că nu va mai lucra 
decât în turele de dimineaţă, veste care a surprins-o mult 
pe prinţesă. 

Beatrice a receptat informaţia în chip satisfăcător, m-a 
privit cu coada ochiului şi pentru fiecare a fost limpede că 
înghiţise momeala. 

Mă întrebam dacă ea-şi dădea seama de ceea ce 
speram ca să pună la cale. Părea că nu avea nici o îndoială 

sau reţinere în privinţa organizării unei ambuscade care să 
mă îndepărteze din calea ei; dar, bineînţeles, ea nu ştia 
nimic despre atacul asupra lui Litsi sau despre moartea lui 
Col, lucruri pe care nu i le puteam spune pentru că, fie că l- 
ar fi informat imediat pe fratele ei şi l-ar fi presat ca să 
cedeze, fie că ar fi apucat-o remuşcările şi atunci n-ar fi 
întreprins nimic. 

Beatrice era unica noastră carte, cu care puteam 
câştiga sau pierde partida. 

Nici de data asta Nanterre n-a telefonat; şi toată ziua 
n-a sunat nimeni care să se intereseze de recompensa în 
legătură cu Bradbury. 

Timp de două zile anunţul fusese la loc proeminent în 
ziarele de curse, la fel şi în The Towncrier, dar, fie că cel 
care transmisese mesajul nu-l văzuse, fie că nu voia să 
răspundă deocamdată. 

Ei bine, mi-am zis dezamăgit pe când mergeam să mă 
culc, la vremea respectivă păruse a fi o idee bună. Fără nici 
o îndoială şi Eva i-a spus la fel lui Adam după ce îi oferise 
mărul. 

Duminică dimineaţa, înainte de ora şapte, Dawson m-a 
chemat prin interfon. 

— Răspundeţi la telefon, a spus el. 

Nu din nou! mi-am zis în sinea mea: Doamne, nu din 
nou! 

Am ridicat receptorul cu un sentiment teribil de teamă, 
încercând cu greu să nu tremur. 

— Ascultă, a spus vocea, mesajul ăla pentru Danielle. 
Nu vreau să am necazuri, dar recompensa este o treabă 
sigură? 

CAPITOLUL 17 


— Da, este, am spus simțind cum nu mai am salivă în 
gură. 

— Atunci, cât? 

Am tras adânc aer în piept abia venindu-mi a crede şi 
cu inima gata-gata să-mi sară din piept. 

— Destul de mult, i-am răspuns. Depinde de ce-mi 
spui... Aş vrea să vii şi să stăm de vorbă. 

— Nu ştiu dacă am s-o fac, a spus el fără chef. 

— Recompensa va fi mai mare, i-am spus. Şi am s-o 
aduc cu mine. 

Respiram mai uşor, mâinile nu-mi mai tremurau. 

— Nu vreau să am necazuri, a zis el. 

— N-o să ai. Dumneata îmi spui unde să ne întâlnim şi 
eu am să vin. 

— Cum te cheamă? 

Am ezitat o fracțiune de secundă. 

— Christmas, i-am spus. 

— Bine, domnule Christmas, nu mă întâlnesc cu 
dumneata fără o sută de bătrâne. 

Era agresiv, suspicios şi precaut, toate laolaltă. 

— E-n ordine, am spus tărăgănat. Sunt de acord. 

— La vedere, pe masă, a spus el. 

— Da, s-a făcut. 

— Şi dacă-ţi spun ceea ce te interesează, dublezi 
suma. 

— Dacă-mi spui adevărul, da. 

— Mda, a spus el acru. Atunci e-n ordine... Stai în 
Londra, nu? Asta e număr de Londra. 

— Da. 

— Ne întâlnim la Bradbury, a continuat el. În oraş, nu la 
hipodrom. Vii la Bradbury la ora douăsprezece şi ne 
întâlnim la cârciuma de acolo... King's Head. Cam pe la 
jumătatea lui High Street. 

— Voi fi acolo, i-am spus. Cum o să te recunosc? 

S-a gândit respirând anevoie. 

— O să ţin în mână The Sporting Life, cel cu anunţul 
dumitale. 

— Şi... ă-ă... cum te cheamă? l-am întrebat. 

Avea răspunsul la întrebare pregătit: 

— John Smith, a spus el prompt. Atunci o să ne vedem, 
domnule Christmas. O.K.? 

— O.K., am spus. 

A închis telefonul şi eu m-am lungit iar în pat simţindu- 
mă mai degrabă neliniştit decât încântat. Peştele nu părea 
că se prinsese bine în undiţă. Muşcase din momeală, dar 
şovăia. Speram al dracului de tare să-şi facă apariţia în 
locul şi la ora la care spusese, iar dacă venea, să fie omul 
care-mi trebuia. 

Vorbea o engleză rurală, nu foarte dialectală, exact 
vorbirea obişnuită din ţinutul Berkshire pe care o auzeam 
zilnic în Lambourn. Nu părea din cale afară de inteligent sau 
viclean, iar suma pe care o ceruse, mi-am zis, spunea 
foarte multe despre veniturile şi pretenţiile lui. 

Recompensă mare... Când nu făcusem nici o obiecţie la 
o sută, o dublase. Dar pentru el două sute însemna mult. 

Era un parior: Litsi îl descrisese ca având în mână un 
ziar sportiv, un anuar hipic şi binoclu. Ceea ce părea acum 
sigur era că juca la sume mici, fiind un parior pentru care o 
sută de lire însemna un câştig substanţial. Cred că ar trebui 
să fiu fericit că nu s-a gândit la o sută ca punct de plecare: 
o recompensă mare pentru cineva de acest gen ar fi putut 

fi o mie. 

Mulţumit în sinea mea, am încercat să mă ridic din pat, 
ceea ce întotdeauna în dimineţile ce urmau unor căderi îmi 
izbutea anevoie şi cu dureri mari. Cuburile de gheaţă ce le 
pusesem la culcare se topiseră demult, dar glezna care în 
după-amiaza anterioară se umflase ca o gogoaşă, acum îşi 
redusese dimensiunile în chip vizibil. Am scos bandajul 
examinându-mi vânătăile ce se înnegriseră şi l-am înfăşurat 
din nou strângându-l bine. Din fericire, laba îmi intra în 
pantof. 

In pantaloni, cămaşă şi pulover am coborât cu liftul la 
parter şi am şterpelit o mulţime de cuburi de gheaţă din 
frigider, le-am pus în pungi de plastic şi mi le-am 
îngrămădit în şosetă. Dawson a apărut în halat să vadă ce 
se petrecea în bucătărie şi abia a înălţat din sprâncene, tot 
pe-atât cât înălţase şi seara trecută când mă văzuse 
adunând toate cuburile de gheaţă din casă. 

— Am procedat bine, m-a întrebat el urmărindu-mi 
mişcările, când v-am chemat dimineaţă la telefon? 

— Categoric da. 

— Zicea că este în legătură cu anunţul, spunea că se 
grăbeşte pentru că este la un telefon public. 

— Era la telefon public? 

Mi-am lăsat manşeta de la pantalon în jos, peste 
şoseta doldora şi am simţit cum răceala gheții trece prin 
bandaj. 

— Da, a spus Dawson. Auzeam ţiuiturile. Nu vă alegeţi 
cu degerături de la gheaţă? 

— Niciodată până acum. 

Uşor resemnat, a spus că micul dejun va fi servit în 
salonul de dimineaţă într-o jumătate de oră, iar eu i-am 
mulţumit şi mi-am petrecut timpul ce-l aveam la dispoziţie 
trezindu-l pe Litsi, care a spus cu ochii cârpiţi de somn că 
nu era obişnuit să se scoale înainte de zece în zilele de 
duminică. 

— A apărut o pistă la orizont, i-am explicat şi i-am 
povestit despre John Smith. 

— Eşti sigur că nu-ţi întinde Nanterre o cursă? m-a 
întrebat Litsi trezindu-se de-a binelea. Nu uita că Nanterre 
ar fi putut foarte bine să vadă şi el acel anunţ. Ar fi posibil 
ca tu să fii cel legat fedeleş şi nu invers... Sper că te-ai 
gândit la asta, nu? 

— Da, m-am gândit. Dar cred că John Smith este curat. 
Dacă ar fi fost o capcană, s-ar fi prezentat altfel, mai mult 
ca sigur. 

S-a încruntat. 

— Am să vin cu tine, a spus el. 

Am clătinat din cap. 

— Îmi face plăcere compania ta, dar Sammy este liber 
pentru că suntem cu toţii acasă, ori, dacă plecăm 
amândoi... 

— E-n ordine, a spus el. Dar nu te urca în balcoane. Ce- 
ţi mai face glezna? Sau nu trebuie să întreb? 

— Cam pe jumătate spre normal, i-am spus. Danielle 
exagerează. 

— Nu prea mult. Şi-a trecut o mână prin păr. Ai destui 
bani lichizi pentru John Smith? 

— Da, acasă la mine. În drum am să trec pe-acolo. O să 
mă întorc aici după-amiază, nu ştiu când. 

— Totul are să fie bine, a spus el sec. 


* 
XX 


După ce am făcut o verificare foarte amănunţită a 
maşinii, am plecat spre Lambourn. Totuşi era posibil ca John 
Smith să fie o capcană, deşi, cântărind lucrurile, nu-mi 
venea să cred. Nanterre nu putea găsi un actor care să 
acopere toate nuanțele din atitudinea lui John Smith şi nici 
el însuşi n-avea cum să-i imite vocea. Ar fi fost posibil ca 

John Smith să fie cineva care să încerce să pună mâna pe 
recompensă fără a avea nimic de dat în schimb; ar putea fi 
un pungaş, mi-am zis, dar nu un pericol mortal. 

Casa mea era goală şi rece. Am deschis toate scrisorile 
care se adunaseră de la începutul săptămânii, le-am luat pe 
cele care mă interesau, iar, pe celelalte le-am aruncat la 
coş laolaltă cu numeroase ziare necitite. Am frunzărit 
gazetele de duminică şi am găsit două sau trei menţiuni 
despre împuşcarea lui Col prezentate ca noutăţi şi ca 
paragrafe speciale în paginile de sport. Toate istorisirile 
aminteau de Cascade şi Cotopaxi, dar nu puneau întrebarea 
capitală de ce şi spuneau doar că autorul rămânea un 
mister total. De când a venit, n-o văzusem niciodată pe 
Beatrice citind un ziar sportiv şi speram al dracului că n-o 
să înceapă chiar în dimineaţa asta. 

Am adunat câteva lucruri pe care să le iau cu mine: 
lenjerie curată, bani lichizi, hârtie de scris, un casetofon de 
buzunar, casete de rezervă şi câteva fotografii alese dintr- 
un sertar unde zăceau de-a valma. 

Am dus în maşină şi video-recorder-ul pe care-l 
folosisem ca să fac filmul ce-l incrimina pe Maynard, 
precum şi câteva casete de rezervă şi baterii, dar totul mai 
mult ca să fie, „în caz de nevoie”, nu ca un plan precis de 
utilizare. Am luat din bucătărie, de unde-l ţineam, un mic 
aparat pe care îl cumpărasem din New York şi care pornea 
maşina de la distanţă. Funcţiona prin radio, comanda fiind 
preluată de un receptor din maşină care declanşa 
aprinderea şi pornea motorul. Îmi plăceau aceste 
dispozitive ingenioase, iar cel de faţă era foarte folositor pe 
vremea geroasă pentru că puteai să-ţi porneşti maşina din 
casă şi motorul se încălzea înainte ca tu însuţi să plonjezi în 
viscolul de afară. 

Mi-am luat mesajele de la robotul telefonic rezolvând 
pe cele urgente, mi-am burduşit şoseta cu alte cuburi de 
gheaţă şi, în cele din urmă, am plecat spre Bradbury, 

ajungând în orăşelul de provincie cu zece minute mai 
devreme la locul de întâlnire. 

Am descoperit că King's Head era o clădire mică, 
pătrată, din cărămidă, relativ modernă şi profilată pe bere. 
N-avea nimic din savoarea vremurilor de altădată, nu erau 
nici vase cu jar pentru încălzit, nici bârne de stejar, nici 
abajururi roşii, nici căni de cositor; dar nici parcare nu avea. 
Bradbury Arms de peste drum părea dotat din plin cu orice. 

Am parcat maşina în stradă şi am intrat în cârciuma 
King's Head, oprindu-mă mai întâi în barul pentru publicul 
de rând, unde se găseau un panou pentru aruncări la ţintă, 
numeroase bănci şi mese joase, un covor de iută şi un bar 
destul de sărac. 

Nu era nici un client. 

Am încercat apoi barul select, mobilat mai cu grijă, cu 
cristal pe mese şi cu fotolii relativ confortabile, din lemn. M- 
am aşezat şi eu în unul şi am aşteptat. 

A apărut un bărbat în spatele tejghelei şi m-a întrebat 
ce doresc. 

— O bere blondă. 

Mi-a dat-o şi am plătit. 

Am pus pe cristalul de pe masa din faţa mea plicul 
mare, maro în care era fotografia lui Nanterre dată de 
lordul Vaughnley. De fapt, plicul era burduşit şi cu micul 
casetofon de buzunar, alte patru fotografii, două grămezi 
de bancnote puse în plicuri separate şi câteva coli de scris. 
Tot ceea ce îmi trebuia în legătură cu John Smith era 
pregătit, dar John Smith nu se zărea nicăieri. 

Câţiva oameni din partea locului, cunoştinţe bune ale 
barmanului, au intrat şi au comandat băutura obişnuită. Se 
uitau curioşi la mine, eu fiind pentru ei un străin. Nici unul 
dintre ei nu avea în mână un ziar. Şi am mai remarcat că nu 
era nici o femeie în local. 

Am auzit un zgomot... un zornăit de zaruri... cineva 
juca table în barul pentru publicul de rând, aşa că mi-am 

luat plicul şi berea şi m-am reîntors acolo ca să mă uit. 

De data asta aici erau trei clienţi; doi jucau table şi 
altul stătea pe marginea unei bănci uitându-se la ceas. 

Pe bancă, lângă el, zăcea ziarul The Sporting Life de 
sâmbătă, cu anunţul tipărit cu litere aldine în partea de sus 
a paginii. 

Cu un sentiment de o mare uşurare m-am dus spre el 
şi m-am aşezat pe bancă, ziarul rămânând între noi. 

— Domnul Smith? am întrebat. 

A tresărit speriat, cu toate că mă urmărise cu privirea 
când mă îndreptasem spre el. 

Avea în jur de cincizeci de ani, purta o jachetă cafenie, 
închisă în faţă cu fermoar şi arăta cu un ins deprins cu 
înfrângerile. Păru-i încă negru era pieptănat cu grijă ca să-i 
acopere parţial chelia, iar vârful nasului îi era îndreptat 
exact în jos de parcă cineva i-ar fi imprimat direcţia 
respectivă, în vremuri demult apuse. 

— Numele meu este Christmas, i-am spus. 

M-a privit atent şi s-a încruntat. 

— Te cunosc parcă. 

— Posibil, i-am spus. Ţi-am adus banii... Vrei să bei 
ceva? 

— O să-mi aduc eu, a spus el. 

S-a ridicat grăbit şi s-a îndreptat spre bar ca de acolo 
să mă studieze neîncrezător. Am băgat mâna în plicul mare, 
am apăsat pe tasta de înregistrare a casetofonului şi am 
scos primul pachet cu bani pe care l-am aşezat pe masă, 
lângă paharul meu. 

În cele din urmă, s-a întors cu o halbă şi a băut cu sete 
cam o treime din ea. 

— De ce şchiopătezi? m-a întrebat punându-şi cu grijă 
halba pe masă. 

— Mi-am luxat glezna. 

— Eşti jocheul acela, Kit Fielding, a spus el. 

Am simţit cum l-a cuprins teama când m-a identificat şi 

am împins banii spre el spre a-l ţine locului, ca să-l opresc 
să nu-şi ia tălpăşiţa. 

— O sută, la vedere, i-am spus. 

— N-a fost vina mea, s-a scuzat el grăbit, pe jumătate 
belicos, jumătate în defensivă. 

— Nu, ştiu asta. la banii. 

A întins o palmă mare, cu degete cioturoase, a luat 
prada, a verificat şi i-a dat drumul într-un buzunar interior. 

Totuşi, nu era pregătit. Stânjeneala, privită sub aspect 
cauză şi efect, era prima de care trebuia să mă ocup. 

— Ascultă, vreau ca lucrurile să se oprească aici, a 
spus el nervos. N-am ştiut ce hotărâre să iau. Am văzut 
anunţul vineri... dar, ştii, de fapt, atunci eu n-ar fi trebuit să 
mă aflu la curse. Dumitale îţi spun că am fost acolo dar nu 
vreau ca lucrurile să meargă mai departe. 

— Mda, am spus eu pe un ton neutru. 

— Dar vezi, nu mi-ar pica rău nişte bani neimpozabili, 
cui i-ar cădea rău? Aşa că m-am gândit să-ţi spun, dar 
valorează două sute pentru dumneata. 

— Restul se află aici, l-am întrerupt arătând spre plicul 
maro. Trebuie doar... să-mi spui ce s-a întâmplat. 

— Ascultă, eu atunci trebuia să fiu la muncă. Am şters- 
o zicând că am gripă. Dacă şefii m-ar fi descoperit n-aş fi 
fost concediat, aş fi primit doar o muştruluială, dar nu vreau 
ca soţia mea să afle, mă înţelegi? Ea mă credea la lucru. M- 
am întors acasă la ora obişnuită. Dacă-ar şti, ar apuca-o 
durerile de stomac, e ceva cronic la ea. Nici nu vrea să 
audă de pariuri, înţelegi ce vreau să spun? 

— lar dumitale îţi place să faci câte un mic pariu la 
curse, i-am spus. 

— Nu-i nimic rău în asta, nu? a întrebat. 

— Nu, i-am răspuns. 

— Nevasta nu ştie că sunt aici, a continuat el. Asta nu 
e cârciuma mea. l-am spus că vin la Bradbury ca să-mi iau 
ceva pentru motor... Schimb uleiul şi am nevoie de un filtru. 

Nu trebuie să scot nici o vorbă despre întâlnirea noastră, 
înţelegi? Dimineaţă te-am sunat din oraş când am ieşit să 
plimb câinele. Aşa că mă înţelegi, nu vreau să afle. 

M-am gândit, fără a mă simţi vinovat, la micul meu 
casetofon care înregistra, dar cred că efuziunea domnului 
Smith ar înceta într-o fracțiune de secundă dacă ar afla de 
existenţa lui. Totuşi, el părea că nu este genul de om care 
să suspecteze o asemenea prezenţă. 

— Sunt sigur că n-o să se afle, domnule Smith, i-am 
spus. 

Din nou a tresărit uşor la auzul numelui. 

— Ştii, numele meu nu este Smith, cred că ţi-ai dat 
seama. Dar, dacă nu-l ştii, eu sunt mult mai în siguranţă, 
mă înţelegi? 

— Da, i-am spus. 

A băut aproape toată berea şi şi-a şters gura cu o 
batistă albă cu carouri maro pe margini. Cei doi bărbaţi 
care jucau table şi-au terminat partida şi au plecat în barul 
select lăsându-ne singuri în decorul spartan. 

— Mă uitam la caii din padoc şi o pornisem spre 
bookmakeri când tipul ăla a venit la mine şi mi-a oferit o 
bancnotă de cinci lire ca să duc un mesaj. 

— O bancnotă de cinci, am repetat eu. 

— Mada... ei bine, i-am spus: Zece şi e-n regulă. A pufnit 
pe nas. N-a fost foarte încântat. Mi-a aruncat o privire 
dispreţuitoare dar, în cele din urmă, s-a învoit. Zece lire, 
asta înseamnă că puteam să pariez în voie pentru cursa 
aceea, înţelegi ce vreau să spun? 

— Da, i-am răspuns. 

— Aşa că tipul ăla a zis că tot ceea ce trebuia să fac 
era să mă duc la un bărbat pe care mi-l va arăta el şi să-i 
spun că Danielle îl roagă să vină sus, în balcon, să admire 
priveliştea. 

— Asta a spus el în mod sigur? 

— M-a pus s-o repet de două ori. Apoi mi-a dat două 

bancnote de cinci şi mi-a arătat un bărbat înalt, cu un 
pardesiu de culoare închisă, cu o înfăţişare foarte distinsă. 
M-am răsucit să-l văd, dar când am revenit la loc individul 
plecase. În orice caz, îmi plătise ca să transmit mesajul , 
aşa că l-am transmis. Nu m-am gândit deloc la el, înţelegi? 
Vreau să spun că nu părea nici un pericol în el. Ştiam că 
balconul nu era deschis, dar, dacă el dorea să urce acolo, îl 
privea. Mă înţelegi? 

— Da, înţeleg. 

— Am transmis mesajul şi domnul cu înfăţişare 
elegantă mi-a mulţumit, iar eu m-am dus la bookmakeri şi 
am pus amândouă bancnotele de cinci pe Applejack. 

Domnul Smith făcea parte din categoria oamenilor 
ghinionişti, mi-am zis în sinea mea. Atunci eu călărisem pe 
Pinkeye şi îl bătusem pe Applejack, care se plasase pe locul 
al doilea. 

— Nu bei, a observat el îndreptându-şi privirile spre 
paharul meu care era plin. 

Berea însemna un plus de greutate pentru mine. 

— Dacă-ţi face plăcere, poţi s-o iei dumneata, i-am 
spus. 

A luat paharul fără alte comentarii şi a înghiţit pe 
nerăsuflate conţinutul. 

— Ascultă, a zis el. Mai bine mi-ai spune... bărbatul 
căruia i-am transmis mesajul a fost cel care a căzut de la 
balcon? 

Ochii îi erau speriaţi, aproape pledând pentru orice 
răspuns în afară de acel de care se temea. 

— Mă tem că da, i-am spus. 

— M-am gândit eu că aşa trebuie să fie. Nu l-am văzut 
când a căzut, eu eram afară, în faţă, la bookmakeri, 
înţelegi? Dar mai apoi am auzit ici şi colo oamenii vorbind 
despre haine şi alte asemenea lucruri... totuşi, n-am ştiut 
despre ce a fost vorba până în ziua următoare când s-a 
scris în gazete. Şi-a clătinat capul. Totuşi, eu nu puteam să 

spun nimic despre ce se întâmplase la curse din moment ce 
nevastă-mea ştia că n-am fost acolo, nu? 

— Dificil, într-adevăr, am încuviinţat eu. 

— N-a fost vina mea că el a căzut de la balcon, a 
continuat posomorât. Aşa că m-am gândit ce rost avea să-i 
povestesc cuiva despre mesaj. Şi mi-am pus lacăt la gură. 
Poate că acea Danielle l-a îmbrâncit, m-am gândit eu. Poate 
că era soţul ei, iar amantul m-a pus să-l trimit acolo, sus, ca 
ea să-i poată face vânt. Mă înţelegi? 

Mi-am înăbuşit un zâmbet văzând ce avea el în cap. 

— Nu voiam să am de-a face cu poliţia, înţelegi? Vreau 
să spun că, datorită dumitale, n-a fost omorât, aşa că nu s- 
a întâmplat nimic rău, nu? 

— Nu, am spus. N-a fost împins. Şi-a pierdut echilibrul 
pe nişte grămezi de scânduri lăsate acolo de constructori. 
El mi-a povestit, explicându-mi cum a căzut. 

— O! Domnul Anonim Smith părea şi uşurat şi 
dezamăgit că nu fusese implicat într-o încercare de crimă 
pasională. Inţeleg. 

— Dar, am continuat eu, el este curios în privinţa 
mesajului. Ar vrea să ştie cine te-a rugat să i-l dai, aşa că 
ne-am hotărât să dăm acel anunţ la ziar. 

— Deci îl cunoşti? m-a întrebat el perplex. 

— Acum da, am răspuns. 

— A! A dat din cap. 

— Omul care ţi-a dat mesajul, l-am întrebat pe un ton 
indiferent, îţi aminteşti cum arăta? 

Am încercat să nu mi se taie respiraţia. Totuşi domnul 
Smith a simţit că aceasta era o întrebare crucială şi a privit 
semnificativ spre plic, mintea lui concentrându-se asupra 
celui de al doilea pachet cu bancnote. 

— Cea de-a doua sută este a ta dacă mi-l poţi descrie, 
i-am spus. 

— Nu era englez, a zis el, avântându-se. Tip forte, voce 
dură, nas mare. 

— Ţi-l aminteşti clar? l-am întrebat relaxându-mă în 
sinea mea. L-ai recunoaşte? 

— Mă gândesc la el de joi, a răspuns el simplu. L-aş 
recunoaşte. 

Am scos cu nonşalanţă cele cinci fotografii din plic: 
toate erau poze alb-negru, lucioase, de opt pe zece, cu 
oameni care-şi primeau trofeele după curse. În patru dintre 
ele jocheul care câştigase era Fielding, dar în două stăteam 
cu spatele spre aparatul de fotografiat. Pozele erau cel mai 
corect test pe care-l putusem improviza în timpul scurt pe 
care-l avusesem la dispoziţie. 

— Vrei să te uiţi la aceste poze şi să-mi spui dacă 
respectivul se află în ele? i-am zis. 

Şi-a scos o pereche de ochelari şi i-a pus pe nasul 
turtit: era un bărbat şters, nefericit. 

A luat fotografiile, s-a uitat la ele cu atenţie, una câte 
una. Poza lui Nanterre era a patra dintre cele cinci; s-a uitat 
la ea şi a trecut mai departe. A privit-o şi pe a cincea şi le-a 
pus pe toate jos, pe masă. Am sperat din tot sufletul să nu- 
mi confirme dezamăgirea. 

— Ei bine, a spus el chibzuind. Da, este. 

L-am privit abia mai respirând şi am aşteptat. Dacă, 
într-adevăr, îl recunoştea pe Nanterre, îi îndeplineam orice 
dorinţă. 

— Ascultă, a spus parcă speriat de propriul tupeu, eşti 
Kit Fielding, aşa-i? Nu duci tu lipsă de parale. Şi bărbatul 
care a căzut arăta destul de bogat. Inţelegi ce vreau să 
spun? Fă două sute cincizeci şi am să ţi-l arăt care este. 

Am respirat adânc şi m-am prefăcut că iau în seamă 
propunerea fără tragere de inimă. 

— E-n ordine, am spus în cele din urmă. Fie două sute 
cincizeci. A trecut rapid prin fotografii şi l-a arătat cu 
precizie pe Nanterre. 

— El este, a zis el. 

— Ai cele două sute cincizeci de lire, i-am spus. l-am 

dat cel de al doilea plic. Acolo sunt o sută de lire. Mi-am 
scos portmoneul din buzunar şi i-am mai dat cincizeci. 
Mulţumesc, i-am spus. 

A clătinat din cap şi şi-a pus banii de-o parte cu grijă, 
ca mai înainte. 

— Domnule Smith, l-am întrebat eu relaxat, ce-ai face 
pentru încă o sută? 

S-a holbat la mine prin ochelari. 

— Ce vreţi să spuneţi? 

Părea plin de speranţă. l-am spus: 

— Dacă scriu câteva cuvinte pe o bucată de hârtie, vrei 
să-ţi scrii numele de familie pe ea? Numele de John Smith 
merge foarte bine. 

— Ce cuvinte? m-a întrebat părând din nou 
înspăimântat. 

— Am să ţi le scriu, i-am spus. Apoi o să vezi dacă o 
poţi semna. 

— Pentru o sută de bătrâne? 

— Exact. 

Am scos o foaie de hârtie din plic, mi-am deschis stiloul 
şi am scris: „La cursele din Bradbury (am menţionat data) i- 
am transmis unui domn un mesaj, în sensul că Danielle voia 
ca el să vină sus, la balcon. Bărbatul care mi-a dat acel 
mesaj este cel pe care l-am indicat în fotografie”. 

l-am dat-o domnului Smith. A citit-o. Nu era sigur de 
consecinţele semnăturii sale, dar încă se mai gândea la cele 
o sută de lire. 

— Semnezi, domnule Smith? l-am întrebat. 

— Da, cu înflorituri, aşa cum se cere a fi o semnătură. 

l-am dat stiloul meu. Fără prea multe ezitări a făcut 
aşa cum îi cerusem. 

— Grozav, am spus luând coala şi am băgat-o cu 
fotografiile înapoi în plic. 

Mi-am scos portmoneul din nou, i-am mai dat o sută de 
lire şi am văzut cum îi străluceau ochii aproape cu foame 

când a zărit banii care încă-i mai aveam. 

— Mai sunt şi alte o sută cincizeci de lire înăuntru, i-am 
spus arătându-i-le. Ar face în total în jur de cinci sute. 

Jocul începuse să-i placă tot mai mult. A spus: 

— Pentru acelea ce-ai dori? 

— Să mă scuteşti să te urmăresc până acasă, i-am 
răspuns blând. Aş vrea să-mi scrii pe o foaie separat 
numele adevărat şi adresa. 

Am scos o coală din plic. 

— Stiloul meu încă mai este la dumneata, i-am 
reamintit. Fii bun şi scrie. 

Arăta de parcă l-aş fi lovit în moalele capului. 

— Am venit cu autobuzul, a răspuns el abia auzit. 

— Pot să urmăresc şi autobuzele, i-am răspuns. 

Părea că e gata să i se facă rău. 

— N-am să-i spun soţiei dumitale că ai fost la curse, i- 
am promis. N-am s-o fac dacă ai să-ţi scrii numele, aşa că 
nu va mai fi cazul să te urmăresc. 

— Pentru o sută cincizeci? a întrebat el slab. 

— Da. 

Şi-a scris numele şi adresa cu litere mari: 


A.V. HODGES 
44, CARLETON AVENUE 
WIDDERLAWN, NR BRADBURY 


— Ce înseamnă A.V., l-am întrebat. 

— Arnold Vincent, a spus inocent. 

— E-n ordine, am zis. Poftim restul de bani. l-am 
numărat în locul lui. Să nu-i joci pe toţi deodată. 

A apărut surprins şi apoi, ruşinat, a râs scurt: 

— Nu mă pot duce des la curse, înţelegi? Nevastă-mea 
ştie câţi bani am. 

— Acum nu ştie, i-am răspuns vesel. Mulţumesc foarte 
mult, domnule Smith. 

CAPITOLUL 18 


Aveam destul timp şi m-am gândit că poate ar fi bine 
să fiu totuşi sigur. Am hoinărit aiurea în timp ce John Smith 
şi-a cumpărat filtru de ulei de la un garaj. A luat apoi 
autobuzul, iar eu l-am urmărit discret până la Widderlawn. 

John Smith a coborât şi s-a îndreptat spre Carleton 
Avenue unde s-a oprit la numărul 44, o clădire a consiliului 
comunal, bine îngrijită, ce forma un singur corp cu surata ei 
de alături. A deschis uşa cu cheia şi s-a făcut nevăzut. 

Mulţumit de rezultate, m-am întors la Londra şi, când 
tocmai intram în hol, l-am întâlnit pe Litsi care ieşea din 
bibliotecă. 

— Te-am văzut când ai venit, a spus el tărăgănat. 
Ferestrele bibliotecii dădeau, într-adevăr, în stradă. Sunt 
încântat că te-ai întors. 

Mă aşteptase, mi-am zis în gând. 

— N-a fost o capcană, i-am spus. 

— Văd. 

Am zâmbit brusc şi el a continuat: 

— Eşti ca un motan care toarce, dacă am văzut 
vreodată vreunul. 

Am făcut semn cu capul spre bibliotecă: 

— Să mergem înăuntru şi o să-ţi povestesc. 

Am luat cu mine sacoşa cu haine şi plicul mare în 
camera lungă, panelată, cu pereţii căptuşiţi cu rafturi de 
cărţi, cu covoare persiene, cu draperii roşii de catifea şi 
perdele de tul. Era o cameră elegantă şi bine proporţionată. 


259 


De obicei, aici erau primiţi oaspeţii ce nu făceau parte 
dintre intimii casei, care, de regulă, erau invitaţi sus; pentru 
mine avea aerul unor săli de aşteptare scumpe, lipsite de 
viaţă. 

Litsi şi-a coborât privirile spre picioarele mele. 

— Poţi călca pe toată talpa? m-a întrebat fără să-i vină 
a crede. 

— Mda. 

Am pus jos sacoşa şi plicul şi m-am descălţat de 
pantoful stâng în care se scursese unul din pachetele cu 
cuburi de gheaţă. Spre oroarea lui, am luat cealaltă pungă 
din şosetă, care rămăsese intactă şi-am vărsat conţinutul 
într-un ghiveci cu plante ornamentale. Cea de a doua 
pungă, care se golise din proprie iniţiativă, a urmat-o pe 
prima în coşul de gunoi. Mi-am scos şoseta udă, am 
împăturit-o, am pus-o pe sacoşă şi am încălţat din nou 
pantoful jilav. 

— Cred că toate astea au fost un fel de frigider 
ambulant, a spus Litsi. 

— Exact. 

— Eu aş fi pus o compresă caldă, a zis el căzut pe 
gânduri. 

— Gheaţa este mai eficace. 

Am luat plicul şi m-am îndreptat spre cele două fotolii 
aşezate de o parte şi de alta a mesei pe care se afla o 
veioză; am aprins veioza şi m-am aşezat în fotoliu. Litsi m-a 
urmat ocupând şi el celălalt fotoliu. Biblioteca era mai 
întotdeauna în semiîntuneric, luminile trebuind să stea 
aprinse mai mereu, cenuşiul după-amiezii topindu-se în 
faldurile crem ale perdelei de tul de la fereastra ce dădea 
spre stradă. 

— Domnul Smith poate vorbi el însuşi, am spus. 

Am pus micul casetofon pe masă, am derulat banda şi 
am apăsat tasta de pornire. Litsi, domnul cu înfăţişare 
distinsă, a ascultat cu o fascinaţie crispată până în 

momentul în care el fusese salvat, iar către sfârşit a rămas 
cu sprâncenele înălțate, ceea ce însemna că nu înţelesese 
ceva. 

l-am arătat hârtia pe care o semnase John Smith şi, în 
timp ce o citea, eu am desenat un cerc cu stiloul în jurul 
capului lui Nanterre din fotografie. 

— Domnul Smith locuieşte, într-adevăr, acolo unde a 
scris, i-am spus. L-am urmărit până acasă, ca să fiu sigur. 

— Dar, dacă l-ai urmărit, a spus Litsi surprins, de ce i-ai 
mai dat ultimele o sută cincizeci de lire? 

— 0... mde,... n-am mai pierdut vremea ca să-i aflu 
numele de la vecini. Litsi părea sceptic. Ei bine, am 
continuat eu, le merita. 

— Ce-ai de gând să faci cu toate astea? m-a întrebat el 
schiţând un gest cu mâna. 

— Cu puţin noroc, asta, i-am răspuns. 

Şi i-am povestit. 


Graţie liftului am urcat trei etaje şi m-am oprit în 
camera de bambus ca să-mi scot încălţările, să fac duş, să- 
mi pun alte faşe, hotărând să întrerup cuburile de gheaţă. 

Cred că începusem să mă simt ca acasă în camera 
foarte elegantă. Se pare că Beatrice renunţase la planurile 
de a o lua cu forţa, deşi ţinuse cu tot dinadinsul să nu am 
nici un dubiu în privinţa tăriei resentimentelor sale; şi, cum 
afecțiunea mea pentru cameră creştea cu fiecare zi, îi 
înţelegeam tot mai mult amorul propriu jignit. 

Seara când am coborât la cină, ea nu era în sufragerie; 
nu se aflau decât prinţesa, Danielle şi Litsi, care le turna 
băutură în pahare. 

M-am înclinat uşor spre prinţesă pentru că o vedeam 
prima oară în această zi şi am sărutat-o pe Danielle pe 
obraz. 

— Unde ai fost? m-a întrebat ea pe un ton neutru. 

— La pescuit. 

— Ai prins ceva? 

— Am pus momeală pentru un rechin, am răspuns. 

Mi-a aruncat o privire rapidă, cu zâmbete în ochi. 
Pentru o fracțiune de secundă, în faţa mea s-a aflat iar 
Danielle cea de altădată, blândă şi iubitoare, dar în clipa 
următoare s-a evaporat. Am luat paharul în care Litsi 
pusese foarte puţin scotch şi am încercat să-mi înăbuş un 
regret. Chiar în acel moment şi-a făcut apariţia Beatrice cu 
ochii-i rotunzi speriaţi şi a rămas în mijlocul camerei de 
parcă n-ar fi ştiut ce să facă în continuare. 

Litsi a început să-i prepare băutura preferată: ar fi fost 
un bun rege, dar un barman şi mai bun, mi-am zis în sinea 
mea plăcându-l. Beatrice s-a îndreptat spre sofaua pe care 
stătea prinţesa şi s-a aşezat lângă ea, de parcă i s-ar fi tăiat 
genunchii. 

Beatrice s-a uitat la băutură fără s-o vadă. 

— Casilia, a rostit ea de parcă cuvintele i-ar fi rănit 
gâtul. Am fost aşa de proastă. 

— Draga mea, Beatrice... a spus prinţesa. 

Dintr-o dată Beatrice a început să plângă, nu liniştit, ci 
cu suspine care erau foarte aproape de gemete. 

Prinţesa părea încurcată şi Litsi a fost cel care a venit 
în ajutorul lui Beatrice oferindu-i o batistă albă, bărbătească 
şi liniştind-o. 

— Spune-ne ce te supără şi cu siguranţă te vom ajuta, 
i-a zis el. 

Beatrice a scos iarăşi un oftat din adâncul plămânilor, 
gura deschisă i s-a contorsionat într-un cerc agonic şi şi-a 
şters ochii cu putere cu batista lui Litsi. 

— Încearcă să-ţi revii, Beatrice, i-a spus prinţesa cu o 
undă de maliţie. Nu te putem ajuta până nu ştim despre ce 
este vorba. 

Paroxismul uşor teatral al lui Beatrice a dispărut, 
lăsând locul unei  mâhniri autentice. Supralicitarea 
sentimentelor de compătimire poate că a dat greş, dar 

căinţa era reală. 

— N-am avut încotro, a spus ea şi şi-a tamponat cu 
grijă fardul de la ochi punând marginea batistei împăturite 
peste pleoapa de jos şi clipind din pleoapele de sus, lăsând 
urme fine, negre, pe batistă. 

Nimeni în asemenea momente nu şi-ar fi putut şterge 
ochii mai meticulos, am gândit în sinea mea. 

— Am fost atât de proastă, a repetat ea. 

— In ce mod, draga mea? a întrebat-o prinţesa, lăsând 
clar impresia că ea deja o considera astfel pe cumnata ei de 
mai multă vreme. 

— Eu... am vorbit cu Henri Nanterre, a spus Beatrice. 

— Când? a întrebat-o rapid Litsi. 

— Chiar acum. Sus, din camera mea. 

Şi eu şi el ne-am uitat la telefonul pentru înregistrări 
care nu dăduse nici un semn de viaţă. Până la urmă nici eu, 
nici Litsi nu ridicasem receptorul la momentul oportun. 

— Tu i-ai telefonat? a întrebat-o Litsi. 

— Da, bineînţeles. Beatrice a început să-şi revină la 
starea-i normală de inteligenţă, atâta câtă era. Ei bine, 
adică... 

— Ce ţi-a zis el ca să te tulbure atât de mult? a 
întrebat-o Litsi nelăsând-o să-şi termine gândul. 

— Eu... Eu... El era atât de drăguţ când a venit să mă 
vadă la Palm Beach, dar eu m-am înşelat... m-am înşelat 
teribil. 

— Acum ce anume ţi-a zis Nanterre? a întrebat-o din 
nou Litsi. 

— A zis... s-a uitat la Litsi înspăimântată, a zis că a fost 
convins că Roland va da ortul popii la vestea că tu ai fost la 
un pas de moarte... şi m-a întrebat de ce n-a murit... Dar 
eu... eu nici măcar n-am ştiut că tu ai fost gata-gata să 
mori. l-am spus că n-am auzit nimic despre asta şi că eram 
sigură că nici Roland, nici Casilia nu ştiau nimic, iar el a fost 
teribil de furios, a urlat... Beatrice şi-a clătinat capul. A 

trebuit să ţin telefonul departe de ureche... nu mai puteam 
suporta. 

Prinţesa privea uluită şi întristată. 

— Litsi! Ce s-a întâmplat? N-ai spus nimic... 

— Henri s-a lăudat, a continuat Beatrice pe un ton 
jalnic, că el a pus la cale un accident pentru Litsi, care ar fi 
reuşit de minune dacă acest... acest... Nu ştia cum să mă 
numească, aşa că s-a mulţumit să arate spre mine. E/i-a 
salvat viaţa lui Litsi. Beatrice s-a înecat. N-am crezut 
niciodată... absolut niciodată... că Nanterre va face ceva 
atât de îngrozitor... că, într-adevăr, va răni pe cineva. Şi el a 
spus... a spus... el a crezut că Roland şi Casilia n-or să vrea 
să mai aibă alţi cai morţi. Şi m-a întrebat cum a reacţionat 
ea când a auzit despre Col... iar, când i-am spus că nu 
ştiam nimic despre asta, el a izbucnit în urlete... A întrebat 
dacă Roland aflase şi i-am spus că habar n-aveam... Şi el 
răcnea în telefon... era total ieșit din minţi... a zis că n-a 
crezut niciodată că ei au să reziste atât... A zis că deja dura 
de prea multă vreme şi că va mări presiunea. 

Şocul lui Beatrice era profund. 

— A zis că jocheul îi stă întotdeauna în cale, îi pune 
piedici, a adus oameni de pază, telefoane care să 
înregistreze convorbirile; aşa că mai întâi avea să scape de 
jocheu. Apoi îi va veni rândul lui Danielle, pe care o va sluţi 
- şi atunci nimeni nu-l va mai opri pe Roland să semneze. A 
zis, a adăugat ea cu ochii-i rotunzi, din nou fără lacrimi, ca 
eu să-i reproduc exact lui Roland toate amenințările lui. M-a 
sfătuit să spun că el a telefonat aici şi s-a întâmplat să ridic 
eu receptorul. 

Prinţesa îngrozită, dar cu fruntea sus, a spus: 

— N-am să te las să-i spui lui Roland nimic, Beatrice. 

— Henri a închis telefonul, a continuat Beatrice, iar eu 
am rămas sus, în camera mea, gândindu-mă că n-avea să 
facă toate astea, că nu putea să sluţească chipul Danielle- 
ei... Ea este tot atât nepoata mea cât şi a lui Roland... Aşa 

ceva n-aş fi admis pentru toţi banii din lume... Am încercat 
să mă conving singură că nu erau decât ameninţări, dar el 
chiar o urmărise în seara aceea şi el a omorât, într-adevăr, 
caii; el s-a lăudat cu astea... şi eu n-am vrut să cred că a 
încercat să-l omoare pe Litsi... Să-l omoare!... Nu era cu 
putinţă... Dar el părea atât de pornit... n-aş fi crezut că 
putea fi astfel. S-a întors implorând-o pe prinţesă. Casilia, 
poate că sunt proastă, dar ticăloasă nu sunt. 

Ascultam avalanşa de mărturisiri cu profundă nelinişte. 
Nu voiam ca remuşcările ei târzii să distrugă planurile 
făcute cu atâta grijă. Aş fi preferat ca ţelurile ei iniţiale să 
rămână puternice şi intacte. 

— L-ai sunat din nou? am întrebat-o. 

Beatrice nu voia să vorbească cu mine şi n-a răspuns 
până ce Litsi n-a pus aceeaşi întrebare. 

— L-am sunat, a recunoscut ea pe un ton ce implora 
iertare, dar deja plecase. 

— Deja? a întrebat Litsi. 

Beatrice a spus cu o voce mult mai slabă: 

— El mi-a spus că nu-l mai pot găsi la acel număr. În 
orice caz, nici până acum nu prea era de găsit acolo. 
Adică... 

— De câte ori ai vorbit cu el? a întrebat-o Litsi cu 
blândeţe. Şi la ce oră din zi? 

Beatrice a ezitat, dar a răspuns: 

— Azi şi ieri cam în jurul orei şase şi joi dimineaţa şi... 
Ea încerca să-şi amintească. Trebuie să fi fost miercuri 
seara la şase şi luni de două ori, după ce am aflat... Vocea i 
s-a pierdut, recunoaşterea, chiar şi parţială, alarmând-o 
brusc. 

— Ai aflat ce? a întrebat-o Litsi fără menajamente. 

Ea a răspuns nefericită: 

— Marca şi culoarea maşinii lui Danielle. El voia să 
ştie... Eu habar n-am avut... a gemut brusc... că el voia s-o 
atace. Când mi-a spus la telefon nici nu mi-a venit să cred... 

Când el i-a spus lui Litsi... când a zis că tinerele femei n-ar 
trebui să şofeze singure noaptea. S-a întors apoi spre 
Danielle spunându-i stăruitor: Danielle, eu niciodată nu ţi-aş 
face vreun rău, niciodată. 

— Dar joi i-ai spus că eu şi Danielle vom merge la 
cursele de la Bradbury, a continuat Litsi. 

— Da, dar el mi-a cerut să-i spun amănunte de acest 
fel, a zis Beatrice furioasă. Voia să fiu la curent cu cele mai 
mărunte lucruri tot timpul. Mă întreba ce se întâmplă... 
spunea că, dat fiind că era important şi pentru mine ca el 
să reuşească, trebuia să-l ajut cu detalii, orice fel de 
amănunte, cât de mici. 

Am întrebat în aceeaşi manieră ca Litsi, ca să n-o 
stârnesc: 

— În ce măsură era important şi pentru 
dumneavoastră, doamnă Bunt? 

Totuşi, a fost iritată. S-a uitat lung la mine şi n-a 
răspuns. Litsi a reformulat întrebarea: 

— Ţi-a promis Henri... poate un cadou frumos... dacă 
reuşea? 

Beatrice s-a uitat nesigură la prinţesă, al cărui chip era 
sever, iar privirea aţintită asupra mâinilor aşezate în poală. 
Nimic pe lume n-ar fi convins-o să-şi spioneze cu bună 
ştiinţă gazda în favoarea duşmanului fratelui ei şi îmi 
imaginez că încerca din răsputeri să nu-şi arate pe faţă 
dezgustul. 

Beatrice i-a răspuns lui Litsi autoscuzându-se: 

— Bineînţeles eu am partea mea din capitalul familiei 
de Brescou, dar te costă mult să-ţi mentii poziția socială în 
Palm Beach... Ştiţi seratele, la care nu invit mai mult de 
cincizeci de prieteni apropiaţi... nimic de proporții... şi 
servitorii, n-am decât doi, soţ şi soţie... Abia dacă mi- 
ajunge, iar Henri a spus, Henri a promis... 

A făcut o pauză cuprinsă de îndoieli. 

— Un milion de dolari? a sugerat Litsi. 

— Nu, nu, a protestat ea, nu atât de mult. Ela zis că, 
atunci când pistoalele vor începe să fie fabricate şi când el 
va fi încheiat prima afacere bună cu arme, ceea ce gândea 
că se va întâmpla înainte de un an, îmi va trimite în dar 
două sute cincizeci de mii... şi, după aceea, o sută de mii în 
fiecare an, timp de trei ani. Nu era mult... dar, ştiţi, pentru 
mine ar fi contat. 

O serată pentru o sută de persoane, am gândit în sinea 
mea sarcastic. O mică înălţare ca poziţie socială printre cei 
bogaţi. Se ajungea în total la ceva mai mult de o jumătate 
de milion. Diferenţa era vizibilă. 

— Nu am văzut nimic rău în a încerca să-l conving pe 
Roland, a spus ea. Când am venit aici, am fost sigură că voi 
reuşi cu uşurinţă, după care urma să-mi primesc banii de la 
Nanterre şi să fac ce vreau cu ei. 

— V-a dat un contract scris? am întrebat-o. 

— Nu, bineînţeles că nu, a răspuns ea uitând că vorbea 
cu mine, dar mi-a promis. El este un gent/eman. 

Chiar şi ea, după ce a spus-o, şi-a dat seama că 
Nanterre putea fi orice, de la un aristocrat până la un om de 
afaceri, dar gentleman, în orice caz, nu. 

— A promis, a repetat ea. 

Beatrice părea să se simtă mai în largul ei, ca şi cum 
mărturisirea completă ar fi scuzat vinovăția. 

Eram neliniştit să aflu câte informaţii transmisese până 
a-şi da seama de adevărata faţă a lucrurilor, după care 
începuseră mustrările de conştiinţă. Multe planuri aveau să 
se ducă pe apa sâmbetei, dacă ea nu relatase ceea ce 
voisem noi. 

— Doamnă Bunt, am spus eu cu un exces de modestie, 
dacă Henri Nanterre v-a spus că avea de gând să scape de 
jocheu, v-a dat de înţeles şi cum? Sau poate când? Ori 
unde? 

— Nu, n-a spus, a răspuns ea prompt, privindu-mă cu 
dezaprobare. 

— Dar poate că i-aţi spun unde mă duc şi când, la 
modul la care i-aţi vorbit despre Danielle şi Litsi? 

Pur şi simplu, a rămas holbându-se la mine. Litsi 
înțelegând ce-am vrut eu să aflu, a spus: 

— Beatrice, dacă i-ai povestit lui Nanterre unde ar 
putea fi Kit vulnerabil, trebuie să ne spui acum, serios, 
trebuie. 

S-a uitat la el bătând în retragere. 

— Din cauza /ui (acela eram eu) Roland n-a fost de 
acord cu planurile lui Nanterre. Aşa mi-a spus Roland. Şi e/ 
însuşi a recunoscut-o. Şi-a înălţat brusc capul în direcţia 
mea. El a spus-o pe faţă la cină... l-aţi auzit... că, atâta 
vreme cât el se află aici, Roland n-o să semneze. Are atâta 
putere... toţi faceţi ceea ce vă spune el... Henri a zis că, 
dacă n-ar fi fost el aici, totul s-ar fi aranjat chiar din prima 
zi, înainte de venirea mea. Totul este din cauza lui. £/a fost 
cel care l-a determinat pe Henri să facă toate acele lucruri 
îngrozitoare. Din cauza lui probabil că eu nu-mi voi mai 
căpăta banii. Aşa că, atunci când Henri mi-a cerut dacă pot 
să aflu când şi unde jocheul va fi singur... ei bine, ... i-am 
spus că o voi face... că eram bucuroasă să o fac! 

— Tanti Beatrice! a exclamat Danielle. Cum ai putut? 

— El mi-a luat camera! a explodat Beatrice. Camera 
mea! 

Au urmat câteva clipe de tăcere tensionată. Apoi am 
spus blând: 

— Dacă ne spui ce i-ai povestit lui Henri Nanterre, 
atunci n-am să mă duc acolo... niciodată. 

— Trebuie să ne spui, a intervenit prinţesa vehement. 
Dacă i se întâmplă ceva lui Kit din cauza ta, Beatrice, nu vei 
mai fi primită niciodată nici în această casă, nici la castel. 

Beatrice parcă a împietrit la această ameninţare atât 
de teribilă. 

— Pe deasupra, a spus Litsi pe un ton dur, tu nu-mi eşti 
nici soră, nici cumnată, nici mătuşă. Nu suntem legaţi prin 

sentimente de familie. Tu ai dat informaţii care ar fi putut 
duce la moartea mea. Dacă ai făcut acelaşi lucru şi în 
privinţa lui Kit, ceea ce se pare că da, iar dacă Nanterre 
reuşeşte să-l omoare, ai să fii vinovată de co-participare la 
crimă şi eu am să informez poliţia în acest sens. 

Beatrice s-a prăbuşit total. Asta întrecerea cu mult 
măsura în care ea ar fi vrut să se implice, iar ameninţarea 
lui Litsi suna de parcă s-ar fi auzit în depărtare apropiindu- 
se cu paşi grei un viitor proces penal. 

Beatrice i-a răspuns lui Litsi uşor şocată: 

— l-am spus lui Henri unde-şi ţine maşina cât stă aici. 
lar în seara asta i-am spus că mâine o să meargă s-o ia pe 
Danielle pentru ultima oară... că se duce la maşină în jurul 
orei unu şi jumătate... Henri a zis că este excelent... dar 
apoi el a vorbit despre tine la Bradbury, despre caii care au 
murit... şi a început să ţipe, iar eu mi-am dat seama... în ce 
mod m-a folosit. 

Faţa i s-a schimonosit de parcă ar fi vrut să plângă din 
nou, dar, probabil, simțind lipsa totală de compasiune, şi-a 
domolit impulsul şi şi-a plimbat privirea de la unul la celălalt 
căutând milă. 

Litsi arăta uşor triumfător, aşa cum mă simţeam şi eu, 
de altfel. Totuşi prinţesa era şocată şi ochii i se făcuseră 
mari. 

— Garajele de pe aleea aceea întunecată! a spus ea 
înspăimântată. Kit, să nu te duci acolo. 

— Nu, am asigurat-o eu. Am să-mi parchez maşina în 
altă parte. 

S-a destins, vizibil mulţumită de soluţia simplă, iar 
Danielle m-a privit căzută pe gânduri, ştiind că nu era 
adevărat. 

l-am făcut semn cu ochiul. Ea aproape că a râs. 

— Cum poţi? m-a întrebat ea. Cum poţi să glumeşti? Să 
nu spui, să nu spui... cu uşurinţă. 

Beatrice şi prinţesa păreau nedumerite, dar n-au dat 

prea multă atenţie. 

— Sunteţi absolut sigură, am întrebat-o pe Beatrice, că 
nu puteţi lua legătura din nou cu Nanterre? 

— Da, sunt, a răspuns ea îndoielnic şi a privit nervos 
spre Litsi. Dar... dar... 

— Dar ce, Beatrice? 

— El urma să telefoneze în seara asta aici. Voia ca eu 
să-i spun lui Roland despre accidentul tău şi despre Col că a 
fost împuşcat şi atunci avea să afle dacă Roland este gata 
să semneze... lar dacă nu... Beatrice se simţea încurcată. 
Nu puteam să-l las să-i facă rău Danielle-ei. N-am putut! 

Ochii îi erau aţintiţi spre băutura neatinsă. Şi-a întins 
mâna cu unghii de un roşu intens, încărcată cu inele şi a 
băut cu sete. Prinţesa abia suportând s-o mai privească pe 
cumnata ei, s-a îndreptat spre uşă şi mi-a făcut semn să vin 
cu ea. 

Am urmat-o. A intrat în sufragerie, unde masa era 
pregătită şi m-a rugat să închid uşa, ceea ce am făcut. A 
spus cu o nelinişte profundă: 

— Nimic nu s-a schimbat din cauza a ceea ce ne-a spus 
Beatrice, nu? 

— Nu, am spus cu o mulţumire al cărui substrat ea nu-l 
bănuia. 

— Nu putem continua aşa la nesfârşit. Nu putem risca 
s-o vedem pe Danielle mutilată. Nici tu nu poţi să faci asta. 

Dilema era îngrozitoare, aşa cum voise Nanterre. 

— Nu, i-am spus. Nu pot să risc aşa ceva. Dar daţi-mi 
timp până marţi. Până atunci nu lăsaţi ca amenințările să 
ajungă la urechile domnului de Brescou. Avem un plan, 
avem o pârghie, dar ne trebuie una mai puternică. O să 
scăpăm de Nanterre, vă promit, dacă ne daţi acest răgaz. 

— Tu şi Litsi? 

— Da. 

— Litsi a fost bărbatul care a căzut de la balcon? a 
întrebat ea voind o confirmare. 

Am încuviinţat din cap şi i-am povestit despre mesajul- 
capcană, dar nu i-am spus că l-am găsit pe cel care l-a 
transmis. 

— Doamne Dumnezeule! categoric trebuie să anunţăm 
poliţia. 

— Aşteptaţi până marţi, am rugat-o. O vom face 
atunci, dacă va trebui. 

A încuviinţat cu destulă uşurinţă pentru că cercetările 
poliţiei ar fi dus la publicitate; iar eu speram, de dragul lui 
John Smith Arnold Vincent Hodges, că nu vom fi nevoiţi să-l 
dăm în vileag faţă de nevastă. 

Am întrebat-o pe prinţesă dacă pot să am o convorbire 
de zece minute cu soţul ei, între patru ochi. Fără alte 
comentarii, m-a condus la lift şi a aranjat să-l văd imediat 
spunând că era momentul cel mai potrivit, pentru că Roland 
nu va cobori la cină. 

M-a condus la el şi ne-a lăsat singuri, iar eu m-am 
aşezat în fotoliul roşu, de piele, aşa cum mi-a indicat 
Roland. 

— Cu ce te pot ajuta? a întrebat el politicos, cu capul 
sprijinit de spătarul înalt al scaunului cu rotile. Mai mulţi 
paznici? L-am întâlnit pe Sammy, a continuat el zâmbind 
vag, este un tip amuzant. 

— Nu, nu mai multe gărzi. Mă întrebam dacă aş putea 
să-l văd pe avocatul dumneavoastră, Gerald Greening, 
mâine dimineaţă devreme. V-ar deranja dacă aş fixa o 
întâlnire? 

— Asta are legătură cu Nanterre? 

— Da, domnule. 

— Ai putea să-mi spui de ce vrei să-l întâlneşti pe 
Gerald? 

l-am explicat. A spus îngrijorat că nu vedea nici o 
şansă de succes, dar nu era nevoie să mă duc la biroul lui 
Gerald, Gerald ar vrea să vină aici. Lumea, mi-am dat 
seama amuzat, este împărţită în cei care merg la birourile 

avocaţilor şi cei la care vin avocaţii acasă. 

Roland a spus să caut numărul lui Gerald şi să-l sun şi, 
dacă este acasă, va vorbi el însuşi cu avocatul. Aşa că în 
scurt timp întâlnirea a fost fixată. 

— El va veni aici înainte de a se duce la birou, a spus 
Roland întinzându-mi receptorul să-l pun în furcă. La opt şi 
jumătate. Să i se dea micul dejun. 

— Da, domnule. 

A înclinat uşor din cap. 

— Noapte bună, Kit. 

Am coborât la cină, care s-a servit într-o tăcere mai 
mare ca niciodată şi mai târziu, aşa cum ameninţase, a 
sunat Nanterre. 

Când i-am auzit vocea, am apăsat pe butonul de 
înregistrare, nu pe cel de conferinţe. 

— Vorbesc cu oricine, dar nu cu tine, a spus el. 

— Atunci, nu vorbeşti cu nimeni. 

A ridicat vocea: 

— Vreau să vorbesc cu Casilia. 

— Nu. 

— Vreau să vorbesc cu Roland. 

— Nu. 

— Cu Beatrice. 

— Nu. 

— Ai s-o regreţi, a urlat el şi a trântit receptorul. 

CAPITOLUL 19 


Eu şi Litsi l-am primit pe Gerald Greening în salonul de 
dimineaţă unde el a mâncat scrumbii afumate, urmate de 
ouă cu şuncă, toate aduse de Dawson, care fusese anunţat 
din vreme. 

— Mda, mda, a mormăit Greening în timp ce noi îi 
explicam ce voiam. Mda... nu este absolut nici o problemă. 
Vrei, te rog, să-mi dai untul? 

Era rotofei şi jovial şi-şi mângâia stomacul. 

— Aveţi puţină pâine prăjită? 

Şi-a scos din servietă un bloc-notes mare pe care a 
început să-şi ia notițe. 

— Da, da, a spus el continuând să scrie. Am înţeles 
fondul problemei. Doriţi ca intenţiile dumneavoastră să fie 
formulate în termeni legali foarte exacţi, aşa-i? 

l-am răspuns că da. 

— Şi doriţi ca toate acestea să fie bătute la maşină şi 
pecetluite cu sigiliile de rigoare? 

— Da, vă rugăm, am spus. In două exemplare. 

— Nici o problemă. Mi-a dat absent ceaşca de cafea ca 
să i se mai toarne o porţie fierbinte. Aş putea să le aduc aici 
în jur... de... şi-a consultat ceasul... să zicem ora 
douăsprezece, la prânz. Este în ordine? 

l-am răspuns afirmativ. Şi-a ţuguiat buzele. 

— Mai repede nu pot. Trebuie formulat corect, bătut la 
maşină fără greşeli, toate acestea verificate, plus drumul cu 
maşina din City până aici. 

l-am înţeles punctul de vedere. 

— AŞ dori puţin gem. 

| l-am dat. 

— Altceva? 

— Da, a spus Litsi aducând de pe o masă de alături 
formularul redactat în franceză care fusese în servieta 
notarului. Am vrea să ne daţi un sfat în privinţa acestuia. 

Gerald a spus surprins: 

— Singur franţujii l-au luat cu ei când domnul de 
Brescou a refuzat să-l semneze? 

— Acesta este un duplicat în alb, necompletat, a spus 
Litsi. Credem că acel pe care Henri Nanterre îl voia semnat 
reprezenta prima pagină de la un întreg dosar de 
documente. Eu şi Kit dorim ca acest exemplar nefolosit să 
constituie prima pagină a dosarului nostru. | l-a înmânat lui 
Greening. După cum vedeţi, este un formular de contract, 
cu spaţii pentru detalii şi este în franceză, bineînţeles. 
Trebuie să aibă valoare de document, altfel Henri Nanterre 
nu l-ar fi folosit. Propun ca spaţiile goale să fie completate 
în franceză, astfel ca acesta împreună cu celălalt document 
care-l însoţeşte să constituie un contract obligatoriu, în 
conformitate cu legea franceză. V-aş fi foarte recunoscător, 
a continuat el pe tonul său cel mai princiar, dacă m-aţi 
sfătui cum să-l redactez. 

— În franceză? a întrebat Greening neliniştit. 

— În engleză... Eu am să-l traduc. 

Am lucrat amândoi asupra documentului până ce am 
fost mulţumiţi, iar Greening s-a aruncat asupra celei de a 
patra felii de pâine prăjită. Îl invidiam nu pentru cât era de 
rotofei, nici pentru apetitul lui, ci pentru că nu trebuia să se 
abţină de la nimic. Aşa că mi-am înghiţit vitaminele fade 
dorind ca măcar să miroasă a mic dejun. 

El a plecat după a cincea felie de pâine prăjită luându- 
şi notitele şi promițând să treacă imediat la acţiune; şi, 
ţinându-se de cuvânt, a reapărut în maşina sa condusă de 

şofer la douăsprezece fără zece. Eu şi Litsi ne aflam în 
bibliotecă şi ne uitam pe fereastră, aşa că i-am deschis uşa 
din faţă rotofeiului avocat şi l-am poftit în biroul folosit de 
micuța doamnă Jenkins. 

Acolo am ataşat la prima pagină a documentelor 
impunătoare aduse de Greening formularul original în 
franceză şi o fotocopie a lui la celălalt grupaj, completate şi 
bătute la maşină ordonat, fiind lăsate spaţii mari pentru 
semnături. 

Am luat apoi liftul şi am urcat la Roland de Brescou în 
salon, unde ne aşteptau cu toţii: el, prinţesa şi Danielle. 

Gerald Greening cu gesturi uşor teatrale le-a prezentat 
la fiecare pe rând documentele, precum şi lui Litsi, 
rugându-i să-şi semneze numele de patru ori, o dată pe 
fiecare din formularele în franceză şi o dată la sfârşitul 
fiecărui document. 

Cele două dosare erau legate în marginea din stânga 
cu o panglică roz, ca testamentele, iar în dreptul fiecărei 
semnături de la sfârşit era aplicat un sigiliu roşu, rotund. 

Greening i-a pus pe fiecare în parte să repete cuvintele 
vechi de secole cerute de pecetluirea documentului şi le-a 
spus să pună degetul pe sigiliu, el însuşi fiind martor la 
fiecare semnătură. M-a rugat să fiu şi eu martor alături de 
el, ceea ce am făcut. 

— Nu ştiu în ce măsură toate acestea sunt absolut 
necesare, a spus el fericit, dar domnul Fielding a vrut ca 
aceste documente să nu poată fi atacate prin nici un 
subterfugiu al legii. Sper că-nţelegeţi cu toţii exact ceea ce 
aţi semnat şi, ca atare, dacă nu sunt arse sau distruse, 
aceste documente sunt irevocabile. 

Toţi au dat din cap în semn de încuwviinţare, iar Roland 
de Brescou cu tristeţe. 

— Asta-i splendid, a spus Greening expansiv şi a 
început să-şi plimbe privirea prin cameră şi să se uite din 
când în când spre ceas aşteptând. 

— Şi acum, Gerald, doreşte puţin vin de Xeres? a 
sugerat prinţesa uşor amuzată. 

— Prinţesă Casilia, asta este o idee grozavă! a spus el 
cu o surpriză prefăcută. Un pahar ar pica nemaipomenit. 

M-am scuzat faţă de toţi dat fiind că urma să călăresc 
la Windsor la două şi jumătate şi deja ar fi trebuit să fiu 
plecat de cincisprezece minute. 

Litsi a strâns documentele semnate, le-a pus în plicul 
mare în care le adusese Gerald şi mi le-a înmânat. 

— Nu uita să telefonezi, a spus el. 

— Nu. 

A ezitat, după care a spus: 

— Noroc. 

Toţi au crezut că se referea la curse, ceea ce era întru 
totul firesc. 

Prinţesa nu avea nici un cal pentru astăzi, deoarece 
aproape niciodată nu mergea la Windsor, neavând nici o 
lojă acolo. Beatrice îşi petrecea ziua la coafor, spre a-şi 
repara respectul faţă de sine. Litsi îl înlocuia pe Sammy 
care, probabil, se odihnea. Nu mă aşteptasem ca Danielle 
să vină cu mine din proprie iniţiativă, dar a coborât o dată 
cu mine din apartamentul lui Roland şi m-a întrebat: 

— Dacă vin cu tine poţi să mă duci la studio la şase şi 
jumătate? 

— Chiar cu o oră mai devreme. 

— Să vin? 

— Da, am spus. 

A încuviinţat din cap şi s-a dus în camera ei să-şi ia 
haina, după care ne-am îndreptat spre garaje aproape ca-n 
vremurile noastre bune. M-a urmărit cu privirea fără alte 
comentarii cât timp am verificat maşina, aşteptând la o 
oarecare distanţă când am pornit motorul şi am apăsat pe 
pedala de frână, iar, în drum spre Windsor, am vorbit 
despre Gerald Greening, despre Beatrice şi reşedinţa de la 
Palm Beach şi despre slujba Danielle-ei: subiecte sigure, 

care nu puneau probleme, dar eu eram bucuros pentru că 
ea se afla lângă mine şi asta-mi era suficient. Purta o 
jachetă de ploaie, gri-verzuie, bordată cu blană, pe care i-o 
făcusem cadou de Crăciun, pantaloni negri, helancă albă, 
iar păru-i negru, bogat era strâns la spate cu o panglică de 
creton, lată şi cu flori. Părerea unanimă a celorlalţi jochei că 
ea ar fi „formidabilă” n-am găsit niciodată că nu i s-ar 
potrivi. Am şofat cu viteză spre Windsor şi din parcare am 
plecat rapid spre camera cântarului unde l-am găsit pe 
Dusty învârtindu-se încoace şi încolo, cu ochii pe ceas. 

— Ce-ţi face glezna? m-a întrebat suspicios. Incă 
şchiopătezi. 

— Când călăresc, nu, i-am răspuns. 

Dusty! mi-a aruncat o privire demnă de numele său şi 
a plecat grăbit, iar Danielle a spus că se duce să-şi cumpere 
un sandvici şi o cafea. 

— O să fie totul în ordine dacă rămâi singură? 

— Bineînţeles... altfel n-aş fi venit. 

În lunile trecute, ea se împrietenise cu soţia 
antrenorului din Lambourn pentru care călăream adeseori şi 
cu soțiile a doi jochei, dar eu ştiam că se simţea stingheră 
în după-amiezile când venea la curse fără mătuşa ei. 

— In cursa a patra nu călăresc. Aşa că o putem urmări 
împreună, i-am spus. 

— Da, du-te şi te schimbă, ai întârziat. 


Pachetul cu documente îl luasem cu mine pe 
hipodrom, nu-l lăsasem în maşină, aşa că la vestiar i l-am 
dat în grijă secundului meu. Locul în care acesta păstra în 
siguranţă orice (ca, de pildă, propriul portmoneu), rivaliza 
cu subsolurile Băncii Angliei în care era depozitat tezaurul şi 
acel loc nu era altul decât buzunarul foarte încăpător al 
şorţului său, de material plastic. Şorţul, presupun că fusese 

conceput exact pentru acest scop: în vestiar nu existau 
lacăte şi fiecare îşi atârna hainele în cuier. 

Nu era o zi cu curse dificile. Am câştigat-o pe prima la 
care am participat (care era a doua în program) cu 
douăzeci de lungimi, ceea ce Dusty a considerat că este 
mult prea mult, şi am pierdut-o pe următoarea exact cu 
aceeaşi distanţă, ceea ce iarăşi l-a nemulţumit. A urmat 
cursa a patra pe care am privit-o din tribună cu Danielle. 
Între timp pe Danielle o mai zărisem în treacăt în drumurile 
dintre camera cântarului şi padocul de prezentare. l-am 
relatat veştile ce le aflasem despre Joe, jocheul rănit la 
Sandown, care acum era conştient şi în curs de vindecare 
iar ea mi-a spus că băuse o cafea împreună cu Betsy, soţia 
antrenorului din Lambourn. 

— Totul a fost bine, a spus ea, pur şi simplu, bine. 

Era a treia zi din martie, o zi rece şi vântoasă, iar până 
la Festivalul Naţional de Vânătoare de la Cheltenham nu 
mai era decât o săptămână. 

— Betsy spune că este păcat că n-ai să mai călăreşti 
pentru Cupa de Aur, acum, că sărmanul Col este mort. 

— Doar dacă cumva vreun biet nenorocit nu-şi rupe 
gâtul. 

— Kit! 

— Asta-i piesa. 

Ea m-a privit ca şi cum n-ar mai fi fost nevoie să-i 
reamintesc, iar mie mi-a părut rău că am făcut-o. Am ieşit 
în cursa a cincea întrebându-mă dacă această zi nu era 
cumva un fel de test: dacă ea nu voia să se convingă 
definitiv în ce măsură putea face faţă sau nu la tot ceea ce-i 
rezerva viaţa în cazul în care rămânea pentru totdeauna cu 
mine. M-am simţit cuprins de un uşor fior în bătaia vântului 
şi m-am gândit că pericolul de a o pierde era cel mai rău 
din toate. 

Am terminat cursa al treilea şi când m-am întors în 
padocul unde se scoteau şeile de pe cai am găsit-o acolo pe 

Danielle aşteptându-mă. Arăta ciudat, era palidă şi tremura 
vizibil. 

— Ce este? am întrebat-o brusc, coborând de pe cal. 
Ce s-a întâmplat? 

— El este aici, a spus ea şocată. Henri Nanterre. Sunt 
sigură... El este. 

— Ascultă, i-am spus, trebuie să intru să mă cântăresc, 
doar să stau pe cântar. Mă întorc imediat. Rămâi în faţa uşii 
de la camera cântarului... Nu te mişca de acolo. 

— Nu. 

S-a dus unde i-am arătat, iar eu am scos şaua de pe 
cal şi am făcut unele comentarii vagi, dătătoare de 
speranţe proprietarilor, care erau totuşi încântați. Am trecut 
cântarul, i-am dat secundului meu şaua, cravaşa şi toca şi 
am ieşit afară la Danielle care se oprise din tremurat, dar 
încă părea tulburată. 

— Unde l-ai văzut? am întrebat-o. 

— În tribună în timpul cursei. A părut că se îndreaptă 
spre mine, venind de jos, croindu-şi drum prin mulţime 
spunând „scuzaţi-mă” şi uitându-se din când în când la 
mine de parcă verifica unde sunt. 

— Eşti sigură că a fost el? 

— Era exact ca-n fotografie, aşa cum l-ai descris tu. La 
început nu mi-am dat seama... apoi l-am recunoscut. Am 
fost... A înghiţit în sec... Am fost îngrozită. Se strecura 
printre oameni alunecând ca un peşte. 

— El este, am spus posomorât. 

— M-am furişat din calea lui, a spus Danielle. M-a 
cuprins un fel de... panică. Nu mă puteam mişca repede... 
erau atâţia oameni, toţi urmărind cursa şi eu îi deranjam... 
şi, când am reuşit să părăsesc tribuna, cursa se terminase... 
şi am alergat. Ce-am să fac acum? Tu călăreşti în cursa 
următoare. 

— Ei bine, ceea ce ai de făcut este plictisitor de 
moarte, dar ai să fii în siguranţă. Am zâmbit cerându-mi 

scuze. Du-te la toaletă şi stai acolo. Găseşte un scaun şi 
aşteaptă. Spune-i îngrijitoarei că ţi-e rău, că leşini, că eşti 
obosită, orice. Stai acolo până se termină cursa şi am să vin 
să te iau. O să dureze o jumătate de oră, nu mai mult. Am 
să-ţi trimit pe cineva cu un mesaj... şi să nu ieşi afară dacă 
mesajul nu este de la mine. Ne trebuie o parolă... 

— Zi de Crăciun, a spus ea. 

— O.K. Să nu ieşi de-acolo fără această parolă nici 
dacă ţi se spune că sunt în drum spre spital sau orice 
altceva de acest fel. Am să-i spun parola secundului meu şi 
o să-l trimit pe el să te ia dacă eu nu pot... dar voi veni, am 
asigurat-o eu văzând teama extraordinară de pe chipul ei. 
Am să călăresc al dracului de atent. incearcă să nu te vadă 
Nanterre când intri acolo, dar dacă te vede... 

— Să nu ies afară, a spus ea. Nu te îngrijora, n-am să 
ies. 

— Danielle... 

— Da? 

— Te iubesc, i-am spus. 

A clipit, a înclinat uşor din cap şi a plecat repede, iar eu 
mi-am zis că Nanterre avea de unde să ştie că sunt la 
cursele de la Windsor, nu trebuia decât să se uite în ziar. Şi 
mi-a mai trecut prin minte că eu şi oricine din familia 
prinţesei eram vulnerabili pretutindeni, nu numai pe aleile 
întunecoase. 

Am urmărit-o pe Danielle cu privirea până a dispărut 
într-un loc în care Nanterre nu se putea duce după ea, apoi 
m-am întors grăbit să-mi schimb cazaca şi să mă cântăresc. 
Nu l-am zărit pe franţuz nicăieri, ceea ce nu însemna că nici 
el nu mă văzuse. Natura prin excelenţă publică a slujbei 
mele, putea, totuşi, să acţioneze în favoarea mea, mi-am 
zis în gând. Era dificil pentru Nanterre să mă atace la curse, 
pentru că pretutindeni unde mergeam mă aflam în văzul 
mulţimii. În padocurile de prezentare, pe cai, în tribune... 
oriunde se ducea un jocheu în culorile unui proprietar 

capetele se întorceau ca să-l vadă. Când ieşea de pe 
hipodrom intra în anonimat. 

Am alergat în acea ultimă cursă de la Windsor cu o 
concentraţie extremă, mai ales că era o cursă de steeple 
pentru debutanţi, ceea ce reprezenta întotdeauna o mare 
cotă de neprevăzut. Calul meu nu era antrenat de 
Wykeham, ci de soţul lui Betsy, antrenorul din Lambourn, şi 
trebuie să recunosc că acesta pregătea caii cu 
minuţiozitate, nefiind adeptul lucrurilor făcute de 
mântuială. 

Soțul lui Betsy a fost mulțumit cu locul al patrulea 
pentru că mânzul sărise bine, iar eu i-am spus: „Data 
viitoare va câştiga”, aşa cum se obişnuieşte, spre a-i face 
plăcere lui şi proprietarilor. 

M-am cântărit pentru locul al patrulea, m-am schimbat 
rapid, mi-am luat documentele de la secund, şi am scris un 
bileţel pentru Danielle: „s-au ivit zorii zilei de Crăciun. E 
timpul să mergem”. 

În cele din urmă, Betsy a fost cea care a dus biletul la 
toaletă, de unde a ieşit zâmbind un minut mai târziu cu 
Danielle alături. 

Am oftat uşurat; la fel şi Danielle, se pare. Betsy a 
clătinat din cap la jocul nostru copilăresc, după care eu şi 
Danielle am plecat în grabă spre parcajul care se golea. 

— L-ai văzut pe Nanterre? a întrebat Danielle. 

— Nu. Nicăieri. 

— Sunt sigură că era el. 

— Da, şi eu la fel. 

Maşina rămăsese aproape singură în capătul parcării, 
vecinele ei plecaseră. M-am oprit la o oarecare distanţă şi 
am scos din buzunar demarorul automat. 

— Dar, de obicei, dispozitivul ăsta se foloseşte când 
este ger, a spus Danielle surprinsă. 

— Mda, am răspuns şi am apăsat pe comandă. 

N-a fost nici o explozie. Motorul a pornit lin, prinzând 


281 


viaţă. Ne-am îndreptat spre maşină şi am făcut şi celelalte 
verificări, pentru orice eventualitate, dar n-am găsit nimic. 

— Dar dacă ar fi explodat? a întrebat Danielle. 

— Mai bine maşina să sară în aer decât noi. 

— Crezi că el ar fi în stare să o facă? 

— Nu ştiu. Nu mă deranjează să iau unele precauţii, 
chiar dacă se dovedesc inutile. Un regret de genul: „Dacă 
aş fi făcut doar cutare lucru” ar putea să ne coste mult. 

Am ieşit pe autostradă şi la prima intersecţie am virat- 
o în direcţie opusă. 

— Asta ţine tot de „Dacă aş fi făcut doar cutare lucru”, 
m-a întrebat Danielle ironic. 

— Vrei să te trezeşti cu vitriol în ochi? 

— Nu în mod special. 

— Ei bine... nu ştim ce surprize ne pregăteşte 
Nanterre. Şi pe o autostradă este foarte uşor ca o maşină 
să stea în urma ta ore în şir neobservată. Nu-mi place să ne 
pomenim cu el aruncându-se asupra noastră pe străzile 
acelea mici din Chiswick. 

Când am ajuns la cealaltă intersecţie, am făcut 
manevra inversă, iar Danielle studia traficul în oglinda 
retrovizoare. 

— Tot drumul nu s-a ţinut nimeni de noi, a spus ea. 

— Bine. 

— Deci ne putem relaxa? 

— Bărbatul care vine să te ia diseară se numeşte 
Swallow, i-am spus. Când soseşte maşina, roagă-l pe 
zdrahonii aceia de la poarta studioului să-l întrebe cum îl 
cheamă. Dacă nu spune Swallow, verifică la firma de la care 
am închiriat maşina. Mi-am scos portmoneul. Cartea lor de 
vizită o găseşti acolo, în prima despărţitură. 

A luat cartea de vizită şi mi-a restituit portofelul. 

— A mai rămas ceva la care nu te-ai gândit? 

— Şi eu aş vrea să ştiu. 

Chiar şi cu abaterea în direcţie opusă, drumul de la 

Windsor la Chiswick era scurt şi am sosit pe străzile din 
preajma studioului cu o oră bună înainte de şase şi 
jumătate. 

— Vrei să te duci la slujbă mai devreme? 

— Nu... Parchează maşina unde putem să privim râul. 

Am găsit un loc de unde se vedea apa maronie ce 
curgea lin şi acoperea peticele de mâl când venea fluxul. 
Pescăruşii zburau împotriva vântului, scoțând ţipete 
răguşite şi într-o barcă patru vâslaşi, cu spinările curbate 
trăgeau la rame din răsputeri. 

— Am... ă-ă... am ceva să-ţi spun, a zis Danielle 
nervoasă. 

— Nu acum, am răspuns străbătut de un fior. 

— Nu ştii despre ce este vorba. 

— Astăzi a fost un test, i-am spus. 

Danielle a răspuns alene: 

— Am uitat că uneori citeşti gândurile. 

— Nu. Nu foarte des. Ştii asta. 

— De data asta chiar ai făcut-o. 

— Sunt zile mai bune decât ziua de azi, i-am spus fără 
nici o speranţă. 

— Şi mai rele. 

Am încuviinţat din cap. 

— Nu fi atât de trist, a zis ea. Nu pot să suport să te 
văd aşa. 

— N-am să mai fiu dacă te măriţi cu mine, i-am zis. 

— Vrei, într-adevăr? 

— Da. 

Nu arăta prea bucuroasă. Cred că totul era pierdut. 

— Eu... ă-ă... s-a bâlbâit ea, dacă n-o să mai fii trist, am 
să mă mărit cu tine. 

Am crezut că n-am auzit bine. 

— Ce-ai spus? am întrebat-o. 

— Am spus... S-a oprit. Vrei să te însori cu mine sau 
nu? 

— Poftim ce întrebare! 

M-am aplecat spre ea şi ea a venit spre mine şi ne-am 
sărutat de parcă ne-am fi regăsit după o despărţire 
îndelungată. Am sugerat să ne mutăm pe bancheta din 
spate, cum, de altfel am şi procedat, dar nu ca să facem 
dragoste, pe de o parte, pentru că era încă zi şi treceau 
mulţi pietoni, pe de alta, pentru că spaţiul disponibil nu era 
satisfăcător. Ne-am îmbrăţişat, ceea ce după toate aceste 
săptămâni îmi părea de-a dreptul incredibil şi am spus-o de 
câteva ori, mai-mai să devin plictisitor. 

— N-am avut de gând să fac acest pas, mi-a mărturisit 
ea. Când m-am întors din Ţara Lacurilor voiam să găsesc o 
modalitate de a-ţi spune că totul s-a terminat... că a fost o 
greşeală. 

— Ce te-a determinat să te răzgândeşti? 

— Nu ştiu,... o mulţime de lucruri. Fiind cu tine atât de 
mult... simţindu-ţi lipsa ieri... Lucruri obişnuite... Văzând cât 
te respectă Litsi, Betsy, care mi-a spus că sunt norocoasă... 
Şi soţia lui Joe... ştii, ea a dat totul peste cap. Absolut totul. 
Era într-o stare, ba transpira, ba o apucau frigurile... Şi mai 
era şi gravidă... Am întrebat-o cum poate trăi cu această 
teamă... şi a spus că se puneau în cântar două lucruri: 
teama alături de Joe şi lipsa de teamă, dar fără Joe, aşa că 
alegerea era uşoară. 

Am îmbrăţişat-o strâns. Îi simţeam inima bătându-i cu 
putere. 

— Astăzi mi-am pus o mulţime de întrebări, am 
examinat lucrurile pe toate părţile, a continuat ea. M-am 
întrebat dacă acceptam viaţa din lumea curselor şi iernile şi 
starea de nelinişte permanentă... Privindu-te cum călăreşti 
toţi caii aceia fără să ştii... fără să-ţi pese... dacă va fi 
ultima ta jumătate de oră din viaţă... Şi toate acestea 
repetându-se de cinci sau şase sute de ori în fiecare an. l- 
am privit şi pe ceilalţi jochei cum plecau din padocul de 
prezentare şi toţi erau la fel ca tine... perfect calmi, de 

parcă s-ar fi dus la birou. 

— Este mult mai bine decât într-un birou. 

— Da, pentru tine. M-a sărutat. Poţi să-i mulţumeşti lui 
tanti Casilia pentru că m-a făcut să vin din nou la curse, de 
ruşine... Dar cel mai mult poţi să-i mulţumeşti soţiei lui Joe. 
Astăzi m-am gândit foarte clar la ce ar fi viaţa pentru mine 
fără tine... N-ar exista teamă şi nici Kit... aşa cum a spus 
ea... Cred că am să aleg teama. 

— Şi fruntea sus. 

— Când sus, când plecată în pământ. Soţia lui Joe 
spunea că aşa este pentru toate nevestele în diverse 
momente din existenţa lor. Şi pentru câţiva bărbaţi, 
presupunem că este la fel. 

Ce ciudat, cum ţi se poate schimba complet viaţa într-o 
singură clipă, mi-am zis în sinea mea. Păcla de nefericire 
care mă învăluise în ultimele luni se destrămase ca o pânză 
de păianjen. Mă simţeam cu inima uşoară, miraculos de 
fericit, chiar mai fericit decât la începutul prieteniei noastre. 
Pesemne că, într-adevăr, mai întâi trebuie să pierzi şi apoi 
să recâştigi ca să cunoşti acest gen de bucurie. 

— N-o să te răzgândeşti? am întrebat-o. 

— Nu, n-am să mă răzgândesc, a răspuns ea şi o bună 
bucată de vreme a făcut tot ceea ce se putea face, ţinând 
cont de spaţiul restrâns pentru a-mi dovedi că aşa este. 

În cele din urmă am condus-o la studio, iar eu m-am 
întors într-o stare euforică, în Eaton Square, dar am revenit 
cu picioarele pe pământ la timp spre a-mi parca maşina la 
timp şi cu grijă la locul obişnuit, la garaje. 

Am oprit motorul şi am rămas o vreme la volan, 
privindu-mi vag mâinile şi gândindu-mă ce m-ar putea 
aştepta mai departe. M-a străbătut un fior în moalele 
capului. Apoi am telefonat şi Litsi mi-a răspuns imediat de 
parcă ar fi aşteptat telefonul meu. 

— Sunt în alee, i-am spus. 

CAPITOLUL 20 


Nu ştiam nici cum, nici când, nici dacă îşi va face 
apariţia. Noi îi indicasem o şansă şi îi oferisem un motiv. Îi 
dezvăluisem timpul şi locul de unde ar fi putut îndepărta 
obstacolul de netrecut ce-i stătea în cale: dar, dacă el avea 
să dea curs invitaţiei indirecte, numai Dumnezeu ştia. 

Henri Nanterre... Însuşi numele lui suna ca o 
ameninţare. 

M-am gândit la prezenţa lui la Windsor. Cum îşi croise 
drum prin mulţimea din tribune, strecurându-se cu abilitate 
ca să se afle în apropierea Danielle-ei. M-am gândit că până 
în acea după-amiază s-ar fi putut ca el nici măcar să nu fi 
ştiut foarte bine cum arăta ea. Lunea trecută când îi tăiase 
anvelopele şi o urmărise, o văzuse pe întuneric şi o 
recunoscuse după maşină, nu după chip. 

Probabil că o zărise cu Litsi la Bradbury, dar pesemne 
că nu prea de aproape. Trebuie să fi ştiut că tânăra care-l 
însoțea pe Litsi era ea. Pentru că Beatrice îi spusese că ei 
vor veni cu mine la hipodrom. 

S-ar fi putut ca Nanterre habar să nu fi avut că Danielle 
mă însoţise la Windsor până când n-o văzuse cu mine de 
mai multe ori în padocul de prezentare şi în tribună în 
timpul cursei a patra. S-ar fi putut ca el să fi venit la 
Windsor fără nici un plan dinainte stabilit, dar ceea ce a pus 
la cale când a întâlnit-o a fost ceva de coşmar. 

Toate acestea îmi treceau prin minte nu în propria mea 
maşină, ci stând pe jos, pe o pernă de buret, în garajul unde 

Danielle îşi ţinea micul Ford. Una din uşile garajului era 
deschisă cam de un lat de palmă, atât cât să pot să văd 
Mercedes-ul şi o bună parte din garajele care dădeau spre 
intrarea în alee. Câţiva oameni se întorceau de la lucru, 
deschideau  garajele, băgau maşinile înăuntru şi le 
închideau. Alţi câţiva ieşeau seara în oraş, aşa ca reluau 
procesul, dar pe invers. 

Mecanicii plecaseră demult şi în garajele lor era linişte. 
Numeroase maşini, asemeni Mercedes-ului, erau parcate 
afară, lângă bordură, lăsând un mic culoar liber pe centru. 

Amurgul s-a transformat în noapte şi agitația din 
preajmă s-a stins lăsând locul unui zgomot îndepărtat, febril 
al traficului londonez. Stăteam liniştit, având lângă mine 
câteva lucruri pe care mi le adusesem, precum o sticlă de 
Perrier, somon afumat şi un măr, reexaminând cu ochii 
minţii diverse posibilităţi, dintre care nici una nu s-a 
întâmplat. 

Cam la fiecare jumătate de oră mă sculam în picioare, 
îmi dezmorţeam coloana, făceam câţiva paşi în jurul maşinii 
lui Danielle şi mă aşezam iar. Nu s-a întâmplat nimic de un 
interes deosebit la garaje, iar limbile ceasului meu se 
mişcau cu o încetineală de melc; ora opt, ora nouă, zece. 

M-am gândit la Danielle şi la ceea ce-mi spusese la 
despărţire: 

— De dragul lui tanti Casilia sper ca şarpele cu clopoței 
să-şi facă apariţia la garaje, dar, dacă vei fi omorât, n-am să 
te iert niciodată. 

— Un gând pentru eternitate, i-am spus. 

— la-ţi toate măsurile ca eternitatea s-o petreci aici, pe 
pământ, cu mine. 

— Da, doamnă, i-am spus şi am sărutat-o. 

Şarpele cu clopoței trebuia să sosească, totuşi, mai 
devreme, mi-am zis în sinea mea căscând, pe când 
minutarul trecea de ora unsprezece. De obicei, eu veneam 
la garaje la ora unu şi jumătate ca să am vreme să ajung în 

Chiswick înainte de ora două. Şi m-am gândit că, dacă 
Nanterre plănuia un atac fizic direct de orice fel, el va trebui 
să-şi facă apariţia cu mult înainte spre a-şi căuta un loc 
unde să se ascundă. Eram sigur că el nu venise înainte de 
ora şapte pentru că cercetasem fiecare cotlon înainte de a 
mă instala în garaj şi alte intrări, în afară de cea dinspre 
stradă, nu mai existau. Dacă de atunci se furişase pe 
undeva fără ca eu să-l văd, probabil că vom avea cu toţii 
necazuri. 

La unsprezece şi un sfert mi-am dezmorţit iar 
picioarele plimbându-mă în jurul maşinii lui Danielle, după 
care m-am aşezat din nou. 

La unsprezece şi şaptesprezece minute peştele a venit 
senin la momeală. 

Sperasem şi-mi dorisem din tot sufletul să vină, îl 
aşteptasem... şi, totuşi, atunci când şi-a făcut apariţia, am 
simţit cum pielea mi se încreţeşte cuprins de o teamă 
animalică, de parcă tigrul ar fi stat, într-adevăr, la pândă în 
aşteptarea căprioarei. 

A mers direct spre garaje ca şi cum ar fi avut o maşină 
acolo. Nu era un mers propriu-zis, ci mai degrabă aluneca 
lin ca un tipar. 

Îşi întorcea capul dintr-o parte în alta, uitându-se la 
maşinile tăcute, parcate pe alee, şi, chiar şi în lumina slabă 
ce abia se filtra de sus, prin ferestrele de la clădirile din 
preajmă, forma nasului şi a  maxilarelor rămânea 
inconfundabilă. 

Se apropia din ce în ce mai mult; şi, din câte mi-am dat 
seama, nu căuta o ascunzătoare, ci se uita după maşina 
mea. 

Pentru o clipă de groază şi-a îndreptat privirile direct 
spre uşa uşor crăpată a garajului unde mă aflam, dar eu 
stăteam complet nemişcat, în întuneric, îmbrăcat în haine 
de culoare închisă şi am început să respir din nou abia când 
a părut a nu vedea nimic care să-l alarmeze sau să-l 

înfricoşeze. 

Nanterre este aici, mi-am spus plin de bucurie; chiar 
aici, în faţa ochilor mei şi tot ceea ce plănuisem avea să se 
împlinească. Indiferent ce se va întâmpla, până acum 
presupunerile noastre n-au dat greş, am recunoscut în 
sinea mea. 

Nanterre a privit înapoi, în direcţia de unde venise, dar 
nimic n-a părut a-l nelinişti. 

A venit şi mai aproape de maşina mea. S-a oprit lângă 
ea, după care a mai făcut câţiva paşi stăpân pe sine şi a 
descuiat portiera cu un şperaclu de parcă şi-ar fi petrecut 
toată viaţa ocupându-se numai de furturi. 

Al dracului de bine lucrat, mi-am zis în sinea mea şi am 
auzit zgomotul capotei când a apăsat pe butonul de 
decuplare din interior. A ridicat capota, a fixat-o şi s-a 
aplecat asupra motorului luminându-i cu o lanternă ca şi 
cum ar fi reparat ceva, aşa că oricine ar fi venit în acel 
moment la garaje n-ar fi dat nici o atenţie. 

După o vreme a stins lanterna, a lăsat capota în jos, 
lin, fără a o trânti brusc, cum ar fi fost normal, şi a apăsat-o 
cu ambele palme ca s-o închidă. In cele din urmă, a încuiat 
fără zgomot şi portiera; când s-a răsucit pe călcâie ca să 
plece l-am văzut zâmbind. 

M-am întrebat dacă ceea ce lăsase în motor era un 
obiect de material plastic ca şi armele sale. 

A mai făcut câţiva paşi de-a lungul garajelor înainte ca 
eu să mă ridic în picioare, să mă strecor pe uşă şi să 
pornesc după el, nevoind să mă audă prea curând. 

Am aşteptat până a ajuns în dreptul unei anume 
maşini, mică, albă, parcată lângă bordură şi atunci am 
alergat în urma lui fără să fac zgomot pe caldarâm, cu 
pantofii mei cu tălpi de gumă. Când am ajuns în spatele lui, 
am aprins lanterna. 

— Henri Nanterre, am spus. 

A rămas nemişcat un lung moment, fiindu-i imposibil 

să-şi revină din şoc. Apoi, cu mişcări nesigure, a cotrobăit în 
bluzonul de gabardină încercând să-şi scoată pistolul. 

— Sammy, am strigat şi Sammy a ţâşnit ca un glonţ 
din maşina mică şi albă, scoțând un urlet care, alături de 
vocea mea, a umplut aleea liniştită cu un zgomot ce părea 
o adevărată rafală de artilerie. 

Nanterre reuşise să-şi scoată pistolul, chipul fiindu-i 
cuprins de lividitate. L-a îndreptat asupra mea ochind... Şi 
Sammy,  confirmându-şi renumele, dintr-o lovitură cu 
piciorul, i l-a zburat din mână. 

Nanterre a început să alerge abandonându-şi pistolul 
căzut cu zgomot pe caldarâm. 

Eu şi Sammy am alergat după el şi, dintr-o altă maşină 
mai mare, parcată pe alee, au ţâşnit Thomas şi Litsi 
strigând vitejeşte, cu lanterne aprinse, aţinându-i calea. 

Thomas şi Litsi l-au oprit, iar eu şi Sammy l-am prins. 
Sammy a legat mâna strângă a lui Nanterre de braţul drept 
al lui Thomas cu o sfoară din nylon, căreia i-a aplicat o 
tehnică a nodurilor cu totul deosebită. 

Nu este cel mai elegant mod de a face o captură, mi- 
am zis, dar, în orice caz, este eficace; şi, cu tot zgomotul 
produs, nimeni n-a ieşit afară ca să pună întrebări curioase 
în privinţa tărăboiului, nimeni din Londra n-ar face o 
asemenea prostie. Aleile întunecoase erau alei întunecoase 
şi, dacă se mai auzea şi scandal pe ele, era cu atât mai rău. 

L-am obligat pe Nanterre să meargă înapoi spre 
Mercedes. Thomas mai mult l-a tras, iar Sammy venea în 
urma lui aplicându-i câte o lovitură de picior încurajatoare 
peste gambe. 

Când am ajuns lângă pistol, Sammy l-a ridicat de jos, l- 
a cântărit surprins în mână şi a fluierat scurt. 

— Are gloanţe? l-am întrebat. 

A scos încărcătorul şi a încuviinţat dând din cap. 

— Şapte, a spus. Micuţe şi strălucitoare. 

A băgat încărcătorul la loc, a aruncat o privire în jur şi 

l-a ascuns sub o maşină din apropiere ştiind că eu nu voiam 
să-l folosesc. 

Nanterre începuse să-şi revină la modul lui arogant de 
a se comporta şi să amenințe plin de tupeu că ceea ce 
făceam noi era împotriva legii. N-a menţionat care lege şi 
nici nu avea dreptate. În anumite condiţii, arestarea 
cetăţenilor era perfect legală. 

Neştiind cum vor evolua lucrurile, a trebuit să facem 
cele mai bune planuri luând în considerare toate 
eventualităţile. Închiriasem mica maşină albă şi cealaltă 
mai mare, de culoare închisă, amândouă cu ferestre uşor 
colorate, iar eu şi Thomas le parcasem în cursul dimineţii în 
locuri unde ştiam că nu incomodam pe nimeni: cea mare la 
intrarea pe alee, foarte aproape de stradă şi pe cea albă la 
jumătatea distanţei dintre aceasta şi Mercedes. 

Litsi, Thomas şi Sammy intraseră în maşini după ce eu 
cercetasem întreaga zonă şi-i telefonasem lui Litsi dându-i 
toate asigurările, iar ei se pregătiseră să aştepte până la 
ora unu şi jumătate şi să spere. 

Nimeni nu ştiuse ce va face Nanterre dacă va veni la 
garaje. Hotărâsem că, dacă va veni pe lângă Litsi şi Thomas 
şi se va ascunde înainte de a ajunge la maşina albă, Litsi şi 
Thomas vor semnaliza prin lanterne ca eu şi Sammy să le 
sărim în ajutor; ne-am dat seama că, dacă va veni pe lângă 
Sammy, va fi în raza mea vizuală şi toţi vor aştepta 
semnalul meu, ceea ce s-a şi întâmplat. 

Am fost cu toţii de acord că, dacă Nanterre îşi va face 
apariţia în zonă, s-ar putea să se hotărască să rămână în 
maşina sa pe stradă aşteptându-mă să vin dinspre piaţetă, 
şi, dacă proceda aşa sau dacă nu venea deloc, însemna că 
noi ne-am pierdut o bună bucată de vreme pregătindu-ne 
pentru un mare bluf. 

Mai era şi pericolul că, chiar dacă venea, îl puteam 
pierde, putea să se strecoare printre capcanele noastre şi 
să scape; şi mai putea fi şi-un pericol şi mai mare şi anume 

acela că el avea să intre în panică şi să recurgă la pistol, 
ceea ce însemna că unul sau mai mulţi dintre noi ar fi fost 
posibil să fie răniţi. Totuşi, atunci când acel moment a 
venit, când el şi-a scos pistolul şi l-a îndreptat asupra mea, 
pericolul căruia trebuise să-i fac faţă atâta vreme a trecut 
aşa de repede că brusc a părut a nu fi existat şi nici nu 
merita a fi luat în consideraţie. 

Plănuisem ca, dacă-l prindem pe Nanterre să-l ducem 
în garajul unde îl aşteptasem să vină, dar, în timp ce 
mergeam pe alee, am făcut o rapidă regândire a planului şi 
m-am oprit lângă maşina mea. 

Ceilalţi s-au oprit şi ei uitându-se la mine întrebători. 

— Thomas, i-am spus, dezleagă-l pe Nanterre de la 
mâna ta şi leagă-l de oglinda retrovizoare din stânga. 

Thomas, fără să pună nici o întrebare, a tras de un lat 
de pe unul din degetele sale şi toată sfoara a căzut de pe 
încheietura mâinii: talentele lui Sammy par fără limite. 
Thomas a legat sfoara cu noduri mult mai sigure de 
suportul solid al oglinzii retrovizoare, iar Nanterre continua 
să ţipe că facem nişte greşeli pe care le vom regreta. 

— Tacă-ţi fleanca, i-am spus pe un ton la fel de ridicat, 
dar fără prea mult efect. 

— Să-i punem căluş, a sugerat Thomas vesel. 

A scos o batistă din buzunarul pantalonilor, la vederea 
căreia Nanterre, din fericire, a amuţit. 

— Leagă-i gura, dacă vine cineva la garaje, i-am spus 
lui Thomas, care a dat din cap. 

— A fost suficientă lumină ca să vă daţi seama dacă 
domnul Nanterre a ridicat capota maşinii mele? i-am 
întrebat pe Litsi, Sammy şi Thomas. 

Toţi au spus că văzuseră acest lucru. 

Nanterre a rămas cu gura deschisă şi, pentru prima 
oară, se pare că şi-a dat seama că se află într-un pericol 
serios. 

— Domnul Nanterre, am spus eu adresându-mă 

celorlalţi, este un amator care şi-a lăsat amprentele pe 
toată vopseaua de pe maşina mea. Ar fi o idee bună să 
chemăm poliţia. 

Ceilalţi priveau nepăsători, pentru că ştiau că nu voiam 
s-o fac, dar brusc Nanterre a tras cu forţă de sfoara bine 
legată, stil Sammy. 

— Mai există o alternativă, am spus. 

încă luptându-se sub privirea plină de interes a lui 
Sammy, Nanterre a întrebat curios: 

— Ce alternativă? 

— Spune-ne de ce ai venit aici în această noapte şi ce 
ai pus în maşina mea? 

— Să vă spun vouă... 

— Da, să ne spui. 

În realitate, mintea nu-l ducea prea departe. A spus cu 
violenţă: 

— Pesemne că Beatrice v-a prevenit. Vaca aia! | s-a 
făcut frică şi v-a spus... Şi-a concentrat privirea asupra 
mea. Între mine şi viitoarele mele milioane nu era decât 
semnătura lui de Brescou, iar tu... tu... eşti pretutindeni în 
calea mea. 

— Aşa că te-ai hotărât să foloseşti o mică bombă şi 
pac, nu mai este nici un obstacol, nu? 

— Tu m-ai adus aici, a strigat el. Tu m-ai împins s-o 
fac... Dacă mureai, el ar fi semnat. 

Am făcut o mică pauză, după care am spus: 

— Am discutat cu omul căruia i-ai dat mesajul pentru 
prinţul Litsi la Bradbury. Te-a recunoscut dintr-o fotografie. 
Avem mărturia lui cu semnătură. 

Nanterre a spus cu ură: 

— Am văzut anunţul vostru. Dacă prinţul Litsi ar fi 
murit, n-ar fi aflat nimeni despre mesaj. 

— Chiar ai vrut să moară? 

— Că trăieşte, că moare, pentru mine n-avea 
importanţă. Trebuia să-l sperii, da. Să-l fac pe de Brescou 

să semneze. A încercat din nou, fără efect, să dezlege 
funia. Daţi-mi drumul... 

Eu m-am dus însă în garaj unde aşteptasem sosirea lui 
Nanterre şi am ieşit din nou afară cu un plic mare, cu 
documente semnate. 

— Nu te mai tot zbate, mai bine ascultă cu atenţie, i- 
am spus lui Nanterre. 

N-a prea dat mare importanţă. 

— Asculţi sau chem poliţia, l-am ameninţat. 

A spus posomorât că va fi atent. 

— Preţul libertăţii tale, i-am spus, este să-ţi pui 
semnătura pe aceste contracte. 

— Ce e cu ele? m-a întrebat el furios, studiind 
masivitatea lor aparentă. Ce contracte? 

— Prin ele se schimbă numele din „Societatea de 
Construcţii de Brescou şi Nanterre” în „Societatea de 
Construcţii Gascony” şi ele reprezintă o înţelegere între cei 
doi proprietari cu drepturi egale ca să transforme 
societatea privată într-o societate publică, urmând ca 
fiecare proprietar să-şi scoată acţiunile la vânzare. 

Era uluit şi furios. 

— Societatea este a mea... Eu o conduc... Nu voi fi 
niciodată de acord! 

— Va trebui să fii, i-am spus prozaic. 

Am scos micul casetofon din buzunarul jachetei, am 
apăsat uşor tasta de derulat înapoi şi, în final, starter-ul. 

Vocea lui Nanterre s-a auzit clar: „Că trăieşte, că 
moare, pentru mine n-avea importanţă. Trebuia să-l sperii, 
da. Să-l fac pe de Brescou să semneze”. 

Am oprit casetofonul. Spre surprinderea mea, Nanterre 
tăcea amintindu-şi probabil celelalte lucruri incriminatorii 
pe care le spusese. 

— Avem mărturia celui care a transmis mesajul la 
Bradbury, am spus. lţi avem vocea pe această casetă. Cred 
că avem şi bomba pe care ai pus-o în maşina mea. Ai să 

semnezi contractul, să ştii. 

— Nu este nici o bombă în maşina ta, a spus el furios. 

— Poate nişte focuri de artificii, am spus. 

Mi-a aruncat o privire goală. 

— Vine cineva spre garaje, a spus Thomas precipitat, 
scoțând batista din buzunar. Ce facem? 

Maşina se vedea intrând pe alee. 

— Dacă ţipi, i-am spus lui Nanterre ameninţător, poliţia 
va fi aici în cinci minute şi ai s-o regreţi... Ei nu sunt prea 
amabili cu indivizii care pun bombe în automobile. 

Maşina care intrase pe alee s-a îndreptat spre noi şi s-a 
oprit chiar înainte de a ajunge la maşina albă, unde se 
ascunsese Sammy. Ocupanţii ei au coborât, au deschis 
garajul, au băgat maşina înăuntru, au închis garajul şi s-au 
uitat spre noi dubios. 

— Noapte bună, le-am strigat pe un ton vesel. 

— Noapte bună, au răspuns ei, mai asigurându-se o 
dată şi s-au îndreptat spre stradă. 

— E-n ordine, am spus relaxându-mă. Este timpul să 
semnezi. 

— Eu n-o să-mi vând societatea. N-o s-o vând. 

Am spus răbdător: 

— N-ai nici o altă alternativă decât să intri la închisoare 
pentru că ai încercat să-l omori pe prinţul Litsi şi pe mine. 

El încă refuza să accepte starea de fapt. Pesemne că 
se simţea tot atât de furios că este constrâns să semneze 
împotriva voinţei sale, pe cât se simţise şi Roland. 

Am scos din buzunar dispozitivul de pornire automată 
a motorului. Şi i-am explicat lui Nanterre ce voiam să fac. 

În sfârşit, Nanterre a început să tremure, iar Litsi, 
Sammy şi Thomas s-au tras înapoi îndepărtându-se de 
maşină cu o teamă autentică, de parcă acum ar fi auzit 
pentru prima oară ce se afla sub capotă. 

— Ai să fii doar tu singur lângă maşină, i-am spus lui 
Nanterre. Ne vom duce la capătul aleii şi o să te lăsăm aici. 

Prinţul Litsi şi ceilalţi doi vor pleca. Când se vor afla în 
siguranţă în casa din Eaton Square, am să apăs pe butonul 
care porneşte motorul. 

Litsi, Sammy şi Thomas deja se retrăseseră destul de 
departe. 

— Ai să mori de propria ta bombă, i-am spus 
adunându-mi în voce şi în felul de a mă comporta toată 
forţa şi puterea de convingere de care eram capabil. La 
revedere, i-am spus. 

M-am răsucit pe călcâie. Am făcut câţiva paşi buni. Mă 
întrebam dacă va fi suficient de speriat încât să creadă că- 
mi voi pune ameninţarea în practică; mă întrebam dacă 
cineva ar avea tăria să rişte. 

— Întoarce-te, a ţipat el. 

Era teamă autentică în vocea lui ridicată. Adevărată 
teamă de moarte. 

Fără nici o milă mi-am văzut de drum. 

— Întoarce-te... 

M-am întors. Picături mari de sudoare i se prelingeau 
de pe frunte. Încă se lupta din răsputeri ca să se dezlege, 
dar tremura prea tare ca să reuşească. 

— Vreau să fabric arme, spunea el cu patimă. Aş face 
milioane... Aş avea putere... Cei din familia de Brescou sunt 
bogaţi... cei din familia Nanterre n-au fost niciodată... Vreau 
să fiu bogat, la standardele mondiale... să am putere... Am 
să-ţi dau un milion de lire... mai mult... dacă... îl faci pe 
Roland să semneze... ca să fabricăm arme. 

— Nu, am răspuns plat şi m-am răsucit iar pe călcâie, 
arătându-i din nou dispozitivul de pornire prin telecomandă. 

— E-n ordine, e-n ordine... În cele din urmă, a renunţat 
definitiv, aproape suspinând. Pune obiectul ăla jos... pune-l 
jos. 

Am strigat spre stradă: 

— Litsi! 

Ceilalţi trei s-au oprit şi au venit încet înapoi. 

— Domnul Nanterre va semna, le-am spus. 

— Pune obiectul ăla jos, a repetat Nanterre pe o voce 
leşinată, cu toată obrăznicia şi toate ţipetele duse. Pune-l 
jos. 

L-am băgat în buzunar, ceea ce încă îl speria. 

— Nu se poate declanşa şi singur? a întrebat Litsi, nu 
pentru că ar fi fost neliniştit, ci din precauţie. 

Am clătinat din cap. 

— Butonul trebuie apăsat cu forţă. 

l-am băgat lui Nanterre contractele sub ochi şi i-am 
zărit licărul de furie în priviri când a văzut că fiecare primă 
pagină era aceeaşi cu formularul pe care el îi ceruse lui 
Roland să-l semneze. 

— Ne trebuie semnătura ta de patru ori, i-am spus. Pe 
fiecare primă pagină şi pe fiecare document ataşat. Când 
semnezi documentele ataşate, pune-ţi arătătorul pe sigiliul 
roşu de lângă numele tău. Noi trei, care nu suntem implicaţi 
în nici un fel în afacerile familiilor de Brescou şi Nanterre, 
vom semna sub numele tău ca martori. 

l-am pus stiloul meu în mâna dreaptă care-i tremura şi 
i-am pregătit documentele pentru semnat aşezându-le pe 
maşina mea. Nanterre a semnat formularul francez. Am dat 
foile până la ultima pagină a contractului şi i-am arătat 
spaţiul care-i era rezervat. A semnat din nou şi şi-a pus 
degetul pe sigiliu. 

Cu o uşurare internă enormă, am scos şi cel de al 
doilea set ca să repete procedura. In tăcere, cu stropi de 
sudoare prelingându-i-se pe obraji, a semnat din nou. 

Am trecut numele meu sub al lui în cele patru locuri, 
fiind urmat de fiecare dată de Thomas şi Sammy. 

— E foarte bine, am spus când totul a fost completat. 
Avocaţii domnului de Brescou vor demara contractele 
imediat. Unul din aceste două contracte ţi se va trimite în 
Franţa, ţie sau avocaţilor tăi. 

Am băgat documentele în plic şi i l-am dat lui Litsi care 

l-a pus în buzunarul interior de la haină. 

— Lasă-mă să plec, a spus Nanterre aproape în şoaptă. 

— Te vom dezlega cu condiţia să scoţi ceea ce ai pus 
în maşina mea, i-am spus. După aceea, poţi să pleci. 

L-au trecut fiorii, dar până la urmă n-a părut atât de 
dificil pentru el să demonteze firele şi să scoată un obiect 
de forma şi dimensiunile unui cub de zahăr. Detonatorul ce 
era lipit de el, l-a tratat cu un respect delicat, deşurubând, 
separând şi punând piesele componente în diverse 
buzunare. 

— Acum lăsaţi-mă să plec, a spus el ştergându-şi 
transpiraţia de pe faţă cu dosul palmelor. 

l-am spus: 

— Ţine minte că avem mărturia celui care a transmis 
mesajul la Bradbury şi caseta cu vocea ta... şi am auzit cu 
toţii tot ceea ce ai spus. Ţine-te departe de familia de 
Brescou, să nu le mai faci alte necazuri. 

Mi-a aruncat o privire furioasă, bolnavă, o privire de 
om învins. Sammy n-a mai încercat să desfacă nodurile de 
la sfoara de nylon de pe încheietura mâinii lui Nanterre, ci a 
tăiat-o cu foarfeca. 

— Porneşte maşina, mi-a zis Litsi, ca să-i arăt că nu era 
o glumă. Plecaţi de lângă ea, le-am spus. 

Ne-am îndepărtat vreo douăzeci de paşi, Nanterre 
aflându-se printre noi, am scos dispozitivul de pornire din 
buzunar şi am apăsat butonul. 

Motorul a început să meargă lin, sigur de el şi cu forţă. 

M-am uitat direct la Nanterre, la colţurile gurii lăsate în 
jos, semn al acceptării, împotriva voinţei sale, că bătălia 
fusese pierdută. Ne-a aruncat o ultimă privire plină de 
înţelesuri, obraznică, fără regrete. Thomas şi Sammy au 
făcut un pas în lături, ca să-l lase să treacă şi el a pornit pe 
alee în sus, cu nasul acela şi maxilarele încă puternice, dar 
cu umerii prăbuşiţi. 

L-am privit în tăcere până a ajuns la capătul aleii şi a 

dat colţul fără să se mai uite înapoi. 

Atunci Sammy a tras un „iuhuu” de bucurie pentru 
victoria uşor obţinută şi a plecat tropăind ca să aducă 
pistolul de unde îl ascunsese. 

Mi l-a prezentat ostentativ, aşezându-mi-l în mâini. 

— Captură de război, a spus el zâmbind. 

CAPITOLUL 21 


După ce le-am mulţumit aşa cum se cuvenea lui 
Thomas şi Sammy pentru ajutor, eu şi Litsi ne-am instalat în 
salon sărbătorind victoria la un pahar de brandy; i-am 
telefonat şi Danielle-ei ca să-i spunem că nu zăceam în bălți 
de sânge. 

— Slavă zeilor, a spus ea. N-am putut să lucrez nimic, 
gândul mi-a fost numai la voi. 

— Cred că am făcut ceva cu totul imoral, a comentat 
Litsi după ce am pus telefonul în furcă. 

— Categoric, am încuviinţat eu calm. Am procedat 
exact cum voia Nanterre să procedeze; i-am smuls o 
semnătură sub ameninţare. 

— Cred că am luat legea în propriile noastre mâini. 

— Am făcut dreptate cu propriile noastre mâini, l-am 
corectat eu. 

— Şi, aşa cum ai spus tu, a continuat el, este o mare 
diferenţă. 

— El este liber, nepedepsit şi bogat, am spus eu. Dacă 
te gândeşti bine, asta nu înseamnă dreptate. Dar el nu l-a 
distrus şi nu mai are cum să-l distrugă pe Roland. A fost un 
târg destul de corect. 

După ce Litsi a plecat la el în cameră căscând, eu am 
aşteptat-o pe Danielle şi i-am ieşit în întâmpinare când am 
auzit-o intrând. A venit drept în braţele mele zâmbind. 

— N-am crezut că ai să te duci să te culci fără mine. 

— Fie ca asta să se întâmple cât mai rar cu putinţă 
pentru tot restul vieţii. 

Am urcat tiptil în camera de bambus şi, având grijă că 
Beatrice era în camera de alături, ne-am suit în pat fără 
zgomot şi tot în linişte am făcut dragoste. Intensitatea trăirii 
n-are nici o legătură directă cu excesul de onomatopee, 
vorbele spuse în şoaptă sunt chiar mai potrivite, mi-am zis 
în sinea mea, lăsându-mă cotropit de emoţii; şi, dacă 
spusele noastre erau mai reţinute decât înainte, ne 
redescopeream unul pe celălalt cu o pasiune mult mai 
profundă. 

Am dormit îmbrăţişaţi şi ne-am trezit înainte de 
revărsatul zorilor înfometați din nou după adânci satisfacţii. 

— Acum mă iubeşti mai mult, mi-a şoptit ea în ureche. 

— Te-am iubit întotdeauna. 

— Nu ca acum. 

Am adormit iarăşi istoviţi şi înainte de ora şapte ea a 
făcut un duş, şi-a pus hainele cu care fusese îmbrăcată ieri 
şi a coborât cuminte în camera ei. 

— Tanti Casilia, mi-a spus ea calmă, se aşteaptă ca 
nepoată-sa, măcar de ochii lumii, să dea impresia că a 
dormit în patul ei. 

— Ar deranja-o dacă ar şti că n-ai dormit la tine? 

— Mai degrabă dimpotrivă, aş zice. 

Eu şi Litsi ne beam deja cafeaua în salon când Danielle 
şi-a făcut apariţia îmbrăcată în tonuri de albastru şi verde. 
A adus o cutie cu juice şi alta cu fulgi de porumb şi mi-a 
prăjit pâine. Litsi ne-a privit speculativ cântărindu-ne cu 
atenţie pe amândoi, şi, în cele din urmă, chipul i s-a 
luminat. 

— Felicitări, mi-a spus sec. 

— Nunta va fi în curând, i-a spus Danielle calm. 

— Aşa cum bănuiam şi eu, i-a răspuns el. 

Ceva mai târziu eu şi Litsi am urcat să-i vedem pe 
Roland de Brescou şi pe prinţesă ca să le dăm contractele 

semnate. 

— Am fost sigur că Nanterre nu se va învoi să dizolvăm 
societatea. Fără ea, categoric, nu poate să fabrice arme... 
nu-i aşa? a spus el cu o voce slăbită. 

— Chiar dacă o face vreodată, i-am răspuns, numele 
dumneavoastră nu va mai fi implicat cu nimic. 

Gascony, aşa cum se numea noua societate publică, 
era vechiul nume al provinciei din Franţa unde se afla 
castelul familiei de Brescou. Roland a fost şi încântat, dar şi 
întristat de soluţie. 

— Cum de l-ai convins, Kit? a întrebat prinţesa uitându- 
se la semnătura lui Nanterre fără să-şi creadă ochilor. 

— Hm... l-am legat fedeleş. 

Mi-a aruncat o privire rapidă. 

— Atunci mai bine nu întreb. 

— Nu este rănit şi nu are pe el nici un semn. 

— Dar poliţia? a întrebat Roland. 

— Nici o poliţie, am spus. Am fost nevoiţi să-i promitem 
că nu va fi implicată poliţia ca să-l facem să semneze. 

— Târgul e târg, a încuviinţat Litsi. A trebuit să ne 
ţinem făgăduiala şi l-am lăsat liber. 

Prinţesa şi soţul ei ştiau ce-nseamnă să-ţi ţii cuvântul 
dat şi, atunci când am plecat din camera lui Roland, ea a 
venit după mine, lăsându-l pe Litsi în urmă. 

— N-am cuvinte ca să-ţi mulţumesc... Cum am putea 
să-ţi mulţumim? m-a întrebat încurcată. 

— Nu este nevoie. A-ă... eu şi Danielle ne vom căsători 
în iunie. 

— Sunt foarte bucuroasă, a spus ea cu o vădită plăcere 
şi m-a sărutat cu căldură întâi pe un obraz, apoi pe celălalt. 

Mi-au trecut prin minte clipele când aş fi vrut s-o 
îmbrăţişez; probabil că într-o zi am s-o fac, dar nu pe un 
hipodrom. 

— Îmi pare atât de rău pentru caii dumneavoastră, i- 
am spus. 

— Da... Când te vezi cu Wykeham roagă-l să înceapă 
să se intereseze ca să cumpere alţii în locul lor. Nu ne 
putem aştepta la un alt Cotopaxi, dar probabil, la anul vom 
avea în orice caz un cal de valoare pentru Grand National... 
Şi nu uita că săptămâna viitoare îl avem, totuşi, pe Kinley 
pentru Cheltenham. 

— Triumph Hurdle, i-am spus. 

Ceva mai târziu am plecat cu trenul la cursele de la 
Folkestone cu inima uşoară, dar fără Danielle care avea oră 
la dentist. 

Am călărit în patru curse câştigând două şi mă 
simţeam bine, în formă, plesnind de sănătate şi, pentru 
prima oară de atâtea săptămâni, fără nici o grijă. Era un 
sentiment extraordinar, numai de-ar dura! 

Bunty Ireland, corespondentul pentru curse de la The 
Towncrier, mi-a dat un plic mare de la lordul Vaughnley. 

— Proaspăt ieşit de la computer, mi-a spus el. 

Din nou conţinutul plicului părea destul de sărăcuţ, dar 
i-am mulţumit şi gândindu-mă că, din fericire, nu-mi mai 
era necesar, l-am luat cu mine înapoi spre Londra fără să-l 
deschid. 

Cina în seara aceea a fost de-a dreptul festivă, deşi 
Danielle nu era prezentă fiind la studio unde ajunsese 
şofându-şi singură Ford-ul. 

— Am crezut că aseară a fost ultima oară când făcea 
de serviciu noaptea, a spus Beatrice fără să bănuiască 
nimic. 

— Programul i s-a schimbat din nou, i-am explicat. 

— O, ce neplăcut! 

Beatrice hotărâse să se întoarcă la Palm Beach ziua 
următoare. Scumpii ei câini probabil că-i duceau dorul, a 
spus ea. Se pare că prinţesa îi povestise că planurile lui 
Nanterre eşuaseră, ceea ce, în mod surprinzător, îi 
diminuase obiceiul de a se tot plânge. 

Mă obişnuisem cu prezenţa ei: cu păru-i oranj pal, cu 

ochii-i rotunzi, cu inelele-i asemeni plăcuţelor metalice ce 
se pun pe degete la box şi cu veşmintele ei din Florida. 
Viaţa va fi destul de plicticoasă fără bătrâna harpie; ba mai 
mult, imediat după plecarea ei, va trebui să-mi fac şi eu 
bagajele. Mă întrebam cât va mai sta Litsi... 

Roland a coborât la cină, a oferit şampanie şi a 
închinat un pahar în cinstea mea şi a lui Litsi. Beatrice s-a 
încruntat puţin, dar a înflorit ca o floarea-soarelui când 
Roland a spus că, dat fiind capitalul ce se va obţine în plus 
din vânzare, s-ar putea să-i mărească cota de moştenire. 
Era mult prea generos, mi-am zis în sinea mea, deşi, fără 
ajutorul ei, nu cred că am fi reuşit. 

Roland, Beatrice şi prinţesa s-au retras destul de 
devreme, lăsându-ne pe mine şi pe Litsi la taclale în salon. 
Mult mai târziu, mi-am adus aminte de plicul de la lordul 
Vaughnley pe care-l lăsasem nedeschis pe o măsuţă. 

Litsi m-a privit absent când l-am deschis şi am scos 
dinăuntru o fotografie lucioasă, alb-negru şi o tăietură mică 
dintr-un ziar. De asemenea, o foaie cu antetul ziarului The 
Towncrier cu câteva cuvinte: „Regret, dar nu mai avem 
nimic altceva în legătură cu Nanterre”. 

Poza îl arăta pe Nanterre în haine de seară înconjurat 
de alţi câţiva bărbaţi, similar îmbrăcaţi, pe puntea unui iaht. 
l-am pasat-o lui Litsi şi am citit fiţuica de ziar ce o însoțea: 

„La petrecerea dată vineri seara de comercianantul de 
arme Ahmed Fuad la bordul iahtului său Fe//ssima în portul 
Monte-Carlo, cu ocazia celei de a cincizecea aniversări, au 
participat musafiri din diverse colţuri ale lumii: California, 
Peru şi Darwin - Australia. Într-o abundență debordantă, 
Fuad şi-a servit cu caviar şi pate de foie gras prietenii din 
lumea hobby-urilor sale: jocul de table, curse şi cluburi de 
noapte”. 

Litsi mi-a înapoiat fotografia şi eu i-am dat tăietura din 
ziar. 

— Asta voia Nanterre să ajungă, i-am spus. Să-şi 

primească musafirii pe un iaht pe Mediterana, îmbrăcat în 
smoching alb, să dea mese extravagante, bucurându-se să 
fie adulat şi flatat. Asta dorea... să fie multimilionar şi să 
aibă putere. 

Am întors fotografia citind informaţiile sumare de pe 
foita de hârtie lipită pe verso: o înşiruire de nume şi data. 

— Asta-i ciudat, am spus eu căzut pe gânduri. 

— Ce anume? 

— Petrecerea s-a ţinut vineri noaptea. 

— Da, şi ce este cu asta? 

— Pesemne că Nanterre a făcut un zbor până acolo şi 
s-a întors, la fel ca şi ceilalţi. 

— Vineri noaptea, Col a fost împuşcat. 

Litsi a rămas holbându-se la mine. 

— Nanterre nu putea s-o facă, i-am spus. El se afla la 
Monte Carlo. 

— Dar el singur a recunoscut că l-a împuşcat. S-a 
lăudat cu asta faţă de Beatrice. 

M-am încruntat. 

— Da, într-adevăr. 

— Pesemne că a pus pe altcineva s-o facă, a spus Litsi. 

Am clătinat din cap. 

— Tot ce-a făcut până acum a făcut singur: A 
ameninţat-o pe prinţesă, a urmărit-o pe Danielle, pe tine te- 
a atras în capcană, a venit să pună bomba în maşina mea. 
Pentru nici unul din aceste lucruri n-a avut încredere să 
apeleze la altcineva. Se pricepe la cai, a ţinut să-şi împuşte 
singur propria mânză... l-ar fi putut împuşca pe Col... dar n- 
a făcut-o el. 

— Dar el cu gura lui a recunoscut că a împuşcat toţi 
caii, a insistat Litsi. 

— Da, dar să presupunem... că a citit despre ei în 
ziare... că a citit că moartea lor s-a produs în condiţii 
misterioase şi că nu se ştie cine i-a omorât... El ţinea cu tot 
dinadinsul să-i înspăimânte pe Roland şi pe prinţesă. Să 

presupunem că el a spus că i-a omorât, dar n-a făcut-o. 

— Dar, în cazul ăsta, cine a făcut-o? a întrebat Litsi 
căzut pe gânduri. Cine, în afară de Nanterre, ar fi dorit să 
omoare caii cei mai buni ai prinţesei? 

M-am ridicat încet în picioare având senzaţia că voi 
leşina dintr-o clipă în alta. 

— Ce este? m-a întrebat Litsi speriat. Te-ai albit ca 
foaia de hârtie. 

— Au fost omorâţi caii cu care eu aş fi putut câştiga 
Grand National-ul, am spus fără să mai am nici un pic de 
salivă în gură. Caii cu care aş fi putut câştiga Cupa de Aur. 

— Kit... a zis Litsi. 

— Nu este decât o singură persoană, am continuat eu 
cu dificultate, care mă urăşte atât de mult încât să facă 
asta. Cel care nu poate să suporte să mă vadă câştigând 
toate aceste curse... care ar dori să-mi ia toate premiile 
care-mi sunt cele mai dragi pentru că şi eu i-am luat 
recompensa lui... 

Am simţit că mi se taie respiraţia şi mi se învârteşte 
capul. 

— Stai jos, a spus Litsi alarmat. 

— Kinley, am zis eu. 

Am ţâşnit la telefon şi l-am sunat pe Wykeham. 

— Chiar mă duceam la culcare, s-a plâns el. 

— Ai suspendat patrula cu câini? l-am întrebat. 

— Da, bineînţeles. Tu mi-ai spus azi-dimineaţă că nu 
mai este nevoie de ea. 

— Cred că m-am înşelat. Nu putem să riscăm. Pornesc 
chiar acum spre tine şi va trebui să punem din nou 
patrulele cu câini, paza să fie mai puternică decât oricând 
în toate zilele care au mai rămas până la Cheltenham şi 
probabil şi în continuare. 

— Nu înţeleg, a spus el. 

— Ţi-ai luat somniferul? l-am întrebat. 

— Nu, nu încă. 

— Să nu-l iei până nu ajung eu la tine, da? Şi unde l-ai 
pus pe Kinley în noaptea asta? 

— Înapoi, în boxa lui, bineînţeles. Ai spus că pericolul a 
trecut. 

— Când ajung la tine o să-l mutăm iar în boxa din colţ. 

— Kit, nu, nu la miezul nopţii. 

— Vrei să-l ai în siguranţă, nu? l-am întrebat şi la asta 
nu mai era nici un contraargument. 

Am închis telefonul şi Litsi a spus încet: 

— Crezi că este Maynard Allardeck? 

— Da, într-adevăr. Cam acum vreo două săptămâni a 
aflat că n-o să mai primească niciodată titlul de cavaler, 
pentru că eu am trimis comisiei care acordă ordinele de 
onoare filmul pe care i l-am făcut. Işi dorea rangul de 
cavaler de când i-a spus bunicului meu că va veni o zi când 
cei din neamul Fielding vor trebui să i se încline pentru că 
va ajunge lord. El se pricepe la cai mai bine decât 
Nanterre... a fost crescut în grajdul bunicului său şi a fost 
ajutorul lui la antrenamente ani în şir. l-a văzut pe Cascade 
şi pe Cotopaxi la Newbury şi amândoi sunt cai uşor de 
remarcat... şi fără doar şi poate... pe Col la Ascot. 

M-am îndreptat spre uşă. 

— Am să telefonez dimineaţă, am spus. 

— Vin cu tine, a zis el. 

Am clătinat din cap. 

— N-ai să închizi nici un ochi toată noaptea. 

— Hai să mergem, a spus el. Tu ai salvat onoarea 
familiei mele... Lasă-mă să răscumpăr ceva din datoria lor. 

Într-adevăr, eram foarte bucuros de companie. Ne-am 
întors iar în aleea întunecată de la garaje şi Litsi a spus că, 
dacă aveam starter-ul în buzunar, am fi mai în siguranţă să- 
| folosesc. Dar Nanterre nu se mai întorsese cu bombele lui 
şi, de la cincizeci de iarzi, am pornit motorul Mercedes-ului. 

Ne-am îndreptat spre Sussex şi, din maşină, i-am 
telefonat Danielle-ei ca să-i spunem unde şi de ce mergem. 

Ea n-avea de ce să nu creadă că Maynard ar fi în stare de 
ceva mult mai rău, mai cu seamă că la Ascot şi Sandown îi 
păruse de-a dreptul nebun după cum se uita la mine şi nu 
mă slăbea deloc din ochi. 

— Te privea cu atâta duşmănie că îţi îngheţa sângele 
în vine, a spus ea. Ura parcă i se revărsa valuri-valuri. 

— O să ne întoarcem pentru micul dejun, i-am spus 
zâmbind. Somn uşor. 

l-am auzit râsul în timp ce puneam receptorul jos. 

l-am povestit apoi lui Litsi despre bombele - focurile de 
artificii pe care le folosise spre a îndepărta patrula cu câine 
de la boxa lui Col, după care am continuat: 

— Ştii, pe alee, când Nanterre a spus că n-a pus nici o 
bombă în maşina mea, l-am întrebat dacă erau focuri de 
artificii. A căscat ochii de parcă n-ar fi ştiut nimic de aşa 
ceva... Atunci nu m-am gândit prea mult la asta, dar acum 
îmi dau seama că el, pur şi simplu, habar n-avea despre ce 
vorbeam eu. El nu ştia nimic despre focurile de artificii de la 
grajdurile lui Wykeham pentru că nu se scrisese nimic 
despre ele în ziare. 

Litsi a scos un sunet ceva între apreciere şi acord şi, în 
aceşti termeni de bună înţelegere, am ajuns în satul lui 
Wykeham. 

— Ce-ai de gând să faci aici? a întrebat Litsi. 

Am înălţat din umeri. 

— Să dau ocol grajdurilor. l-am explicat despre micile 
ogrăzi. Nu este un loc unde se patrulează uşor. 

— Crezi, într-adevăr, că Allardeck va încerca să omoare 
încă unul din caii mătuşii Casilia? 

— Da. Kinley, în mod special, calul ei cel mai bun la ora 
actuală pentru curse cu obstacole. Nu ştiu dacă va încerca 
în seara asta, sau mâine sau în celelalte zile, dar nu vreau 
să risc. Am făcut o pauză. În orice caz, vreau să-mi cer 
scuze prinţesei Casilia... să-i plătesc... 

— Ce vrei să spui? 

— Cascade, Cotopaxi şi Col au murit din cauza vrajbei 
dintre familiile Fielding şi Allardeck. Din cauza mea. 

— Ea nici n-o să conceapă una ca asta. 

— Acesta este adevărul. Ne aflam deja pe aleea din 
faţa casei lui Wykeham. N-am să las să moară şi Kinley. 

Am oprit maşina în parcare şi am coborât în tăcerea 
miezului de noapte, sub un cer limpede, plin de stele ce 
străluceau ca nişte diamante. Aceste creaţii desăvârşite ale 
universului erau suficiente spre a umili sforţările pline de 
sudoare ale pământului. 

Am tras adânc aer în piept lăsându-mă cuprins de 
pacea nopţii... şi am auzit, la o oarecare depărtare, 
bufnitura înăbuşită, surdă a unei săgeți. 

— Doamne Dumnezeule, mi-am zis. Am ajuns prea 
târziu. 

Am alergat. Ştiam încotro. Spre ultima curte, cea mai 
apropiată de casa lui Wykeham. Imi zburau călcâiele de 
furie, mi se făcea rău de la inimă şi-n mintea mea era un 
amestec de mânie, teamă şi regrete îngrozitoare. 

Trebuia să fi şofat mai repede... Aş fi putut pleca mai 
devreme... Ar fi trebuit să deschid plicul de la lordul 
Vaughnley cu multe ceasuri mai înainte... Kinley era mort şi 
eu îl omorâsem. 

Am intrat în ogradă alergând şi, cu toată viteza mea, 
evenimentele de cealaltă parte s-au derulat mult mai 
repede. 

În timp ce fugeam l-am văzut pe Wykeham luptându-se 
să se ridice de jos, din potecă, unde zăcea în faţa uşilor de 
la boxe. 

Două din uşi erau deschise, boxele se aflau în 
întuneric, lumina venind numai de afară, din curte. Într-una 
din boxe am zărit un cal zăcând pe o parte, cu picioarele 
încă zbătându-se în convulsiile morţii. In cealaltă boxă a 
intrat Wykeham. 

Când eu mai aveam încă vreo câţiva iarzi până la el, l- 

am văzut ridicând ceva de pe pervazul de cărămidă al 
ferestrei, după care a intrat în boxă fără să i se audă 
picioarele pe zgură. 

Am continuat să alerg. 

În boxă mai era încă un bărbat, mai înalt, care înhăţase 
calul de căpăstru. 

L-am văzut pe Wykeham ridicând obiectul ce-l avea în 
mână spre capul celui de al doilea bărbat. Am zărit 
strălucirea de o clipă şi am auzit pocnetul îngrozitor... 

Când am ajuns la uşă, un bărbat mort zăcea pe zgură, 
un cal nevătămat arunca din cap şi fornăia pe nări de frică, 
în aer se simţea miros de praf de puşcă, iar Wykeham 
stătea în picioare, cu privirile aţintite în jos şi cu Coltul în 
mâini. 

Calul care trăia era Kinley... dar n-am simţit nici o 
uşurare. 

— Wykeham! am spus. 

Şi-a întors capul şi mi-a aruncat o privire confuză. 

— El mi-a împuşcat caii, a zis el. 

— Da. 

— L-am omorât. Am spus că o voi face... şi am făcut-o. 

Mi-am coborât ochii spre bărbatul mort, spre costumul 
elegant şi pantofii făcuţi de comandă. 

Zăcea pe o parte, pe cap avea un ciorap de nylon în 
chip de mască, cu o gaură în el în spatele urechii drepte. 

Litsi a intrat alergând în ogradă şi, abia respirând, a 
întrebat ce s-a întâmplat. Aşa cum mă aflam în cadrul uşii, 
m-am întors spre el fără a-l lăsa să vadă ce este înăuntru. 

— Litsi, du-te şi telefonează la poliţie, i-am spus. 
Foloseşte telefonul din maşină. Apasă pe 0 şi-ţi va răspunde 
centralista... cere poliţia. Spune-le că aici a fost omorât un 
om într-un accident. 

— Un om! a exclamat el. Nu un cal? 

— Amândoi... dar lor spune-le că un om. 

— Da, a zis el nefericit. Bine. 

A pornit înapoi de unde venise, iar eu m-am întors spre 
Wykeham care acum privea cu ochii larg deschişi şi 
începuse să tremure. 

— N-a fost un accident, a spus el oarecum cu mândrie 
în voce şi în felul în care-şi ţinea capul. Eu l-am omorât. 

— Wykeham, i-am spus presant. Ascultă! Mă asculţi? 

— Da. _ 

— Unde vrei să-ţi petreci ultimii ani din viaţă? In 
închisoare sau pe colinele Downs cu caii tăi? 

Stătea holbându-se la mine. 

— Mă asculţi? 

— Da. 

— Se va face o anchetă, am continuat eu. Şi acesta a 
fost un accident. Mă asculţi? 

A dat din cap. 

— Ai ieşit afară înainte de a te culca să vezi dacă totul 
este în ordine. 

— Da, am ieşit. 

— Ai avut trei cai omorâţi în ultimele zece zile... Poliţia 
n-a putut descoperi cine a făcut-o... Ştiai că eu trebuie să 
vin în noaptea asta ca să te ajut la patrularea ogrăzilor, dar, 
în chip firesc erai îngrijorat. 

— Da. 

— Ai intrat în această ogradă şi ai auzit pe cineva care 
ţi-a împuşcat unul din cai. 

— Da, aşa este. 

— Este Abseil? 

Doream din tot sufletul să spună nu, dar el a spus da. 

Abseil... care a alergat cu o viteză că a fost cât pe-aci 
să-şi frângă gâtul peste ultimele trei obstacole la Sandown 
şi care s-a agăţat de victorie chiar pe linia de potou. 

l-am spus: 

— Ai fugit încercând să-l împiedici pe intrus să facă şi 
mai mult rău... Ai vrut să-i smulgi pistolul din mâini. 

— Da. 

— El era mai tânăr, mai puternic şi mai înalt decât 
tine... Te-a îmbrâncit la pământ folosind pistolul, tu ai căzut 
pe potecă, năucit pe moment. 

— De unde ştii? m-a întrebat Wykeham uluit. 

— Semnele ţevii sunt peste tot pe obrazul tău. 
Sângerează. Să nu-l atingi, i-am spus când şi-a ridicat mâna 
să se pipăie. El te-a trântit la pământ şi a intrat în cea de a 
doua boxă ca să omoare şi celălalt cal. 

— Da, să-l omoare pe Kinley. 

— Ascultă... El a avut arma în mână. 

Wykeham a început să-şi clatine capul şi apoi s-a oprit. 

Am continuat: 

— Omul avea de gând să-ţi împuşte calul. Tu te-ai 
repezit spre armă ca să-l opreşti. Ai încercat să i-o iei... ela 
căutat să ţi-o smulgă din mână. A reuşit să te izbească, dar 
tu aveai încă mâinile pe armă şi, în încăierare, când a 
smucit arma spre el, capătul gros al ţevii i-a lovit capul, iar 
atunci, nu se ştie cum, ai apăsat pe trăgaci. 

Se uita la mine cu o privire fixă. 

— Tu n-ai vrut să-l omori; mă asculţi, Wykeham? Tu ai 
vrut să-l împiedici să-ţi omoare şi cel de al doilea cal. 

— K... Kit... a zis el în cele din urmă bâlbâindu-se. 

— Ce ai de gând să le spui celor de la poliţie? 

— Eu... am... am încercat să-l... să-l opresc să 
împuşte... A înghiţit în sec... El a... a smucit pistolul... care i- 
a izbit capul... Arma s-a... s-a descărcat. 

El încă mai ţinea în mână pistolul de patu-i de lemn 
grosolan. 

— Aruncă-l pe zgură, i-am spus. 

L-a aruncat şi privirile noastre s-au oprit asupra lui: era 
un instrument al morţii, greu, urât, grosolan. 

Litsi s-a întors spunând că poliţia va veni curând şi ela 
fost cel care a aprins lumina dând la iveală fiecare detaliu al 
scenei. 

M-am aplecat şi m-am uitat mai de-aproape la 

Maynard. Pe ciorapul de mătase era o pată de ulei, acolo 
unde pătrunsese săgeata, şi mi-am amintit că Robin Curtis 
spusese că săgeata fusese unsă înainte de a fi omorât Col... 
Robin îşi va aminti... Nu va exista nici un dubiu că Maynard 
omorâse toţi cei patru cai. 

— Ştii cine este? l-am întrebat pe Wykeham în timp ce 
mă ridicam la verticală. 

Ştia pe jumătate. Pe jumătate nici nu-i venea să 
creadă. 

— Allardeck? a spus el fără a părea sigur. 

— Allardeck. 

Wykeham s-a aplecat să-i scoată ciorapul de pe cap. 

— Să nu faci asta! i-am spus cu bruscheţe. Să nu-l 
atingi. Oricine poate vedea că el a venit aici încercând să 
nu fie recunoscut... pentru a omori caii... Nimeni nu pleacă 
să-şi facă plimbarea de seară purtând o mască din ciorap şi 
un Colt cu săgeată. 

— L-a ucis pe Kinley? a întrebat Litsi neliniştit. 

— Nu, acesta este Kinley. L-a omorât pe Abseil. 

Litsi părea de-a dreptul copleşit. 

— Biata tanti Casilia... Mi-a povestit cât de frumos ai 
câştigat cu Abseil. De ce l-a omorât pe cel care n-ar fi putut 
câştiga Grand National-ul? Şi-a coborât privirile spre 
Maynard înţelegându-i motivele. Allardeck nu suporta ca tu 
să străluceşti, indiferent în ce fel. 

Vrăjmăşia dintre cele două familii era moartă, mi-am 
zis în sinea mea. S-a terminat pentru totdeauna. Vechea 
obsesie murea o dată cu Maynard, iar el murise înainte de a 
atinge zgura, la fel cu Cotopaxi, Cascade, Abseil şi Col. 

Un sfârşit pe măsură, mi-am zis. 

Litsi a spus că promisese poliţiştilor să-i aştepte în 
parcare ca să le arate unde să vină, aşa că a plecat. 

Wykeham a petrecut o bună bucată de vreme uitându- 
se la Kinley, care acum stătea liniştit, fără a mai fi speriat, 
apoi, pentru o clipă, şi-a oprit privirile asupra lui Maynard. 

— Mă bucur că l-am omorât, a spus el cu înverşunare. 

— Da, ştiu. 

— Ai grijă ca să câştigi Triumph Hurdle. 

M-am gândit la antrenamentele pe care le făcusem cu 
acest cal, învăţându-l să aprecieze distanţele pe colinele 
Downs, sub supravegherea lui Wykeham, modelând talentul 
nativ, extraordinar, adăugându-i noi valenţe pentru o 
pregătire desăvârşită. 

— Am să fac tot ceea ce pot, am răspuns. 

A zâmbit. 

— Mulţumesc, Kit, mi-a zis. Îţi mulţumesc pentru tot. 

Poliţiştii au venit însoţiţi de Litsi: doi dintre ei, cu grade 
superioare, îşi luau note şi au spus că trebuie chemaţi 
medicii veterinari legişti şi fotografii. 

L-au chestionat pe Wykeham asupra celor întâmplate. 

— Am ieşit afară... l-am găsit pe intrus... el m-a trântit 
la pământ... Avea de gând să împuşte şi calul ăsta... m-am 
ridicat în picioare. 

A făcut o pauză. 

— Continuaţi, domnule, a spus polițistul înţelegător. 

În faţa lor, pe zgura din boxă, lângă intrusul mort care 
zăcea alături de arma-i amenințătoare ce strălucea în 
lumina soarelui se afla un bătrân slab, cu părul alb, răvăşit, 
cu fruntea acoperită de pistruii senectuţii şi cu sânge 
închegat pe obraz de la loviturile de pistol. 

Ei au văzut, aşa cum vor vedea şi judecătorul, şi juraţii, 
şi presa înfăţişarea exterioară a omului deteriorat de vreme 
şi cu mişcări tremurate şi nu titanul care încă mai zăcea în 
el. 

Wykeham şi-a îndreptat privirile spre Kinley; spre 
viitor, spre calul care putea să zboare pe colinele Downs, cu 
coada  fluturând în vânt, sărind  dumnezeieşte în 
întâmpinarea destinului său. 

Şi-a întors capul spre poliţişti, iar în ochii lui se 
oglindea lumina cerului. 

— A fost un accident, a spus el. 

